
Lorraine Heath 


Ispitirea unui lord 


Traducere din limba engleză 
Bianca Mateescu 


TE ai 


Alua 


Pentru Nancy, 
Care m-a învăţat importanţa şi bucuria de a-mi 


face timp să dansez pe plajă. 
Eşti o femeie extraordinară şi incredibilă, şi sunt 
recunoscătoare că faci parte din viața mea. 


Prolog 


Turnul Castelului Pembrook, Yorkshire 
Iarna, 1844 


Era noaptea în care aveau să moară. 
La paisprezece ani, Sebastian Easton, al optulea 


duce de Keswick, îşi dorea să poată fi curajos în 
faţa morţii; să o poată înfrunta cu stoicism şi curaj 
era ceea ce se aştepta de la el şi ceea ce i-ar fi 
cerut tatăl său; dar era atât de speriat, gura îi era 
atât de uscată, încât n-ar fi fost în stare nici măcar 
să producă suficientă salivă pentru un scuipat, 
drept insultă, pentru oricine ar fi venit după el. 

În vechiul turn, nu exista un cămin care să ofere 
o atmosferă primitoare, dar chiar dacă ar fi fost 
unul construit în peretele de piatră, se îndoia că 
unchiul său - Lord David Easton - ar fi avut 
bunăvoința de a aprinde focul. Nu le oferise nici 
măcar pături care să-i apere de vântul aspru ce 
şuiera printre gratiile de la fereastră. Nu aveau 
nimic în afară de hainele pe care le purtau în acea 
dimineaţă, când fuseseră escortaţi în turn pentru 
„propria lor protecţie”, imediat după plecarea 
tuturor rudelor îndoliate, prezente la depunerea în 
mausoleul familiei a tatălui lor. 

Presupunea că unchiul lui îşi punea speranţa în 
faptul că ei aveau să se îmbolnăvească şi să 
moară, şi prin urmare să fie scutit de a-şi mai bate 
capul cu uciderea lor. In timp ce Sebastian privea 
încremenit prin fereastra minusculă, nu putea 
vedea deloc luna, doar stele. Era o noapte 
perfectă pentru a face să dispară trei flăcăi care 
constituiau o problemă. 

— Mi-e foame! murmură Rafe. Nu văd de ce n- 
am putea mânca tocana de oaie. 

— Pentru că s-ar putea să fie otrăvită, ripostă 
Tristan, iar Sebastian simţi pofta de mâncare în 
intonaţia vocii lui. 

Fiecare dintre ei era înfometat şi, deşi erau prea 
mândri să recunoască, fiecare era înspăimântat. 


— Dar de ce ne-ar otrăvi bucătăreasa? Mă place. 
Îmi strecoară pe furiş biscuiţi în plus. 

— Nu bucătăreasa, prostule, explodă Tristan. 
Unchiul. 

Ciondănelile lor continuară, dar suficient de 
încet cât să nu-l 

Mai deranjeze pe Sebastian, care privea 
probabil cea mai neagră noapte pe care o văzuse 
vreodată. Nu licărea nicio torţă care să fi indicat 
că erau gărzi sau slujitori care patrulau. Nu era 
nimeni în jur - atât de sigur era unchiul său că 
erau bine închişi acolo. Fără îndoială, ceasurile 
din conac bătuseră de mult miezul nopţii. El şi 
fraţii săi ar fi trebuit să doarmă deja, dar nu avea 
de gând să renunţe aşa uşor. Încercase deja 
gratiile şi nu păreau să cedeze; doar o vrabie s-ar 
fi putut strecura printre ele. Aveau din ce în ce 
mai puţine opţiuni de evadare. Nu crezuse 
niciodată că avea să fie recunoscător că mama lor 
murise la naştere, dar cel puţin aşa nu trebuia să 
suporte chinul de a-şi vedea copiii ucişi. Deşi 
probabil Lord David i-ar fi făcut felul şi ei, ca s-o 
scutească de chin. 

— Dar îngheţ de frig. 

Rafe ridicase dintr-odată vocea, frustrat, ca şi 
când avea nevoie ca fraţii săi să înţeleagă că se 
simţea cu adevărat îngrozitor; de parcă nu ar fi 
fost toţi trei în aceeaşi situaţie dificilă. Nu era vina 
lui că nu fusese plămădit dintr-un material mai 
rezistent. Avea doar zece ani şi, fiind cel mai mic, 
fusese mereu cocoloşit. 

— Dacă nu încetezi, am să-ţi dau eu un motiv 
adevărat să te plângi - un nas spart, îl ameninţă 
Tristan. 


— Dă-i pace, Tristan, îi ordonă Sebastian. Era 
doar cu douăzeci şi două de minute mai mare 
decât fratele său, dar odată cu acele minute 
veniseră şi puterea, şi rangul, şi responsabilitatea. 
Îi era teamă că nu se va putea ridica la înălţimea 
celor trei atribute şi că-şi va dezamăgi tatăl din 
mormânt. 

— Dar mă deranjează smiorcăielile lui. 

— Tăceţi amândoi, ca să mă pot gândi. 

Auzi câţiva paşi târşâiţi, şi-n clipa următoare 
Tristan se afla lângă el. Nu aveau lumânări, 
felinare sau lămpi. Totuşi, nu avea nevoie de 
lumină ca să-l poată vedea clar cu ochii minţii pe 
fratele său. Arăta exact ca el: înalt pentru vârsta 
lui, cu părul negru dezordonat, care îi cădea 
mereu în ochii de un albastru pal. Ochi de stafie, 
după cum îi numeau ţiganii. Ochi de bărbat din 
familia Easton, îi asigurase tatăl său - la fel ca ai 
săi. Şi la fel ca ai unchiului lor blestemat. 

Lord David îl adusese pe tatăl lor - cu capul 
zdrobit - înapoi la Pembrook, casa strămoşească a 
familiei, după accidentul pe care îl avusese la 
călărie. Susţinea că bărbatul căzuse de pe cal. 
Doar că fusese un călăreț excelent, care nu căzuse 
niciodată - cel puţin nu fără să-i fi aranjat cineva 
un accident; deşi Sebastian se gândea că era mai 
probabil ca acesta să fi descălecat să rezolve ceva 
şi cineva să fi venit în spatele său şi să-l fi lovit. 
Foarte tare. Şi era destul de sigur cine era acel 
cineva. 

— Şi care-i marele tău plan de a ne scoate de 
aici? întrebă Tristan încet. N-am să spun nimănui; 
nici dacă mă torturează în temniţă. 

Temniţa adăpostea fel de fel de dispozitive de 


tortură; rămăşiţele perioadei în care primul duce 
de Keswick se afla în slujba lui Henric al VIII-lea, 
săvârşind unele dintre cele mai groteşti fapte la 
ordinele acestuia. Setea de sânge părea o 
înclinaţie ce se transmisese în familie, din 
generaţie în generaţie. Nu putea scăpa de 
sentimentul că unchiul său îşi dorea ceea ce 
avusese tatăl lui - şi asta însemna încă trei crime. 

— Măcar ai vreun plan? întrebă Tristan. 

— Noi doi o să atacăm pe oricine va intra data 
viitoare pe uşă. Tu ataci jos, să-l loveşti la 
genunchi, iar eu sus. 

Îşi asuma riscul mai mare, pentru că dacă acel 
cineva avea o armă, instinctul l-ar fi făcut să atace 
inamicul pe care îl putea vedea mai clar: pe 
băiatul turbat care încerca să-l pocnească în nas. 

— Şi apoi? 

— Înşeuăm caii şi fugim. 

Sunt de părerea că ar trebui să rămânem să ne 
ocupăm acum de unchiul nostru. Să-l ucidem. 
Foarte repede. Şi gata, am terminat. 

— Eşti atât de prostănac că nu ţi-ai dat seama, 
Tristan? Faptul că suntem aici înseamnă că nu 
avem niciun aliat. 

— Trebuie să fie cineva. Doar eşti moştenitorul 
de drept. 

— Dar cine? în cine să avem încredere? Nu, în 
clipa asta cel mai bine e să fugim şi să ne 
despărţim. O să ne întoarcem după ce devenim 
bărbaţi, ca să revendicăm ce ne aparţine. 

— Ce dovezi o să avem că suntem cine spunem 
că suntem? 

Câţi gemeni crezi că există care au ochii de 
aceeaşi culoare cu ai noştri? 


Şi-n Plus Purta la gât, pe un lanţ, inelul tatălui 
său. Degetul lui nu era încă suficient de mare ca 
să-l poată purta în siguranţă pe mână, dar într-o zi 
va fi... 

— Nu sunt de aco... începu să zică Tristan. 

— Sst! 

Sebastian auzi un mers târşâit şi un scârţâit. Se 
auzea din ce în ce mai tare, mai aproape. 

— Vine cineva. 

Chiar şi în întuneric, găsi fără probleme umărul 
firav al fratelui său şi-l strânse. Forţa nu era de 
partea lor. Cele mai bune arme pe care le aveau la 
dispoziţie vor fi agilitatea şi elementul surpriză. 
Nu ezita. Fii rapid şi sigur. Fă lovitura să conteze. 

Il auzi pe Tristan înghițind în sec, şi-i simţi 
geamănul îndepărtându-se, încuviinţând hotărât. 

— Rafe, du-te în cel mai îndepărtat colţ, ordonă 
Sebastian. 

— De ce? 

— Nu întreba. Fă ce ţi-am zis, frate, îi ceru el cu 
asprime. 

Rafe era prea mic ca să poată fi de vreun ajutor; 
în plus, era datoria lui Sebastian să-l protejeze. Se 
grăbi spre uşă, conştient că Tristan venea din 
urmă. Singurele piese de mobilier ce trebuiau 
evitate erau măsuţa şi cele două taburete din 
mijlocul încăperii. Era nevoie de un loc pentru 
semnarea mărturiilor, se gândi el ironic. 

Se lipi de perete ţinându-şi răsuflarea, simțind 
cum piatra îl împungea. Auzi cheia intrând în 
broască, scârţâind în timp ce era întoarsă. Uşa se 
deschise şi lumina se revărsă înăuntru. Se repezi 
înainte... 

Fata îi sări în braţe, încolăcindu-şi picioarele în 


jurul taliei sale, agăţându-se cu mâinile de gâtul 
său. Lacrimile i se răciră, lipite pe obrazul lui. 

— Eşti viu, suspină ea. Mi-era aşa teamă să nu fi 
ajuns prea târziu! 

O strânse în braţe, şi-o simţi tremurând. Pe 
podeaua din hol era un felinar care arunca o 
lumină palidă în cameră. Probabil că ea îl adusese 
şi-l lăsase acolo când vârâse cheia în uşă. 

— Mary, ssst! o îndemnă el tandru. Vorbeşte mai 
încet. Ce cauţi aici? 

Lady Mary Wynne-Jones, fiica vecinului lor, 
contele de Winslow, sughiţă, îşi trase nasul şi îşi 
îngropă faţa şi mai tare în umărul lui. 

— Te căutam. L-am auzit... l-am auzit zicând că 
o să te omoare. 

— Pe cine-ai auzit? 

— Pe unchiul tău. 

— Al naibii nemernic, mormăi Tristan. Ştiam eu. 

— Linişte, ordonă Sebastian. 

Cât putu de repede, dar cu grijă, o desprinse pe 
Mary din poziţia ei. Numai picioarele şi braţele 
erau de ea; în rest era uşoară ca o pană. Imediat 
ce stătea din nou în picioare, o prinse de umeri şi 
privi în ochii ei verzi. Cu doi ani mai tânără decât 
Sebastian, era tare neastâmpărată şi se furişa 
adesea de la moşia tatălui ei ca să-l viziteze. Fără 
însoțitor. Se prefăceau că erau aventurieri şi 
explorau diverse ruine. Locul lor preferat pe unde 
bântuiau era mănăstirea dărâmată din apropiere. 
Acolo îl sărutase cu îndrăzneală cu o săptămână 
înainte. Ştia că ar da de necaz dacă ar fi aflat tatăl 
său că o sărutase şi el. Tatăl său îi spusese de 
multe ori că nu trebuia să sărute fiica unui lord 
dacă nu avea de gând să se căsătorească cu ea. 


Dar Mary nu era doar fiica unui lord. Era şi cea 
mai bună prietenă a lui. El o învățase să se 
furişeze. La multe lucruri, era la fel de pricepută 
ca un băiat. Îi plăcea la nebunie asta la ea. Nu se 
temea de nimic. Sau de aproape nimic. In acel 
moment putea vedea că era palidă ca o fantomă, 
nenumăraţii ei pistrui ieşind puternic în evidenţă. 

— Cui i-a spus? 

— N-am văzut, zise ea în grabă. M-am repezit 
sus în camera ta, şi când nu te-am găsit acolo, m- 
am gândit să te caut aici. 

— Tatăl tău e cu tine? 

Clătină din cap cu putere. 

— Am venit călare singură până aici. Ştiam că 
vei fi supărat că a murit tatăl tău şi voiam să fiu cu 
tine, aşa cum şi tu ai fost lângă mine când mama 
s-a dus în ceruri. 

Avea doar zece ani când mama ei murise de 
febră. În acea noapte, Sebastian venise la ea - se 
urcase în copacul de la fereastra camerei şi se 
strecurase în dormitor, chiar în patul ei. O ţinuse 
în braţe tot timpul cât plânsese şi jelise. 

— M-am strecurat să te caut. Aşa am auzit tot. 

— Trebuie să ne grăbim atunci. Tristan, stai 
aproape de Rafe. 

— N-am nevoie să fiu păzit, obiectă Rafe. 

— Taci, mârâi Tristan. Nu e un joc. Unchiul vrea 
să ne omoare. 

— De ce? 

— Pentru că doar noi îi mai stăm în cale ca să 
obţină totul. Hai, vino aici. 

Sebastian o prinse de mână şi ieşiră din cameră. 
Mary se aplecă şi luă felinarul, apoi se grăbiră în 
jos pe scări. Îi putea auzi pe fraţii săi în spatele 


lor. La baza scărilor, paznicul era întins pe jos, cu 
o creangă mare aruncată lângă el. 

— M-am furişat prin spatele lui şi l-am lovit în 
cap, zise fata. 

— Foarte bine, Mary. 

Ea se lumină la faţă, ochii verzi ca trifoiul 
strălucind pentru o clipă, înainte ca îngrijorarea 
să i se întipărească din nou pe chip. Nu 
îndrăzneau să zăbovească acolo. Ţinând-o strâns 
de mână, se grăbi să iasă afară. Fata avea 
picioarele destul de lungi, aşa că putea să ţină 
pasul cu el. Era graţioasă ca o mânză şi aproape la 
fel de rapidă. Sebastian avea senzaţia că erau 
prieteni dintotdeauna. 

Nu mai văzuse pe nimeni cu un păr atât de roşu 
ca al ei. În acel moment îl avea împletit în două 
cozi care-i băteau ritmic pe spate în timp ce 
fugeau spre grajduri. 

Odată ajunşi acolo, el şi fraţii săi înşeuară 
fiecare câte un cal. Calul lui Mary era legat în 
apropiere. O ajută să urce, apoi încălecă şi el. 

— Vă prind din urmă, Tristan. Mai întâi o conduc 
pe Mary acasă în siguranţă. 

— Nu. Stăm împreună cât putem de mult. 

— Bine atunci. Hai să ne grăbim. 

Felinarul fetei îi ghida, făcându-le umbrele să 
joace în mers, pe pământul rece. Nu puteau 
călători prea repede, ca nu cumva să-i răstoarne 
caii. Cu toate astea, Sebastian aproape că putea 
simţi tensiunea şerpuindu-i pe piele. Ajunseseră la 
jumătatea drumului care pleca de la moşie, când 
simţi un îndemn de netăgăduit să se oprească. 

— Stati o clipă, strigă el. 

Toată lumea se supuse. Era ducele, la urma 


urmei. Descălecă şi merse către locul unde 
felinarul lui Mary revărsa puţină lumină. 

— Mary, îmi dai, te rog, panglica din părul tău? 

Ea i-o întinse fără să întrebe nimic. li stătea în 
fire să facă astfel de lucruri. Aveau încredere 
totală unul în celălalt. Scoase batista, pe care tatăl 
său îl învățase că trebuie să o poarte întotdeauna 
un domn, şi îngenunche. 

— Ce naiba faci, Sebastian? întrebă Tristan. N- 
avem timp de prostii, trebuie să mergem. 

Dar nu putea pleca fără să ia cu el o mică 
părticică din acasă. Scobi, răzui şi luă o mână din 
pământul bogat, peste care şapte duci şi mai mulţi 
regi şi regine îşi mânaseră caii cu ceva timp în 
urmă. Aşeză pământul în batistă, îl legă cu 
panglica lui Mary şi-l puse în buzunar. Încălecă 
din nou şi porniră la drum. 

Se mai opriră abia când ajunseră în faţa 
grajdurilor tatălui ei. Sebastian sări de pe cal şi se 
apropie de Mary. 

— Vino înăuntru. Tatăl meu vă poate ajuta, 
insistă ea. 

— Ar fi prea periculos pentru tine şi familia ta. 
„Şi probabil şi pentru noi.” 

— Atunci vin cu voi. 

— Nu poţi veni unde mergem noi. 

— Unde mergeţi? 

— Dacă nu ştii, nu vei putea spune. „Şi nimeni 
nu va putea afla torturându-te.” 

Ridică mâinile şi le puse în jurul taliei ei subţiri, 
apoi o cobori de pe cal. Ea îl apucă strâns de 
braţe. 

— Nu mă părăsi, Sebastian. la-mă cu tine. 

— Acum eu sunt Keswick. Nu te pot lua cu mine, 


dar promit că mă voi întoarce. În noaptea asta, 
peste zece ani, la ruinele mănăstirii. Se aplecă şi o 
sărută. Atingerea buzelor lui fu atât de rapidă şi 
delicată, încât semănă cu atingerea aripilor unui 
fluture care-şi lua zborul. Mulţumesc, Mary! N-o 
să uit niciodată ce-ai făcut pentru mine şi fraţii 
mei. 

— Să ai grijă! 

— Întotdeauna, zise el cu o încredere care-i 
contrazicea tinereţea - şi teama. Nu avea nici cea 
mai mică idee ce-i rezerva viitorul. 

— Trimite-mi de veste când eşti în siguranţă, 
zise ea, făcându-l să-şi dea seama că nu înţelegea 
adevăratul pericol care-i pândea. 

— Mary, orice s-ar întâmpla, să nu spui 
niciodată nimănui ce ai auzit sau ce-ai făcut. 
Pentru binele tuturor, trebuie să rămână secret. 

— Îţi promit! 

Simţea că avea mai multe de spus, dar nu era 
sigur ce anume. Urcă înapoi în şa şi grăbi calul să 
pornească la galop; caii fraţilor săi năvăleau 
alături de el, cu toţii lăsând-o în urmă pe Mary. 

Pornind din nou călare în noapte, în întuneric, în 
necunoscut, jură să se întoarcă într-o zi la 
Pembrook, să revendice ceea ce-i aparţinea. Asta 
conta cel mai mult. 

Era un jurământ care avea să formeze bărbatul 
care va deveni. 


Capitolul 1 


Londra, 
Iulie, 1856 


Dacă într-adevăr curiozitatea a omorât pisica, 
atunci Lady Mary Wynne-Jones se aştepta să 
moară până la sfârşitul nopţii, în fond, curiozitatea 
era cea care o ademenise la balul organizat de 
Lady Lucretia Easton. In afară de faptul că se 
măritase cu Lord David Easton în primăvară, Mary 
ştia foarte puţine despre acea femeie. Prin 
urmare, din acel grăunte sâcâitor se născuse 
curiozitatea lui Mary şi rezultatul că, în acea clipă, 
se afla într-un colţ al sălii de bal, împreună cu 
verişoara ei Alicia şi alte două doamne mai tinere. 
Era locul perfect pentru a observa cine venea şi 
cine pleca - pentru a vedea şi a fi văzut. 

Lord şi Lady Wickam! 

Mary nu era deloc atentă când se anunțau 
oaspeţii abia sosiți. Era mult mai interesată de 
gazdele sale, de a descifra ce puneau la cale şi de 
cum erau acceptaţi de înalta societate. Nu-l mai 
văzuse pe Lord David de ani întregi. Acesta 
abandonase Pembrook la scurt timp după ce 
dispăruseră nepoţii săi. Presupunea că-şi mutase 
reşedinţa la una dintre celelalte moşii. Sau poate 
locuia tot anul la Londra. Oricum ar fi fost, acea 
reşedinţă cu siguranţă nu fusese neglijată. 
Strălucea şi sclipea, ca şi când ar fi fost foarte 
bine îngrijită. 

Toţi oaspeţii străluceau şi sclipeau şi ei în acea 
seară. Nimeni nu se aştepta ca al doilea fiu al unui 
duce să stârnească atât de mult interes, dar la 
urma urmelor, Lord David avea un trecut 
îngrozitor, de care profitase în totalitate. 
Accidentul fatal al fratelui său mai mare, 
dispariţia inexplicabilă a celor trei nepoți. Oare 


fugiseră? Fuseseră răpiți pentru răscumpărare, 
doar ca să fie apoi ucişi? Fuseseră înşfăcaţi din 
vreun motiv infam? Poate duşi pe vreo corabie? 
Vânduţi undeva ca sclavi? Nimeni nu ştia. 
Deveniseră subiect de legendă - lorzii de 
Pembrook dispăruţi. 

— Ai întâlnit vreodată un bal mai plictisitor? se 
plânse Lady Alicia, dramatizând în felul ei 
obişnuit, ca şi când ar fi declarat că lumea aşa 
cum o ştiau îşi va găsi curând un sfârşit îngrozitor. 

Mary îi zâmbi ironic verişoarei sale. Părul 
acesteia părea de cupru lustruit; avea o culoare 
mult mai blândă decât roşul aprins din părul lui 
Mary. Ochii ei aveau însă aceeaşi nuanţă de verde. 
În fond, mamele lor fuseseră surori, şi se părea că 
toate femeile din acea parte a familiei moşteniseră 
aceiaşi ochi verzi. 

— Nici nu-mi imaginam că Lord David ar fi 
cunoscut drept un bărbat distractiv. La urma 
urmei, cât de amuzant poate fi un om care a avut 
atâtea ghinioane? 

Verişoara ei o privi aspru pentru sarcasmul ei, 
însă celelalte două doamne aproape că nici nu 
băgaseră de seamă; erau mult prea ocupate să 
caute o pradă masculină în mulţime. 

— N-a mai dat nicio petrecere până acum, zise 
Lady Hermione distrată, mângâindu-şi cele câteva 
bucle blonde care-i atârnau pe gât din părul 
strâns. 

Era al doilea ei sezon londonez şi era foarte 
familiarizată cu multe dintre lucrurile care se 
întâmplau, în timp ce Mary şi verişoara ei erau în 
dezavantaj, fiind prima vară pe care o petreceau la 
Londra, de când împliniseră vârsta necesară 


pentru a participa la astfel de evenimente. 

— Dar nici n-a mai fost căsătorit până acum, 
cugetă Lady Victoria, arcuindu-şi sprâncenele 
negre ca pana corbului. Am auzit de la mama, care 
a auzit de la verişoara ei, că Lady Lucretia s-a 
căsătorit cu el pentru că se aşteaptă să devină 
duce până la finalul sezonului, şi o atrage titlul de 
ducesă. Această posibilitatea a atras atenţia 
tuturor; nimeni nu vrea să fie în dizgraţiile unui 
duce. lată de unde şi numărul absurd de invitaţi. 

Mary aflase de la tatăl ei că Lord David 
trimisese o petiție la Curtea de la Chancery, ca să 
facă presiuni în cererea titlului, de vreme ce 
nepoţii săi nu erau de găsit. Trecuse mai puţin de 
un an de când cel mai mic devenise major. Faptul 
că niciunul nu se prezentase ca să pretindă titlul 
însemna un singur lucru: că toţi trei erau cu 
adevărat morţi. 

Era un argument pe care Mary nu-l putea 
contrazice, indiferent cât de mult o durea să 
accepte acea realitate dură. In toţi anii care 
trecuseră, nu primise nicio veste de la vreunul 
dintre ei. Deşi exista şi posibilitatea ca tatăl ei să 
fi distrus orice dovadă. 

Incălcase promisiunea pe care i-o făcuse lui 
Sebastian; în acea noapte fugise imediat la tatăl ei 
şi îi explicase la ce asistase şi cum îi ajutase pe 
băieţi să evadeze. Se aşteptase ca el să se ocupe 
de problemă şi să-şi înfrunte vecinul. În schimb, 
aflase cu dezamăgire că tatăl său se temea chiar şi 
de umbra lui. O trimisese apoi la o mănăstire, ca 
să mediteze asupra faptului că  provocase 
necazuri. Tatăl ei nu credea că în acele timpuri 
cineva ar încerca să obţină un titlu prin mijloace 


ilicite. „Aşa ceva pur şi simplu nu se face”, 
susţinuse el. 

În acea primăvară, când i se permisese în sfârşit 
să se întoarcă la Willow Hali, se dusese la vechile 
ruine ale mănăstirii şi plânsese odată cu vântul 
care urla. Ştia de ce Sebastian alesese acel loc 
pentru reîntâlnire. Era un loc special, magic. 
Acolo îl sărutase cu îndrăzneală, apoi se 
îngrijorase că tatăl ei ar putea afla şi ar alunga-o 
pentru comportamentul ei neobrăzat. Chiar dacă 
nu avea decât doisprezece ani, ştia că nu va uita 
niciodată atingerea buzelor lui pe ale ei - cât de 
tandru şi de înspăimântător fusese. 

— E foarte trist că nepoţii săi au fost mâncaţi de 
lupi, zise Lady Alicia. 

Unul dintre zvonurile care se răspândiseră cu 
privire la moartea lor era acela că rămăşiţele lor 
fuseseră găsite în apropierea ruinelor mănăstirii, 
şi ca întotdeauna, Alicia alegea varianta dramatică 
în defavoarea uneia obişnuite. Povestea morţii lor 
îngrozitoare devenise sămânţa unor adevărate 
poveţe, menite să ţină în frâu dorinţele de 
aventuri nocturne ale tinerilor năbădăioşi. Alt 
zvon spunea că muriseră de febră. Dar în niciunul 
din cazuri nu se găsiseră niciodată cadavrele. Din 
când în când, de-a lungul anilor, cineva mai 
susţinea că îi zărise - în Londra, la malul mării, 
într-o pădure - dar fără a se găsi vreodată vreo 
dovadă. Adevărata lor soartă rămânea un mister. 

Cu toate acestea, Mary era sigură că muriseră 
într-adevăr undeva pe parcursul lungilor ani de 
absenţă. Altfel s-ar fi întors, aşa cum promiseseră. 
Sebastian ar fi venit înapoi la ea. Nu l-ar fi 
împiedicat nimic să-şi îndeplinească jurământul. 


Nimic în afara morţii. Pierduse şirul nopţilor în 
care le jelise moartea, doar ca să se trezească în 
dimineaţa următoare cu convingerea că erau încă 
în viaţă undeva. Existau nenumărate motive care 
le-ar fi întârziat sosirea. Dar, odată cu trecerea 
fiecărui an, părea din ce în ce mai puţin probabil 
să se întoarcă, sau că oricare dintre ei 
supravieţuise şi ajunsese la maturitate. 

II văzu cu colţul ochiului pe Lord David 
îndreptându-se spre un hol îndepărtat. 
Nemernicul avea o siluetă elegantă şi era 
îmbrăcat cu toate podoabele rangului său; iar asta 
o înfuria foarte tare. Ar fi trebuit să fie umflat şi 
hidos, ba chiar cocoşat - aşa ca Richard al III-lea, 
care îşi întemniţase nepoţii în Turnul Londrei ca 
să obţină tronul. Cei doi nu erau prea diferiţi. 

Mai devreme în acea seară, când îi zâmbise în 
trecere, avusese nevoie de fiecare fărâmă de 
voinţă ca să se abţină să nu verse. Ochii lui 
ascundeau o viclenie pe care numai ea părea 
capabilă s-o recunoască. Toţi ceilalţi se gudurau 
pe lângă el, îndrăgostiţi de farmecul său. Cel puţin 
avusese bunul-simţ să nu-i ia mână înmănuşată să 
i-o sărute, cum procedase cu mătuşa ei când 
sosiseră. Dacă o făcea, cu siguranţă Mary nu şi-ar 
fi putut controla impulsul şi el s-ar fi trezit cu o 
lovitură în fluierul piciorului. 

Lord şi Lady Westelitte! 

Mary se întreba dacă nu cumva ar fi fost mai 
bine ca ea şi Alicia să plece. Nu mai era sigură de 
ce intenţionase să realizeze venind acolo. Până în 
acel moment, nu reuşise decât să-şi supere 
stomacul ori de câte ori se gândise la modul în 
care Lord David pusese stăpânire pe acea 


reşedinţă, conştientă că, foarte curând, va obţine 
cu mult mai mult dacă i se accepta petiția. Avea să 
dobândească totul. 

Nu putea permite să se întâmple un asemenea 
lucru. Va trimite o scrisoare Curţii de la Chancery, 
în care va explica tot ce făcuse acel om, ceea ce 
auzise şi ce se întâmplase în noaptea în care 
dispăruseră băieţii. Oare cuvintele ei aveau să fie 
crezute, sau vor fi considerate încă o poveste 
fantezistă, pe lângă cele care înconjurau deja 
misterul lorzilor de Pembrook? 

Cugetările ei fură întrerupte de către doi domni, 
care veniră să le invite la dans pe Lady Hermione 
şi Lady Victoria. După ce cuplurile se pierdură pe 
ringul de dans, Alicia spuse: 

— Nu-mi vine să cred că te căsătoreşti la 
sfârşitul lunii. N 

Nici lui Mary nu-i venea să creadă. In timpul 
primului bal, îi atrăsese atenția vicontelui 
Fitzwilliam. Acesta o curtase apoi devotat destul 
de mult timp, trimițându-i o abundență de flori, 
făcând promenade în parc şi petrecând după- 
amiezi lungi în salon. Impărtăşeau amândoi 
aceleaşi interese pentru muzică, literatură şi artă. 
Conversaţiile erau mereu plăcute şi nu era sigură 
de ce, dar avea senzaţia că puteau să fie ceva mai 
pasionale. Părea să fi lăsat în urmă zilele copilăriei 
năbădăioase. 

— Mă simt puţin vinovată în legătură cu asta. Ar 
fi trebuit să fie sezonul tău, îi aminti Mary 
verişoarei sale. 

Propriul ei tată îi refuzase un sezon, lăsând-o să 
lâncezească la mănăstire. Mary gustase prima 
dată din strălucirea şi farmecul Londrei abia când 


mătuşa ei - mama Aliciei -, hotărâse să se ocupe 
ea de situaţie - insistase să fie „eliberată din exil” 
şi să împartă acel sezon cu fiica ei. lar ea se 
îndrăgostise iremediabil de toate. 

Domnul Charles Godwin! 

— Încă nu s-a terminat. Încă îmi mai pot găsi 
dragostea adevărată, zise Alicia cu o expresie 
încrezătoare, care indica faptul că într-adevăr nu- 
şi pierduse speranţele în acest sens. 

Mary simţi un alt ghimpe de vinovăţie, pentru că 
nu era sigură că putea spune că Fitzwilliam era 
dragostea ei adevărată. Cu siguranţă îl plăcea. 
Manierele şi ţinuta sa erau impecabile. Se gândea 
că, dacă Sebastian ar mai fi fost încă în viaţă, ar fi 
semănat cu acesta: respectuos, fermecător şi 
uneori spiritual. Îi plăcea într-o oarecare măsură 
şi pe părinţii săi - marchizul şi marchiza de 
Glenchester. Şi părea că şi ei o plăceau pe ea, 
pentru că erau de acord chiar şi cu timpul pe care- 
l petrecuse la mănăstire - gândind că acolo 
învățase să fie miloasă şi graţioasă. Ceea ce 
înţelesese însă era că nu putea să-i încredinţeze 
tatălui ei vreun secret. 

— Orice domn ar fi norocos să te aibă, Alicia, o 
asigură Mary. 

— Eşti mult prea drăguță cu lauda ta. Şi vorbind 
de bărbaţi norocoşi, iată-l şi pe al tău. 

Îndreptându-şi atenţia spre direcţia indicată de 
Alicia, Mary îşi privi logodnicul croindu-şi drum 
către ea. Vicontele Fitzwilliam era cu câţiva ani 
mai mare, ceea ce-i dădea un aer de maturitate şi 
sofisticare, care lipsea multora dintre lorzii mai 
tineri. Înalt şi subţire, cu chip frumos şi luminos, o 
încânta în acel moment cu unul dintre zâmbetele 


sale câştigătoare. Tatăl ei aproba din toată inima 
acea căsătorie, în ciuda faptului că moşia pe care 
urma să o moştenească în cele din urmă 
Fitzwilliam se afla departe de casa ei din 
Yorkshire, tocmai în Cornwall. 

Lord şi Lady Raybourne! 

Lord Fitzwilliam se opri în faţa ei, şi o cercetă 
din cap până-n picioare; ochii lui căpui se umplură 
imediat de consideraţie. 

— Arăâţi minunat, Lady Mary. 

Deşi ea fusese acolo în cea mai mare parte a 
serii, el sosise cu puţin timp în urmă, iar ea 
observase persoană după persoană captându-i 
atenţia în timp ce-şi croia drum prin sala de bal. li 
zâmbi blând. 

— Mulţumesc, milord. 

— Şi dumneata de asemenea, Lady Alicia, zise el 
întorcând uşor capul. 

— Eşti prea amabil, milord. _ 

— Ba deloc, spun doar adevărul. Işi întoarse 
apoi atenţia către Mary. Mi-ai păstrat dansul 
potrivit, nu-i aşa? 

Al şaptelea. Era destul de neîncrezător din fire, 
dar asta o făcea să îl îndrăgească şi mai mult. 
Şapte era numărul lui norocos. Dansaseră al 
şaptelea dans în timpul primului bal al sezonului şi 
atunci el fusese fermecat de frumuseţea şi spiritul 
ei, după cum îi plăcea să-i amintească. 

— Da, bineînţeles. 

— Minunat. Ne scuzi, te rog, Lady Alicia? 

— Desigur, milord. 

Lui Mary nu-i plăcea să o lase pe verişoara ei 
singură acolo; şi nu înţelegea de ce nu se 
îngrămădeau domnii în jurul ei. Fitzwilliam îi puse 


o mână pe spate şi o ghidă spre ringul de dans. 

— Ai vrea să dansezi cu ea după aceea? îl 
întrebă ea. 

— Cu cine? 

— Lady Alicia, verişoara mea. 

— Dacă asta te-ar bucura. 

— M-ar bucura enorm. 

— Poate că te-ar face şi un pic geloasă? întrebă 
el, cu o licărire glumeaţă în ochii căprui. 

— Un pic, dar cel mai mult m-ar bucura. Nu 
înţeleg de ce nu-i acordă atenţie mai mulţi domni. 

— Pentru că păleşte în comparaţie cu tine. 

O îmbujorare îi încălzi obrajii. Spera ca uşurinţa 
cu care-i făcea complimente să se păstreze şi după 
căsătorie, iar asta o făcea să se simtă un pic 
egoistă. Când o luă în braţele sale, acordurile 
voioase ale unui vals începură să plutească în 
încăpere. O atingea cu blândeţe şi cu bunătate; nu 
ascundea promisiunea pasiunii sau a aventurii, 
dar, în fond, lăsase în urmă acele lucruri 
copilăreşti. Mulţi nu o mai considerau dezirabilă, 
şi totuşi iat-o acolo, în braţele unui admirator, 
când nici ea însăşi n-ar fi crezut să mai aibă unul 
după atâţia ani de izolare la mănăstire. 

Nu ajutase nici faptul că-şi trăise primii ani ai 
tinereţii temându-se că Lord David putea veni 
după ea, cum venise după nepoţii săi. Îi ştia 
secretele, păcatele. Ştia că era predispusă să ia 
decizii imprudente, că nu se gândea mereu cât ar 
fi trebuit înainte să acţioneze, dar dacă nu şi-ar fi 
ascultat instinctele în noaptea aceea... 

Excelenţa Sa, ducele de Keswick! 

Cuvintele ciudate şi neaşteptate o speriară. 

— Doamne sfinte! exclamă Fitzwilliam, 


încetinind ritmul. Despre asta e seara asta? I s-a 
aprobat deja petiția? Numai Lord David ne putea 
surprinde aşa, ca să se dea în spectacol. 

Ea nu putea suporta nici măcar gândul acesta. 
Dacă Lord David primise titlul, însemna că fraţii 
fuseseră declaraţi morţi, întinse gâtul... 

Lord Tristan Faston! 

I se înmuiară genunchii. 

Lord Rafe Easton! 

Lumea ei se nărui, întunecându-se la margini, 
amenințând s-o mistuie. Cu inima bătându-i 
furtunos, se răsuci să privească scările care 
coborau în sala de bal. Muzica începu să se audă 
din ce în ce mai încet, până se făcu linişte. 
Cuplurile se opriră din dans. Începu să se audă un 
murmur slab, care crescu repede în intensitate, pe 
măsură ce oamenii începură să şuşotească 
grosolan şi să arate cu degetul. Cu colţul ochiului, 
văzu o femeie leşinând în braţele soţului ei. 

Trei bărbaţi semeţi, cu părul negru ca miezul 
nopţii şi demodat de lung, apăruseră pe palier. 
Îmbrăcămintea lor bine croită ascundea prea puţin 
sălbăticia de pe feţele lor, în timp ce privirile lor 
albastre ca de gheaţă cercetau mulţimea, oprindu- 
se scurt, când la o persoană, când la alta. Cu un 
dispreţ evident, sugerau că toţi cei prezenţi le 
erau inferiori. Unul dintre ei ţinea un pistol 
îndreptat spre majordom - fără îndoială acela era 
motivul pentru care omul anunţase titlul pe care 
angajatorul său spera să-l obţină în curând. 

Îşi dădu seama că Rafe era cel care mânuia 
arma. Chiar dacă era înalt, nu ajunsese la statura 
fraţilor săi. În planul cel mai îndepărtat era 
Tristan. Ei nu-i fusese niciodată greu să-l distingă 


de fratele său geamăn, din cauza zâmbetului său 
îngâmfat - foarte evident în acea clipă - şi uşor 
strâmb, mereu ridicat un pic mai mult pe partea 
dreaptă. 

Zâmbetul lui Sebastian era mereu un pic mai 
arcuit în colţul stâng al buzelor. Sau cel puţin aşa 
era pe vremuri. În acel moment nu zâmbea. Din 
cauza cicatricilor hidoase care-i mutilau acea 
parte a feţei, nici nu era sigură dacă mai putea 
zâmbi. Un petic negru îi acoperea ochiul. Doamne 
Dumnezeule, oare ce i se întâmplase? Mary făcu 
un pas înainte, dar Fitzwilliam o prinse de braţ. 

— Uşurel, dragă fată, şopti el. Nu ştii ce pericole 
te-ar putea aştepta. 

Suspecta şi ea că destul de multe. Lorzii de 
Pembrook se ridicaseră din morţi. Şi începu să 
creadă că balul plictisitor din acea seară era pe 
cale să devină cel mai memorabil din acel sezon. 


Capitolul 2 


— Cred că am reuşit să le captăm atenţia, zise 
Tristan, cu încrederea unui bărbat care nu 
poruncise doar oamenilor, ci şi mării. 

În ciuda tuturor lucrurilor prin care trecuse, era 
destul de evident că nu-şi pierduse simţul 
umorului. Sebastian nu putea spune acelaşi lucru. 
Dar, la urma urmei, el pierduse mult mai mult în 
bătălia de la Balaclava, din Crimeea. Frumuseţea. 
Ochiul. Şi alte fragmente din el însuşi, care nu 
erau la fel de uşor de identificat. 

Medicii spuseseră că ar fi trebuit să moară din 
cauza rănilor. Dar era un om stăpânit de nevoia de 
răzbunare, aşa că refuzase să-i permită inimii să 


se oprească. Răbdase orice durere şi agonie 
strângând în pumn batista zdrenţuită care 
conţinea pământul pe care îl strânsese înainte să 
plece, umplându-şi nările cu parfumul său bogat. 
Supravieţuise, pentru că orice altceva era de 
neconceput. 

Era ducele de Keswick. Moştenitorul de drept al 
moşiei Pembrook şi a altor cinci domenii, precum 
şi a altor trei titluri. Şi, pentru numele lui 
Dumnezeu, venise să revendice ceea ce 
i se cuvenea. 

Unchiul său - ca toţi cei care îi abandonaseră pe 
cei trei flăcăi - era pe punctul de a descoperi că 
fiecare dintre ei devenise un bărbat de care 
trebuia să se ţină seama. Chiar şi Sebastian fusese 
uimit să descopere ce fel de bărbaţi deveniseră 
fraţii lui. Nu erau deloc domni răsfăţaţi, ci la fel de 
motivaţi şi determinaţi ca şi el. In niciun caz nu 
puteau fi consideraţi fiii tipici, de-al doilea şi de-al 
treilea, care ar fi primit cu bucurie o îndemnizaţie, 
şi care căutau doar plăceri. N-ar fi putut fi mai 
mândru de ei; mai liniştit să-i aibă lângă el, 
protejându-i spatele, pregătiţi să lupte împreună 
pentru aceeaşi cauză. 

Sebastian îşi permise libertatea de a cerceta 
mulţimea, căutându-şi unchiul josnic. Tatăl său îl 
prezentase multor lorzi, când găzduise petreceri 
la conac, doar că pe-atunci fusese mai interesat să 
fugă să se joace de-a Waterloo cu fiii lor. În acel 
moment, acei fii ajunseseră la maturitate şi, fără 
îndoială, o bună parte dintre ei se aflau acolo; dar 
nu erau uşor de identificat, ţinând cont de faptul 
că nu-i mai văzuse de ani întregi. 

— Ia ascultă aici, avertiză un om mai în vârstă, 


făcând un pas înainte. Nu poţi intra în casa unui 
om şi să întrerupi un eveniment fluturând un 
pistol de colo-colo. 

Ar mai fi putut fi scoase încă două arme. El şi 
fraţii lui erau toţi înarmaţi, dar numai Rafe 
scosese pistolul când servitorul - un om pe care 
nu-l cunoşteau - refuzase să-l anunţe pe Sebastian 
aşa cum îi ceruse, pentru că nu avea invitaţie. Se 
părea că Rafe dezvoltase un soi de nerăbdare de-a 
lungul anilor. 

— Aceasta este casa mea, proclamă Sebastian, şi 
voi intra aici în orice afurisit de mod vreau. 

Domnul în vârstă păru luat prin surprindere, iar 
Sebastian regretă tonul dur pe care îi vorbise, dar 
nu-şi putea cere scuze fără să pară slab, mai ales 
de vreme ce momentele cele mai dificile abia 
atunci urmau. Unde naiba se ascundea unchiul 
său? Cu siguranţă laşul fugise pe vreo uşă din 
spate, şi chiar în acel moment încerca să scape ca 
un parazit ce era. 

O femeie tânără, destul de scundă, dar cu o 
încăpățânare de catâr citindu-i-se pe chip, urcă 
treptele şi se opri la jumătatea scării. Avea o 
rochie de satin violet, purta în jurul gâtului un 
colier de perle, iar părul ei blond era împodobit cu 
piepteni cu perle cu diamante. Era destul de 
corpolentă, iar Sebastian suspecta (a se desfătase 
cu mult prea multă ciocolată. Surprinse o licărire 
de nesiguranţă în ochii ei, chiar înainte de a ridica 
bărbia. 

— Sunt Lady Lucretia Easton, soţia lui Lord 
David, în curând ducesă de Keswick... 

— Nu, doamnă, vă informez cu regret că nu v-a 
fost destinat să fiţi ducesă. lar dacă unchiul meu 


v-a luat de soţie, pretinzând astfel de lucruri, 
poate să se ducă dracului. 

Femeia rămase cu gura deschisă şi făcu ochii 
mari, clipind în mod repetat. Sebastian fu surprins 
că nimeni nu-i sări în apărare. Poate că erau cu 
toţii la fel de uimiţi, sau, şi mai probabil, voiau pur 
şi simplu să vadă ce urma să se întâmple. 
Suspecta şi că tot ce se întâmpla furniza mult mai 
mult divertisment decât s-ar fi găsit în mod 
obişnuit pe Drury Lane. Şi era mare păcat, dar 
succesul misiunii lui depindea de modul în care îşi 
susţinea cazul de faţă cu martori. 

In cele din urmă, femeia se bosumflă şi miji 
ochii, de parcă ar fi crezut că procedând astfel l-ar 
putea face să se piardă cu firea. Dar nici măcar 
nu-i trecu prin cap să cedeze. 

— Nu ştiu cine eşti, domnule, dar... 

— Sunt ducele de Keswick. 

— Asta nu e posibil. 

— Ba vă asigur că este, doamnă. 

— Spui minciuni. Atrase atenţia unui lacheu şi 
bătu din palme de două ori. Luaţi-l imediat de aici 
pe acest impostor şi pe prietenii lui ticăloşi. 

— Spune adevărul! Este ducele de Keswick! 
răsună o voce feminină, apoi, brusc, o femeie 
subţire şi înaltă începu să-şi facă loc prin mulţime. 

Ajunse la scări şi urcă uşor treptele, pantofii ei 
de satin roz întrezărindu-se de sub rochia de bal, 
de un roz pal. Se opri la mică distanţă de el şi 
înhăţă balustrada de parcă avea nevoie să se 
sprijine de ceva - simţi că îi venea să leşine când 
ajunse suficient de aproape ca să se uite bine la ce 
mai rămăsese din el. 

El ştiu imediat ce văzuse. Ce văzuseră cu toţii. 


Carne mutilată, cicatrici groase care-i brăzdau 
obrazul, alunecând pe maxilar, pe gât şi dispărând 
apoi sub guler. Şi la fel cum ea îl vedea mai clar, şi 
el o văzu pe ea. 

Părul ei era de un rubiniu familiar. Îl năpădi o 
amintire: o plimbare călare pe câmpii, alergând 
după o fată care nu-i putea scăpa niciodată din 
pricina părului ei roşu, care nu-i permitea să se 
camufleze în peisajul rural. Simpla ei prezenţă 
făcea ca totul din jurul lor să răsune la unison cu 
spiritul ei plin de viaţă, de o lumină care se lua la 
întrecere cu soarele. 

Totuşi, acea femeie din faţa sa nu putea fi cine 
credea el. Unde naiba îi dispăruseră pistruii? Fata 
pe care o cunoştea el era acoperită de o 
constelație de pistrui, pe care o cartografia ori de 
câte ori stătea suficient de potolită ca să o poată 
studia. li cunoştea acele constelații la fel de bine 
cum cunoştea stelele de pe cerul nopţii. Şi fusese 
la fel de plată ca o scândură de lemn, în timp ce 
acea femeie avea curbe voluptuoase, care invitau 
la atingere şi dezmierdare. Avea gâtul şi umerii 
dezgoliţi; aproape că-şi putea imagina netezimea 
mătăsoasă a pielii ei. Depistă un pistrui chiar 
deasupra umflăturii sânului şi se întrebă cum 
ajunsese soarele să o sărute tocmai acolo. I se 
uscă gura. Nu avea cum să fie... 

— Mary? murmură el. 

Ea-i zâmbi drept răspuns - o arcuire subtilă a 
buzelor în sus. Prietenia strânsă care îi legase 
alimentă o dorinţă ridicolă de a vorbi mai întâi cu 
ea, de a o întreba ce mai făcuse, şi apoi de a-şi 
căuta unchiul. 

Dar apoi văzu mila în minunaţii ei ochi verzi, şi 


lacrimi revărsându-i-se pe obraz. I se strânse 
stomacul. Anticipase momentul acela în care o va 
fi revăzut şi se temuse de el. Simţi că o durere cu 
mult mai rea decât orice îndurase pe câmpul de 
luptă îi străpunge inima. Ştia ce devenise. 
Zdrobise oglinda care-i arătase prima dată acest 
lucru. Şi-ar fi dorit s-o scutească de acea groază, 
dar ca să-l poate expune pe unchiul său, trebuia să 
se expună el însuşi. Doar de data aceea, şi-apoi va 
termina cu asta. 

— Nu, porunci el, abia mişcându-şi buzele; 
intensitatea cu care rosti cuvântul nepurtându-l 
dincolo de urechile ei. 

Clipi ca să-şi îndepărteze lacrimile, încordând 
maxilarul într-un mod hotărât, familiar; încuviinţă 
rapid, apoi îşi îndreptă umerii goi, care-i 
distrăgeau atenţia. 

— Unchiul vostru ştia doar că aţi disparut. 
Nimeni nu ştia unde-aţi plecat, sau care-a fost 
soarta voastră. Mulţi au speculat că aţi murit. 
Lupi, boală, crimă. Foarte multe poveşti, dar 
nimeni nu ştia adevărul. Şi după atâta timp, 
singura certitudine era că aţi murit. 

Tristan fu cel care începu să râdă aspru, dar 
fără urmă de amuzament. 

— Ei bine, atunci se pare că vestea morţii 
noastre a fost cam prematură, nu-i aşa? 

Mary încuviinţă din cap. 

— Şi pentru asta suntem cu toţii recunoscători. 

Sebastian se îndoia că unchiul său o să fie la fel 
de mulţumit. Îşi mută privirea către gazda 
petrecerii. Şi ea se ţinea de balustradă în acel 
moment, amintindu-i de un pui de pasăre care se 
trezise împins din cuib pe neaşteptate, înainte să 


fie pregătit să-şi testeze aripile. Nu-şi putea 
permite riscul să-i fie milă de ea, sau să arate cel 
mai mic semn de slăbiciune. Era jucăria diavolului, 
şi chiar dacă era nevinovată, tot se putea dovedi 
foarte periculoasă. 

— Unde e, doamnă? Unde e soţul 
dumneavoastră? 

Femeie părea năucită şi avea fruntea încruntată. 

— Cel mai probabil la un joc de cărţi. 

— Trimiteţi pe cineva să-l cheme. 

Deşi fusese absolut indignată, îşi recăpătă 
calmul, îşi îndreptă spatele cu demnitate şi-l privi 
în ochi. 

— N-o să mi se ordone ce să fac, în propria casă! 

— Ea mea, izbucni el şi cobori două trepte. 

Femeia scoase un țipăt strident, care le zgârie 
urechile, şi alergă în jos pe scări, fluturând 
mâinile. 

— Lord David! Lord David! 

Sebastian mai cobori două trepte şi auzi în urma 
sa ecoul cizmelor fraţilor săi lovind marmura. 

— Eu sunt adevăratul duce de Keswick. Eu şi 
fraţii mei am venit să recuperăm ce ni s-a furat. 

— Semeni cu tatăl tău, anunţă un domn. 

Sebastian aproape că izbucni în râs. 

— Eu nu mai semăn, dar Tristan da. Remarcabil 
de mult. Fiind fratele meu geamăn, el va fi dovada 
suficientă că suntem cine spunem că suntem. Şi 
port inelul cu sigiliu al tatălui nostru. 

O tăcere apăsătoare, cu solemnitatea unei 
înmormântări, se instala în încăpere. Nu crezuse 
că putea fi mai linişte decât era deja. Nu se 
aşteptase ca lumea să jubileze de bucurie, dar 
sperase la ceva mai multă acceptare. Putea simţi 


privirile încremenite ale oamenilor şi înţelegea 
speculaţiile care luaseră naştere. Nu-i plăcea să-şi 
spele rufele murdare de faţă cu străini; se gândise 
chiar să-şi confrunte unchiul în intimitatea 
bibliotecii lui, dar acel om merita o flagelare 
publică; şi în acel moment avea de gând să obţină 
ceva cât se putea de asemănător. 

— Ce naiba se întâmplă aici? N 

Şi în cele din urmă apăru şi el: uzurpatorul. Îşi 
croia drum prin mulţime cu un vuiet greoi. După 
estimările lui Sebastian, erau cel puţin trei sute de 
oameni prezenţi acolo în acea seară. După ce 
ajunse la scări şi privi în sus, unchiul său se opri 
cutremurându-se. Sebastian fu surprins de 
înfăţişarea omului, deşi ştia că n-ar fi trebuit să 
fie. Toată lumea se schimbase şi nu ştia de ce s-ar 
fi aşteptat ca el să fi rămas la fel. Unchiul său nu 
fusese niciodată deosebit de înalt, dar în acel 
moment era mult mai scund şi mai îndesat decât 
fusese în tinereţe. În mod evident, se bucurase de 
roadele furate. Degetele lui groase, dar bine 
îngrijite, erau împodobite cu inele. Avea părul 
încărunţit. Era cam prea înfumurat - credea căi 
cuveneau lucruri pe care nu le merita de fapt. 

— Salutări, unchiule. 

Lord David clătină din cap vădit neîncrezător 
înainte de a privi în jur cu ochii mari, căutând 
probabil o gaură în podea, prin care să se 
strecoare în mod convenabil şi să dispară. 

— Nepoţii mei sunt morţi. 

Sebastian începu să râdă - deşi râsul său 
semăna mai degrabă cu un lătrat. Nu-şi putea 
aminti ultima dată când râsese cu adevărat, dar 
ştia că fusese cândva înainte de moartea tatălui 


w 


său. 

— Ai început să-ţi crezi propriile minciuni? 

— Nu ştiu cine eşti... 

Sebastian cobori atât de repede scările, încât 
unchiul său abia avu timp să facă doi paşi în spate, 
înainte ca mâna tânărului să se înfăşoare ferm în 
jurul gâtului său. Auzi icnete, un strigăt înăbuşit şi 
câteva glasuri dregându-se, dar nimeni nu înaintă 
să-l provoace. Putea doar să-şi imagineze 
ameninţarea iminentă pe care o transmitea chipul 
său diform celor care s-ar fi gândit să intervină. 
Nu ar fi îngăduit aşa ceva - nici el, nici fraţii săi. 
Bănuia că atitudinile lor emiteau avertismente 
tacute. Pentru numele lui Dumnezeu, se părea că 
fiecare dintre ei învățase să insufle pericol fără a- 
şi bate capul cu vorbele. Un talent care se 
dovedea foarte util când îşi înfruntau duşmanii - şi 
nu putea exista nicio urmă de îndoială că Lord 
David Easton era duşmanul tuturor. 

Când era un puşti, îşi considerase unchiul un 
bărbat impozant, de temut şi invincibil, dar în acel 
moment Sebastian era cel care se ridica deasupra 
lui. Nu avusese deloc o viaţă uşoară. Avea muşchii 
fermi şi trupul călit de provocările războiului. 
Putea învinge un om cu o sabie, o puşcă sau cu un 
pistol. Putea mistui un om şi cu mâinile goale, 
dacă era nevoie. Tentaţia de a face acelaşi lucru 
cu acea bucată de excremente era aproape 
copleşitoare. 

— Ştii al naibii de bine cine sunt, zise Sebastian 
calm, deşi vocea lui clocotea cu o furie care 
ameninţa să explodeze şi să iasă la suprafaţă. 

Ştiuse că îi va fi greu să-şi ţină emoţiile sub 
control, să se comporte ca un domn şi nu ca un 


barbar, dar ajungea rapid la capătul răbdării. Ar fi 
trebuit să ducă o viaţă cu puţine griji, să meargă 
la şcoli şi să fie educat ca un viitor duce. 

În schimb, avusese parte de greutăţi, de sânge 
şi de groază. Şi fraţii săi trăiseră cam aceleaşi 
lucruri. Se născuse să-i protejeze, să aibă grijă de 
ei şi, cu toate astea, nu reuşise decât să-i conducă 
pe porţile iadului. li dezamăgise. Şi tatăl său ar fi 
fost extrem de dezamăgit, dar nu mai mult decât 
el însuşi. 

— Putem merge în faţa Curţii de la Chancery 
dacă vrei, dar într-un fel sau altul, voi păstra 
titlurile pe care le-am moştenit de la tata. Poţi să 
te furişezi de-aici în linişte, sau poţi lupta cu mine 
pentru ele. Dar dă-mi voie să te previn că am fost 
căpitan în armata Maiestăţii Sale. Când am un 
obiectiv de atins, nimic nu mă împiedică s-o fac. 
Tristan a navigat pe mări, nu însemni nimic pentru 
el. În timp ce Rafe... Ei bine, să spunem că a 
cunoscut partea întunecată a Londrei, care mă 
sperie chiar şi pe mine. 

Unchiul său îşi înfipse degetele în încheietura 
mâinii lui Sebastian şi începu să se sufoce. Ochii 
începură să-i iasă din orbite. 

— Ai o zi să-ţi faci bagajele şi să pleci. Noua ni s- 
a dat mult mai puţin timp să scăpăm vii de la 
Pembrook. Dacă iei un singur lucru care nu-ţi 
aparţine, Tristan te va pedepsi aşa cum a văzut că 
sunt pedepsiţi hoţii Extremul Orient: o să-ţi taie 
mâinile. 

— Şi va fi bucuros s-o facă, anunţă Tristan 
concis, ca şi cum sarcina ar fi implicat puţin mai 
mult efort decât uciderea unei muşte. 

Unchiul său dădu ochii peste cap. Se înecă încă 


o dată. Un acces de furie. Un mormăit. Sebastian 
ştia că ar fi trebuit să-l elibereze din strânsoare, 
dar era practic incapabil să-i dea drumul. Acel om 
se făcea responsabil de ultimii lor doisprezece ani 
de suferinţă. Iar în lipsa lor, trăise viaţa luxoasă, 
care li se cuvenea lor. Furase de la ei. După toate 
probabilitățile ucisese. Nu merita să respire. Nu 
merita... 

Sebastian simţi pe umărul său o atingere la fel 
de uşoară ca trecerea unui fluture, dar care 
transmitea urgenţă şi îi atrăgea atenţia aşa cum n- 
ar fi făcut-o strigăte sau comenzi. 

— Îl omori, zise Mary încet. După câte ai 
îndurat, sigur nu vrei să te trezeşti dus la 
spânzurătoare tocmai acum. 

Nu, dar dintr-odată acţiunea sa nu aducea 
satisfacția scontată. Visase şi anticipase acel 
moment, şi totuşi din păcate lipsea. Unchiul său 
nu era un adversar demn de luat în seamă - era 
puţin mai mult decât scursura dintr-o mlaştină. 
Sebastian îşi azvârli unchiul în spate. Îl privi dând 
cu disperare din mâini, ca o moară de vânt, înainte 
de a ateriza pe podea cu o bufnitură puternică. 
Era întins pe spate ca o broască ţestoasă 
răsturnată. 

— Poimâine la răsărit mă aştept să fii plecat, 
unchiule. Apoi nu vreau să te mai văd niciodată în 
faţa ochilor. Şi aceeaşi dorinţă este valabilă şi 
pentru fraţii mei. Compasiunea noastră şi-a atins 
limita. Dacă ne provoci în această privinţă, vei 
vedea tot iadul dezlănţuit. 

Aruncă o privire în jur şi văzu expresii de 
groază, confuzie şi neîncredere. Şi apoi iarăşi milă 
- când o privi pe Mary. Mila ei îl făcea să se simtă 


ca o fiară josnică, deoarece nu mai era sigur că 
era generată de trăsăturile sale mutilate. Se 
temea că de vină erau acţiunile şi cuvintele sale. 
Nu se comportase deloc ca un domn. Se gândea că 
poate trebuia să-l provoace la duel pe unchiul său, 
chiar dacă probabil gestul n-ar fi fost privit cu ochi 
buni. Deşi, judecând după reacţia oaspeţilor, 
tentativa lui de răzbunare era privită cu aceeaşi 
dezaprobare. Nu-i păsa câtuşi de puţin. Unchiul 
său merita să putrezească în cea mai apropiată 
hazna. 

Sebastian îi făcu un semn rapid din cap lui 
Mary, apoi urcă scările. Părăsi conacul, sperând 
că făcuse să fie cât se putea de clar că ducele de 
Keswick se întorsese în sfârşit acasă. Din păcate, 
cea mai grea sarcină de-abia urma: să se convingă 
pe sine. 


Capitolul 3 


Ceea ce urmă fu o totală şi completă nebunie. 

De îndată ce fraţii dispărură pe uşă, izbucni o 
avalanşă de obiecții, proteste, speculaţii şi 
asigurări, care se transformară într-un vacarm 
asurzitor şi de rău augur. In zgomotul acela, de- 
abia putea cineva să gândească, darămite să 
vorbească. 

Mary rămase în loc, strângând balustrada, 
pentru că era singura modalitate prin care se 
putea împiedica să fugă pe scări după ei. Ar fi fost 
un adevărat dezastru. Indiscutabil, reputaţia i-ar fi 
fost pusă la îndoială, dacă nu chiar distrusă. O 
doamnă nu putea umbla aşa aiurea după un domn 
care se retrăsese, mai ales după unul care nu se 


purtase deloc cuviincios. Şi totuşi avea atât de 
multe întrebări. Unde fuseseră în toţi anii aceia? 
Ce anume le întârziase atât de mult întoarcerea? 
Ce li se întâmplase cât fuseseră plecaţi? 

In mod evident ajunseseră bărbaţi în toată firea, 
dar cu siguranţă nu fusese un parcurs plăcut. 
Ochii lor glaciali îi trimiseseră fiori pe şira spinării 
şi fiecare dintre ei se arătase aspru şi 
neînduplecat. Dar nu-i putea învinovăţi. Suferiseră 
cea mai josnică trădare: sânge din sângele lor le 
dorise răul şi încercase să-i omoare. 

— Credeam că au murit, bolborosea Lord David, 
în timp ce unul dintre lorzi îl chestiona referitor la 
circumstanţele în care se puteau întâmpla toate 
acelea. N-am primit nicio veste de la ei în toţi anii 
ăştia. Am administrat proprietăţile ducelui, pentru 
că aşa şi-ar fi dorit fratele meu. Neîncrederea şi 
acuzaţiile lor sunt deplasate. 

„Ba nu, nu sunt”, se simţi ea îndemnată să 
strige. „I-ai încuiat în turn. De ce-ai fi făcut asta 
dacă nu voiai să-i omori?” 

Lord David transpira abundent şi respira 
anevoios. Albul ochilor săi se vedea limpede, în 
timp ce-i cerceta frenetic pe cei din jur - cei care 
se aşteptaseră odată ca el să se ridice în rândurile 
lor. 

— Credeţi-mă, continuă el declamativ, de parcă i 
se puseseră întrebări, când de fapt oamenii doar 
se uitau la el încremeniţi. N-aş fi înaintat petiția să 
primesc titlul, dacă aş fi ştiut că sunt în viaţă. Am 
făcut tot ce mi-a stat în putere să-i găsesc. Dar ei 
n-au vrut să fie găsiţi. Chiar şi voi toţi aţi crezut că 
au murit. Doar aţi auzit cu toţii zvonurile. Lupi, 
boală, crimă. De unde era să ştiu adevărul? Voi 


ştiaţi? A ştiut careva dintre voi? 

Apoi privirea sălbatică îi căzu pe Mary. Ea văzu 
ura din ochii lui şi înţelese că era îndreptată spre 
ea, de parcă ar fi bănuit, parcă ar fi ştiut ce 
făcuse. Un fior de groază îi traversă trupul, dar îşi 
înclină  bărbia sfidător şi-i întâlni privirea 
insistentă cu ochi plini de provocare. Lordul 
începu apoi să împingă oamenii la o parte, ca şi 
cum toţi i-ar fi fost inferiori şi nu meritau 
consideraţia lui. 

— Petrecerea s-a încheiat! Plecaţi acasă! Lăsați- 
mă în pace! 

Işi croi drum prin mulţime şi se grăbi în jos pe 
hol. Proaspăta sa soţie umbla după el năucită, 
frângându-şi mâinile înmănuşate şi chiţăind ca o 
rozătoare încolţită. Se opri şi se întoarse către 
oaspeţii ei. Işi mişcă buzele, flutură din braţe şi 
scoase un geamăt deranjant, înainte de a goni 
iarăşi după soţul ei. Lui Mary îi păru rău pentru 
ea. Cu siguranţă nu merita ca viaţa ei să ia o 
asemenea întorsătură. Se sperie când cineva o 
prinse de braţ. 

— Ce Înseamnă el pentru tine? întrebă 
Fitzwilliam. 

— Poftim? 

— Omul care pretinde că e ducele de Keswick. 
Păreai... captivată de el. 

— Bucuroasă, recunoscu ea, strângându-i mâna. 
Sunt în viaţă. Până în clipa asta m-am temut că 
erau cu adevărat morţi. Şi nu doar pretinde, 
acesta e adevărul. Chiar sunt cine spun că sunt. 
Am crescut împreună până când au dispărut, şi i- 
aş recunoaşte oriunde. 

Cel puţin atunci când erau împreună. Nu era 


complet sigură că putea spune acelaşi lucru dacă 
i-ar fi văzut separat. Erau prea puţin rafinaţi. Nu 
aveau nimic afabil în ei. Păreau lipsiţi de 
delicateţe, iar înfăţişarea lor amintea de greutăţile 
pe care le înduraseră, pe care probabil că nu le 
depăşiseră în totalitate cu succes. Visase mult 
timp să-i revadă, dar ceea ce îi oferise realitatea 
nu semăna deloc cu ceea ce-şi imaginase. 

Odată ce drama părea să se fi încheiat, oamenii 
se împingeau trecând pe lângă ei, croindu-şi drum 
spre scări. Cel puţin pentru moment. Mary ignoră 
şoaptele şi murmurele din jur, oferindu-şi întreaga 
atenţie bărbatului din faţa ei, chiar dacă şi-ar fi 
dorit cu ardoare să afle ceea ce spuneau şi 
gândeau oamenii. 

— Mă crezi, nu-i aşa? 

Bărbatul păru dintr-odată stânjenit. 

— Contează prea puţin ce cred eu. Titlul meu e 
doar o curtoazie. Nu are nicio forţă. 

— Are printre prietenii tăi. Şi ştia că unii dintre 
prietenii săi deţineau titluri adevărate, şi că se 
puteau dovedi aliaţi puternici, dacă fraţii ar fi avut 
nevoie. 

— Vino, zise Fitzwilliam. Cred că ar fi mai bine 
să plecăm cât mai repede. N-am încredere că nu 
se vor întoarce bandiții ăia ca să provoace haos. 
Am mai auzit despre setea de sânge, dar, să mă 
ierte Dumnezeu, până în seara asta n-am mai 
văzut aşa ceva. 

— Nu sunt banditi, şi au tot dreptul să fie furioşi. 
Lord David le-a vrut răul. Din cauza lui au fugit. 

Ea îi strânse mâna, întrebându-se cum îl putea 
face să înţeleagă. Aruncă însă o privire în jur şi 
văzu că oamenii îşi încetiniseră paşii şi zăbăveau 


ca să le asculte conversaţia. Nu ar fi permis ca 
lorzii recent reveniţi să devină subiect de bârfă. 
Chiar dacă oamenii aveau deja motive, nu voia să 
le dea şi altele în plus. Aşa că zise: 

— Am venit cu Alicia şi mătuşa Sophie. 

— Veţi călători toate în trăsura mea. 

— O avem şi noi pe-a noastră. 

— Nu-mi place cum te-a privit omul ăla. Ar 
putea  pândi din umbră. Ţinând cont de 
evenimentele care s-au petrecut în seara asta, ar fi 
scandalos din partea mea să permit ca trei 
doamne să călătorească singure, fără o escortă 
masculină care să aibă grijă de ele. 

li aveau totuşi pe vizitiu şi pe lacheu, dar 
presupuse că el nu considera că servitorii 
reprezentau o protecţie suficient de bună. Nici nu 
putea nega că nu-i făcea plăcere grija lui. 

— Trebuie să le găsim pe mătuşa şi pe verişoara 
mea, îi spuse. 

— Am să mă ocup de asta imediat, o asigură el. 
Să nu pleci de-aici. 

— Nici n-aş visa. 

Il privi cu drag, plecând în grabă să le caute. 
Avea să fie un soţ excelent, mereu atent la nevoile 
şi dorinţele ei. Va avea grijă de ea, o va proteja. 
Nu îşi putea dori un bărbat mai atent în viaţa ei. 

Se lipi de balustradă, ca să lase mai mult loc 
oamenilor care plecau. Era foarte mare zarvă - 
toată lumea vorbea în acelaşi timp. Ochii 
doamnelor străluceau, şi chiar dacă niciuna nu 
voia să o arate, era evident că evenimentele 
delicioase care întrerupseseră balul le aţâţaseră 
curiozitatea şi dorinţele. Şi suspecta că, în 
realitate, ceea ce le stârnise cel mai mult interesul 


erau cei trei fraţi care îşi făcuseră apariţia în acea 
seară. 

Încetinindu-şi paşii când trecu pe lângă ea, Lady 
Hermione îi atinse foarte scurt braţul lui Mary. 

— Ştii cumva dacă au neveste? - 

Mary ştia exact la cine se referea. Intrebarea 
tinerei o deranjă, deşi ştia că n-ar fi trebuit. 
Clătină din cap. 

— Nu ştiu. 

— Dar Îi cunoşti. Ş 

Nu mai era sigură. li cunoştea într-adevăr pe 
tinerii care fuseseră; dar pe bărbaţii care veniseră 
acolo în acea noapte... 

— Ştiu că sunt cine spun că sunt: lorzii de 
Pembrook. 

Apăru o scânteie în ochii lui Lady Hermione. 

— Al naibii de frumoşi. Mă rog, cu excepţia 
ducelui desigur. Ce crezi că s-o fi-ntâmplat cu el? 

Mary clătină din cap. 

— Chiar nu... 

— Hermione! strigă tatăl ei. Vino odată! 

Lady Hermione o strânse rapid de braţ. 

— Vom bea ceaiul mâine. Pur şi simplu trebuie 
să vorbim. S-ar putea ca restul sezonului să fie 
mult mai interesant decât preconizasem. 

Înainte ca Mary să-i poată răspunde, tânăra fugi 
în sus pe scări. Nu se mai întâlniseră niciodată 
până atunci să bea ceaiul împreună. Privirile 
încruntate ale altor doamne o făceau să se întrebe 
dacă nu cumva îi crescuse brusc notorietatea. O 
făceau de asemenea curioasă în legătură cu 
speculaţiile oamenilor. Se abţinu să nu le explice 
tuturor că fuseseră vecini şi că-i ajutase să 
evadeze. 


n 

„l-a încuiat în turn!” ar fi vrut să strige în gura 
mare. 

Îndură în schimb privirile curioase şi încuviinţă 
din cap politicos, când mai primi, pe ascuns, alte 
două invitaţii la ceai. Slavă Domnului că verişoara 
ei o prinse brusc de braţ şi o trase în sus pe scări, 
cu mătuşa sa şi Fitzwilliam  urmându-le 
îndeaproape. 

— Avem foarte multe de discutat, zise Lady 
Alicia. 

— În clipa asta nu ştiu mai multe decât tine, 
declară Mary când ajunseră în capul scărilor. 

Din cauza îmbulzelii oamenilor nu mai prinseră 
altă ocazie să vorbească, până când nu ajunseră în 
siguranţă în trăsura lui Fitzwilliam. 

— Ei bine, îndrăznesc să spun că evenimentele 
au luat o întorsătură tare interesantă, zise mătuşa 
Sophie. Deşi nu sunt sigură că sunt de acord cu 
modul în care s-a pus problema. O astfel de 
manifestare publică a certurilor din familie denotă 
proastă creştere. Situaţia ar fi cerut mult mai 
multă discreţie şi bună-cuviinţă. 

— Haide, mamă, zise Alicia. Nu poţi nega că a 
fost absolut fascinant de urmărit. Şi, în plus, 
destul de dramatic. Lorzii au o prezenţă de 
invidiat. Tot oraşul va vorbi mâine despre ei. 

— Şi în seara asta vorbeşte toată lumea, 
murmură mătuşa Sophie. 

— Au avut un scop pentru care au procedat aşa, 
Lady Sophie, zise Fitzwilliam. Ca să-l umilească pe 
Lord David... 

— Merita să fie umilit, milord, izbucni Mary, 
înainte să se poată controla. Şi cred că au 
procedat astfel ca să aibă mulţi martori, 


îndrăznesc să spun că a avut noroc că ei n-au 
implicat Scotland Yard. 

— E ruinat, tângui mătuşa ei. Şi la fel şi biata lui 
soţie, după doar trei luni de căsătorie. 

— Da, îmi pare rău pentru ea, zise Mary. Cât de 
îngrozitor trebuie să fie să descoperi că omul cu 
care te-ai căsătorit nu e aşa cum îl credeai. 

— Şi în dezonoarea lui, a făcut-o de ruşine şi pe 
ea. Nu ştiu dacă eu aş putea ierta una ca asta, 
continuă mătuşa. 

— N-ar trebui să-l ierte nimeni pentru ce a făcut, 
o asigură Mary. 

— Nu te ştiam atât de aspră, zise mătuşa ei cu 
respiraţia întretăiată. 

— A încercat să-i ucidă. 

— Serios? întrebă Lady Alicia cu un entuziasm 
nejustificat în voce, de parcă descoperise o intrigă 
neaşteptată într-un roman. 

— De unde ştii tu asta? întrebă Fitzwilliam. 

— L-am surprins dând ordinul. 

— Cui i-a dat ordinul? 

— N-am văzut. Treceam pe lângă cameră şi i-am 
auzit vorbele. Aveam doar doisprezece ani şi eram 
din cale-afară de speriată. 

N-am îndrăznit să zăbovesc. M-am dus imediat 
să-l caut pe Sebastian. 

— O, Doamne! zise Alicia. Nu mi-ai spus 
niciodată. Nu pot să cred că mi-ai ascuns un 
secret atât de delicios. 

— l-am promis lui Sebastian că n-am să spun 
nimănui. 

Încălcase deja o dată acea promisiune şi plătise 
scump pentru asta. 

— Erai un copil, zise Fitzwilliam. Probabil ai 


înţeles greşit. 

— Nu, sunt sigură că nu. 

— Mary dragă, e absurd să crezi că Lord David 
ar recurge la crimă ca să obţină un titlu. Doar ar fi 
trebuit să omoare trei băieţi. 

Mary încercă să nu se simtă jignită de vorbele 
lui. Era omul cu care urma să se căsătorească. 
Fără îndoială el, dintre toţi oamenii, ar fi crezut-o. 

— Richard al III-lea a omorât doi. 

— Nimeni nu are nicio dovadă în acest sens. 
Oricum, asta s-a întâmplat cu patru secole în 
urmă. Mi-ar plăcea să cred că suntem un pic mai 
civilizaţi acum. În plus, el voia un regat, nu un 
ducat. 

— Este unul dintre cele mai importante ducate 
din Marea Britanie. 

— A fost. Dar şi-a pierdut mult din influenţă 
după moartea celui de-al şaptelea duce. Un ducat 
e la fel de puternic ca omul de la cârma lui, şi n-a 
mai fost nimeni acolo demult. 

— Asta se va schimba acum că s-a întors 
Sebastian. 

— N-aş fi atât de sigur. Mi se pare destul de 
barbar. 

Nu putea nega acele cuvinte, aşa că pur şi 
simplu privi în gol pe fereastră. Se aşternu o 
tăcere insuportabilă, ca şi cum toată lumea ar fi 
avut nevoie să înţeleagă evenimentele din acea 
seară. Pentru ea tăcerea era bine-venită, deoarece 
putea îmbrăţişa bucuria pe care o simţea. In 
sfârşit se întorseseră. 

Mary stătea în bibliotecă şi îl privea pe tatăl ei. 
Acesta se uita în foc, cu un pahar gol în mână. 
Băuse whisky-ul dintr-o singură înghiţitură după 


ce-i povestise ce se întâmplase la bal. Fusese 
întotdeauna destul de solitar, preferând compania 
băuturii în defavoarea companiei oamenilor. Nu 
obişnuia să participe la evenimentele mondene, 
doar mai mergea uneori la cluburile din care făcea 
parte. Venise la Londra doar ca să o poată 
supraveghea îndeaproape pe fiica sa. Într-un final 
o privi. 

— Să nu te amesteci în treburile lor. Eşti 
logodită cu un lord respectabil, care se trage 
dintr-un neam impecabil. Să-i laşi pe aceşti lorzi 
de Pembrook şi pe unchiul lor să-şi rezolve singuri 
disputele. Nu vreau să te apropii de ei. 

— Dar sunt vecinii noştri. 

— Aici în Londra nu mai sunt. Şi nu vor fi nici în 
Cornwall. 

— Dar dacă le-aş spune celorlalţi lorzi ce-am 
auzit... 

— N-ai nicio dovadă că Lord David i-ar fi ucis. 
Poate s-au comportat urât şi i-a pedepsit lăsându-i 
câteva ore singuri în turn. 

— Aşa cum mănăstirea a fost pedeapsa mea? 

Tatăl ei se albi la faţă, îşi linse buzele şi mai luă 
o înghiţitură de băutură. 

— Nu trebuie să faci nimic care ţi-ar putea pune 
în pericol logodna cu Fitzwilliam. N-ai niciun frate 
care să aibă grijă de tine când eu nu voi mai fi. Nu 
mă pot baza că nepotul meu moştenitor va fi 
generos cu tine. Va avea cinci surori pe care va 
trebui să le mărite. 

Cunoştea foarte puţin familia tatălui ei. Nu le 
plăcea climatul din nord, aşa că preferau să 
locuiască în sud. Dar spera ca vărul ei să 
aprecieze ceea ce avea să moştenească. Ştia că 


tatăl ei îşi făcea griji pentru viitorul său şi îi dădea 
o zestre substanţială. Nu dorea să se gândească 
cum l-ar fi putut influenţa acel lucru pe 
Fitzwilliam. 

— Cu siguranţă toate surorile lui vor fi deja 
căsătorite până să te reuneşti cu mama, zise Mary. 

— Fata cea mai mare are doar nouă ani. Fratele 
meu şi-a întemeiat familia la o vârstă destul de 
înaintată. Murise apoi de febră tifoidă. Tatăl ei îi 
zâmbi uşor. Poate că ai dreptate. Imi fac prea 
multe griji, dar nu vreau să pierzi această ocazie 
de a face o căsătorie într-o familie bună. Acum la 
culcare cu tine. 

Aproape o oră mai târziu, Mary stătea pe 
scaunul de le fereastra dormitorului ei şi privea în 
noapte. Se gândea să nu-şi asculte tatăl. Să se 
îmbrace şi să iasă afară ca să încerce să-i 
găsească pe Sebastian şi pe fraţii lui. Se întreba 
unde locuiau. Nu înţelegea de ce nu o căutase ca 
să-i spună că era teafăr. Se gândi că dorise să 
păstreze secretă sosirea ca să-şi poată face 
intrarea... dar tot ar fi trebuit să-i spună. Nu 
trebuia s-o lase să-şi facă griji pentru el. 

De-a lungul anilor se gândise de foarte multe ori 
să fugă de la mănăstire, dar nu avusese mijloace 
financiare. Şi ce aptitudine avea, cu care să-şi fi 
putut asigura existenţa? Poate ar fi lâncezit acolo 
pentru totdeauna dacă mătuşa ei nu şi-ar fi 
asumat responsabilitatea să vină după ea şi să-i 
ofere un sezon în peisajul monden londonez. Şi 
apoi avusese loc alt miracol: în timpului primului 
ei bal îl întâlnise pe Lord Fitzwilliam. Şi la scurt 
timp după aceea, acesta o ceruse în căsătorie. La 
sfârşitul acelei luni avea să se elibereze de tatăl ei 


şi de manipulările lui. Fitzwilliam o privea ca pe o 
femeie puternică şi capabilă. Vedea în ea pe 
cineva care-i putea oferi o viaţă familială plăcută. 
Nu era chiar cel mai dorit lord. De fapt, credea că 
nu era chiar deloc căutat. Pe de altă parte, nici la 
uşa tatălui ei nu bătea nimeni ca să o ceară în 
căsătorie; deci se găseau cam în aceeaşi situaţie. 
Fitzwilliam devenise cavalerul ei pe cal alb. 

La adăpostul tainic al nopţii, îşi găsise alinarea 
dormind şi visându-l uneori pe Sebastian. Se 
întreba ce s-ar fi întâmplat dacă s-ar fi întors. lar 
în acel moment se întorsese. Petrecuse mult timp 
imaginându-şi-l crescând şi ajungând la 
maturitate. Insă bărbatul pe care-l văzuse pe scări 
semăna mai curând cu un personaj din coşmaruri, 
nu din vise. 

— Cu siguranţă vom fi subiect de bârfă mâine, 
se plânse Tristan, tolănit într-un fotoliu din zona 
apartamentelor private de la ultimul etaj al 
cazinoului lui Rafe. Toţi trei veniseră acolo după 
ce se întorseseră de la unchiul lor. Era un loc 
destul de confortabil, iar Rafe avea la dispoziţia sa 
cele mai fine băuturi alcoolice. 

Sebastian stătea pe un scaun din apropiere, 
sorbea din coniac şi se uita la flăcările care se 
zvârcoleau în cămin. Nu-şi putea scoate din minte 
imaginea lui Mary. Se mai gândise la ea de-a 
lungul anilor, bineînţeles, dar şi-o imaginase 
mereu aşa cum era ultima dată când o văzuse: o 
copilă cu părul împletit, membrele greoaie şi un 
zâmbet care-i acoperea aproape toată faţa. Şi 
pistrui. Al naibii de mulţi pistrui. O tachinase 
adesea în legătură cu ei, chiar dacă adora felul în 
care o făceau să semene cu un drăcuşor. 


Se gândea la faptul că nu ezitase să intervină 
pentru el. li luase mereu apărarea, dar îl şi 
provocase în aceeaşi măsură - din cauza ei se 
urcase în vârful unui stejar vechi, din care căzuse 
şi-şi rupsese mâna. Pentru ea învățase şi să 
escaladeze zidurile castelului. Datorită ei, el şi 
fraţii lui era încă în viaţă şi se putuseră întâlni 
acolo. 

— Mă întreb de ce nu mă simt mai mulţumit... 
comentă Rafe. 

Avea doar douăzeci şi doi de ani, dar îşi aranjase 
foarte bine viaţa într-o perioadă atât de scurtă de 
timp. Când îl lăsase la orfelinat, Rafe îl implorase 
să-l ia cu el. lar Sebastian se temuse că viaţa 
protejată pe care-o avusese l-ar putea face 
vulnerabil. Şi poate că aşa şi fusese, la început. 
Rafe nu spunea prea multe despre cum ajunsese 
să deţină acel loc al viciului. Cu siguranţă, în acele 
momente Tristan nu-l mai putea acuza că era 
plângăcios. 

— Pentru că ticălosul încă respiră, zise Tristan. 

Bineînţeles, Tristan era la fel de rezervat când 
venea vorba să vorbească despre viaţa lui. 
Sebastian reuşise să găsească la docuri un căpitan 
dispus să plătească pentru un mus. lar cu banii 
reuşise să-şi cumpere primul brevet într-un 
regiment. Dar nu putuse să nu se întrebe ce avea 
să-l coste asta pe Tristan. li văzuse spatele - un 
bici îi lăsase nişte urme groaznice. Tristan fusese 
întotdeauna mai potrivit în postura unui şef decât 
a unui executant, aşa că nici nu era de mirare că 
în cele din urmă dobândise propria corabie. 
Transporturile de marfă îl transformaseră într-un 
om bogat. Sebastian nu voia să ia în calcul 


posibilitatea că nu toate acele mărfuri erau 
obţinute în mod legal. 

— Mary s-a transformat într-o femeie foarte 
frumoasă cât am fost plecaţi, zise Tristan, parcă la 
fel de surprins cum fusese şi Sebastian la început. 

Nu neapărat că se transformase într-un fluture, 
dar că crescuse din toate punctele de vedere. Îşi 
dădu seama că depăşise demult vârsta de 
căsătorie: douăzeci şi patru. Avea un soţ, atunci? 
Şi unde naiba fusese? Cine naiba era? De ce nu se 
aflase lângă ea? 

— Poate ar fi trebuit s-o avertizăm în legătură cu 
planurile noastre, continuă Tristan. Părea cam 
luată pe nepregătite. 

— Ceea ce probabil i-a salvat reputaţia, 
presupuse Sebastian. Îşi termină coniacul şi-şi mai 
turnă un pahar. Refuza să admită că, din cauza 
faptului că el încă se mai gândea la ea ca la un 
copil, şi vrând s-o protejeze, nici nu-i trecuse prin 
cap cum ar fi putut-o afecta şocul revederii lor 
după atâta timp. În mintea lui, rămăsese la fel de 
neschimbată ca Pembrook. Deşi timpul îşi pusese 
amprenta şi pe moşie, schimbările de acolo erau 
mult mai subtile. Mary se schimbase mult mai 
mult. Părea nepotrivit să se gândească la toate 
urcuşurile şi coborâşului trupului ei, pe care le 
dezvăluise rochia, la pielea goală imaculată a 
umerilor ei, pe care un bărbat ar avea un mare 
noroc să o atingă. Probabil era foarte mătăsoasă la 
atingere. Foarte caldă. 

Începu să-şi imagineze ce nu avusese timp la 
conacul Easton: cum i-ar fi scos acele de păr şi i-ar 
fi privit părul alunecând în jurul ei. Oare cât de 
lung era? Oare era la fel de des cum părea? Oare 


degetele unui bărbat s-ar fi pierdut prin el? La fel 
de uşor cum s-ar pierde un bărbat în ea? 

Ochii ei. Chiar şi ochii i se schimbaseră. Nu 
culoarea, fireşte - erau încă la fel de verzi ca 
terenul fertil, doar că nu mai erau deloc 
năzdrăvani. Dacă ochii ar fi avut capacitatea de a 
râde, cu siguranţă ai ei ar fi râs continuu când era 
copil. Dar nu şi în acea seară. Din păcate, în acea 
seară erau prea puţine motive de râs. Totuşi, ochii 
ei ascundeau prea multă cunoaştere, poate 
înţelepciune. Oare ce văzuseră în toţi anii în care 
el fusese plecat? 

Cum se făcea că reuşise să înţeleagă că el 
ajunsese la maturitate, dar nu se gândise 
niciodată că şi ea va face acelaşi lucru? 

Poate pentru că el devenise bărbat în ziua în 
care tatăl său murise. Ea fusese mereu persoana 
cu care îi plăcuse să exploreze lumea, dar abia în 
acel moment se gândea cum ar fi fost s-o 
exploreze pe ea. 

Dar, la naiba, era tulburător şi de netolerat să 
aibă astfel de gânduri despre Mary. Ea juca rolul 
unei prietene în viaţa lui, nu al unei iubite. 

— Ai idee cu cine dansa când ne-am făcut marea 
intrare? întrebă Tristan, întrerupându-i gândurile. 

lar Sebastian nu putu să nu se întrebe încotro se 
îndrepta raţionamentul fratelui său. Cu siguranţă 
nu în aceeaşi direcţie ca al lui. 

— Ai văzut-o dansând? întrebă el. Nu putea 
decât să-şi imagineze ce graţioasă trebuia să fi 
fost alunecând pe ritmul muzicii în braţele altui 
bărbat. 

— Cum să n-o vezi? îl provocă Tristan. 

— Eram ocupat cu alte probleme - a fost nevoie 


de ceva mai multă măgulire decât anticipasem ca 
să-l conving pe slujitor să ne anunţe cu titlurile 
noastre. 

Omul nu lucrase pentru tatăl lor, aşa că nu-i 
recunoscuse, se părea că nici nu ştia de existenţa 
lor. Tristan pāru brusc incomodat, aşa că-şi mută 
atenţia la coniacul din pahar. 

— Dacă mă gândesc bine, cred că nu aveai cum 
s-o zăreşti în acel moment. Dar ne-am îndepărtat 
de la ceea ce mă preocupă. S-ar putea s-o fi rănit, 
ascunzându-i că suntem aici. Fără ea... 

— Ştiu că-i suntem datori, izbucni el, 
neînţelegând de ce îl enervau al naibii de tare 
întrebările lui Tristan, sau faptul că Mary devenise 
o femeie de o perfecţiune uluitoare. Poate pentru 
că, văzând-o, îşi amintise imediat de anii pierduţi, 
amintire cu care nu fusese nevoit să se confrunte 
cu adevărat până în acel moment. 

— Are pe cineva, zise Rafe indiferent. Când 
ambii fraţi îl priviră, ridică din umeri. Vă purtaţi 
ca un câine cu un os. Nu văd de ce-ar mai avea 
rost să discutăm cu privire la ce-ar fi trebuit să 
facem, de vreme ce momentul a trecut. 

E discutabil că o găseşti frumoasă şi că îi 
suntem datori. 

E logodită cu vicontele Fitzwilliam, domnul cu 
care dansa. Am văzut anunţul în Times. 

Şi Rafe o văzuse dansând? Poate că Sebastian 
începuse să orbească de-a binelea. 

— E puţin cam mare să fie doar logodită, zise 
Tristan şi cuvintele sale veneau ca un ecou al 
gândurilor spre care se îndreptase Sebastian. 

— Nu mi-o imaginez pe Mary a noastră 
mulţumindu-se cu oricine, presupuse Rafe. Aşa că 


bănuiesc că i-a luat ceva mai mult să găsească un 
domn demn de ea. 

„Mary a noastră.” Doar nu le aparţinea tuturor. 
Îi aparţinea doar... îşi dădu însă seama de 
adevărul dureros: nu aparţinea niciunuia dintre ei. 

— Poate, zise Tristan. Şi totuşi un viconte? Ce 
ştii despre el? 

— E neimportant. Mary nu intră în preocupările 
noastre, pufni Sebastian nerăbdător. 

Nici nu voia să se gândească că ar fi putut fi cu 
alt bărbat. Nu o ceruse niciodată. Nici măcar nu 
se gândise vreodată la asta. Erau doar copii când 
fusese obligat să fugă. Ca femeie, poate nu mai 
avea nimic în comun cu el. Poate nu s-ar fi potrivit 
deloc în postura de ducesă a lui. Işi atinse 
maxilarul, fără să-şi dea seama, dar se opri. 
Cicatricile îl batjocoreau. Era foarte posibil ca 
nicio femeie să nu vrea vreodată să devină ducesa 
lui. Dar acelea erau gânduri pentru o altă zi. 

— Trebuie să ne consolidăm poziţia, le zise 
fraţilor săi, să ne asigurăm că nimeni nu pune la 
îndoială faptul că revendicăm Pembrook - spre 
asta trebuie să ne canalizăm energiile. N-ai văzut 
îndoiala de pe chipul oamenilor din sala aia? 
Suntem departe de a fi terminat. 

— Mary ne-ar putea fi de folos, zise Rafe. Doar a 
rămas în lumea asta care ne-a izgonit. 

— Tu te-ai folosi de ea? întrebă Tristan. 

— M-aş folosi de oricine ca să obţin ceea ce 
vreau. 

Cuvintele lui reci trimiseră un fior rece pe şira 
spinării lui 

Sebastian. Cine era acel om neînduplecat şi 
aspru pe care îl numea „frate“? Pe de-o parte, 


exista între ei o legătură care nu putea fi ruptă, 
dar pe de alta exista un adevăr de necontestat: 
ştia foarte puţine despre el. Şi totuşi n-ar fi putut 
spune că era un străin, pentru că avea încredere 
totală în el. Dar existau atât de multe lucruri pe 
care nu le ştia, pe care nu era sigur că voia să le 
ştie. 

Se aşternu tăcerea în jurul lor, ca şi când fiecare 
dintre ei avea nevoie să se gândească bine la 
consecinţele acţiunilor lor din acea seară. 
Sebastian s-ar fi aşteptat ca o parte din lorzi să se 
opună, să vocifereze, dar n-o făcuseră. Poate erau 
prea demni. Sau poate le păsa de unchiul său la 
fel de puţin ca şi lui. Sau doar aşteptau să vadă 
cum se vor rezolva lucrurile. 

— Care e următorul tău pas? întrebă într-un 
final Tristan. 

— Să mă mut la conacul Easton de îndată ce 
dispare de-acolo impostorul. Sunteţi amândoi 
bine-veniţi să locuiţi acolo. 

— Eu voi rămâne aici, spuse Rafe fără nicio 
ezitare. Aici mă simt cel mai mult ca acasă. 

— E foarte confortabil aici, zise Sebastian. Fără 
discuţie. Dar acum că eşti recunoscut din nou ca 
lord, poate ai vrea să te gândeşti să vinzi locul 
acesta. Nu prea se cuvine ca un domn să deţină un 
astfel de loc. 

— N-am pretins niciodată că sunt un domn. 

— Dar eşti, insistă Sebastian. 

Rafe sări în picioare. 

— Crede-mă, frate, am făcut lucruri pe care nu 
le-ar face niciun domn. Societatea aleasă m-ar 
considera... cel puţin necuviincios. Dar averea şi 
resursele mele cele mai discutabile îţi stau la 


dispoziţie. Am trimis deja doi oameni să vegheze 
asupra conacului Easton şi a rezidentului său 
actual. Voi face tot ce-mi stă în putere să mă 
asigur că îţi păstrezi titlul, dar locul meu e aici. 

Începu să se îndepărteze, iar Sebastian se 
ridică. 

— Rafe! 

Fratele său se opri, dar nu se întoarse. 

— Acum doisprezece ani n-am putut să te iau cu 
mine. Dar acum pot. 

— E prea târziu. Vocea lui Rafe era lipsită de 
orice emoție, dar cuvintele sale îl loviră pe 
Sebastian precum proiectilul unui tun. Poate că tu 
poţi redobândi ce ai pierdut, dar eu nu pot. Şi nici 
nu-mi doresc. Simte-te ca acasă. 

Dispăru din cameră, fără să mai privească în 
urmă. Sebastian făcu un pas înainte. Avea să-l 
prindă din urmă, să-l facă sa înţeleagă... 

— Dă-i pace, ordonă Tristan. 

Sebastian nu voia ca rănile care-i stricaseră 
relaţia cu Rafe să se infecteze, dar suspecta că 
fratele său încăpățânat nu avea niciun chef să-l 
asculte. Aşa că, în loc de asta, îşi studie fratele 
geamăn, care încă stătea tolănit în fotoliu. li era 
greu să-l privească şi să-şi amintească cât de 
chipeş fusese şi el însuşi cândva. Cu mare 
reticenţă, se întoarse şi-şi lipi palma de cămin. 

— Ştii ce i s-a-ntâmplat? 

— Şi cu mine vorbeşte la fel de puţin. 

— M-am gândit că la orfelinat va avea un pat, 
haine şi mâncare. 

— Indiferent prin ce-a trecut, să ştii că nu e vina 
ta. Toată vina e a unchiului. Şi tocmai din cauza 
asta mi-aş dori să mă laşi dracului să-l ucid. 


— Ca să fii spânzurat? Un avertisment similar 
formulase şi Mary, dar, cumva, însoţit de vocea ei 
dulce, acela fusese mult mai puternic. Se întreba 
dacă ea îşi dăduse seama cât de aproape fusese de 
a nu-l elibera pe unchiul lui. Se întrebă dacă ar fi 
dezamăgită să cunoască întunericul care se 
ascundea în el. 

— Am o corabie rapidă. lar marea îmi prieşte, 
zise Tristan. 

Sebastian îşi apăsă degetul mare de frunte, se 
frecă chiar deasupra peticului pe care-l purta 
peste ochi, apoi se uită în foc. 

— Mă vei însoţi la conacul Easton? 

— Nu, nu cred. Am fost mult prea mult timp pe 
cont propriu, îmi place mai mult să fiu singur, 
Keswick. 

Sebastian îşi smuci capul şi întâlni privirea de 
neclintit a fratelui său. Nu i se mai adresase 
nimeni după titlu, de când acea slugă a unchiului 
său îl escortase în turn. Dar şi-l şoptise în fiecare 
seară înainte să se culce - ca o evocare tăcută, ca 
un jurământ solemn. Nu voia să uite cine era, ce 
era, ce i se datora. Din clipa în care Mary vârâse 
cheia în uşă ca să-l elibereze, făcuse totul cu un 
singur scop în minte - să reuşească să recapete 
ceea ce i se cuvenea, şi astfel să le ofere şi fraţilor 
săi un loc. I se puse un nod în gât. Plătise un preţ 
scump pentru a fi din nou duce. Dar, pe de altă 
parte, şi ei la fel. 

În acel moment nu mai aveau nevoie de el, iar 
asta îl făcea să se simtă nedemn, de parcă îi 
dezamăgise. Ar fi trebuit să ajungă cu toţii domni 
în înalta societate, să ducă vieţi îndestulate. Ar fi 
trebuit să le semene domnilor care frecventau 


clubul lui Rafe, care nu făceau altceva decât să se 
bucure de viciile lor. Nu trebuiau să aibă cicatrici 
- nici vizibile, nici invizibile. Îl privi pe Tristan 
ridicându-se şi apropiindu-se de el. 

— Să nu te îndoieşti, frate. Dorinţa de a te vedea 
stând de drept în locul tatei a ars în mine cu ură. 
Aş îndura totul de o mie de ori, fără niciun regret, 
ca să mă asigur că eşti din nou duce. 

Sebastian râse amar. 

— Tristan, mă simt umil în faţa devotamentului 
tău şi al lui Rafe. Am fost binecuvântat cu fraţi 
care ar face orice să mă vadă păstrându-mi titlul. 
Tata a fost blestemat cu un frate care ar fi făcut 
tot ce-i stătea în putere ca să se asigure că nu şi-l 
va păstra. 

— Încă mai crezi că el l-a ucis? 

— Fără îndoială. Clătină din cap, regretând 
adevărul amar cu care se confruntau. Dar s-o 
dovedesc va fi aproape imposibil. Justiţia nu poate 
fi lăsată pe mâna altora. Mi-am petrecut mulţi ani 
gândindu-mă cum aş putea servi mai bine în 
calitate de judecător, juriu şi călău. In seara asta 
simt că măcar i-am distrus locul în societate. 

— Chiar dacă am reuşit asta, putem face mult 
mai mult. N-avem nevoie de dovezi ca să-i facem 
viaţa un calvar. 

— Asta ar trebui să se întâmple de îndată ce 
pleacă de la conacul Easton. Mă îndoiesc că are 
unde să se ducă altundeva. 

Tristan rânji. Zâmbise mereu uşor, doar că de 
data aceea părea mai degrabă ameninţător decât 
vesel. 

— Atunci ar trebui să-l ucidem chiar acum, ca 
să-i curmăm suferinţa. 


— Am ucis. Nu-i o îndeletnicire tocmai plăcută. 

— Şi eu, dar nu mă opun să-i trimitem în iad pe 
cei care o merită. 

Sebastian îl studie. El şi fraţii săi reuşiseră să se 
reunească de doar două săptămâni. Le ordonase 
amândurora să se întâlnească la ruinele mănăstirii 
de lângă Pembrook, la exact zece ani din ziua în 
care evadaseră din turn. Dar războiul şi rănile îl 
făcuseră pe Sebastian să întârzie, iar marea 
ridicase multe obstacole în calea lui Tristan, aşa 
că nici el nu reuşise să ajungă la timp. 

Rafe angajase un om care să locuiască lângă 
ruine până se vor fi întors fraţii săi. Nu-i trecuse 
nici măcar o clipă prin minte că ar fi putut fi morţi. 
Sebastian avusese nevoie de luni bune să se 
vindece după rănile sale groaznice, dar în cele din 
urmă reuşise să-şi croiască drum spre mănăstire. 
Omul îi dăduse adresa de la clubul Rakehell şi un 
mesaj de Rafe. Acolo avea să fie în siguranţă. 

Dar în loc să se îndrepte spre Londra imediat, 
petrecuse două săptămâni ocupându-se de 
amănunte. Abia apoi venise la Londra. El şi fraţii 
săi îşi planificaseră întoarcerea pe scena societăţii 
londoneze. Işi doriseră o intrare grandioasă. Şi 
considera că reuşiseră acel lucru cu un succes 
remarcabil. Dar încă nu se trăsese cortina, şi mai 
rămăseseră câteva acte de jucat. 

— Nu vreau să am mâinile pătate de şi mai mult 
sânge, zise Sebastian. 

— Dar ar fi pe mâinile mele. 

Nu-i prea plăcu viteza cu care-i răspunsese 
Tristan. 

— Ai devenit destul de însetat de sânge. 

— Am învăţat să supraviețuiesc cu orice preţ. 


Ridică din umeri. Şi-am învăţat şi să găsesc 
alinare oriunde pot. Rafe are o fată încântătoare 
care lucrează aici şi care ştie foarte bine să ofere 
alinare. Aşa că, scuză-mă te rog, dar cred că am să 
merg s-o caut. Sunt sigur că are vreo prietenă, 
dacă eşti interesat. 

— Nu în seara asta. 

În acea seară avea mult prea multe pe cap. 
Imediat ce fratele său părăsi încăperea, se prăbuşi 
în scaun şi îşi umplu încă o dată paharul cu 
coniac. Luă o înghiţitură lungă şi se lăsă pe spate. 
Scoase din buzunar  ghemotocul  zdrenţuit. 
Panglica galbenă îşi pierduse culoarea în timp, dar 
tot mai reuşea să ţină în siguranţă ceea ce preţuia 
cel mai mult. 

O apropie de nas şi inspiră profund. Mirosul 
bogat al pământului îl chinuia, îi dădea putere să 
continue şi-l făcea să tânjească după casă. Se va 
întoarce acolo curând - de îndată ce-şi va stabili 
ferm locul în societate. 

— Eu sunt ducele de Keswick, îi spuse focului. 

Acesta trosni şi pocni, ca şi când nu i-ar fi crezut 
cuvintele mai mult decât le credea el însuşi. 


Capitolul 4 

Prostule! Ai fost atât de aproape! Nu trebuia să 
aştept atât! 

— Ce puteam să fac? Trebuia să îndepărtez 
orice bănuială. 

Dar doisprezece ani?! Prostule. 

Lord David se plimbă agitat. Atât de aproape. 
Atât de aproape. Atât de aproape. 

Cu doisprezece ani în urmă îşi trimisese omul în 


turn, ca să scape o dată pentru totdeauna de 
nepoţii săi problematici. Avea de gând să spună că 
fusese un accident de vânătoare. Ştiuse încă de 
atunci că era o explicaţie proastă, dar creativitate 
nu fusese niciodată punctul lui forte. 

Doar că băieţii izbutiseră cumva să scape. 
Trimisese echipe de căutare, dar nu reuşiseră să-i 
găsească. Îl evitaseră cu atâta îndemânare pe 
Lord David, încât până şi el începuse să dea 
crezare zvonurilor cum că aceştia erau morţi. 

Nu ar fi trebuit să aştepte atât să ceară titlurile, 
doar că nu vrusese să fie suspectat în vreun fel. 
Nu că îi folosea la ceva. Până şi un om pe jumătate 
orb putea vedea asemănarea incredibilă dintre 
gemeni şi tatăl lor. 

Doar unul dintre ei seamănă. Celălalt e pe 
jumătate orb, iar această slăbiciune îl face o pradă 
mai uşoară. 

— După eşecul din seara asta, nu prea mai pot 
scăpa basma curată cu uciderea lor. 

Trebuie să reuşeşti. Lucretia te va părăsi dacă 
vei deveni iar un nimeni - aşa cum mama băieților 
te-a înlocuit cu tatăl lor, Randall Ba era a ta. Şi n-a 
fost nevoie decât de un zâmbet din partea lui ca 
să-şi întoarcă favorurile spre el. A zis că-l iubeşte, 
dar ceea ce dorea de fapt era să obțină titlul. Asta 
îşi doreşte orice femeie. 

— Dar trei crime... 

Accidente. La fel ca acela care s-a abătut asupra 
tatălui lor. Sunt blestemați. 

— Nimeni n-o s-o creadă. 

Au crezut că tatăl tău a murit din cauza unei 
maladii. I-ai dovedit cât de deştept eşti. 

Lord David se opri din agitația sa şi privi în foc. 


„Nu eşti la fel de inteligent ca fratele tău”, îi 
spusese iar şi iar tatăl său când creştea. 

— Sunt inteligent. Râsul său răsună în jur. Spre 
sfârşit, când otrava şi-a făcut treaba şi toţi au 
crezut că s-a îmbolnăvit, chiar şi tata a trebuit să 
recunoască cât de deştept am fost. 

Dar după moartea acestuia, Randall devenise 
duce şi-i furase iubirea. 

Trebuia să plătească pentru trădarea sa, pentru 
ce a furat. 

— Nu trebuia să vă ascult, şopti umbrelor care-i 
erau de mult tovarăşi. 

Nici Eva n-ar fi trebuit să muşte din măr. Ai 
simţit gustul răzbunării. Cu siguranţă nu ai refuza 
un festin. 

Îşi linse buzele, savurându-i deja dulceaţa. 


Capitolul 5 


În dimineaţa de după cel mai interesant bal al 
sezonului, Mary stătea în salonul de dimineaţă, 
citind Jane Eyre, când intră majordomul şi făcu o 
plecăciune uşoară. 

— Milady, aveţi un oaspete. 

Mârâi în sinea ei. Lady Hermione nu irosise 
nicio clipă, venise deja s-o caute pentru bârfă. 

— Informeaz-o că nu sunt acasă. 

— Nu e o „ea”, milady, ci ducele de Keswick. 

Inima îi tresăltă, sări în picioare, îşi aranjă părul 
şi-şi netezi fusta. 

— Pofteşte-l înăuntru. 

— E în bibliotecă cu tatăl dumneavoastră. Mi s-a 
cerut să vă conduc acolo. 

— Păi de ce n-ai spus? Deci a venit să-l vadă pe 


tata, nu pe mine. 

Dar de ce? De ce l-ar fi căutat pe tatăl ei? De ce 
nu venise anume ca s-o vadă pe ea? Şi de ce o 
durea acel fapt? Doar erau prieteni şi doar atât. 
Nu era nimic mai mult decât atât. 

— lertaţi-mă, milady. Ştiu doar că am fost trimis 
să vă chem, întrucât ducele vrea să vă vorbească. 

— Da, îmi pare rău, n-am vrut să fiu aşa 
arţăgoasă. 

Şi de ce naiba îi cerea scuze unui servitor? 
Pentru că o tulburase sosirea lui Sebastian. Nu 
aşteptă să o escorteze majordomul, ci părăsi rapid 
încăperea şi se grăbi pe hol - la urma urmei ştia 
foarte bine unde se afla biblioteca tatălui său. Nu 
era sigură de ce simţea nevoia să se grăbească, 
sau cine credea ea că ar fi avut mai mare nevoie 
de protecţie - Sebastian sau tatăl ei. 

Imediat ce ajunse aproape, lacheul îi deschise 
uşa bibliotecii şi făcu o plecăciune uşoară când 
trecu pe lângă el. Camera de lucru a tatălui ei era 
micuță: un perete cu rafturi, câteva scaune 
împrăştiate pe ici, pe colo şi biroul său masiv. 
Când era copil, obişnuia să stea în braţele lui cât 
citea rapoartele de la administratorul moşiei. 

În acel moment stătea lângă cămin, cu un pahar 
gol în mână. Bănuia că şi-ar fi dorit foarte mult să- 
l umple din nou, doar că Sebastian privea chiar pe 
fereastra de lângă masa pe care se aflau tot felul 
de băuturi alcoolice. Haina lui albastru-închis avea 
o croială elegantă şi-i sublinia umerii foarte laţi. 
Chiar şi de la distanţă putea observa că avea un 
spate puternic. Stătea înalt şi drept, cu un aer 
milităresc. Sau poate era doar un semn de 
autodisciplină, chiar dacă în seara precedentă se 


apropiase periculos de mult de a-şi pierde 
controlul. Mary nu voia să se gândească la faptul 
că, dacă nu ar fi intervenit, era posibil să nu-i fi 
mai dat drumul unchiului său. Furia îi deforma 
trăsăturile - şi chiar dacă înţelegea asta - tot i se 
părea teribil de tulburător. 

La sunetul făcut de încălţările ei, se întoarse în 
aşa fel încât să o poată vedea clar, dar astfel încât 
partea desfigurată a feţei lui să nu-i fie vizibilă. 
Mary îşi dădu seama că alesese intenţionat acea 
poziţie lângă fereastră, având tocmai acel scop în 
minte. Cu colţul ochiului surprinse tresărirea 
tatălui său, care în acel moment putea vedea ceea 
ce era ferit de privirea ei. Adevărul era că nu 
avusese niciodată un stomac de fier, dar reacţia 
lui tot o enervă. Ţinând cont de puţinele informaţii 
pe care Sebastian le dezvăluise cu o seară înainte, 
fusese soldat, în concluzie, merita consideraţia şi 
recunoştinţa lor. Oprindu-se la doar câţiva paşi de 
prietenul ei din copilărie, făcu o reverență. 

— Excelenţă. 

— Haide, Mary, cu siguranţă astfel de 
formalităţi nu sunt necesare între noi. 

Avea vocea aspră, ca şi când ar fi avut gâtul 
carne vie. Observase acel lucru şi cu o seară 
înainte, dar dintr-un anumit motiv, părea şi dură 
în acel moment. Nu se putu abţine să nu se 
gândească totuşi că o altfel de viaţă i-ar fi dat şi 
un alt timbru al vocii. 

— Mă bucur să te revăd... Keswick. 

Râse încet, dar aspru. 

— Eşti prima persoană din afara familiei care mi 
se adresează cu titlul acesta. 

Il privi încruntată pe tatăl ei, care avu bunul- 


simţ să roşească înainte de a-şi muta privirea 
pofticioasă spre sticlele cu băutură, îşi întoarse 
apoi atenţia înapoi spre oaspetele lor. 

— Mi se pare chiar potrivit că am fost chiar eu, 
nu crezi? 

— Ba da. Speram că ai vrea să faci o plimbare 
cu mine prin grădină. 

— Nu prea se cuvine, zise tatăl ei. E logodită, 
omule. 

— Da, am auzit, spuse Sebastian, fără să-şi mute 
privirea de la ea. Deşi nu am avut plăcerea să-l 
cunosc personal, ştiu că Fitzwilliam e un om foarte 
norocos. 

Simţi căldura arzându-i obrajii. 

— Eşti prea amabil. 

Tristeţea i se instală în ochiul care-i mai 
rămăsese. 

— Nu, Mary, mă tem că nu. 

— Presupun că te-a schimbat faptul că ai fost în 
serviciul reginei. 

— Multe lucruri m-au schimbat. 

Incuviinţă din cap, rămânând dintr-odată fără 
cuvinte, dorindu-şi ca tatăl ei să nu fi fost atât de 
aproape încât să audă ce îşi spuneau. 

— Trebuie să-mi iau şalul... şi pe servitoarea 
mea. Ne-ar putea fi însoţitoare. Mă scuzi, te rog, 
câteva momente? 

— Desigur. 

— Ne vedem în grădină. 

El încuviinţă cu un gest rapid din cap. 

— Nu te deranjează, nu-i aşa, tată? 

Mary avu senzaţia că voia să se opună din nou, 
dar tatăl ei îşi mută privirea spre Keswick şi apoi 
nu făcu altceva decât să murmure: 


— Nu, desigur că nu. 

Nu putea nega faptul că Keswick putea fi destul 
de intimidant. Suspecta că tatăl ei ar fi tremurat 
de frică dacă ar fi fost prezent la incidentul 
petrecut cu o seară înainte. Părăsi încăperea, 
sperând că nu lăsase să se vadă cât de emoţionată 
era cu adevărat. De îndată ce ieşi din cameră şi 
auzi zgomotul uşor al lacheului închizând uşa, se 
năpusti pe coridor. Avea o mie de întrebări pentru 
el, şi spera să-i poată răspunde la toate, deşi se 
gândi că era puţin probabil. Era foarte schimbat 
faţă de flăcăul cu care pornise călare pe câmpuri. 
Dar cu siguranţă o mică parte din acel băiat exista 
încă undeva în el. 

Ajunsă în camera ei, o chemă pe servitoare, apoi 
luă şalul şi şi-l puse pe umeri. Fu cuprinsă de 
vanitate şi-şi dădu cu câteva picături de parfum în 
spatele urechilor. Era o naivitate, dar nu se putu 
abţine. Voia ca el s-o vadă ca pe o femeie, nu ca pe 
un copil. Nu că ar fi interesat-o altceva decât 
prietenia cu el, dar dacă nu o percepea ca fiind la 
fel de matură, era puţin probabil să-i 
împărtăşească tot ceea ce îndurase în acei mulţi 
ani. Cândva nu existaseră secrete între ei, dar se 
temea că în acel moment erau prea multe. 

Aşteptând-o în grădină, Sebastian nu putea să 
nu se gândească că poate făcuse o greşeală 
îngrozitoare venind acolo. Lord Winslow îl privise 
de parcă văzuse o fantomă. Cu siguranţă i se 
spusese că Keswick reapăruse în înalta societate, 
aşa că probabil nu-l surprinsese atât de mult 
sosirea sa, cât trăsăturile lui mutilate. Adevărul 
era că nu-şi dorea nimic mai mult decât să 
evadeze la Pembrook şi să-şi trăiască viaţa în 


singurătate. Dar dacă tot îşi făcuse apariţia în 
public, decisese să mai rezolve şi altă problemă 
cât era încă în Londra. Să-şi găsească o soţie, să-l 
ajute Dumnezeu, pentru că avea nevoie de un 
moştenitor. Ceea ce însemna că trebuia să rămână 
pe scena mondenă, până avea să rezolve acel 
lucru. Nu se aştepta ca femeia să-l iubească. Nui 
se părea posibil, mai ales când nici el nu se iubea. 
Dar de îndată ce avea să-i dea un moştenitor, el 
urma să-i redea libertatea - ca răsplată pentru că 
îi îndurase prezenţa în pat. 

Era un amant bun. Sau cel puţin fusese înainte 
să se trezească şi să-şi dea seama că ignorarea 
ordinului de retragere şi înfruntarea inamicului 
pentru salvarea unui soldat rănit era o misiunea 
nebunească. Acel om nu mai putea fi salvat. 
Uneori Sebastian stătea şi se întreba dacă i-ar fi 
schimbat cu ceva decizia să fi ştiut cât de grav era 
rănit camaradul său. Probabil că nu. În focul 
bătăliei, toţi oamenii se credeau invincibili. Altfel 
de ce-ar fi înaintat cu atât de mult entuziasm în 
focurile iadului? 

li auzi paşii uşori şi se întoarse puţin ca s-o 
salute. Mary îi zâmbi şi simţi cum i se strânge 
ceva în piept. Da, cu siguranţă făcuse o greşeală 
venind acolo. Să aibă ocazia de a memora fiecare 
linie şi curbă a feţei ei, să caute pistruii pe care şi- 
i amintea atât de clar, dar care se estompaseră, să 
fie dezamăgit de faptul că nu erau de găsit. Să-i 
simtă parfumul floral - poate de orhidee - care 
părea mai puternic afară decât fusese mai 
devreme în birou. Ciudat, ar fi crezut că trebuia să 
fie invers. 

Poziţia în care se aşezase era deliberată, în aşa 


fel încât, atunci când i se alătura, să nu aibă 
alternativă decât să stea în dreapta lui. Nu dorea 
să-i jignească sensibilitatea delicată expunând-o la 
ceea ce mai rămăsese din partea stângă a chipului 
său. Chiar dacă fata pe care o ştia probabil nu ar fi 
fost dezgustată de o asemenea imagine, în acel 
moment devenise o doamnă, şi aici era diferenţa. 

Incepură să se plimbe, cu servitoarea urmându-i 
discret. Nu-i oferi lui Mary braţul lui, ci îşi duse 
mâinile la spate. Nu avea niciun rost să atingă 
ceva ce nu avea să-i aparţină niciodată. 

— De cât timp te afli la Londra? întrebă Mary 
într-un final. 

— Puțin mai mult de două săptămâni. 

— Şi nu te-ai gândit că aş vrea să ştiu că eşti în 
viaţă? 

Simţi tonul ei ascuţit şi durerea care se 
ascundea în spatele lui. Fuseseră cândva prieteni 
şi blestema faptul că Tristan avusese dreptate. Ar 
fi trebuit să-i spună. 

— Am considerat că e mai bine să ţinem secretă 
prezenţa noastră aici până la momentul potrivit. 

— V-aş fi păstrat secretul. 

— Dacă te-am fi contactat exista riscul să fim 
descoperiţi. Rafe e de ceva timp în Londra, dar a 
folosit un alt nume şi nu s-a întâlnit cu nimeni care 
îl putea recunoaşte. Ţinând cont ce vârstă avea 
când am plecat era oricum greu să-l poată 
recunoaşte cineva. 

— Dar tu şi Tristan sunteţi gemeni. 

— Da, suntem un pic mai uşor de recunoscut. 

Sau cel puţin asta fusese cândva. Bănuia că doar 
un ochi cu adevărat ager mai putea observa 
asemănările dintre ei în acele zile, dar chiar şi aşa, 


era un risc pe care nu doriseră să şi-l asume. Gura 
ei se arcui într-un zâmbet uşor. 

— Cu siguranţă aţi fost văzuţi aseară. Nu cred 
că am observat vreodată că îţi place melodrama. 

— Aş fi crezut că, dintre toţi oamenii, tu n-o să 
fii surprinsă. N-am fost mereu Lancelot, când tu ai 
fost Guinevere? Din câte îmi amintesc, luptam 
destul de curajos cu sabia mea de lemn ca să le 
apăr de inamici. 

— A fost aşa de demult, încât aproape uitasem. 
Zâmbi trist. 

De ce n-aţi pus să fie arestat pentru ce v-a 
făcut? 

— Ce a făcut mai exact, Mary? Ne-a închis în 
turn. Putea spune că ne-am purtat urât şi că ne-a 
încuiat acolo drept pedeapsă. 

— Aş fi putut spune instanţelor, sau Camerei 
Lorzilor, sau oricui era nevoie că l-am auzit 
ordonând cuiva să vă ucidă, zise ea. 

— Erai un copil. Au trecut mulţi ani de-atunci, 
putea oricând susţine că memoria îţi joacă feste. 
Totul s-ar fi transformat într-un război al 
declaraţiilor, Mary. Nu te-aş fi supus niciodată 
unor astfel de neplăceri. 

— Dar nu-i corect ce-a făcut. 

— Sunt conştient de asta. Eu şi fraţii mei o să ne 
ocupăm de el. 

— La ce v-aţi gândit? 

— Grădinile. Tale sunt superbe. 

— Sebastian! Se opri din mers şi el recunoscu 
acea expresie de încăpățânare de pe chipul ei. De 
ce nu vrei să-mi dezvălui planurile tale? 

— N-am să te pun în pericol, când nu e nevoie. 

— Vreau răzbunare la fel de mult ca şi tine. 


— Asta nu e răzbunare, e dreptate. Şi se îndoia 
că exista cineva care să-şi fi dorit acel lucru la fel 
de mult ca el. Sincer să fiu, încă nu mi-am 
clarificat planul până la capăt, dar oricum, nu am 
venit aici să vorbim despre unchiul meu. Îşi dorea 
cu toată fiinţa lui o conversaţie care să nu se 
învârtă în jurul acelui om. 

— Cum rămâne cu soţia lui? întrebă ea. 

— Ce-i cu ea? 

— Îmi pare rău pentru ea. Puteai să fii mai blând 
cu ea. 

— Doisprezece ani, Mary. Nu mai există nicio 
fărâmă de bunătate în mine. 

Ea îşi mută privirea. El se întrebă dacă nu 
cumva se temea de ce-ar fi putut vedea în el dacă 
se uita mai atent. Incercase să evite oglinzile pe 
cât posibil. Nu-l mai deranjau atât de mult 
cicatricile, ci mai degrabă ceea ce vedea în ochiul 
care-i mai rămăsese. Dacă ochii erau cu adevărat 
oglinda sufletului... atunci nu-i plăcea deloc ce 
vedea în al lui. 

— Aseară, în confruntarea cu unchiul tău, ai 
spus că ai fost soldat, zise ea după câteva clipe de 
gândire. 

— Da. N-am vrut să stau atât de mult plecat, dar 
n-am găsit deloc momentul potrivit să-mi vând 
brevetul. Apoi am declarat război Rusiei, şi să plec 
atunci ar fi însemnat că sunt un laş. 

— Cred că numai laş nu ai fost. Să ne aşezâm? 

Făcu semn spre o bancă din fier forjat. 
Sebastian ar fi preferat să continue plimbarea, dar 
încuviinţă şi o urmă într-acolo. Făcuse multe 
năzdrăvănii când era mică - motiv pentru care 
descoperise şi complotul unchiului lui. lar în acel 


moment se aşezase pe acea parte a băncii care îi 
permitea să-i vadă clar carnea mutilată. Nu era 
nebună, aşa că trebuia să fi fost o decizie 
conştientă. 

— Fă-mi loc, zise el, îmi place să stau pe cealaltă 
parte. 

Nu o privea direct, ştiind că îl putea vedea doar 
puţin; cu toate acestea, intensitatea privirii ei îl 
făcea să creadă că-l vedea în întregime şi că se 
uita prin el, până-n adâncul sufletului lui 
întunecat. 

— Ai fost rănit în război? 

Încuviinţă din cap rapid. Ea se ridicase şi se 
îndrepta spre el, lucru care îl îngrozi. Ar fi trebuit 
să se îndepărteze, dar provocarea din ochii el îl 
tinu nemişcat. 

— Nu trebuie să te ascunzi de mine, zise ea, iar 
vocea ei se auzi ca o şoaptă în vântul domol. 

Aşeză o mână delicată pe umărul lui, apoi 
incredibil de încet, ca şi când ar fi mângâiat un 
armăsar sălbatic, îşi lăsă degetele să-i alunece în 
sus pe gâtul său, oprindu-şi mâna pe bărbia sa. 
Sebastian îi putea simţi atingerea, dar nu şi 
moliciunea pielii. Vru să-şi înfigă degetele în părul 
ei, să-i desprindă acele şi să-l privească 
alunecându-i pe umeri. Îl uimi şi pe el dorinţa de a 
o cuprinde cu braţul de talie, de a o trage 
aproape, de a o lipi de el atât de strâns, încât 
fiecare curbă a trupului ei să lase o urmă în al lui, 
şi de a-i, acoperi buzele cu ale lui. Işi dorea să se 
poată pierde în senzualitatea unui sărut, să-l ardă 
căldura cărnii ei. Pe măsură ce astfel de gânduri îi 
inundau simţurile, îl dezgusta sălbăticia propriei 
dorinţe. Doamne sfinte, era vorba de Mary. Merita 


mai mult decât dorinţă de necontrolat, doar că el 
nu mai fusese cu o femeie încă de dinainte să fie 
rănit. Îi era dor de o atingere blândă, de o piele 
mătăsoasă mişcându-se senzual peste a lui. Îşi 
dorea să fie strâns în braţe şi să strângă şi el, să-şi 
plimbe degetele... 

Apoi zări lacrimile care i se revărsau din ochi. Şi 
reuşiră ceea ce nu putuseră face gândurile sale - 
să-i potolească dorinţa cu o rapiditate infailibilă. 

— Nu plânge, îi ordonă printre dinţii încleştaţi. 

— Trebuie să te fi durut îngrozitor. 

Insuportabil. Dacă nu ar fi existat nevoia de a 
revendica Pembrook, probabil că ar fi căzut în 
mrejele atrăgătoare ale morţii. Dar nu putea 
recunoaşte una ca asta, nu-şi putea arăta 
slăbiciunea, nici măcar în faţa ei. 

— Alţii au păţit şi mai rău. 

— Ochiul tău... 

— Nu mai e. 

Şi-l pierduse pe un câmp de luptă blestemat. 
Deşi nu-şi amintea acel eveniment şi nici durerea 
suferită. Fusese în agonie şi avusese nevoie de 
luni întregi ca să-şi poată da seama de unde 
veneau anumite dureri. Clipi şi-şi mută privirea. 

— Şi-acum te mai doare? 

— Uneori, dar a devenit doar un mic 
inconvenient. 

Ea râse uşor, plin de tristeţe, şi probabil şi cu o 
notă de admiraţie. 

— Ai vorbit ca un adevărat soldat. 

— Asta şi sunt, un soldat. Încă nu ştiu cum să fiu 
duce. 

Ea se întoarse pe bancă şi se aşeză în alt loc, 
oferindu-i bucuria de a i se alătura. După ce se 


aşeză şi el, ea continuă: 

— Cred că vei fi un duce excelent. 

Cel puţin unul mai bun decât ar fi fost unchiul 
său. 

— lar tu ai să fii o vicontesă excelentă. 

Mary îşi privi degetele, le apropie şi le împleti. 

— Cu siguranţă am să încerc, deşi nu cred că mă 
cunoşti suficient de bine ca să emiţi ipoteze cu 
privire la calităţile mele. 

Îşi dădu seama că era încă supărată că nu o 
vizitase mai înainte, că o lăsase să descopere în 
acelaşi timp cu toţi ceilalţi că el şi fraţii lui că se 
întorseseră. Regreta acel lucru, impulsivitatea 
gestului şi incapacitatea de a avea încredere în ea 
în acea clipă, în ciuda faptului că fusese cândva 
salvatoarea lui. Regreta că o rănise, doar că, pe 
moment, păruse cel mai înţelept mod de acţiune. 
Nu putea risca să piardă Pembrook, sau să-şi 
piardă titlul. Însăşi dorinţa de a le revendica 
conferise un scop existenţei sale. 

— Chiar te-ai schimbat atât de mult? o întrebă 
el. 

Ea se întoarse către el. 

— Dar tu? 

Mult mai mult decât voia să recunoască, mai 
mult decât şi-ar fi dorit să ştie, şi în ciuda a tot 
ceea ce realizase, se simţi brusc nevrednic. Ea nu- 
l judeca deloc, deşi poate că ar fi trebuit. 

— Din păcate, da. Dar, la urma urmelor, cred că 
anii îşi pun amprenta asupra tuturor. Cu siguranţă 
nu mă aşteptăm să te găsesc atât de matură. 

— La ce te-ai fi aşteptat? 

Îi venea să râdă ca un nebun de cât de naiv 
fusese. 


— Nu sunt sigur. Să mă întorc şi să continui 
lucrurile de unde le-am lăsat, probabil. Chiar şi 
ştiind că nu se poate. 

— Ai fost la Pembrook? 

Văzu durere în ochii ei, ca şi când îşi dorea să fi 
avut puterea să-l cruţe de durerea celor văzute. 

— Da. A fost ca şi când aş fi mers printr-o casă a 
fantomelor. Tata nu a închis-o niciodată, n-a 
acoperit niciodată mobilierul, statuile şi picturile. 
Când trăia el, era mereu primitoare. Acum însă 
casa e acoperită de praf, iar dealurile sunt pustii, 
fără oi. 

Ea puse mâna pe pumnul său strâns, cu care 
apăsa în coapsă. 

— Inainte de a veni la Londra, am urcat pe cel 
mai înalt deal de pe terenul tatălui tău, ca să pot 
vedea Pembrook. Părea atât de întunecat şi 
prevestitor de rău, că n-am avut curajul să mă 
apropii mai mult. Cel puţin nu până nu te întorceai 
tu. Şi acum iată-te... doar că de data asta eu sunt 
cea care nu va mai fi în Yorkshire. 

Nu-şi putea imagina aşa ceva. Simţi deodată un 
gol în stomac. 

In toţi anii care trecuseră, Pembrook se aflase în 
centrul gândurilor sale, cu toate astea nici nu-i 
trecuse vreodată prin minte că era posibil să nu-i 
mai audă râsul răsunând prin văi, sau să nu mai 
vadă soarele reflectându-i-se în păr. 

Nu avea nicio idee ce să-i spună, cu excepţia 
faptului că Fitzwilliam era un om foarte norocos, 
dar asta îi mai spusese deja. Ce naiba era în 
neregulă cu el? De ce se trezise dintr-odată că nu 
mai putea vorbi sau gândi? 

— M-am abătut de la scopul pentru care am 


venit aici. 

Cuvintele păreau să fi venit de la mare 
depărtare, nicidecum ca şi cum le-ar fi rostit el. 

— Credeam că ai venit în vizită, zise ea încet. 

— Nu, am... Am venit să-ţi mulţumesc pentru 
ajutorul pe care ni l-ai dat atunci, demult. 

Scoase din buzunar un pacheţel mic, învelit, pe 
care i-l întinse. O văzu deodată copleşită de 
durere. Oare era blestemat să o rănească mereu - 
să aibă secrete, să-i ascundă adevărul, să 
vorbească numai despre lucruri superficiale, să-i 
ofere cadouri pentru pericolele cu care se 
confruntase? 

— Nu-mi datorezi nimic. N-am făcut nimic în 
acea seară aşteptând să primesc o recompensă. 

Sebastian nu ştia cum să răspundă acelei 
declaraţii atât de sincere. Trebuia să-l fi aşteptat 
pe Tristan să vină de la docuri, ca să-l ia împreună 
cu el, pentru că se îndoia că fratele său ar fi fost la 
fel de mut. l-ar fi fost mult mai uşor să vorbească. 
Doar că nu mai avusese răbdare. Chiar nu putea 
înţelege deloc de unde venea acea dorinţă atât de 
puternică. Adevărul era că-şi dorise să poată 
petrece câteva clipe singur cu Mary. Poate pentru 
că îi fusese o prietenă mai apropiată decât le 
fusese celorlalţi. Crescuse, şi nu-i convenea deloc 
faptul că observaseră şi ei cât de frumoasă 
devenise... şi nici că o văzuseră înaintea lui. 

— E doar un mic semn al aprecierii noastre, zise 
el într-un final. 

— A, deci e de la voi toţi? 

In acel moment păru dezamăgită. Nu-i înţelegea 
prea bine stările schimbătoare. Cunoscuse femei, 
multe femei, de-a lungul anilor, doar că nu fusese 


niciodată interesat de altceva decât de cum să le 
dezbrace mai repede. Nu fusese niciodată curios 
să afle mai mult de-atât. Se simţi deodată ca un 
naufragiat pe mare, pierdut printre valuri mari de 
incertitudine. Ce voia să fi spus? Ar fi spus orice, 
dacă asta i-ar fi fost pe plac şi dacă i-ar fi adus 
înapoi zâmbetul pe buze. 

— Da, de la noi toţi. Eu l-am ales. 

Probabil nimerise cuvintele, întrucât 
dezamăgirea ei dispăru. Slavă Domnului. Şi totuşi 
îl deranja faptul că-i păsa atât de mult dacă o 
dezamăgea sau nu. Când erau mici, acceptase pur 
şi simplu că va fi mereu acolo şi nu-şi cântărise 
niciodată vorbele sau acţiunile. In acel moment le 
măsura pe toate, şi din păcate i se părea că lăsau 
de dorit. 

Lipsa abilităţilor în arta conversaţiei nu aveau 
să-i aducă prea mult succes în găsirea unei soţii. 
Dacă voia, putea oricând să dea vina pe chipul lui 
îngrozitor, sau pe sechelele rănilor traumatizante. 
Deşi se temea că vina era de fapt în altă parte, 
poate vreun defect de-al lui, care-l osândea să 
destrame acea prietenie care-i legase încă de când 
erau copii. 

Ea îşi cobori privirea, ezitând. 

— O doamnă n-ar trebui să accepte cadouri de la 
un domn. 

— Este un cadou de la trei prieteni. lar noi 
suntem departe de-a fi domni. 

Ridică ochii şi-l fixă cu privirea. Verdele ca de 
trifoi al ochilor ei îi aminti de dealurile înverzite 
de acasă. l-ar fi putut cerceta la nesfârşit, fără să 
se sature de ei. In partea de sus a rotunjimii unui 
obraz zări un pistrui îndrăzneţ. Vru să-şi scoată 


mânuşă şi să-l atingă, dar se temea că mâna lui 
pofticioasă nu se va opri acolo. Şi-ar fi dorit să-i 
atingă întreg obrazul, să-şi plimbe degetul mare 
peste buzele ei cărnoase, mai ales peste cea de 
jos, care părea la fel de primitoare ca o pernă. 
Avusese parte de foarte puţină blândeţe în viaţa 
lui, iar tentaţia de a se delecta cu moliciunea ei 
era aproape de nesuportat. Fu pe punctul de a-i 
spune că Rafe auzise la clubul său ridiculizările 
celor care participaseră la bal înainte de a căuta 
plăceri mai primejdioase, şi că ştia că fraţii erau 
văzuţi aproape ca nişte barbari. Dar gândurile pe 
care le avea faţă de ea nu făceau decât să 
întărească acel punctul de vedere. Nu era sigur că 
s-ar fi putut abţine, dacă acea servitoare n-ar fi 
fost atât de aproape de ei. Mary era o adevărată 
ispită pentru el - dulce, inocentă şi incredibil de 
frumoasă. 

Şi aparţinea unui alt bărbat, iar acel adevăr 
părea mai degrabă să-l ţină pe loc, decât să-l facă 
să plece, aşa cum ar fi trebuit. 

— Ţi-au dispărut mulţi pistrui, zise el încet, 
dându-şi seama că trecea de la un subiect bătător 
la ochi la altul - unul care putea fi mult mai 
periculos. 

— După ce-ai plecat, n-am prea mai avut ocazia 
să mă joc la soare. Şi, desigur, o doamnă nu 
trebuie să umble niciodată fără bonetă sau 
umbrelă de soare. 

— Mie-mi cam plăceau pistruii. 

Ea  afişă un zâmbet fermecător, care-i 
transformă trăsăturile minunate ale feţei într-o 
splendoare uluitoare. 

— Eu îi uram. lar tu eşti un domn. E posibil să fi 


părut ceva mai brutal aseară, dar consider că 
situaţia cu unchiul tău justifică acest lucru. 

Cuvintele ei îi întoarseră gândurile pe un făgaş 
de care n-ar fi trebuit să se îndepărteze de la bun 
început. Ce bine ar fi fost dacă înfăţişarea lui dură 
şi amenințătoare s-ar fi limitat doar la acea seară, 
dar o parte din el adoptase brutalitatea ca pe un 
mijloc de a se proteja. Nu era mândru de asta, dar 
ştia că avea nevoie de ea ca să supravieţuiască, să 
facă ceea ce era nevoie ca să recupereze 
Pembrook. 

— Pentru că eşti prietena noastră, zise el 
împingându-i caseta spre mână. 

Fu extrem de mulţumit când Mary acceptă 
cadoul, desfăcu hârtia de ambalat, îl deschise şi i 
se tăie răsuflarea. Era un colier simplu, care nu 
avea nimic mai mult decât un pandantiv oval cu un 
mic smarald, exact de aceeaşi culoare cu a ochilor 
ei. 

— O, e atât de frumos. Zâmbi luminos şi-i întinse 
cutia. Ai vrea să mi-l prinzi la gât? 

Trebuia să-şi scoată mănuşile ca să poată mânui 
încuietoarea fină. Il tulbură faptul că mâinile 
începură să-i tremure imediat. Gândul că degetele 
lui s-ar fi apropiat atât de mult de pielea ei, că 
încheieturile i-ar fi atins ceafa... 

Sări în picioare înainte ca partea de jos a 
corpului său să poată dezvălui direcția 
îndrăzneață a gândurilor sale. Era vorba despre 
Mary. Doamne sfinte, merita mult mai mult decât 
un taur în călduri, sau un om cu gânduri lascive, 
care nu şi-ar fi dorit nimic mai mult decât s-o ia în 
spatele tufelor de trandafiri ca să facă împreună o 
incursiune pe tărâmul plăcerii carnale. Era o 


doamnă. Şi pe deasupra şi logodită. Nu merita să 
ia contact cu fiara care devenise el. 

— Cred că e o sarcină mai potrivită pentru 
servitoarea ta. Mi-a făcut plăcere să te revăd, 
Mary. Îţi doresc numai bine în căsnicia ta. 

Înainte ca ea să-i poată răspunde, înainte ca el 
să poată descifra pe deplin emoţiile care i se 
citeau pe faţă, se întoarse şi se lovi de servitoare. 
Nu o văzuse, întrucât se aflase în unghiul mort. 

— Dă-te din calea mea, femeie! 

Părăsi în grabă grădina, de parcă ar fi fost pe 
urmele sale chiar cerberii iadului. Cum îl putuse 
dezarma atât de tare o simplă rugăminte? 

Doar era ducele de Keswick, pentru numele lui 
Dumnezeu, în acel moment îşi dorea însă să fie 
înapoi pe câmpul de luptă, îi era mult mai uşor să 
lupte cu un duşman, altul decât el însuşi. 

Ce naiba se întâmplase? 

Mary se ridică în picioare şi-l urmări pe 
Sebastian îndepărtându-se încordat. Se aşeză 
înapoi, confuză. Oare îl jignise în vreun fel? 
Avusese o reacţie foarte ciudată. O privise cu o 
asemenea intensitate, încât aproape i se tăiase 
respiraţia. Pentru o fracțiune de secundă, avusese 
senzaţia că era pe punctul de a se apleca s-o 
sărute. Şi pentru o clipă îşi dorise s-o fi făcut. 

Ar fi fost un adevărat dezastru! Uitase de dragul 
şi bunul Fitzwilliam. Sebastian îi inunda toate 
simţurile: înălţimea lui, lăţimea umerilor şi pieptul 
masiv. Mirosul care se ascundea sub parfumul de 
cuişoare era însăşi esenţa lui. Avusese mereu 
mirosul de pământ îmbătător de la Pembrook: de 
sol bogat. Pentru o clipă, trăise senzaţia că erau 
încă acolo, fusese ca şi când durerea şi 


despărţirea de atâţia ani nici nu intervenise între 
ei. 

Doar că intervenise, iar el avea mare grijă să n-o 
expună cicatricilor sale. Oare o credea atât de 
superficială? Acel gând o umplu de dezamăgire şi 
o săgetă în piept. Ştia la fel de puţine despre ea, 
cum ştia şi ea despre el. Se trezi încă o dată 
întrebându-se de ce rugămintea de a-i pune la gât 
minunatul dar îl supărase atât de tare. 

— Vreţi să vă ajut să vi-l puneţi, milady? întrebă 
Colleen. 

Mary îi zâmbi servitoarei ei. 

— Nu, cred că am să-l păstrez să-l port la 
următorul bal. 

— Cu rochia roz cu bordură de catifea verde? 

— Da. 

— Veţi arăta minunat. 

— Sunt de acord. Poţi intra acum, cred că o să 
mai stau aici un timp, să mă bucur de grădini cât 
încă mai pot. 

— Casa nu va fi la fel fără dumneavoastră. 

— Am să încerc să vin cât mai des în vizită... Du- 
te acum. 

— Da, milady. 

Mary se simţi ca o femeie nerecunoscătoare. O 
urmări plecând, înainte să-şi întoarcă privirea 
către un strat de flori în culori deosebite. Trebuia 
să găsească energia să culeagă câteva ca să şi le 
pună în cameră. Totuşi, nu părea capabilă de 
altceva decât să se gândească la Sebastian. 
Mângâie cu degetul micul smarald. Cândva se 
simţise atât de confortabil cu el, încât i-ar fi 
împărtăşit orice. I-ar fi spus tot ce avea pe suflet, 
fără niciun regret. Insă nu-l cunoştea deloc pe 


omul alături de care se plimbase în grădină cu 
puţin timp înainte. Nu ştia pe ce drumuri îl dusese 
viaţa, ce provocări îl formaseră ca om. Avea în 
minte o imagine romanţată, cu ei doi stând în faţa 
unui foc straşnic şi împărtăşindu-şi fiecare aspect 
al ultimilor doisprezece ani. Dar nu era decât o 
fantezie. 

Timpul pe care-l petrecuseră departe unul de 
celălalt părea într-adevăr să-i despartă. Păreau să 
fie puţin mai mult decât doi străini, care abia 
începeau să se cunoască. Era ca şi când mergeau 
pe drumuri separate, iar distanţa dintre ei părea 
să devină din ce în ce mai mare. O întrista gândul 
că poate nu se vor mai apropia niciodată. 

Într-o noapte îngrozitoare, petrecută cu mult 
timp în urmă, împărtăşiseră experienţe care 
creaseră o legătură indestructibilă între ei, şi asta 
avea să-i unească pentru totdeauna. Dar o astfel 
de conexiune nu asigura o potrivire bună. In acel 
moment, nici măcar nu era sigură dacă îi plăcea 
sau nu omul care devenise. Era irascibil şi dur - 
nu-l văzuse încă zâmbind, iar râsul său semăna 
mai degrabă cu un lătrat decât cu o exprimare a 
bucuriei. Se aşteptase întotdeauna ca flăcăul care 
fusese cândva să vină înapoi nevătămat. Incă îi 
mai era dor de acel băiat şi încă îşi mai dorea să-l 
revadă, iar acest lucru o făcea să se teamă că nu 
se mai întorsese nimic din băiatul pe care-l 
cunoscuse cândva. 


Capitolul 6 
Lui Lord Tristan Easton îi plăcea cum suna 
numele său. Deşi la fel de plăcut suna şi căpitanul 


Easton. Fusese până la docuri ca să verifice dacă 
totul era în regulă cu nava şi echipajul său - şi 
părea să fie chiar aşa. Işi dorea ca Sebastian să nu 
fi spus tuturor că fusese pe mare. Dar se îndoia că 
Porcul - aşa cum îl botezase pe unchiul său prima 
dată când simţise pe spate o lovitură de bici - ar 
avea inteligenţa sau mijloacele necesare să se 
gândească că avea o corabie şi să vină s-o caute. 
Prefera totuşi să fie pregătit pentru orice, aşa că 
mai angajase câţiva oameni care să stea de pază. 

Intră furtunos în biroul lui Rafe şi zâmbi uşor în 
colţul gurii când îşi văzu fratele la biroul său, 
aplecat asupra unui munte de registre. Tristan nu- 
l respectase foarte mult pe fratele său când era 
Mic, pentru că fusese ca un cățeluş sclifosit - 
mama lor îl favorizare atât de mult, încât şi tatăl 
lor ajunsese să-l răsfeţe mult mai mult decât pe 
moştenitorul său de drept sau pe fratele său. Dar, 
în acel moment, nu putea nega faptul că undeva 
de-a lungul drumului, Rafe dobândise o coloană 
vertebrală impresionantă. 

Acesta privi în sus în cele din urmă, iar Tristan 
se simţi iritat de privirea nerăbdătoare pe care i-o 
arunca fratele său. Era ciudat, mai ales pentru că, 
în tinereţe, el fusese cel care nu avea niciodată 
răbdarea necesară să se ocupe de băiatul mai mic. 

— S-a întors Sebastian din vizită de la Mary? 
întrebă Tristan. 

— Da. 

Fratele său devenise şi el un bărbat care vorbea 
puţin. Era la fel de tăcut şi când bea mai mult. 
Tristan îl aprecia pentru faptul că devenise un om 
de succes, doar că ajunsese să fie şi un bărbat 
destul de sumbru. Se gândi apoi că fiecare dintre 


ei era aşa într-o oarecare măsură. 

— Ştii unde-l pot găsi? Am trecut pe la camera 
lui şi nu era acolo. 

— Voia o femeie. L-am trimis la Flo. 

Flo, o blondă plină de viaţă, cu picioare extrem 
de lungi. 

— Excelentă alegere. 

Rafe se încruntă şi se întoarse la registrele sale. 
Era extrem de protector cu fetele sale, dar pe de 
altă parte, era al naibii de protector cu tot ce-i 
aparţinea. 

Tristan se plimbă prin cameră. Când îl mai 
vizitase acolo, fusese mai concentrat asupra 
fratelui său decât asupra lucrurilor care-l 
înconjurau. Şi-n acea clipă tot ce se afla în jurul 
său părea să spună câte-o poveste. Într-un colţ al 
camerei, se afla un glob pământesc imens, pe un 
piedestal de lemn. Se apropie şi-l roti puţin, zărind 
frânturi din fiecare mare pe care navigase 
vreodată. 

Dintr-o parte a acelui colţ de cameră pornea un 
zid cu rafturi căptuşite cu cărţi şi, din loc în loc, 
câte-un glob pământesc, care dezvăluia 
continente, insule şi oceane. Aveau dimensiuni şi 
nuanţe diferite. Se întreba dacă nu cumva fratele 
său le adunase ca un mijloc de a-şi urmări fraţii în 
călătoriile lor, chiar dacă nu ştia unde se aflau. 
Sau poate globurile serveau mai degrabă ca 
mărturie a faptului că fusese lăsat în urmă? 
Tristan râse de mintea lui analitică, ce dorea să 
examineze şi să le înţeleagă pe toate. 

— Nu ţi se pare ciudat? întrebă el, privind peste 
umăr. 

— Ce anume? 


Rafe nici măcar nu se obosi să ridice ochii din 
registre. 

— Că s-a dus în vizită la Mary şi s-a întors cu 
chef de a avea o femeie. 

Rafe oftă adânc, lăsă deoparte stiloul, se lăsă pe 
spate în scaun, şi-şi privi aspru fratele. 

— În mod evident, trăieşti cu impresia greşită că 
am timp sau că-mi pasă de intruziunea ta. 

Lui Tristan nu-i plăcea să fie amânat. Se 
îndreptă spre scaunul care se afla în faţa biroului 
şi se lăsă în el cu o uşurinţă învățată, îi făcu 
plăcere să vadă că fratele său îşi încorda 
maxilarul. Era aproape ca atunci când erau copii 
şi îl sâcâia ca să-l enerveze, în speranţa că tatăl 
lor îl va certa. Însă Tristan fusese mereu cel 
mustrat sau pedepsit cu vergeaua de mesteacăn. 

— A existat odată o femeie cu care voiam să mă 
culc cu o  înverşunare care-mi  depăşea 
autocontrolul. Dar era fiica şefului de trib de pe 
insula unde acostaserăm. N-am putut s-o am, dar 
mi-am înecat amarul într-o droaie de corpuri 
femeieşti cât am stat acolo. 

— Deci îmi explici că eşti un ticălos fără morală 
sau conştiinţă? 

— "Ţinând cont ce fel de local deţii, nu m-aş grăbi 
să arunc cu judecăţi despre caracterul meu. 
Văzând ochii înflăcăraţi de furie ai lui Rafe, ridică 
rapid mâna. lartă-mă. Nu te judec, voiam doar să 
spun că, dacă o doreşte pe Mary, s-ar putea să se 
întoarcă aici ca să-şi potolească poftele. 

— Şi de ce-ar fi asta problema mea? 

— N-ai observat că nu prea mai e un bărbat 
chipeş în ultima vreme? Trebuie să fim cinstiţi şi 
să recunoaştem că va fi o provocare pentru el să-şi 


găsească o soţie. 

— Deci, vrei să te joci de-a peţitorul? 

Pe Tristan îl trecu un fior. Oare acolo voia să 
ajungă de fapt? Obligaţiile matrimoniale erau 
exact asta. Obligaţii. Lanţuri. Captivitate. Oare 
asta îşi dorea pentru fratele său? 

— N-aş merge chiar atât de departe. Dar mi-ar 
plăcea ca lucrurile între ei să redevină ceea ce-au 
fost odată. El şi Mary petreceau mereu timp 
împreună, plimbându-se prin păduri. Ea s-a 
transformat într-o frumuseţe, în timp ce el... 

— Intr-o bestie? 

Se auzi dintr-odată vocea aspră a lui Sebastian 
în spatele său. Faptul că nici măcar nu tresărise şi 
că nu se arătase nicio clipă surprins, era o dovadă 
a caracterului de neclintit al lui Tristan. În schimb, 
se uită pur şi simplu la Rafe. 

— Mersi, frate, pentru avertisment. 

Un colţ al gurii lui Rafe se arcui pentru o clipă 
într-un zâmbet, şi o licărire răutăcioasă îi apăru 
timp de o fracțiune de secundă în ochi. Tristan 
recunoscu atunci o umbră a băieţandrului care 
fusese cândva fratele său. 

— Ţi-am zis că trăieşti cu impresia greşită că-mi 
pasă de astfel de prostii. 

Tristan îşi aruncă un braţ peste scaun şi se 
răsuci să întâlnească privirea amenințătoare a lui 
Sebastian. Era cumva şi mai înspăimântător faptul 
că putea transmite un asemenea mesaj cu un 
singur ochi de gheaţă. 

— Ce făcea Mary? 

— Bine. 

— Şi Flo? 

Dacă era posibil aşa ceva, privirea lui Sebastian 


păru să devină şi mai amenințătoare. 

— Merg la conacul Easton să văd cum 
împachetează unchiul pentru plecare. M-am 
gândit să văd dacă aţi vrea să mă însoţiţi. 

— Eu am treburi mai urgente de rezolvat, zise 
Rafe. 

— Mai urgente decât recuperarea a ceea ce ne 
aparţine? întrebă Tristan, studiindu-şi fratele ca şi 
când nu l-ar fi recunoscut, dar presupuse că, într- 
adevăr, nu-l cunoştea. 

— Mi-am făcut partea însoţindu-vă la balul acela 
blestemat. N-am nevoie să-l văd şi împachetând. 

— Rafe are dreptate, zise Sebastian. A fost 
alături de noi când a contat cel mai mult. Acum nu 
vreau altceva decât să mă delectez cu rezultatul. 

Tristan se ridică. 

— Atunci, ce mai aşteptăm? Să mergem să ne 
delectăm. 


Lady Hermione şi Lady Victoria ajunseră fix la 
două şi jumătate, cu licăriri năzdrăvane în ochi şi 
zâmbete misterioase. Chiar dacă participase la 
baluri, petreceri şi serate, Mary nu avusese parte 
de un debut oficial în înalta societate, ci pur şi 
simplu începuse să-şi facă apariţia pe la diverse 
evenimente, împreună cu mătuşa şi verişoara sa. 
Era tolerată cu o uşoară curiozitate. Logodna cu 
Fitzwilliam îi îmbunătăţise oarecum statutul, dar 
neavând un frate care să moştenească averea 
tatălui ei, nu era prea căutată pentru bârfe sau 
prietenii. Dar indiferent de statutul său, doamnele 
care o aşteptau în salon, nu păreau deloc 
deranjate de el. Veniseră în căutarea unei prăzi 
mult mai mari. 


— Deci sunt prieteni de-ai tăi... Lorzii ăştia de- 
aseară? întrebă Lady Hermione sarcastic. 

Şi ea, şi Victoria erau nerăbdătoare să afle 
răspunsurile, de parcă viitorul lor ar fi atârnat de 
spusele lui Mary. 

— Moşiile noastre sunt învecinate, aşa că am 
crescut plimbându-ne călare pe aceleaşi dealuri şi 
explorând aceleaşi păduri. 

Răspunsul ei nu păru să le impresioneze pe 
doamne. Ba mai mult, părură chiar uimite şi abia 
atunci îşi dădu seama că probabil ele crescuseră 
având grijă de păpuşi de porțelan. Mary prefera 
mult mai mult activităţile în aer liber, mai ales 
când putea să-l atragă şi pe Sebastian de la 
studiile lui. Obişnuiau să li se alăture şi Tristan şi 
Rafe, doar că ei se plictiseau mult mai repede de 
aventurile lor, în timp ce ea şi Sebastian găseau 
oricând ceva interesant de făcut. 

— Au fost cam obraznici să fugă, zise Lady 
Victoria, vocea ei piţigăiată aducând-o pe Mary 
înapoi la realitate. 

— Unchiul lor le voia răul. 

— Tata spune că nu putem şti asta cu siguranţă. 

Mary o privi încremenită, nevenindu-i să creadă 
că cineva mai putea avea îndoieli după ceea ce 
văzuseră cu o seară înainte. Dar, de fapt, ce 
văzuseră? Trei tineri care se purtaseră urât cu 
unchiul lor, care pretindea că le voia doar binele. 
Sebastian avusese dreptate. Probabil că nu ar fi 
crezut-o nici dacă le spunea ce auzise, şi era 
posibil să facă mai mult rău decât bine. Aşa că îşi 
ţinu gura, deşi îşi dorea cu înverşunare să le 
dezvăluie tot crudul adevăr. 

— Nu prea contează de ce au plecat, zise Lady 


Hermione, încurcând-o şi mai tare pe Mary. Ideea 
e că nu seamănă cu nici unii dintre domnii pe care 
i-am cunoscut până acum. Sunt teribil de 
fascinanţi, chiar dacă într-un fel mai dur, chipeşi 
ca nişte diavoli şi au ceva primejdios în ei. Aseară, 
în timp ce ducele era ocupat cu unchiul lor, am 
reuşit să-i captez privirea lui Lord Tristan, şi jur că 
s-a uitat la mine de parcă mă putea imagina fără 
desuuri. 

Vru să le spună că, în seara aceea, când stăteau 
pe scări, recuperându-şi drepturile din naştere, 
probabil ultimul lucru la care le-ar fi stat mintea 
ar fi fost să flirteze cu tinerele din sală. Dar acele 
fete prostuţe din faţa ei erau atât de inocente, şi 
duseseră vieţi atât de anoste, încât Mary se simţea 
bătrână chiar şi numai stând cu ele. Îi considerau 
pe lorzi ca fiind cel mai nou lucru în materie de 
divertisment. 

— Au avere? întrebă Lady Victoria. 

Poate un pic mai mult decât divertisment. 
Aparent, îi priveau ca pe nişte potenţiali soţi. 

— Nu ştiu ce avere are fiecare, dar Keswick a 
moştenit un ducat. La un moment dat, Pembrook 
avea un rol esenţial în industria lânii. Şi cred că va 
avea din nou. 

— Hainele lor erau elegante, bine croite şi foarte 
la modă. Şi aveau pantofi lustruiţi. Părul era ceva 
cam lung, dar trebuie să recunosc că mi-a plăcut. 

Mary rămase din nou fără cuvinte. Acele 
doamne păreau interesate doar de lucruri 
superficiale, poate ca efect al vieţii pe care o 
duseseră. Se pregăteau pentru căsătorie, şi dintr- 
odată apăruseră trei burlaci fascinanţi pe scena 
mondenă. 


Lady Hermione luă o înghiţitură de ceai, parcă 
doar din politeţe, apoi lăsă deoparte ceaşca şi 
farfuriuţa. 

— lată motivul vizitei noastre. Am vrea să-i 
facem o vizită ducelui şi speram că ne-ai putea 
face prezentările în mod adecvat. 

— N-am nicio intenţie să ofer tururi ghidate ale 
reşedinţei sale. 

— Desigur că nu, dar cu siguranţă îţi vei vizita 
vechii prieteni, iar dacă noi am fi cu tine... ei bine, 
ar putea fi plăcut pentru toată lumea. 

— Mama ta ştie de planul tău? 

Lady Hermione fu luată prin surprindere de 
întrebarea tăioasă. 

— Fireşte că nu. 

— Ca să fim totalmente sincere, interveni Lady 
Victoria, am fost avertizate să stăm cât mai 
departe de ei. Tata crede că ar putea crea 
probleme. 

— Ceea ce-i face cu atât mai atrăgători, adăugă 
Lady Hermione. Dacă nu vrei să ne escortezi la 
reşedinţa lor, ai putea măcar să-i încurajezi să 
vină la balul meu de săptămâna viitoare? Mi-ai 
face o favoare incredibil de mare, s-ar vorbi 
despre eveniment la fel de mult cum se vorbeşte 
despre cel al lui Lord David. 

— Am auzit că soţia lui s-a întors la mama ei azi- 
dimineaţă, zise Lady Victoria. Se găseşte într-o 
situaţie îngrozitoare. 

— N-aş vrea să fiu în locul ei, aprobă Lady 
Hermione. Pe de altă parte, n-am înţeles niciodată 
de ce s-a căsătorit cu el. 

— Pentru posibilitatea de a dobândi un titlu, 
bogăţie şi putere, spuse Lady Victoria. Din 


aceleaşi motive din care ar accepta vreo doamnă 
să se căsătorească cu actualul duce de Keswick 
hidos. 

— Nu e hidos, izbucni Mary. 

Lady Victoria căscă larg ochii ei albaştri, ca şi 
cum ar fi întâlnit pe cineva al cărui loc era la un 
azil de nebuni. 

— Draga mea, tu nu i-ai văzut faţa? 

— Un om înseamnă mai mult decât felul în care 
arată. 

— Adevărat, dar o femeie trebuie să se 
gândească şi că va vedea acel chip în fiecare 
dimineaţă la micul dejun. Eu, una, cred că asta mi- 
ar afecta stomacul. 

Mary sări în picioare. 

— Cred că aţi stat mai mult decât eraţi bine- 
venite, doamnelor. Majordomul vă va conduce 
afară. 

Ambele doamne se ridicară. 

— Dar ai să ne faci prezentările, zise Lady 
Hermione, vocea ei insinuând atât o afirmaţie, cât 
şi o întrebare. 

— După toate vorbele urâte care s-au spus astăzi 
aici despre duce, de ce aţi mai dori să-l 
cunoaşteţi? 

— Nu pe duce, dragă fată. Pe lorzii Tristan şi 
Rafe Easton. 

Mary clătină din cap. 

— Cred că, la fel ca şi mine, nici ei nu vor privi 
cu ochi buni părerea voastră despre fratele lor. 

— 'Ţi-ar plăcea să-l ai pentru tine pe duce? 

Mary nu putea decât să o privea, nevenindu-i să 
creadă. 

— Eu sunt logodită cu Lord Fitzwilliam. Dar 


părerea mea despre el nu se va schimba. 

Era hotărâtă să risipească orice prostie cu 
privire la sentimentele ei pentru Sebastian. 
Fitzwilliam merita şi va avea loialitatea ei. 

Lady Hermione se întoarse spre Lady Victoria. 

— Aşteaptă-mă în hol. 

— Dar... 

— Te rog. 

Odată ce aceasta din urmă plecă, Lady 
Hermione îşi îndreptă toată atenţia spre Mary. 

— Ea a spus acele vorbe urâte, iar eu n-ar trebui 
să am de suferit doar pentru că am venit aici în 
aceeaşi trăsură. Lord Tristan m-a fermecat, şi mi- 
ar plăcea să mă asigur că şi el mă place pe mine. 
Dacă crezi vreun pic în iubire, fă-mi, te rog, 
această favoare. 

— Nici măcar n-ai vorbit cu el. Cum ai putea să-l 
iubeşti? 

şi puse mâna înmănuşată pe pieptul lui Mary. 

— Inima nu are nevoie de un schimb de cuvinte. 
Ea pur şi simplu ştie. 

Mary oftă şi simţi că nu mai poate lupta. 

— Nu pot garanta succesul, dar am să vorbesc 
cu ducele, dacă drumurile noastre se vor 
intersecta. 

— Nici nu îţi cer mai mult. Mulţumesc. 

Femeia plecă, iar Mary se scufundă înapoi în 
scaunul ei. Se întrebă dacă Sebastian era 
conştient de faptul că înfruntarea unchiului său 
era probabil cea mai uşoară dintre sarcinile sale. 
Să fie acceptat de nobilime se putea dovedi o 
provocare mult mai mare. 


Capitolul 7 


Ascuns în umbrele parcului aflat peste drum de 
reşedinţa de la Londra, Sebastian privea agitația. 
El şi Tristan veniseră şi plecaseră de mai multe ori 
cu o după-amiază înainte, dar în acel moment 
aşteptau, pentru că soarele avea să răsară în 
curând, şi se apropia termenul-limită pe care i-l 
dăduse unchiului său. Nu avea de gând să-l lase 
pe acel om să rămână acolo nicio clipă în plus faţă 
de cât spusese. Se părea că Lord David înţelesese 
însemnătatea amenințării. Două trăsuri şi o căruţă 
fuseseră umplute până la refuz, iar caii 
nerăbdători loveau cu  copitele  caldarâmul, 
nechezatul lor răsunând prin ceaţă. Unchiul 
adunase extrem de multe bunuri în toţi acei ani. 

— Probabil le-a obţinut în mod corect, murmură 
Tristan, dar dacă a folosit fonduri din averea 
Keswick pentru a cumpăra toate gunoaiele astea, 
atunci sunt ale tale. 

— N-are decât să le păstreze. N-am de gând să 
despic firul în patru, atâta timp cât nu ia nimic 
care i-a aparţinut tatei. Pentru moment, nu vreau 
decât să plece. 

— Şi apoi? 

— Să-l distrug. Onoare, credibilitate, tot. Vreau 
s-o ia de la zero, pe stradă. 

— Tot nu-mi place gândul de a-l lăsa să respire. 

— Dacă l-am ucide, i-am scurta suferinţa, iar eu 
vreau să i-o prelungesc. 

— Presupun că e şi asta o satisfacţie. Ce planuri 
ai pentru tine? 

— Din păcate, va trebui să mai rămân aici o 
vreme, ca să-mi asigur poziţia şi să-mi caut o 
soţie. 


Era conştient că nu va fi o sarcină uşoară, dar 
era ceva ce trebuia făcut. Nu se amăgea să creadă 
că putea fi o căsătorie din dragoste. Nici nu era 
sigur că mai putea iubi. De zece ani, de când 
plecase, nu mai simţise nimic pentru nicio femeie 
- nimic în afară de dorinţă, iar asta părea să aibă 
din belşug, chiar şi-n ceea ce o privea pe Mary. 
Deşi cu siguranţă lipsise cu desăvârşire când Rafe 
îi trimisese femeia. 

Flo. Îşi amintea numele ei doar pentru că 
Tristan îl menţionase de mai mult ori de atunci, 
încercând să afle dacă fusese satisfăcut de 
eforturile ei. Sebastian nu înţelegea deloc de ce îi 
păsa lui Tristan. li uitase numele, la două secunde 
după ce femeia i-l spusese, ceea ce făcuse ca 
situaţia să fie cu atât mai ciudată zece minute mai 
târziu, când devenise clar că, indiferent ce nevoi 
ar fi avut, ea nu i le putea satisface. Aceasta 
trimisese apoi la el o femeie frumoasă, cu părul ca 
pana corbului. Din păcate, nici aceea nu-i trezise 
niciun interes. lar pe roşcata care urmase o 
întâmpinase tot cu rugămintea de a pleca. S-ar fi 
gândit că războiul îi răpise mai mult decât o parte 
din vedere, dacă nu ar fi avut o reacţie atât de 
puternică la apropierea lui Mary. Dar reacţionase 
- şi încă pentru prima dată după o perioadă 
dureros de lungă. Reacţionase cu o impetuozitate 
aproape barbară. 

— Îmi dau seama că avem mult timp de 
recuperat, dar nu crezi că te grăbeşti un pic cu 
găsirea unei soţii? întrebă Tristan. Până la urmă, 
avem doar douăzeci şi şase de ani. Eu n-am de 
gând să mă căsătoresc până la patruzeci de ani - 
poate nici atunci. 


„Douăzeci şi şase?” Cum putea fi atât de tânăr? 
Se simţea mai degrabă ca la treizeci de ani. 

— Vreau să rămân expus cât mai puţin timp 
posibil. 

— Şi te gândeşti la vreo doamnă anume? 

— Dacă m-aş fi gândit, aş fi deja pe drum înapoi 
la Pembrook. 

— Poate vrei să realizezi prea multe, prea 
repede. 

— Pentru numele lui Dumnezeu, Tristan, am 
avut doisprezece ani la dispoziţie să mă gândesc la 
toate. Să complotez, să plănuiesc, să visez. Sigur 
şi tu ai făcut la fel. 

Privirea fratelui său rămase aţintită asupra 
activităţilor de peste stradă. 

— Deşi recunosc că mi-a plăcut să fiu singur, nu 
m-am gândit decât să mă întorc înapoi în înalta 
societate. Imi plăcea gândul de-a fi din nou lord, şi 
de a avea orice femeie vreau la un semn şi-o 
chemare distanţă. 

— Te gândeşti la cineva anume? 

— Nici pe departe, dar timpul petrecut pe mare 
mi-a îmbunătăţit talentul de a descoperi comori 
îngropate. Deşi trebuie să recunosc că şi căutarea 
îmi place la fel de mult ca şi descoperirea. Făcu un 
semn spre reşedinţă. Se pare că impostorul e gata 
să plece. 

Sebastian întoarse privirea spre trăsurile care 
plecau. Nu aveau blazonul ducal. Se părea că 
unchiul său îi luase în serios amenințările şi nu lua 
nimic din ce nu-i aparţinea. Zgomotele cailor şi al 
roţilor care treceau pe caldarâm răsunau prin 
ceaţă, pe măsură ce primele raze de soare 
începeau să-şi facă apariţia peste oraş. Ascultă 


până sunetele dispărură în depărtare, apoi făcu un 
semn omului călare care aştepta şi mai în umbră, 
iar acesta plecă la trap în direcţia în care o luase 
Lord David. 

— Şi după ce afli unde s-a refugiat? întrebă 
Tristan. 

— Voi şti unde să-l înfrunt când voi fi gata, ca să 
mă bucur şi mai mult de declinul lui. 

Primul lucru pe care avea de gând să-l facă era 
să se asigure că îi erau tăiate toate fondurile. 

— Cât să mai aşteptăm înainte să intrăm? 

— Vreau să savurez momentul. 

— El nu vine. 

Rafe. Avea un program imposibil - lucra noaptea 
şi dormea ziua. Cu toate acestea, şi deşi ştia că 
fratele său avusese treburi importante de rezolvat 
cu o zi înainte, Sebastian spera că îşi va găsi timp 
şi că va face un efort să fie acolo cu ei, în acea 
dimineaţă, când aveau să se bucure în sfârşit de 
roadele muncii lor. 

— Mă tem că mă disprețuiește. 

— Avea doar zece ani. Era prea mic ca să 
înţeleagă ce se întâmpla de fapt, sau să 
conştientizeze pericolul de care am scăpat. Ne-a 
văzut plecând împreună, fără să înţeleagă că şi noi 
urma să ne despărţim. Credea că eram puşi pe 
şotii, ca întotdeauna - noi, gemenii, împotriva lui. 

— Ţi-a zis el toate astea? 

— Bineînţeles că nu, dar nu trebuie să fii genial 
ca să deduci toate astea. 

— Ai devenit un fin observator al oamenilor. 

Tristan rânji. 

— Şi al femeilor. Deşi trebuie să recunosc că-mi 
place mai mult să observ sexul frumos. Bărbaţii 


sunt mult mai uşor de înţeles, în timp ce femeile... 
îmi place că sunt o provocare mai mare. 

Sebastian chicoti. Râdea atât de rar în acele 
vremuri, încât acel sunet disonant îi era străin. 

— Tu iei vreodată ceva în serios? 

— Contrar aparenţelor, să ştii că iau totul al 
naibii de-n serios. Făcu un semn spre casă. Ai 
savurat destul? 

Se uită în jur, şi simţi o strângere în piept când 
văzu ceea îi fusese refuzat, întrucât o parte a 
străzii nu fusese în raza vederii sale limitate. 

— Încă un moment, zise încet, dar neputând 
ascunde bucuria care-l inunda. 

Tristan se uită peste umăr. 

— Să fiu al naibii. Bine că nu am pariat pe asta. 

Din susul străzii venea Rafe. Se îmbrăca mereu 
aşa cum se cuvenea când era la club; dar în acea 
dimineaţă era un pic mai înţolit. Haină neagră, 
cămaşă albă imaculată şi eşarfă, vestă gri şi 
pantaloni cafenii. Folosea un baston ca să-şi 
măsoare paşii. Işi purta pălăria de castor ca un 
crai - semăna cu orice lord care ieşise la 
plimbarea de dimineaţă. De fapt, chiar asta era. 

— Am ratat plecarea unchiului? întrebă el, 
oprindu-se aproape de ei. 

— Din păcate da, zise Sebastian. 

— Nu din păcate. A plecat, asta e tot ce 
contează. 

— Ceea ce contează e că suntem toţi trei aici, îl 
asigură Sebastian. Sunt recunoscător că ai putut 
să ni te alături. 

Rafe ridică din umeri, ca şi când n-ar fi contat 
prea mult. 

— Am terminat cu registrele mai repede decât 


anticipasem şi mai aveam un pic de timp. Să 
traversăm ca să-ţi preiei reşedinţa? 

— Da. Hai să revendicăm conacul Easton. 

Paşii lor răsunară, iar ceața se ridică, grăbindu- 
se parcă să dispară din calea lor. Sebastian îşi 
putea doar imagina cum ar fi arătat pentru cineva 
care privea pe fereastră. Trei bărbaţi - el în 
mijloc, iar fraţii săi flancându-l şi mergând cu un 
pas mai în spate -, cu bastoanele lor lovind 
pământul în acelaşi timp, într-o sincronizare 
perfectă. Intrară pe poartă. În graba lui de a 
pleca, unchiul lor lăsase poarta de fier forjat 
întredeschisă. Se întreba cum îl vor primi 
servitorii. Nu recunoscuse pe nimeni în seara 
balului. Dacă unchiul său îi înlocuise pe toţi, se 
putea vedea obligat să facă acelaşi lucru. Nu voia 
în apropierea sa pe nimeni a cărui loialitate putea 
fi pusă sub semnul îndoielii. 

El şi fraţii săi înaintară pe alee şi urcară 
treptele. Abia ajunseseră sus, când uşa masivă de 
stejar se deschise şi majordomul ieşi. Avea o faţă 
familiară. Părul îi era încărunţit, dar avea încă o 
ţinută mândră, dreaptă. Făcu o reverență uşoară. 

— Excelenţă. 

— Thomas. 

O sclipire apăru în ochii lui căprui. 

— Vă amintiți, domnule. 

— Cum aş putea să uit? îmi strecurai dropsuri 
de lămâie când tata nu era atent. 

— Credeam că făceai asta doar pentru mine, 
zise Tristan. 

— Pentru toţi, domnii mei. Bun venit înapoi la 
conacul Easton. Anticipând întoarcerea 
dumneavoastră, mi-am permis să adun personalul. 


Cu siguranţă vor fi unii cu care nu veţi fi de acord, 
dar cred că veţi găsi că cei mai mulţi dintre ei sunt 
dispuşi şi nerăbdători să vă servească. 

— Apreciez asta. Să trecem la treabă. 

Păşind pe uşă, în foaierul de marmură, nările-i 
zvâcniră, prinzând miasma râncedă a unchiului 
său. Auzi apoi un oftat, o respiraţie întretăiată şi 
un uşor chiţăit, şi trei dintre servitoare coborâră 
privirea în pământ. Se întrebă cum de uitase atât 
de uşor că faţa lui îi şoca pe majoritatea celor care 
îl vedeau pentru prima dată. 

— Eu sunt ducele de Keswick, anunţă el. Fraţii 
mei, Lord Tristan Easton şi Lord Rafe Easton. 
Fiecare încuviinţă când fu prezentat. Am venit să 
revendicăm ce ne aparţine. Dacă aveţi vreo 
îndoială, am să vă ajut să vă găsiţi alte locuri de 
muncă, întrucât nu voi tolera nici cea mai mică 
lipsă de loialitate faţă de mine sau fraţii mei. Vă 
încurajez să fiţi sinceri acum, dacă nu ne puteţi 
servi aşa cum vă cer, pentru că veţi descoperi 
curând că iertarea nu e punctul nostru forte. 

Nimeni nu mişcă. Nimeni nu vorbi. 

— Excelent atunci. Vreau ca tot ce se află în 
această casă să fie spălat, aerisit şi lustruit, ca să 
arate ca nou şi să nu mai găsesc nicăieri nici 
măcar un fir de păr de la ocupantul anterior. Am 
fost destul de clar? 

Toată lumea încuviinţă din cap. 

— Atunci, apucaţi-vă de treabă. Se întoarse apoi 
spre Thomas. Ne întâlnim în bibliotecă peste o oră 
ca să discutăm despre casă. 

— Foarte bine, Excelenţă. 

Cu fraţii săi lângă el, începu turul casei. 
Familiaritatea împrejurimilor începu să i se 


instaleze până-n oase, casa părând din ce în ce 
mai primitoare. Singurul lucru pe care îl observă 
erau ocazionalele spaţii goale de pe perete. 
Portretele tatălui său nu erau de găsit. Îşi aminti 
că, atunci când erau copii, el şi Tristan pozaseră 
pentru un portret - unul se uita într-o parte, iar 
celălalt în cealaltă. Li se mai făcuse după aceea un 
portret tuturor, alături de părinţii lor. Şi acelea 
lipseau. 

— Unde crezi că sunt tablourile? întrebă el. 

Nu fu nevoie să detalieze. 

— Să sperăm că în pod, zise Tristan, deşi 
unchiul era în stare să le dea foc. 

— Sunt destul de surprins că a locuit aici, zise 
Rafe. M-aş fi gândit că l-ar bântui fantoma tatei. 

— Numai un om care are capacitatea de a se 
simţi vinovat poate fi bântuit de acţiunile sale, 
spuse Sebastian. Vorbea din experienţă, dar nu 
avea de gând să le împărtăşească asta fraţilor săi. 

Ajunseră în bibliotecă. Un lacheu le deschise 
uşa. Din anumite motive, le era mai greu să dea 
piept cu acea cameră, decât cu celelalte. Poate 
pentru că fusese teritoriul tatălui lor. Mama lor 
avusese o bibliotecă mai mică, mai degrabă o 
cameră de zi, viu colorată şi cu cărţile care îi 
plăceau. Dar acea încăpere avea ceva aparte, un 
loc întunecat şi intimidant. Rafturile de mahon 
erau căptuşite cu cărţi îmbrăcate în piele. Scaune 
verde-închis erau aşezate în zona pentru discuţii. 
Alături de care se afla o masă cu sticle din cristal. 
Tatăl lor primea vizite acolo. 

Sebastian nici nu voia să conceapă că poate la 
fel procedase şi unchiul lor. Se deplasă prin 
cameră, către masa mare, de lângă biroul masiv al 


tatălui său. Luă trei pahare şi le umplu cu whisky. 
După ce fiecare din fraţii săi luă câte unul, 
Sebastian îl ridică pe-al lui. 

— Pentru tata şi recuperarea a ceea ce i-a 
aparţinut. 

— Şi care acum îţi aparţine ţie, zise Tristan. 

— Ne aparţine tuturor, îl corectă Sebastian. 
Poate că implicit îmi aparţine mie, dar să nu vă 
îndoiţi că eu consider că totul este al nostru. 

Fraţii ciocniră paharele şi un clinchet răsunător 
umplu colţul încăperii. Nu înţelegea de ce, dar 
încă nu se simţea ca acasă. 

Dădu paharul pe gât, savurând senzaţia de 
arsură lăsată de whisky, şi jură să nu-şi mai 
abandoneze niciodată moştenirea sau fraţii. Auzi 
uşa deschizându-se, privi într-acolo şi-l zări pe 
Thomas apropiindu-se cu o tavă de argint. 

— Tocmai a sosit o scrisoare pentru 
dumneavoastră, Excelenţă. 

Sebastian o luă, îi dădu voie majordomului să 
plece şi puse paharul deoparte, ca s-o deschidă. 
Citi cu groază scrisoarea elegantă. 

— Ce s-a-ntâmplat? întrebă Tristan. 

— Am fost invitaţi la o mică petrecere la Lady 
Ivers în seara asta. 

— Lady Ivers? Nu cumva e mătuşa lui Mary? 

— Ba da. 

— Atunci, nu văd cum am putea refuza. 


Capitolul 8 
Numărul trăsurilor care soseau ar fi trebuit să 


servească drept indiciu. Totuşi, Sebastian fu luat 
prin surprindere când el şi fraţii săi fură escortaţi 


în salon, unde văzură o mare de oameni. 

— Doamne Sfinte, murmură Tristan. Cred că 
sunt cel puţin cincizeci de oameni aici. N-aş vrea 
să aflu ce consideră ea o petrecere mare. 

Sebastian se gândi că trebuia să anticipeze că 
toate conversaţiilor se vor opri şi că toţi ochii vor 
fi aţintiţi asupra uşii pe când intrau lorzii de 
Pembrook. La naiba, dar şi o confruntare cu 
cazacii i s-ar fi părut mai uşoară. 

Veni spre ei o femeie de înălţime şi constituţie 
medie, cu un păr decolorat de trecere timpului 
până la o nuanţă de roşu stins. Ochii ei verzi 
străluceau pe măsură ce se apropia, iar acea 
nuanţă de verde ar fi dat-o de gol chiar dacă Mary 
nu ar fi fost suficient de aproape de ea, ca să-i 
confirme suspiciunile. 

— Excelenţă! Domnii mei! Sunt foarte bucuroasă 
că aţi putut să fiţi alături de noi în seara asta, zise 
şi întinse mâna. 

Sebastian îi luă mâna şi făcu o uşoară reverență 
deasupra ei. 

— Lady Ivers, vă mulţumim pentru invitaţie. 

Ea îi făcu cu ochiul. 

— Să nu crezi că nu am înţeles sensul exact al 
cuvintelor tale. Cu toate astea, te asigur că vă va 
face plăcere să fiți aici. 

— Oaspeţii dumneavoastră nu par la fel de 
încântați de sosirea noastră. 

— Dimpotrivă, pur şi simplu au rămas cu gura 
căscată că eu sunt prima care a reuşit să vă 
ademenească la un astfel de eveniment. Permiteţi- 
mi să v-o prezint pe fiica mea, Lady Alicia. 

Doamna prezentată era mai înaltă şi mult mai 
subţire decât mama ei. Părul ei avea o nuanţă 


mult mai blândă decât cel al lui Mary, care era de 
un roşu aprins. IÎncepu să se întrebe dacă va 
compara toate femeile pe care le cunoştea cu ea. 
Era un gând ridicol şi cu siguranţă asta se 
întâmpla doar pentru că pe ea o cunoştea atât de 
bine... Doar că, de fapt, nu o cunoştea cu 
adevărat. Ştia mult prea puţine despre ce se 
întâmplase în viaţa ei, cât el fusese plecat. 

Fata făcu o reverență. 

— Excelenţă. Domnii mei. 

— Lady Alicia. 

— E foarte pricepută la pian şi ne va încânta cu 
muzica ei după cină. Şi o cunoaşteţi, bineînţeles, 
pe nepoata mea, Lady Mary, zise contesa. 

Se gândi că niciuna din cele două femei nu se 
putea compara cu ea la frumuseţea, deşi nici ele 
nu erau de lepădat. 

— Da. Mă bucur să te revăd, Lady Mary. 

— Şi eu, Excelenţă, domnii mei. 

— Daţi-mi voie să vi-l prezint pe vicontele 
Fitzwilliam, continuă Lady Ivers. 

Sebastian simţi brusc o nevoie puternică de a 
mârâi - fără îndoială, seara va fi plină de 
prezentări incomode. 

— Eşti un om foarte norocos că ai reuşit s-o 
câştigi pe Lady Mary, milord. 

— Dacă n-aş fi crezut şi eu asta, n-aş fi cerut-o în 
căsătorie. 

„Bine, atunci. Care va să zică n-o să ne 
înţelegem excepţional.” 

Dar era chiar bucuros, nu prea voia să-i placă 
acel om, deşi nu înţelegea de ce. Era de la sine 
înţeles că voia ca Mary să fie fericită, doar că nu 
era sigur că acela era bărbatul cu care voia s-o 


vadă fericită. Nu-şi putea explica acele gânduri 
ciudate. 

— Excelenţă, începu Lady Ivers, vei descoperi că 
sunt foarte originală şi cunoscută drept puţin 
excentrică... În seara asta am renunţat la aşezările 
formale. Dacă ai fi atât de bun să mă escortezi la 
cină, când vine momentul... 

Privirea ei indica faptul că un răspuns negativ 
nu era o opţiune. 

— Aş fi onorat. 

— Minunat. Lord Rafe, la braţul dumitale va fi 
fiica mea, şi Lord Tristan, fii bun şi escorteaz-o pe 
Lady Mary. Nu te superi, nu-i aşa, Fitzwilliam? 

Vicontele dădu să deschidă gura ca şi când ar fi 
vrut să spună ceva. 

— Foarte bine. Haide atunci, Fitzwilliam, vreau 
să mă asigur că o cunoşti pe doamna pe care-o vei 
escorta la cină. Ne vedem îndată, domnilor. 

Plecă în grabă. Fitzwilliam se aplecă şi-i şopti 
ceva lui Mary. Ea încuviinţă din cap, apoi zise 
ceva cu voce joasă. Intimitatea purtării lor îl izbi 
pe Sebastian ca o lovitură în piept. Şi era ridicol; 
doar nu putea avea nicio pretenţie asupra ei. De-a 
lungul anilor, Pembrook fusese mereu cel mai 
important lucru pentru el, la Mary se gândise 
foarte rar. După ce plecă Fitzwilliam, ea se 
întoarse spre ei. 

— Sper că nu vă deranjează foarte tare 
aranjamentele mătuşii mele. Poate fi destul de... 
entuziastă. 

— Aş asemăna-o mai degrabă cu o furtună pe 
mare, spuse Tristan. 

Lady Alicia zâmbi. 

— Sper să am măcar jumătate din energia asta, 


când ajung la vârsta ei. 

— Eu n-am nici jumătatea din energia ei acum, 
zise Mary. Suntem foarte încântate că aţi acceptat 
invitaţia mătuşii Sophie. Ne-am gândit că această 
mică petrecere ar fi un mod mai puţin copleşitor 
de a vă face intrarea înapoi în societate. Haideţi, 
eu şi Lady Alicia vă vom prezenta celorlalţi 
invitaţi. 

Urmă un labirint de zece minute de încuviinţări, 
reverenţe şi strângeri de mâini înmănuşate. Abia 
când sună clopoţelul care anunţa cina, Sebastian 
îşi dădu seama că ar fi trebuit să acorde mai multă 
atenţie tinerelor care-i fuseseră prezentate şi să 
vadă dacă vreuna dintre ele ar fi putut fi o soţie 
potrivită. Se gândi însă că probabil nu erau pentru 
el, de vreme ce le uitase deja numele. Nu ar fi 
trebuit să fie atras de ele măcar atât cât să vrea să 
le reţină numele? 

Slavă Domnului că gazda sa formidabilă îl salvă, 
şi o escortă la cină. li era groază de aşezarea la 
masă. Din fericire, cu aceasta în capătul mesei şi 
el în dreapta sa, doar ei doi, Tristan şi Mary, care 
stăteau amândoi vizavi de el, erau puşi în situaţia 
de a-i îndura cicatricile. Lady Alicia era în dreapta 
lui. În ciuda numărului mare de invitaţi, Lady 
Ivers reuşise să aranjeze locurile astfel încât cina 
să fie mai intimă. Situaţia i se păru şi lui mai 
relaxată după ce dădu repede pe gât două pahare 
de vin. 

Fitzwilliam stătea lângă Mary, şi chiar dacă nu o 
însoţise la masă, fără îndoială se simţea mai 
liniştit că în acel moment stătea lângă logodnica 
lui. Vicontele căuta să discute cu Mary, aşa că 
biata fată pe care o escortase ajunsese să fie de-a 


dreptul ignorată. Dar de îndată ce-i atrăgea 
atenţia, Tristan începea din nou s-o ademenească, 
în mod ingenios. Sebastian suspecta că, până la 
sfârşitul serii, Mary va avea gâtul înţepenit. 

Cu toate astea, nu putea nega că-i plăcea faptul 
că o putea vedea. Ea îi întâlni privirea pe sub gene 
şi, la naiba, se simţi de parcă se întinsese peste 
masă şi-l atinsese. Ridică paharul într-un salut 
tăcut, iar ea îi răspunse cu un zâmbet delicat. li 
urmări cu privirea linia gâtul, până la decolteu. 
Pielea ei de un alb catifelat atrăgea privirile. Dar 
de fapt însăşi prezenţa ei pretindea atenţie. 

Fitzwilliam îi atrase din nou atenţia şi se 
întoarse. Sebastian se întrebă dacă vicontele era 
excepţional de priceput în arta conversaţiei, sau la 
fel de plicticos ca hainele sale. Negru şi alb, niciun 
pic de culoare. 

— E minunată, nu-i aşa? întrebă Lady Ivers atât 
de încet, că nimeni altcineva nu o auzi, iar el se 
îmbujoră imediat, pentru că fusese prins 
holbându-se la ea. Nici nu s-ar zice că n-a avut 
niciun fel de pregătire formală pentru un sezon al 
ei. Pe de altă parte, ce ştiu maicile despre eticheta 
din afara bisericii? 

Tot disconfortul lui Sebastian dispăru, şi o 
cercetă cu privirea pe contesă de parcă ar fi vorbit 
într-o limbă străină. 

— Maici? 

— Da. Clipi, zâmbi uşor, apoi păru consternată: 
O, Doamne. Vocea ei cobori şi mai mult. Am spus 
ceva ce nu trebuia? Aş fi crezut că ţi-a spus, deşi 
pe de altă parte probabil nu e ceva cu care să se 
mândrească... nici chiar faţă de un vechi prieten. 
Dar da, în ciuda obiecţiilor mele aprinse, tatăl ei a 


trimis-o la o mănăstire când avea un pic mai mult 
de doisprezece ani. Până am găsit-o eu, deja 
fusese ascunsă în spatele acelor ziduri. Era unul 
dintre acele ordine care nu primesc vizitatori. Am 
vrut să o iau la noi acasă, dar soţul meu a insistat 
că nu e treaba mea. Câtă neobrăzare, fiica surorii 
mele să nu fie treaba mea. [ie pot să-ţi spun că au 
trecut câteva luni bune până i-am încălzit din nou 
patul. 

Probabil Sebastian ar fi zâmbit la tonul ei acerb, 
dacă nu ar fi fost atât de şocat şi sângele nu i-ar fi 
clocotit în vene la auzirea acelor noutăţi. 

— Ţi-ai putea imagina o fată cu spiritul ei 
închisă într-o lume atât de limitată? întrebă ea. 

Îi stătea pe limbă să întrebe de ce contele de 
Winslow i-ar fi făcut aşa ceva unicei sale fiice, dar 
se temea că ştia deja răspunsul. Cu siguranţă nu 
era aşa, dar nu-şi putea linişti suspiciunile. 
Bărbatul fusese norocos că Sebastian nu ştiuse 
acel amănunt când îl vizitase. Nu-şi putea imagina 
o soartă mai crudă de-atât pentru fata care 
alergase cândva cu el, peste câmpii. 

— Şi până la urmă mi-a ajuns. Anul acesta am 
pus piciorul în prag. l-am spus în faţă lui Winslow 
că, dacă o aduc pe fiica mea la Londra pentru 
sezonul acesta, o iau şi pe fiica surorii mele. Draga 
ei mamă şi-ar fi dorit să aibă un pretendent 
corespunzător. 

— Şi este Fitzwilliam un pretendent 
corespunzător? 

Femeia îşi luă un aer de mândrie, ca şi cum ea 
ar fi fost responsabilă pentru acel aranjament. 

— Da, într-adevăr. Este moştenitorul 
Glenchester. 


Încercă să-şi dea seama de unde ştia numele... 

— Marchiz, zise ea, ca şi cum înţelesese că se 
chinuia să-şi dea seama. 

— Se pare că sunt mult mai puţin pregătit decât 
Mary pentru o astfel de noapte. 

— Nu-ţi face griji, vei înţelege repede cum merg 
lucrurile. Sunt sigură că tatăl tău te-a învăţat 
multe lucruri, dar pe care ai fost nevoit să le 
închizi în tine. 

Îşi aminti de cele câteva dăţi când ea şi familia 
ei veniseră în vizită. 

— Soţul dumneavoastră nu e aici în seara asta, 
zise Sebastian. Să vă prezint condoleanţele mele? 

— O, nu, ar fi mult prea prematur. Din păcate, 
nişte probleme cu arendaşii l-au chemat la moşie 
pentru câteva zile. De fapt, el chiar preferă să stea 
la ţară. 

— Îi înţeleg preferința. 

Ea zâmbi. 

— Bănuiesc că majoritatea bărbaţilor o înţeleg, 
dar din când în când trebuie să tolereze şi ce 
preferă femeile, asta face căsnicia mult mai 
plăcută. 

Cuvintele ei îl făcură să-şi întoarcă din nou 
privirea spre Mary şi să se întrebe ce îi va tolera 
soţul ei. Avea să-i dea libertatea de care avea 
nevoie? Şi dacă nu, ce putea face el ca să se 
asigure că va fi fericită? presupuse că nimic. 

Râsul ei delicat pluti înspre el. Era la fel de 
plăcut ca sunetul scos de un pahar de cristal lovit 
uşor cu o furculiţă de argint. Tristan spusese ceva 
care îi stârnise acea reacţie. Se părea că fratele 
său era un diavol uşuratic. 

Se trezi dorindu-şi s-o găsească acolo când se 


întorcea la Pembrook. Şi, oricum, unde naiba se 
afla moşia lui Fitzwilliam? Ştia foarte puţine 
lucruri despre el, ca despre toţi ceilalţi, de altfel. 
Pe de altă parte, nici ei nu ştiau nimic despre el. 

— Ţi-a plăcut timpul pe care l-ai petrecut în 
armată, Excelenţă? întrebă Alicia. 

Putea simţi privirea lui Mary, ca pe o 
mângâiere. Simţea că îşi ţinea respiraţia, 
anticipând răspunsul, şi se întreba dacă şi ea era 
la fel de conştientă de el, cum era el de ea. Chiar 
şi când nu-i putea înţelege cuvintele, tot îi auzea 
vocea.  Aromele  ademenitoare ale  festinului 
pluteau în jurul său, şi totuşi el nu simţea decât 
parfumul orhideelor - deşi nu era nici măcar o 
singură floare în încăpere. Mirosul venea de la ea, 
numai şi numai de la ea, era sigur de asta. Lady 
Alicia şi mama sa se dăduseră cu parfum de 
trandafiri. 

— A fost o experienţă... interesantă, răspunse el 
în cele din urmă, scurt şi mult prea tăios. 

Obrajii fetei căpătară imediat o nuanţă de roşu 
aprins, iar asta îl făcu să-şi dorească să fi putut 
retrage măcar tonul folosit, dacă nu şi cuvintele. 
Pur simplu detesta să fie disecat de parcă ar fi fost 
cea mai nouă specie de insectă descoperită. 

— Ţi-ai făcut serviciul militar în Crimeea, 
Excelenţă? întrebă Fitzwilliam, punând accentul 
pe locaţie de parcă ar fi fost nemeritată, şi cu o 
provocare în voce care dădea de înţeles că se 
îndoia de spusele lui Sebastian. 

Nu avea nicio intenţie să dezvăluie că minţise în 
legătură cu vârsta sa pentru a se putea înrola. 
Tinerii puteau intra în armată la vârsta de 
şaisprezece ani, dar el simţise dorinţa de a se 


pierde în viaţa militară, aşa că falsificase o 
scrisoare de la un tată fictiv şi nu dezvâăluise 
niciodată nimănui că era aristocrat. Fusese tratat 
ca un om de rând, iar acest lucru îi oferise o 
perspectivă pe care mulţi dintre colegii săi nobili 
n-aveau s-o experimenteze niciodată, îşi începuse 
cariera ca stegar, servind drept asistent unui 
căpitan. 

— Da. Balaclava. Tennyson a imortalizat bătălia. 

— Sarja brigăzii de cavalerie uşoară, zise Lady 
Alicia uimită. Dumneata ai fost acolo? 

— Din păcate. 

— A fost o treabă urâtă acolo, spuse Fitzwilliam. 

— Tot războiul e o treabă urâtă, milord. 

Tensiunea crescu între ei. 

— Cred că toţi soldaţii noştri ar trebui apreciaţi 
pentru că şi-au făcut datoria faţă de ţară, zise 
Mary. 

Sebastian ridică paharul. 

— Am să beau pentru asta. 

— Cred că ar trebui să bem cu toţii pentru asta, 
zise Tristan. Noroc! Pentru soldaţii noştri care ţin 
diavolul departe de țărmurile noastre. 

Toată lumea de la masă se alătură toastului, 
chiar şi Fitzwilliam. Sebastian nu era sigur de ce îi 
fusese aruncată mănuşă, dar era destul de sigur 
că aşa se întâmplase. 

„Roagă-te să n-o ridic, Fitzwilliam”, se gândi el. 
Judecând după zâmbetele la care fusese martor, 
Mary îl plăcea pe individ. Luând în considerarea 
sentimentele ei şi dorinţa lui de a îndrepta 
lucrurile, avea de gând să lase mănuşa acolo. Cel 
puţin pentru moment. 

În salonul de muzică, în timp ce degetele lui 


Lady Alicia alunecau voios pe claviatură, Mary 
aruncă pe furiş o privire spre locul unde stăteau 
Sebastian şi fraţii săi. Mătuşa ei sperase să-i poată 
integra în lumea bună, dar în acea clipă continuau 
să rămână deoparte. Nu credea că se simt 
inconfortabili din cauza situaţiei, ci că pur şi 
simplu nu se vedeau ca făcând parte din înalta 
societate. 

Ea înţelegea foarte bine acel sentiment. Când 
venise prima dată la Londra, avusese senzaţia că 
toată lumea o privea şi-i comenta fiecare mişcare. 
Neavând parte de o ieşire adecvată în societate, 
rămăsese un obiect al curiozităţii. Ştia că reuşise 
să-i câştige de partea ei pe mulţi, dar şi că erau 
unii care încă nu ştiau ce să creadă despre ea. 

Se uită în jur. Fitzwilliam se strecurase afară, 
fără îndoială ca să pufăie un trabuc alături de unul 
dintre prietenii săi. Era mirată că o lăsase singură. 
Stătuse toată seara pe capul ei, ca şi când se 
aştepta să facă ceva nepotrivit. Prostuţul! N-ar fi 
făcut nimic care s-o facă de ruşine pe mătuşa ei, 
mai ales că fusese atât de amabilă cu ea. 

Ştia că nu o să fie mulţumit de ceea ce urma să 
facă, dar nu-i putea lăsa pe fraţi aşa izolaţi. Ocoli 
pe la marginea sălii, până ajunse lângă Sebastian. 
Îi simţi parfumul puternic şi masculin. Avea un iz 
mult mai pământos decât al lui Fitzwilliam. De 
parcă un pic din Pembrook i-ar fi curs prin vene. 
Era un gând prostesc, doar că îl asociase mereu 
cu pământul şi cu sălbăticia naturii. Fitzwilliam 
era oraşul - felinare şi recitaluri de pian. 

— Sunt câteva scaune goale în cealaltă parte a 
camerei, zise ea încet. 

— Mă simt bine aici. 


— Dacă aşa te simţi bine, n-aş prea vrea să te 
văd când nu te simţi bine. 

li plăcu să vadă o mică tresărire a gurii lui. 

— Văd că nu ţi-a dispărut şi încăpăţânarea, cu 
trecerea anilor. 

Dispăruse într-o oarecare măsură, dar cu el se 
simţea în largul ei, aşa cum nu se întâmpla cu alţi 
oameni. Cu el nu mai era Lady Mary, ci pur şi 
simplu Mary. Şi probabil el ar fi iertat-o, chiar 
dacă nu se comporta adecvat. 

— Sunt un pic mai rezervată cu alţii, mărturisi 
ea. 

işi dădu seama apoi că, în special cu Fitzwilliam, 
şi o şocă gândul că n-ar fi trebuit să fie aşa. Se 
întrebă dacă Sebastian s-ar fi simţit jignit dacă ar 
fi subliniat că el era cel care ţinea ceilalţi oameni 
la distanţă. Cu ani în urmă, nu s-ar fi gândit de 
două ori la ceea ce-i împărtăşea. Se simţise mereu 
liberă să-i spună ce avea pe suflet, indiferent dacă 
asta îl făcea să râdă, să se enerveze sau să se 
certe cu ea. Dar simţise tensiunea de la masă, şi-şi 
dăduse seama că Sebastian luase personal 
anumite cuvinte rostite. 

— Nu mi-ai spus că ai fost trimisă la mănăstire, 
zise el, atât de încet încât doar ea îl putu auzi. 

li dispăru zâmbetul. 

— Binecuvântată fie mătuşa Sophie. Presupun 
că ea ţi-a spus, de vreme ce nu ştie prea multă 
lumea asta pe-aici. 

— Credea că ştiu, presupunea că mi-ai spus. De 
ce nu mi-ai spus? 

— Ce puteai face altceva decât să te simţi 
vinovat? 

— Din cauza noastră ai fost trimisă acolo. 


Nu era nicio întrebare în intonaţia vocii, căci 
cuvintele sale ascundeau o convingere. Se 
pricepuse mereu să dezlege enigme, aşa că n-ar fi 
trebuit să fie surprinsă că reuşise să descifreze 
motivul pentru care viaţa ei luase o întorsătură 
atât de neplăcută. Însă nu voia ca el să poarte 
povara prostiei ei. 

— Nu, de fapt nu. A fost vina mea. M-ai avertizat 
să nu spun nimănui. Dar când am ascultat eu 
vreodată sfaturile cuiva? 

Intrebarea ei îi provocă o zvâcnire a buzelor. Şi 
înainte să o poată întreba ceva, ea continuă: 

— M-am dus la tata, crezând că el va îndrepta 
lucrurile şi că îl va confrunta pe Lord David în 
numele vostru. În schimb, am aflat că el credea că 
răspunsurile la toate problemele vieţii se găsesc 
pe fundul unei sticle de whisky. 

Văzu înţelegere, tristeţe şi regret în privirea lui 
de un albastru pal. 

— Îmi pare rău, Mary. Ţi-a fost greu în perioada 
petrecută cu maicile? 

— Ca şi când ai vrea să obţii sânge de la un nap. 
Asta te face să te simţi mai bine? 

— Nu, mă face să vreau să-l bag în pământ pe 
tatăl tău. 

— Tocmai de-asta nu vedeam niciun rost în a-ţi 
spune; este de domeniul trecutului. Mătuşa Sophie 
a spus că voi avea un sezon şi că mă va trece prin 
toţi paşii pregătitori. A angajat profesori, care m- 
au învăţat eticheta şi dansul, aşa că iată-mă. 

Inclină uşor capul ca să-l privească, dar apoi îşi 
dori să n-o fi făcut. O privea cu o intensitate 
tulburătoare. 

— Atunci îi sunt recunoscător mătuşii tale, zise 


el. Mi-e mai uşor să fac faţă Londrei, ştiindu-te 
aici. 

Mary putea jura că văzuse o îmbujorare pe 
pielea lui bronzată, înainte să întoarcă privirea. 

— Chiar şi dacă am convins-o pe mătuşa să te 
îmbie să ieşi din ascunzătoare? îl tachină ea. 

— Chiar şi aşa. 

— Mă bucur că ai venit, zise ea. Se îndepărtă 
apoi, înainte ca el să-i poată răspunde. Se întreba 
de ce-l jenase emiterea unui compliment. Nici nu 
voia să se gândească cât de dură trebuia să fi fost 
viaţa lui dacă un gest frumos şi sensibil era motiv 
de stinghereală. Dar cel mai mult, se îndepărtase 
pentru că nu voia să fie şi mai tare tentată să-l 
invite la o plimbare prin grădină, ca să poată vorbi 
deschis şi să se simtă din nou confortabil unul în 
prezenţa celuilalt. Era destul de sigură că aşa ceva 
n-ar fi dus decât la un dezastru. Se opri lângă 
mătuşa ei şi-i strânse mâna. 

— Mulţumesc că i-ai invitat. 

— Nu e ca şi când petrecerea n-ar fi fost deja 
planificată. Deşi aş îndrăzni să spun că tatăl tău 
nu va fi prea mulţumit să afle că i-am invitat şi pe 
ei. 

Mary ştia că nici Lady Hermione şi nici Lady 
Victoria nu vor fi mulţumite de faptul că nu 
fuseseră invitate, dar suspecta că entuziasmul 
vederii lorzilor le-ar fi copleşit. 

— În după-amiaza asta m-a informat, continuă 
mătuşa ei, că trebuie să te  supraveghez 
îndeaproape şi să mă asigur că nu vorbeşti prea 
mult cu ei. 

— Se teme că Fitzwilliam nu va tolera să 
reînnoiesc o veche prietenie. 


— Şi cu siguranţă are dreptate în această 
privinţă. 

Conversaţia le fu întreruptă de acordurile finale 
şi de ridicarea 

Aliciei. Urmară rapid aplauze politicoase. Alicia 
făcu o reverență. 

— Vă mulţumesc foarte mult. lar acum tinerii 
sunt invitaţi să mi se alăture în salon pentru nişte 
jocuri. 

Şarade, fără îndoială. Mary pur şi simplu detesta 
acel joc. L-ar fi evitat dacă ar fi putut, dar din 
nefericire, Fitzwilliam îl adora. Acesta se întorsese 
de pe terasă, acompaniat de un miros plăcut de 
tutun şi-i oferi braţul. 

— Un moment, îi spuse, apoi se duse spre locul 
unde încă stăteau Sebastian şi fraţii lui. Le zâmbi. 
Să ştiţi că invitaţia de a merge în salon era şi 
pentru voi. La urma urmei şi voi sunteţi tineri. 

— Ciudat, dar nu mă simt deloc tânăr, zise Rafe. 

Îi înţelegea sentimentul. Era cu doi ani mai mic 
decât ea, dar nici ea nu se simţea prea tânără. 

— Dar eşti. Haideţi, veniţi. O să fie amuzant. 

— Probabil ar trebui să-i mulţumim mătuşii tale 
pentru ospitalitate şi să plecăm, zise Sebastian. 

— Încă nu. Verişoara mea va fi foarte 
dezamăgită. 

Nu minţea cu nimic, chiar ar fi fost dezamăgită; 
şi nu era sigură de ce, dar şi ea îşi dorea cu 
disperare să mai rămână. Doar încă puţin. 

— Presupun că n-are ce să strice, zise Tristan. 

— Chiar deloc, îl asigură ea. 


Capitolul 9 


Mary se trezi dorindu-şi să joace şarade, chiar 
dacă nu se pricepea deloc la joc. Nu i se păruse 
niciodată amuzant jocul ales de Alicia: „întrebări”. 
Stăteau cu toţii în cerc. Şaisprezece persoane. Nu 
se  aşezase intenţionat între Fitzwilliam şi 
Sebastian, se întâmplase pur şi simplu când îşi 
aleseseră fiecare scaune, astfel încât să fie în 
aceeaşi zonă. Fiecare ţinea în mână câte-o carte 
pe care era trecut un număr, iar în mijlocul 
cercului se afla un teanc de cărţi. Jocul era simplu. 
Cineva punea o întrebare, întorcea o carte, iar 
persoana care avea acel număr trebuia să 
răspundă la întrebare. 

— Incep eu, zise Alicia. Cine este cea mai 
prostuţă persoană din cameră? 

Intoarse o carte pe care scria numărul trei şi 
privi în jur. Nu răspunse nimeni, iar Mary avu 
pentru prima dată presentimentul că jocul n-avea 
să decurgă bine deloc. Alicia se încruntă. 

— Cine are numărul trei? 

— Eu, spuse Tristan. 

— Trebuia să pui cartea jos şi să spui: „Eu sunt 
cea mai prostuţă persoană din cameră”, pufni ea. 

— Dar nu sunt. 

— Nu contează. Vezi tu, asta face jocul să fie 
distractiv. Intrebarea nu se potriveşte persoanei 
care răspunde, aşa că e amuzant. Acum e rândul 
tău să tragi o carte şi să pui o întrebare. 

— Orice întrebare? întrebă el cu o _ licărire 
diavolească în ochi. 

— Orice întrebare. 

Tristan îşi cobori privirea şi lansă o invitaţie 
fierbinte, pe care Mary credea că o folosise de 
multe ori să ademenească o femeie în patul său. 


— Cine nu poartă desuuri pe sub fuste? 

Unei doamne i se tăie răsuflarea, câteva 
chicotiră, iar Alicia zâmbi larg. 

— Aşa mai vii de-acasă. 

Tristan se aplecă şi întoarse o carte. Cinci. 

— Eu aş fi acela, zise Fitzwilliam, vizibil iritat, 
aruncându-şi cartea pe masă. 

Tristan rânji. 

— Ar fi trebuit să bănuiesc că-ţi place să porţi 
rochie din când în când, Fitzwilliam. Deţii cumva 
şi un corset? 

— Ai grijă cum vorbeşti, băiete, mormăi 
Fitzwilliam. 

Mary puse mâna peste a lui. 

— E totul în glumă. 

— Desigur, repetă Alicia. Nu o lua personal, 
Fitzwilliam, s-ar strica toată distracţia. Haide, 
pune întrebarea. 

Aşteptă o clipă ca să-şi recapete calmul. 

— Cine miroase a trandafiri? 

— Plictisitor, murmură Tristan. 

Fitzwilliam se crispă lângă Mary. Înainte de a se 
întreba prea mult de ce acesta alesese parfumul 
verişoarei sale şi nu pe al ei, de orhidee, întinse 
mâna şi întoarse o carte. 

— Şase. 

— Eu miros a trandafiri, răspunse Lady Kathryn. 
Doar că nu era adevărat. Ea mirosea a vanilie. 
Cine a ieşit din salon mai devreme pentru o 
întâlnire secretă în grădină? întoarse apoi o carte. 
Doisprezece. 

Alicia începu să râdă şi întoarse cartea. 

— Eu am fost! A fost un truc pe cinste să dispar 
în grădină în timp ce cântam la pian, nu-i aşa? 


Mary râse şi ea. 

— Mama ta spune mereu că te pricepi să faci 
mai multe lucruri în acelaşi timp. 

Fitzwilliam se relaxă apoi. 

— E într-adevăr un talent foarte util. 

— Mă faci să roşesc, milord. Ia să vedem, cine-i 
cel mai chipeş drăcuşor din Londra? 

Alicia puse întrebarea şi întoarse cartea cu 
numărul zece. Sebastian deveni atât de încordat, 
încât Mary se întrebă pentru o clipă dacă mai 
respira. 

„O, Doamne, nu, nu.” Vru să-i smulgă numărul 
din pumnul încleştat. 

— E târziu, zise, ridicându-se. Scuzaţi-mă, vă 
rog, dar este timpul să plec. 

Alicia păru uimită. 

— Dar n-am terminat jocul. 

Cum era posibil ca verişoara ei să nu-şi dea 
seama cine avea cartea cu numărul zece? 

— Alicia... 

— Fratele meu are dreptate, zise Rafe. Scuzaţi- 
mă, dar trebuie să plec şi eu. 

Nu aşteptă niciun răspuns, ci îşi urmă fratele 
afară. Neştiind ce să facă, Mary se ridică. Nu-i 
putea lăsa să plece aşa. 

— Scuzaţi-mă. 

— Lady Alicia, poate ai vrea să-mi faci pe plac şi 
să-mi permiţi să vă arăt un joc pe care l-am învăţat 
în Orient. Cineva trebuie să fie legat la ochi şi... 
auzi ea în timp ce se îndepărta. 

Lui Mary nu-i păsa ce altceva implica acel joc, 
deşi suspecta că era ceva scandalos. Se grăbi pe 
hol, dar îl găsi pustiu, cu excepţia lacheului care 
stătea în poziţie de drepţi. 


— Ducele de Keswick. Omul o privea mut, aşa 
că-şi atinse partea stângă a feţei. Omul cu 
cicatrici. Unde a plecat? 

— Pe uşa principală, milady. 

Se repezi afară, îl văzu stând pe alee şi se grăbi 
să coboare scările. 

— Sebastian! 

El se întoarse. Felinarele erau blânde, 
dezvăluindu-i doar partea feţei intactă. Abia atunci 
îşi dădu seama că el chiar fusese cel mai chipeş 
bărbat din salon. Chiar dacă el şi Tristan erau 
gemeni, trăsăturile lui aveau ceva mai nobil în ele. 
Aşa fusese mereu, dar parcă în acel moment era 
limpede. Se opri brusc, la un pas să se izbească de 
el. 

— Nu pleca aşa. E doar un joc prostesc, nu 
înseamnă nimic. 

— Sunt prea bătrân pentru jocuri, Mary. 

— Cât ai? Cu totul douăzeci şi şase de ani? 

— Da, de atâţia ani sunt pe pământ, dar m-am 
maturizat la doar câteva zile după ce-am plecat de 
la Pembrook. Adaugă doisprezece ani şi aş spune 
că am trecut cu mult de treizeci. Nu am timp şi 
nici nu mă interesează jocurile de societate. 

— Intoarce-te înăuntru. O să găsesc un colţişor 
liniştit, unde să putem sta de vorbă. 

Râse cu asprime. 

— Şi ce părere crezi că o să aibă logodnicul tău 
despre asta? 

Cu siguranţă nu una bună, iar tatăl ei ar fi fost şi 
mai furios. 

— Eşti prietenul meu şi vei fi mereu. Voiam să 
simţi că aici e locul tău. 

— Dar nu este. Nu încă. Va fi în timp, zise şi-i 


atinse obrazul. 

Mary putea simţi că degetul lui mare atinse fix 
locul unde ştia că avea un pistrui. Degetele lui 
erau aspre, bătătorite. Se întreba când îşi scosese 
mănuşa. li era ruşine s-o recunoască, dar era 
bucuroasă că o făcuse. Când erau copii se ţineau 
adesea de mână şi nu considerau că era mare 
lucru. 

— Mulţumesc pentru seara asta, Mary. 
Mulţumeşte-i şi mătuşii tale. 

Inainte să mai poată spune ceva, el deja se 
îndrepta spre o trăsură care intra pe alee. Pe 
măsură ce vehiculul încetini, urcă în ea cu o graţie 
pe care rar o văzuse la alţi bărbaţi. Desigur, cei 
mai mulţi dintre ei aveau prudenţa să aştepte să 
se oprească. Făcu un pas înainte, fără să ştie ce 
avea de gând să facă. Apoi simţi brusc o mână 
odihnindu-se pe umărul ei. 

— Lasă-l să plece, zise Fitzwilliam. 

Se încruntă. 

— A fost un joc de-a dreptul ridicol. 

— Nu la fel de ridicol ca acela pe care voia să-l 
joace fratele lui. Iţi jur, Mary, după ce-mi voi lua 
locul în Camera Lorzilor, voi avea grijă să se dea o 
lege care să nu permită decât jocul cu şarade în 
saloane. 

Nu se putu abţine şi izbucni în râs, sprijinindu- 
se de el. li cuprinse umerii cu braţul şi o sărută pe 
tâmplă. 

— Nu-i mai poţi proteja, draga mea. Trebuie să 
se descurce singuri acum. 

Pe măsură ce o conducea înăuntru, îşi dădu 
seama că avea dreptate. Şi totuşi îi era atât de 
greu să stea deoparte şi să privească cum se 


împotmoleau. 

Mary stătea în pat, pieptănându-şi părul, când 
bătu ceasul din hol, anunțând miezul nopţii. Un 
slujitor avea să apară în curând să le oprească 
până a doua zi dimineaţă. Mary nu înţelegea de ce 
mătuşa ei insista să le lase să bată până la 
sfârşitul zilei. Tatăl ei avea obiceiul să le oprească 
mult mai devreme. 

Se auzi o bătaie în uşă. 

— Da? 

Alicia vâri capul înăuntru. 

— Eşti groaznic de supărată pe mine? 

— Nu chiar groaznic. Clătină din cap, văzând 
expresia plouată a verişoarei ei. Nu, de fapt, nu 
sunt deloc. N-a fost vina ta. 

Alicia ţâşni în dormitor, sări în pat şi se ghemui 
sub pătură. 

— Mă bucur că ai fost de acord să rămâi peste 
noapte. Şi-mi pare rău de jocul acela prostesc. 
Nici nu mi-a trecut prin minte că Keswick ar putea 
avea cartea aia. Am zis un lucru destul de stupid. 
Dar voiam să fiu şi eu isteaţă ca Lord Tristan. 

— Nu ştiu dacă e neapărat isteţ, cât răutăcios. 

Alicia rânji, iar ochii îi străluciră, năzdrăvani. 

— Este, nu-i aşa? Voia să jucăm un joc legaţi la 
ochi. Trebuia să pipăim faţa cuiva şi să ghicim 
cine e, dar Fitzwilliam a zis că ne-au ajuns atâtea 
jocuri şi a plecat să te caute. Dar cred s-a întâlnit 
cu mama mai întâi, pentru că tocmai atunci intra 
să anunţe că este timpul pentru răcoritoare. Păru 
apoi foarte dezamăgită. Apoi a plecat şi Lord 
Tristan. Seara n-a mai fost la fel de amuzantă 
după aceea. Luă o pernă şi o strânse în braţe, ca 
pe un iubit. Dar mi se pare că măcar cina a decurs 


minunat. Lorzii de Pembrook nu sunt chiar atât de 
înspăimântători când nu flutură pistoale peste tot. 
Deşi, în timpul cinei, Lord Rafe mi-a mărturisit că 
avea unul la el. Şi un cuţit. 

Mary nu fu deloc surprinsă. Plecaseră de la 
Pembrook temându-se pentru vieţile lor. Probabil 
că le era groaznic de greu să mai aibă încredere în 
cineva în acele momente. 

— Tu şi Keswick vă făceaţi ochi dulci în timpul 
cinei? întrebă Alicia. 

Inima lui Mary începu să bată cu frenezie. 
Reputația ei era deja sub semnul întrebării, cu 
toată lumea speculând de ce tatăl ei nu-i oferise 
un sezon al ei, şi nu-şi dorea ca Fitzwilliam să se 
îndoiască de ea. 

— Poftim? Nu. De ce ai crede aşa ceva? 

— Te tot uitai spre el. 

— Stătea în faţa mea. 

— Şi eu la fel, dar la mine nu te-ai uitat aproape 
deloc. 

Mary începu să culeagă firele de păr din perie. 

— Voiam să mă asigur că se simte confortabil, 
cu toată nebunia care se întâmpla în jurul lui. 

— Cred că Lord Fitzwilliam nu-l place pe 
Keswick. 

— Cred că aici ai dreptate. Dar doar pentru că 
nu-l cunoaşte. Cred că o să ajungă prieteni la 
cataramă după ce se cunosc mai bine. 

— N-aş prea crede. Cred că şi el te-a văzut 
privindu-l pe Keswick. 

— N-are niciun motiv să se îndoiască de 
sentimentele mele. Deşi nu putea nega faptul că 
fusese mult mai relaxat şi mai plăcut după 
plecarea fraţilor. 


— Pe mine mă fascinează. Par domni, dar uneori 
lasă impresia că n-ar fi. Indrăznesc să spun că par 
destul de pricepuţi la a distruge reputaţia unei 
doamne. 

„O, da, foarte pricepuţi.” Mary se gândea că ar 
reuşi asta cu un pic mai puţin decât o privire. 

Sebastian stătea lângă foc în biblioteca lui, 
savura aroma de whisky pe care o simţea pe 
limbă, şi încerca să împingă cât mai departe 
amintirea felului în care se simţise pielea lui Mary 
sub degetele lui - atât de catifelată. Fusese nebun 
s-o atingă. 

Uşa se deschise, dar nu-şi ridică privirea din foc, 
nici când auzi ecoul paşilor lui Tristan. De îndată 
ce ajunsese acasă, trimisese trăsura înapoi la 
reşedinţa Ivers, pentru ca Tristan să aibă cu ce se 
întoarce. Fratele său se aşeză în scaunul din faţa 
lui şi luă un pahar, pe care-l umplu cu whisky. 

— Trebuia să fi aruncat cartea aia jos şi să fi luat 
totul în glumă. 

— Şi crezi că n-aş fi făcut-o pe fată să se simtă 
prost? 

— Nu mai mult decât se simţea deja. A fost un 
joc, Sebastian. N-a însemnat nimic. 

Ştia că fratele său avea dreptate, doar că încă 
nu ajunsese în punctul de a putea râde pe seama 
desfigurării lui. Nu ştia dacă o va putea face 
vreodată. 

— Ce părere ai de Fitzwilliam? întrebă el, ca să 
schimbe subiectul de la reacţia lui nepotrivită. 

— Nu-mi place de el. 

Sebastian îşi studie fratele, care cerceta paharul 
de whisky, de parcă putea ghici viitorul în el. 

— De ce? 


Tristan ridică ochii peste marginea paharului. 

— Am nevoie de un motiv? 

— Opiniile au de obicei la bază argumente. 

— Instinctul meu. 

— Trebuie să fie mai mult de-atât. 

— N-am nevoie de mai mult. Am încredere în 
instinctele mele. 

— Crezi că o va face fericită pe Mary? 

— Cred că tu ai face-o şi mai fericită. 

Dădu pe gât whisky-ul, în timp ce Sebastian 
mormăi: 

— Noi abia dacă ne mai cunoaştem. 

— Şi cu toate astea, abia îţi puteai lua ochii de la 
ea. Ridică o mână. Nu că te condamn, e foarte 
atrăgătoare. 

— E mai mult de-atât. E frumoasă. 

— Deci ai observat. 

— Sunt doar pe jumătate orb. 

— Asta aşa e, zise Tristan rânjind. Şi exact asta 
trebuia să spui şi-n timpul jocului aceluia 
nenorocit: „Sunt doar pe jumătate chipeş”. 
Probabil că oamenii ar fi râs. 

Sebastian se încruntă. 

— Nu-mi place ca oamenii să râdă de mine. 

— Tocmai de-asta trebuie să învăţăm să râdem 
noi primii de noi. Ce-i drept e drept, ai fost mereu 
ăla mai serios. 

— Am avut de purtat poveri mai grele. 

— Asta aşa e. Oftă şi se ridică. Gata, am plecat 
la Rafe să fac puţin sport. Vrei să mă însoţeşti? 

— Nu. 

Tristan se uită în jur. 

— Locul acesta parcă nu mai miroase la fel de 
tare a unchiu' în seara asta. 


Chiar nu mai mirosea. 

— Servitorii au muncit mult ca să reuşească 
asta. Poate că îi detestau mirosul la fel de mult ca 
şi noi. 

— Cred că mai degrabă le e îngrozitor de frică 
de tine. Ceea ce nu e neapărat un lucru rău. 
Inainte ca Sebastian să poată comenta ceva, 
Tristan continuă: A reuşit să-l urmărească omul 
tău? 

— Da. S-a mutat într-o cameră la o pensiune 
aflată la marginea Londrei. 

— Deci nu s-a dus prea departe. Te-aş sfătui să 
dormi cu ochii deschişi. 

Sebastian observă că fratele său îşi regretă 
spusele imediat ce-şi încheie propoziţia. Ridică o 
mână ca să prevină orice fel de scuze. 

— Nu trebuie să ai grijă ce spui de faţă cu mine. 

— Tu trebuia să pleci pe mare, şi eu în armată. 

— Poate că destinele nu ni s-ar fi schimbat. Am 
văzut destui marinari cu un singur ochi. Deşi am 
rău de mare. 

— Glumeşti, zise Tristan privindu-l. 

— Mă tem că nu. La întoarcerea din Crimeea, 
mi-am petrecut cea mai mare parte a drumului cu 
capul aplecat într-o găleată. 

Tristan dădu capul pe spate şi începu să râdă cu 
poftă.  |[inea şi-n acel moment picioarele 
depărtate, ca şi când s-ar fi aflat pe puntea unei 
corăbii în larg. Vorbi din nou abia când în cameră 
nu se mai auzea decât focul trosnind în vatră. 

— Noapte bună, frate. 

Plecă intenţionat din încăpere, lăsându-l pe 
Sebastian singur cu demonii lui. 


Capitolul 10 


În săptămâna de după întoarcerea lui la Easton 
House, Sebastian fusese ocupat să facă ordine 
prin harababura de înregistrări şi documente pe 
care o lăsase în urmă unchiul său. Omul fusese 
extrem de neglijent în privinţa ţinerii evidenţei 
contabile a celor cinci moşii care rămăseseră în 
grija sa. Avea administratori şi avocaţi care se 
ocupau de diverse aspecte, dar foarte puţine 
dintre acte fuseseră aranjate în vreo ordine. 

Stând la biroul din biblioteca sa, se uită spre 
Tristan, care se întinsese nepăsător pe canapea - 
în mod evident, viaţa pe mare nu fusese la fel de 
rigidă ca aceea din armată. Citea tacticos nişte 
documente pe care le descoperise într-un sertar. 
Nu păreau să fie altceva decât nişte rapoarte de la 
diferiţi supraveghetori, dar era imperativ ca 
Sebastian să afle cât mai mult posibil despre 
aspectele cel mai importante, într-un timp cât mai 
scurt. Dacă n-ar fi fost unchiul său viclean, în acel 
moment ar fi stat lângă tatăl său, aflând tot ceea 
ce trebuia să ştie despre administrarea moşiei. 
Dar trebuia să reuşească să descopere toate 
informaţiile necesare şi era recunoscător că 
fratele său hotărâse să i se alăture la reşedinţă, şi 
că îl ajuta cu acea sarcină grea. Era logic ca şi el 
să se pună la curent cu tot ce avea legătură cu 
titlurile şi moşiile. La urma urmei, el era rezerva. 
Dacă Sebastian nu reuşea să-şi găsească o soţie, 
titlurile ar fi fost moştenite de Tristan sau de fiul 
său. lar dacă s-ar fi ajuns în acea situaţie, 
Sebastian trebuia să se asigure că potenţialul său 


moştenitor ştia despre toate acele lucruri. 

— Ar trebui să ne însoţeşti pe mine şi pe Rafe, 
zise Tristan distrat. Mesele lui de joc sunt 
excelente. 

— Ceea ce presupun că înseamnă că nu vă 
prinde nimeni trişând. 

Tristan rânji. De când era copil avusese acea 
înclinaţie de a căuta scurtături. 

— Pe mare, un om prins trişând e aruncat la 
rechini... sau simte muşcătura biciului. 

Aceea era portiţa pe care o aşteptase Sebastian. 
Se lăsă pe spate şi vorbi cât de natural putu. 

— Asta ţi s-a întâmplat şi ţie? Ai fost prins 
trişând? 

Îi văzuse odată, pentru o fracțiune de secundă, 
spatele fratelui său - când intrase în camera lui de 
la Rafe, fără să bată. Dar fusese suficient ca să-l 
umple de vinovăţie şi de furie. Judecând după 
grosimea cicatricilor, spatele lui Tristan fusese de 
mai multe ori sfâşiat de bici. Totuşi, acesta doar 
îşi trăsese cămaşa şi-i ordonase să nu mai între 
niciodată neanunţat. 

Tristan aruncă scrisoarea pe care o citea. 

— Astea sunt prostii plictisitoare, nici nu ştiu de 
ce ne mai obosim cu ele. 

— Fiindcă am putea găsi ceva de valoare. Şi tu 
eviţi să-mi răspunzi la întrebare. 

Tristan se ridică, se duse la fereastră şi privi în 
gol spre grădinile magnifice. Sebastian nu-l putea 
învinovăţi pe unchiul lor că nu îngrijise reşedinţa 
din Londra. Totul era în stare foarte bună: exista 
oricând la îndemână o mare varietate de băuturi 
alcoolice, caii erau de rasă bună, iar trăsurile erau 
îngrijite. Nimic cu excepţia registrelor nu cerea 


atenţie suplimentară. Iar acelea îl făceau să aibă 
senzaţia că trecea cu vederea ceva extrem de 
important. 

— Nu eram obişnuit să mi se ordone, zise în cele 
din urmă Tristan. Şi-mi plăcea o încăierare bună. 
Aveam multă furie adunată în mine şi nu prea 
aveam unde să mi-o vărs pe vas. 

— Îmi pare rău că ţi-a fost greu. 

Tristan îl privi. 

— “ie ţi-era uşor să primeşti ordine? 

Clătină din cap. 

— Când am fost în armată, economiseam fiecare 
bănuţ câştigat ca să-mi pot cumpăra creşterea în 
grad şi să ajung să fiu eu cel care dă ordinele, în 
loc de cel care le primeşte. Era tot timpul cineva 
care dădea ordine, dar în timp au devenit mai 
puţine, şi pe multe dintre ele am ajuns să le dau 
eu. 

— Ei, vezi atunci. Amândoi eram mai potriviţi să 
fim domni de lume. Deschise larg braţele. Aşa că 
iată-ne. 

— De ce am senzaţia că ţi-ar plăcea totuşi să fii 
în altă parte? 

— Pentru că aici nu bate niciun blestemat de 
vânt. Îmi place să stau pe punte şi să văd cum 
vântul umflă velele. Acolo există libertate. Aici am 
tot timpul sentimentul că sunt pe punctul de a fi 
prins. 

— De unchiul? 

Oare existaseră ameninţări? Sau văzuse pe 
cineva ascunzându-se în umbre? Sebastian era în 
dezavantaj, pentru că nu putea vedea clar decât 
umbrele care se aflau în dreapta lui. 

— O, Doamne, nu, zise Tristan batjocoritor. 


Chiar l-aş încuraja să încerce să-mi facă rău, doar 
nu m-ar putea spânzura pentru autoapărare. 
Clătină din cap. Nu sunt prea sigur ce anume mă 
deranjează. Poate gândul unei vieţi casnice, de-a fi 
legat de ceva. 

— O femeie atunci. Există cineva care să-ţi 
placă? 

El râse. 

— Toate-mi plac. 

Sebastian era foarte conştient de faptul că şi ele 
îl plăceau pe el. Cât stătuseră la Rafe, văzuse 
femeile stând lipite de el, de parcă le cucerise cu o 
singură privire. Chiar şi la petrecerea dată de 
Lady Ivers, tinerele se uitau la Tristan ca şi când 
ar fi fost ciocolata lor preferată. Nu era invidios, 
doar că îi era dor de entuziasmul cu care femeile îi 
cădeau cândva în pat. 

Uşa se deschise şi-i atrase atenţia. Intră 
majordomul cu o tavă de argint. Sebastian se 
ridică în picioare, întrebându-se cine l-ar fi putut 
căuta. 

— A sosit o scrisoare, Excelenţă. 

Sebastian luă plicul şi-l întoarse. Sigiliul de 
ceară nu purta niciun blazon, dar avea forma unui 
trandafir. Şi răspândea un parfum care-i gâdila 
nările. Orhidee. Trecuse mai mult de o săptămână 
de când nu se mai bucurase de parfumul dulce al 
lui Mary, dar l-ar fi recunoscut oriunde. 

— Asta e tot, Thomas. Te chem eu, dacă vreau 
să trimit un răspuns. 

— Foarte bine, domnule. 

Aşteptă ca majordomul să plece, înainte să se 
aşeze din nou pe scaun. Nu corespondase 
niciodată cu nimeni cât fusese plecat şi-i invidiase 


pe cei care primeau scrisori de-acasă. Introduse 
vârful cuţitaşului de scrisori şi savură sunetul, 
anticipând. Scoase hârtia împăturită şi o deschise. 


Este imperativ să ne întâlnim la Rotten Row la 
patru. 

Voi veni pe un roib. 

Mereu prietena ta, 


Mary. 


De parcă ar fi avut nevoie să ştie culoarea 
calului ei ca s-o găsească. Părul ar fi dat-o de gol 
oriunde, chiar şi ascuns sub o pălărie, tot l-ar fi 
ajutat, la fel de mult ca o baghetă magică. 

— Nu-mi dau seama dacă eşti încântat sau 
deranjat de ceea ce citeşti, murmură Tristan. 

— E de la Mary. Vrea să ne întâlnim în Hyde 
Park. Spune că e important. 

— Cam secretoasă. Ai idee ce-ar putea fi atât de 
important? 

— Nu, dar mă îndoiesc să fie de bine. 

Îşi plimbă degetul pe scrisul delicat şi se întrebă 
dacă acea întâlnire va merge mai bine decât cele 
de dinainte. Spera să nu fie destinaţi să aibă 
mereu parte de despărţiri bruşte. 

— Poate că inventează o scuză ca să te revadă, 
zise Tristan. Rar trecea o zi fără să vă vizitaţi, iar 
acum au trecut mai multe. 

— Eram copii dornici de joacă. 

— E adevărat că nu mai e un copil, dar asta nu 
înseamnă că nu vă puteţi lua cu joaca. 

Sebastian se încruntă la el. 

— Este o doamnă, pentru numele lui Dumnezeu. 


Nu insinua altceva. 

— Chiar nu te interesează deloc? 

— Doar ca prietenă, desigur. Mai mult de atât... 
nu cred că ne-am potrivi. Işi mută privirea când 
Tristan îşi arcui sprâncenele. Şi-n plus, e logodită. 

— Logodnele se pot rupe. 

— Nu fără consecinţe. 

— Deci te-ai mai gândit la asta. 

— Nu. 

La naiba cu fratele său care-i dădea astfel de 
idei. 

— Eu cred că a ales-o pentru zestre. Tatăl ei a 
fost destul de generos, iar cuferele familiei 
Fitzwilliam nu sunt chiar atât de pline pe cât ar 
vrea să creadă lumea. 

— De unde ştii asta? 

Tristan rânji. 

— Nu toate doamnele sunt cu adevărat doamne. 
Şi oricât m-ar mulţumi fetele lui Rafe, nu-mi place 
să plătesc pentru plăcere. Suntem nişte bărbaţi 
neobişnuiţi. Prin urmare, ni se pot deschide uşile 
multor dormitoare... sau ferestre, în cazul meu. 

— Ne  străduim să ne recăpătăm locul în 
societate, iar acţiunile tale ne-ar putea dăuna. 

— Mă simt insultat, Sebastian. Sunt foarte atent 
şi n-aş profita niciodată de o doamnă inocentă. 
Dar îţi jur, frate, sunt destul de multe femei care 
nu mai sunt inocente, şi care ar îmbrăţişa oricând 
pericolul pe care-l pot oferi. Ai putea să te distrezi 
şi tu, să ştii. 

— E destul scandal asociat numelui nostru. Nu 
văd de ce l-aş murdări şi mai mult. 

— Şi eu nu văd niciun motiv să nu profităm de 
notorietatea pe care o avem. Dar ne-am îndepărtat 


de la subiect, te interesa Fitzwilliam... 

— Nu el propriu-zis, cât... Dar cum ar fi putut 
explica? Vreau să ştiu dacă e bun pentru Mary. 
Mătuşa ei m-a asigurat că este de neam bun, dar 
oare asta e tot ce contează? 

— Poate asta ar trebui să o întrebi pe ea, când o 
vezi. 

Poate că ar fi trebuit. 


Pe măsură ce se apropia de Rotten Row, Mary 
ştia că ar fi trebuit să vină cu trăsura, ca s-o poată 
însoţi mătuşa sau verişoara ei, dar ea şi Sebastian 
se plimbaseră adesea călare împreună, când erau 
copii. Se gândea că acea familiaritate ar fi fost 
folositoare. Nu-l mai văzuse din noaptea 
petrecerii, şi deşi nu-i datora niciun fel de 
consideraţie, se simţea cumva obligată faţă de el. 
Nu îi era milă. Era clar că Sebastian detesta acel 
sentiment. Inţelesese asta de când izbucnise în 
lacrimi atunci la bal, când el îşi făcuse prima dată 
apariţia. Caritate, poate, deşi cu siguranţă ar fi 
detestat şi asta. 

Lorzii de Pembrook erau subiect de conversaţie 
la fiecare petrecere, şi la fel se întâmplase şi la 
balul din seara anterioară. Doamnele în vârstă 
complotau cum să-i ţină departe de fiicele lor, în 
timp ce acestea se adunau în colţuri întunecate şi 
vorbeau în şoaptă despre cum îi văzuseră. Cineva 
îl văzuse pe Lord Tristan intrând la un croitor de 
pe Regent Street. Altcineva spusese că-l văzuse la 
mercerie. Lord Rafe părea să fi fost la fel de retras 
ca şi ducele, pentru că nici pe el nu îl spionase 
nimeni. Era de înţeles de ce Keswick nu prea voia 
să fie văzut, dar chiar şi aşa, discuţiile se 


învârteau în jurul modului în care lorzii puteau fi 
scoşi din ascunzătoarea lor. Păreau să fie cel mai 
interesate de Rafe şi Tristan. 

Mary era din ce în ce mai căutată pentru sfaturi, 
de parcă ar fi cunoscut detalii intime despre fraţi. 
Dar ei nu mai erau flăcăii pe care-i cunoscuse şi 
nu putea să asigure pe nimeni că îşi vor face 
apariţia în curând. Bănuia că nu se simțeau tocmai 
în largul lor făcându-şi din nou intrarea în 
societate, deşi se îndoia că ar fi recunoscut asta 
vreodată. Nu trecuseră niciodată prin acel labirint 
al etichetei, sau, şi mai important, prin acele 
ritualuri care nu le sunt cunoscute copiilor. 
Reputația cuiva putea fi îmbunătăţită sau pătată, 
în funcţie de persoanele cu care era văzut vorbind. 
Felul în care dansa, râdea sau se îmbrăca cineva - 
toate erau studiate şi comentate. O doamnă 
trebuia să stea lângă o ramură cu frunze, în faţa 
sau în spatele ei? Trebuia să se poarte ca şi când 
şi-ar fi dorit cu disperare să danseze sau ca şi 
când nu putea fi mai plictisită? Gesturi banale, dar 
care aveau o importanţă foarte mare. Propriile 
experienţe o învăţaseră că putea fi destul de 
intimidant, şi se gândea că poate era la fel şi 
pentru nişte oameni dezgustaţi de lume, precum 
lorzii de Pembrook. 

La balul din seara precedentă, Lady Hermione o 
încolţise şi îi ceruse din nou favoarea de a-i 
încuraja pe lorzi să participe la balul ei. Mary 
decisese că nu era nimic rău în a pune o întrebare. 

Il văzu de departe pe Sebastian, venind la galop 
pe calul său negru. Îl identifică uşor, chiar dacă de 
la acea distanţă nu-i putea vedea cicatricile. Avea 
o postură minunată în şa şi călărea cu încredere. 


Şi-ar fi dat seama că era lord, chiar dacă nu ar fi 
ştiut cine era. [inuta lui dreaptă dezvăluia că era 
un om cu multă încredere în sine, care ştia care 
era locul său, şi cu care nu era de glumit. Călărea 
cu aceeaşi eleganţă din zilele copilăriei, şi o alina 
gândul că nu se schimbase chiar totul la el. 

Îşi conduse calul spre ea, fără greş, de parcă ar 
fi văzut-o de cum intrase în parc şi ştia exact unde 
s-o găsească. Îşi opri şi ea roibul, pe măsură ce el 
se apropia. Cu frâiele în mână, îşi atinse borul 
pălăriei cu degetele. Mary presupuse că se simţea 
mai în largul lui cu faţa parţial rămasă în umbră. 
Aşa cum făcuse de fiecare dată, se asigura că 
partea chipeşă era îndreptată spre ea. 

— Lady Mary. 

— Excelenţă. 

Îşi dori să-i vadă buzele arcuindu-se într-un 
zâmbet, sau să-i audă râsul răsunând prin 
verdeata parcului. 

— Ai indicat că e urgent să ne întâlnim. 

Roşind, ea îşi înclină uşor capul şi-l privi pe sub 
gene, oferindu-i un zâmbet neastâmpărat. 

— E posibil să fi exagerat puţin, dar mi-era 
teamă că dacă doar te invitam să mi te alături, ai fi 
găsit un motiv să nu vii. 

El îşi miji ochiul şi îşi încleştă maxilarul. Se 
gândi că s-ar fi simţit uşor intimidat dacă n-ar fi 
avut un trecut împreună. 

— Deci scrisoarea ta a fost un truc? 

— A fost pentru binele tău. Doar nu crezi că a 
fost suficient să participi la petrecerea mătuşii 
mele ca să-ţi reiei locul în societate. Trebuie să fii 
văzut mai des. Să ne plimbăm? 

— Aş prefera să mergem călare. 


Îşi ascunse dezamăgirea. Plimbatul ar fi uşurat 
conversaţia, protejându-i în acelaşi timp reputaţia. 

— Să călărim atunci. N 

Işi grăbi calul să înainteze. In loc să-l întoarcă 
pe al lui, Sebastian îl ghidă să meargă în jurul 
calului ei, astfel încât să ajungă din nou cu partea 
feţei nevătămate înspre ea. O enerva faptul că o 
considera atât de superficială. 

— Să ştii că nu mă sperie cicatricile tale. 

— Şi totuşi, nu este neapărat nevoie să le vezi 
dacă există alternativă. 

— Să ştii că pot fi destul de încăpăţânată. 

— Doar de la tine am învăţat şi eu. 

Râzând, se uită spre el. 

— Ba să ştii, Excelenţă, că tu m-ai învăţat pe 
mine. Eram destul de ascultătoare când eram 
copil. 

— Nicidecum. De când te-am cunoscut, n-ai fost 
niciodată ascultătoare. 

Chiar dacă acele cuvinte indicau că glumea, 
tonul său nu lăsa să se înţeleagă asta. Era ca şi 
când s-ar fi obligat să-şi asume un rol care nu-i 
aparţinea şi nu prea i se potrivea. 

— Nu trebuie să laşi disconfortul din timpul 
jocului de salon să te oprească să participi la alte 
evenimente, zise ea încet. 

— Nu m-a oprit. Doar că am fost destul de 
ocupat cu alte probleme. 

— Cum ar fi? îl provocă ea. 

Se putea citi pe faţa lui că era foarte hotărât. Nu 
voia să dea explicaţii pentru acţiunile lui, dar 
prietenia lor veche îl împiedica să-i spună să-şi 
vadă de treaba ei. li era dator, şi chiar dacă putea 
spune oricui altcuiva să se ducă dracului, ei nu i- 


ar fi vorbit aşa niciodată. 

— Dacă vrei să ştii, unchiul meu obişnuia să 
cumpere lucruri pe credit, zise el scurt. 

— Majoritatea nobilimii face asta. 

Tatăl ei, de exemplu, îşi plătea creditorii o dată 
pe an. 

— Ei bine, da, dar mie nu-mi place treaba asta. 
I-am informat deja pe toţi că, indiferent ce mai 
cumpără unchiul, nu vor mai primi fonduri 
suplimentare de la casa Keswick. 

— Are şi el avere? 

— Nu prea cred. În prezent locuieşte într-un loc 
puţin mai presus de sărăcie. O privi. Probabil mă 
consideri nemilos. 

— Nu, bineînţeles că nu. Ba cred că ai dreptul să 
fii şi mai dur cu el. Deşi m-am întrebat... 

Vocea ei scăzu la o şoaptă. Nu-i era uşor să 
rostească acele cuvinte. 

— Ce, Mary? Ce te-ai întrebat? 

Se obligă să-i întâlnească privirea. 

— Dacă am înţeles greşit? Dacă vorbea despre 
uciderea unor pui pentru cina zilei următoare, 
sau... Nu ştiu. De ce a aşteptat atât înainte să 
revendice titlul? 

— Ca să nu fie suspectat de mârşăvii. O studie. 
Ce-ai auzit, mai exact, în seara aceea? 

In acele momente totul părea atât de îndepărtat. 
Amintirea era neclară şi înceţoşată de trecerea 
timpului. Şi totuşi, acele cuvinte îi răsunară 
imediat în urechi, de parcă le-ar fi auzit cu puţin 
timp în urmă. 

— Cineva a zis: „Flăcăii sunt închişi în turn, 
milord, ce să fac cu ei în continuare?” Şi-apoi l-am 
auzit pe unchiul tău: „Păi să-i ucizi, desigur”. Şi- 


apoi a râs. Se poate oare să fi glumit? Tata nu 
crede că vorbea serios. Abia am putut suporta 
cuvintele acelea. Tare aş vrea să ştiu cu cine 
vorbea. 

— Pare că era unul dintre cei care ne-au 
escortat în turn. Din păcate, n-am văzut pe 
niciunul dintre ei de când ne-am întors. Ar trebui 
să mă uit prin evidenţa servitorilor angajaţi şi 
concediaţi, să văd dacă pot afla ce s-a întâmplat cu 
ei. 

— Câţi erau? 

— Patru. Ne-am supus atât de uşor. Cred că încă 
nu ne reveniserăm după moartea tatei. Mi-am dat 
seama că ceva nu e în regulă abia după ce-am 
auzit uşa turnului  închizându-se şi cheia 
învârtindu-se în broască. Nu-mi dau seama cum 
am putut fi atât de inconştient. 

Mary privi verdeaţa luxuriantă în liniştea 
parcului. Era greu de crezut că exista un 
asemenea rău în lume. 

— De ce să fi bănuit că unchiul vostru vă vrea 
răul? 

— Ar fi trebuit să bănuiesc. Abia când am ajuns 
în turn m-am gândit că e posibil ca el să-l fi 
omorât pe tata. 

Rămase cu gura căscată şi-l privi uimită. 

— Nu crezi că tatăl tău a avut un accident la 
călărie? 

Sebastian o privi scrutător. 

— Tu ai pocnit în cap un paznic şi nu erai decât 
o bucăţică de fată. 

— Dar n-a murit. M-am strecurat la Pembrook a 
doua zi, ca să mă asigur că e bine. L-am văzut 
plimbându-se pe acolo. 


— Ştii cât de nesăbuită ai fost? întrebă el 
uitându-se la ea. 

— Trebuia să ştiu adevărul. N-aş fi suportat să 
aud că a murit. 

— Spre deosebire de unchiul meu, care trăieşte 
foarte bine în ciuda faptelor sale. 

— Ai vreo dovadă că el l-a ucis pe tatăl tău? 

— Nu, doar bănuieli. 

— S-ar putea să nu găseşti niciodată dovezi, 
Sebastian. 

— Sunt conştient de asta, dar n-o să am odihnă 
până nu e tras la răspundere pentru faptele sale. 

Mary îşi dădu seama dintr-odată că se 
îndepărtase de motivul pentru care îl chemase 
acolo. Simţea privirile care se opreau asupra ei şi- 
şi putea imagina ce speculaţii făceau oamenii. 
Existase o vreme când nu-i păsa de astfel de 
lucruri, dar în acel moment reputaţia ei se 
răsfrângea şi asupra lui Fitzwilliam, şi nu voia ca 
el să regrete că o ceruse în căsătorie. N-avea să 
facă nimic care să-l ponegrească. Şi totuşi iat-o, 
aproape că făcea asta. Cu siguranţă avea să 
ajungă la urechile lui faptul că fusese văzută 
călărind în parc alături de Keswick. Zăbovise 
suficient. 

— Contesa de Weatherly găzduieşte un bal în 
seara asta, îi spuse Mary. Ştiu sigur că ai primit 
invitaţia. 

În ciuda obiecţiilor mamei sale, Lady Hermione 
se hotărâse să trimită un servitor care să i-o ducă. 

— S-ar cuveni ca tu şi fraţii săi vă faceţi apariţia. 
Chiar şi numai pentru puţin timp. 

— Încă mai ai grijă de noi, Mary? 

— Cineva trebuie s-o facă, altfel aţi crea numai 


încurcături. Unchiul tău a avut la dispoziţie 
doisprezece ani ca să dezvolte prietenii şi să 
câştige încredere celor care contează. Nu e 
suficient să-l scoţi din casă. Nu toată lumea e de 
părere că revendicările tale sunt îndreptăţite. 

— N-am nevoie să creadă nimeni. Legea e de 
partea mea. 

— Dar societatea nu e. Ura asprimea cuvintelor 
pe care trebuia să le rostească şi îşi dorea să fi 
găsit un mod mai delicat de a-i spune acele 
lucruri. Presupun că, la un moment dat, tu şi fraţii 
tăi veţi vrea să vă căsătoriţi şi să aveţi copii. Dacă 
societatea nu vă acceptă, nici nu mai contează ce 
titluri aveţi. Familiile voastre vor fi asaltate de 
scandaluri şi bârfe. 

— Sunt ocupat cu alte probleme în clipa asta. 

— Da, ai spus şi mai devreme, dar nu te poţi 
folosi de scuza asta ca să ignori acest aspect al 
titlului pe care-l deţii. Iţi va fi de folos dacă vei fi 
plăcut de oameni. 

Îl observă dintr-odată încordându-se. 

— Vrei să insinuezi că în clipa de faţă nu sunt 
plăcut? 

— Nimeni nu te cunoaşte, Sebastian. Toată 
lumea speculează, bârfeşte şi trage concluzii 
pripite. Şi, cu părere de rău, trebuie să-ți 
mărturisesc că majoritatea nu sunt prea 
măgulitoare. Din păcate eu nu sunt de prea mult 
timp în Londra şi n-am dobândit încă suficientă 
credibilitate, încât ceea ce spun în sprijinul vostru 
să conteze. 

Deveni şi mai încordat, dacă era posibil. 

— Dar logodnicul tău? Cuvintele lui nu 
contează? 


— Nu la fel de mult ca în clipa în care va 
moşteni titlul tatălui său. 

Ezită un momentul, dar apoi o întrebă: 

— Fitzwilliam e un om bun, atunci? 

Mary se încruntă, sâcâindu-l: 

— Mă crezi atât de nătăfleaţă, încât să fi ales un 
om rău? 

Observă apoi o lumină în albastrul ochiului său, 
ca şi când descoperise ceva amuzat şi nu ştia cum 
s-o spună. 

— Cred că a fost o întrebare destul de inutilă. 
Mi-a plăcut mereu să te tachinez. 

Şi ei îi plăcuse să facă atât de multe lucruri cu 
el. 

— Mă temeam că ai uitat de tot de mine. 

— Cu un păr atât de roşu ca al tău? Cum te-ar 
putea uita cineva? 

Cuvintele lui o dezamăgiră, iar acel lucru o luă 
prin surprindere. Nu voia ca doar părul ei să fi 
fost de neuitat, ci voia să-şi amintească de fiecare 
parte a ei. Dar şi mai mult, îşi dorea ca el să-şi fi 
amintit cât de bine se înţeleseseră, cât de 
puternică era legătura care-i lega, cum obişnuiau 
să râdă împreună şi cum îndrăzniseră să 
împărtăşească un sărut interzis. Îşi dorea cu tot 
dinadinsul să recunoască faptul că şi lui îi fusese 
la fel de dor de ea, cum îi fusese ei de el. Işi dădu 
seama apoi că gândurile ei intraseră pe un făgaş 
periculos. Oare când devenise femeiuşcă aceea 
atât de egocentrică, plină de dorinţa de a se afla 
mereu în centrul atenţiei sale, când ştia foarte 
bine că nu mai putea fi centrul universului său? 

— Mă tem că am zăbovit prea mult. Te rog să te 
gândeşti la balul familiei Weatherly. O să-ți 


păstrez un dans. 

Nu era prea sigură de ce spusese ultima frază. 
Nu oferise niciun indiciu că l-ar încânta o astfel de 
ofertă, aşa că se simţi puţin ruşinată din cauza 
asta. In plus, era logodită; şi era complet 
nepotrivit să cocheteze în acel fel. Inainte s-o 
poată vedea roşind, îşi grăbi calul s-o ia la galop. 

Nu lansase acea invitaţie pentru un câştig 
personal, ci pentru că tot ceea ce-i spusese era 
adevărat: trebuia să-şi asigure locul printre nobili 
într-un mod civilizat. Totuşi, o mică parte din ea 
nu putea să nu-şi dorească ca el să fi acceptat 
acea invitaţie de a dansa cu ea. 


Capitolul 11 


Sebastian îşi dădu seama aproape imediat că 
fusese o greşeală să vină la balul acela blestemat. 
Nu anunţa nimeni sosirea invitaţilor, dar o tăcere 
se răspândi în mulţime de îndată ce el şi fraţii săi 
intrară pe uşa deschisă în sala aurită de bal. 
Mamele se grăbiră spre fiicele lor, iar taţii făcură 
un pas înainte, parcă pentru a forma un fel de zid 
de protecţie în jurul lor. 

Gazdele, Lord şi Lady Weatherly se apropiară 
prudent. Ceva mai în spatele lor, o frumuseţe cu 
părul blond strălucea în aşteptare, cu privirea 
îndreptată spre Tristan. Sebastian se gândi că, la 
un moment dat, ar fi atras atenţia la fel de mult ca 
şi fratele său, sau chiar mai mult. Şi se dispreţui 
pentru asta. Pe lângă faptul că fusese uimitor de 
chipeş, mai avea şi un titlu. El ar fi fost fratele cel 
mai căutat, nu Tristan, care îşi dorea mai mult să 
fi fost pe mare decât acolo. Dar ajunse să 


înţeleagă faptul că Mary avusese dreptate: 
reintrarea lor în înalta societate necesita încă o 
astfel de apariţie. Deşi protestase, chiar şi Rafe 
recunoscuse importanţa prezenţei lor acolo. 

Erau îmbrăcaţi la patru ace şi la fel, în fracuri 
negre, cămăşi albe şi cravate negre. Doar vestele 
lor erau diferite - a lui era gri, a lui Tristan 
albastru regal, iar a lui Rafe verde-închis. Valetul 
său îi tunsese părul, dar tot rămăsese ceva mai 
lung decât era la modă. Aparent şi fraţii lui se 
îngrijiseră ceva mai mult de aspectul lor, chiar 
dacă nu complet. Chiar dacă făceau parte din 
înalta societate, fiecare dintre ei simţea nevoia de 
a nu fi în totalitate absorbit de ea. Fuseseră prea 
mult timp pe cont propriu. 

— Excelenţă, zise Lord Weatherly puţin 
încordat. Domnii mei. Bun venit la Camden House. 

— Suntem  onoraţi de invitaţie, îl asigură 
Sebastian. 

Lady Weatherly întoarse brusc capul spre tânăra 
blondā, despre care presupunea că era fiica ei. 
Fata roşi, apoi făcu o reverență. 

— E plăcerea noastră. lartă-mi îndrăzneala, Lord 
Tristan, dar am păstrat un loc liber în carneţelul 
dansurilor mele, în anticiparea sosirii dumitale. 

— Îmi plac femeile îndrăzneţe, zise Tristan, 
zâmbind ca un diavol. 

Lord Weatherly îşi încleştă maxilarul, iar soţiei 
lui i se tăie răsuflarea. 

— Eu sunt Lady Hermione, zise fiica lor. 

— Aştept cu nerăbdare să-ţi şoptesc numele mai 
târziu. 

Fata păru pe punctul de a leşina. Tatăl ei părea 
pe punctul de a-i da un pumn în figură lui Tristan. 


Sau cel puţin de-a încerca, pentru că Sebastian se 
îndoia că ar fi reuşit să-l atingă, înainte ca Tristan 
să-l dea cu capul de podea. 

— Milord... începu Weatherly. 

— Doar în timpul dansului, desigur, zise Tristan, 
întrerupându-l cu delicateţe pe bărbat. Când se va 
întâmpla asta, milady? 

— Două dansuri mai târziu. 

— Voi aştepta cu sufletul la gură. 

Ea făcu o reverență rapidă, şi se grăbi s-o 
şteargă, fluturând nebuneşte din mâini - nici nu ar 
fi mai avut nevoie de evantai. 

Relaxează-te, Weatherly, zise Sebastian. E mult 
prea tânără pentru fratele meu, şi-n plus, familia 
noastră are parte de destul scandal, nu vrem să 
creăm şi mai mult. 

— Flirturi nevinovate, Weatherly, continuă 
Tristan, în încercarea de a-l linişti şi mai mult pe 
om. 

— Dacă doriți să facem prezentări... începu 
femeia, dar se opri imediat văzând maxilarul 
soțului ei mai tare ca o stâncă. 

Sebastian bănui că ar fi preferat oricum să nu 
facă acel lucru, aşa că zise: 

— Sunt sigur că ne putem descurca şi singuri. 
Am văzut deja câteva chipuri familiare. 

Nu avea nici cea mai mică idee cine naiba erau 
oamenii aceia, dar îşi aminti că îi văzuse şi în 
seara în care el şi fraţii săi apăruseră la balul 
unchiului lui. Şi mai erau, desigur, şi cei pe care-i 
cunoscuse la petrecerea dată de Lady Ivers. 
Femeia îi făcuse într-adevăr un mare serviciu. 

Se gândi că Lady Weatherly n-ar fi părut mai 
uşurată nici dacă i-ar fi spus că urmau să plece. 


Făcu o reverență gazdelor şi se îndreptă spre zona 
principală a salonului. Zări imediat o zonă mai 
liberă, parţial aflată în umbră. Era locul perfect 
pentru a privi. 

— Ei bine, se pare că iar suntem în centrul 
atenţiei, zise Tristan scurt. 

— Nimeni nu ne cunoaşte şi tocmai de-asta 
prezentăm interes, zise Sebastian. 

Cercetă mulţimea şi observă un domn care se 
îndrepta spre el. Spre deosebire de ceilalţi oameni 
din încăpere, nu părea nici curios, nici fascinat. 
Cu toate acestea, se vedea că încrederea îi venea 
la fel de uşor cum le venea altora să poarte 
sacouri. Avea părul negru perfect aranjat. Pe 
măsură ce se apropia, ochii lui ca de smarald îi 
atraseră atenţia lui Sebastian. Il mai văzuse 
undeva. 

Omul se opri în faţa lui. 

— Keswick. Domnii mei. 

Sebastian clātinā din cap. 

— Îmi pare rău, domnule. Îmi pari cunoscut, 
dar... 

— Ainsley. Ne-am cunoscut acum câțiva ani, la 
Eton. 

— Am stat acolo doar un an. Nu-mi vine să cred 
că ţi-ai adus aminte de mine. 

— Trebuie să mărturisesc că nu cred că te-aş fi 
recunoscut, dacă nu mi te arăta cineva. Am înţeles 
că ai luptat în Crimeea. 

— Da, aşa e. 

— Fratele meu s-a întors acasă toamna trecută, 
în convalescenţă. Al naibii de groaznic războiul. 
Mă bucur că te-ai întors acasă, omule. 

— Mulţumesc, Ainsley. Sebastian se întrebă 


dacă aflase şi el tot ce se întâmplase. Probabil că 
da, dar se părea că nu era un om care să 
speculeze sau să bârfească. 

— Domnilor, vă rog să mă iertaţi, dar trebuie să 
plec. 

— Seara abia a început, zise Rafe. 

— Particip foarte rar la astfel de evenimente. Şi 
m-am obişnuit ca atunci când o fac să închei seara 
de îndată ce m-am bucurat de un dans. Sunt şanse 
mai mici de-a da mamelor idei sau speranţe. 
Domnilor. 

Plecă apoi din sala de bal, fără alte opriri. 

— Ainsley? murmură Tristan. 

— Un duce extrem de bogat şi puternic, 
răspunse Rafe. 

— Presupun că tu îi cunoşti pe toţi, zise Tristan. 

— Pe o bună parte dintre ei. Unii vin la clubul 
meu, dar nu şi Ainsley. Faptul că ţi-a vorbit îţi 
conferă cu siguranţă un anumit statut. 

— Şi m-a întârziat la întâlnirea cu minunata 
Lady Hermione, zise Tristan. Scuzaţi-mă, dar cred 
că se apropie momentul dansului nostru. 

— Ai grijă cu ea, Tristan, îi ordonă Sebastian. 
Este o doamnă, nu o prostituată. 

— Nu sunt atât de necivilizat pe cât ai putea 
crede. Ştiu că în seara asta toată lumea ne judecă 
gesturile. 

— N-am vrut să te jignesc. 

— Nici n-am luat-o aşa. 

Dar Sebastian putea citi în ochii lui că minţea. 
La naiba! Pe măsură ce Tristan se îndepărta, se 
gândi că ultimul lucru de care avea nevoie era să 
creeze o divergență între el şi singura persoană 
care părea să înţeleagă cu adevărat importanţa a 


ceea ce făceau. De fapt, nu era chiar adevărat, şi 
Mary părea să fi înţeles. 

— Mă duc să caut salonul de jocuri, zise Rafe. 

— Trebuie să vorbim. Rafe dăduse să se 
îndepărteze, dar se întoarse să-l asculte pe fratele 
său. Aş vrea să ştiu ce s-a-ntâmplat cât am fost 
plecat, zise Sebastian. Poate după petrecere ai 
vrea să te opreşti puţin la Easton House, la un 
pahar de whisky şi o vorbă. 

Rafe nu mai trecuse pe-acolo de când se 
stabilise fratele său în casă. 

— N-are ce să iasă bun din povestit, şi bănuiesc 
că oricum nu ţi-ar plăcea compania mea. Am să 
stau destul cât să fac o impresie favorabilă, 
pierzând o sumă modestă. 

— Poţi să garantezi că o să pierzi? 

— Pot să garantez orice rezultat vreau. Dar 
oamenii or să ne privească totuşi cu ochi mai buni 
dacă nu le luăm banii. După ce mă ocup de asta, 
am să plec. 

Rafe se îndreptă spre hol, iar Sebastian nu 
obiectă. Zări apoi adevăratul motiv pentru care 
venise acolo în seara aceea - pe Mary. Îşi dorea să 
o mai vadă o dată îmbrăcată în rochie de bal, s-o 
vadă dansând, să-i vadă strălucirea din ochi când 
se bucura de acea ocazie. Ca de obicei, îl atrăsese 
culoarea părului ei - care în acel moment era 
prins şi fixat cu piepteni cu perle, dezvăluind 
arcuirea lungă a gâtului ei grațios, ca de lebădă. 
Dar la urma urmei totul era grațios la ea. Nu mai 
era fata gălăgioasă care cutreierase câmpurile 
împreună cu el, care-l provocase să se caţere în 
copaci, sau care îl îndemnase să între în vizuina 
unei bursuc. Slavă Domnului că animalul nu era 


acasă în acel moment. 

Atunci îl tentase cu lucruri copilăreşti. Se temea 
însă că, în acel moment, îl putea ispiti cu mult mai 
multe lucruri. Lucruri pe care nu le voia şi nu le 
merita de la ea. I se potrivea eleganța acelei vieţi, 
balurile şi seratele. Sau doamnele care o opreau 
adesea la o scurtă discuţie, când trecea prin sala 
de bal. Era căutată, adorată, iubită. Mai 
surprindea din când în când câte-un domn 
admirând-o. Cum să n-o admire? Rochia ei roz pal, 
tivită cu verde smarald, îi dezgolea umerii, 
dezvăluind ochiului ager al unui bărbat forma 
generoasă a sânilor şi talia ei mică. Mănuşile albe 
din piele de căprioară se întindeau până mai sus 
de coate. Il năpădi o amintire care o înfăţişa cu 
membre  dizgraţios de lungi. Dar crescuse, şi 
acelea deveniseră elegante şi graţioase. 

Din ultimul grup de guralive care-i atrăsese 
atenţia făceau parte trei doamne. Cu siguranţă nu 
voiau altceva decât să bârfească. Una dintre ele 
arătă cu evantaiul în direcţia cuplurilor care 
dansau, exact când Tristan şi Lady Hermione 
apăruseră în raza vizuală. Nu putea nega că 
fratele lui ştia într-adevăr să atragă atenţia pe 
ringul de dans, dar era evident şi că era destul de 
îndrăzneţ să o ţină pe tânără puţin prea aproape. 
Deşi, după felul în care îl privea şi după cât de 
strălucitor era zâmbetul ei, cu siguranţă nu avea 
nimic de obiectat. Surâsul ei ar fi putut lumina 
încăperea dacă s-ar fi stins toate lumânările. 

„Fii atent, Tristan”, cugetă el. „Dacă n-ai grijă, 
s-ar putea să te trezeşti cu un pistol în spate şi cu 
un preot în faţă.” 

Acelea nu erau fetele lui Rafe, care nu aşteptau 


de la domni nimic mai mult decât o simplă 
tăvăleală. Nu, acelea erau doamne, care aşteptau 
şi meritau totul. 

li atrase atenţia un alt evantai, de data asta 
îndreptat în direcţia lui, aşa că privi iar spre grup. 
Posesoarea lui îl deschise imediat şi-şi ascunse 
faţa în spatele lui, parcă jenată că fusese prinsă 
afişând un comportament nepoliticos. Sau poate 
că privirea lui hotărâtă pur şi simplu o dezarmase. 
Bârfa era mult mai confortabilă când subiectul 
principal nu era atent. Nu recunoştea nicio 
doamnă de la petrecerea anterioară. Doamne, dar 
cu siguranţă erau mulţi oameni pe care trebuia să- 
i cunoască. 

Mary privi spre el şi-i zâmbi. Ar fi vrut să creadă 
că era bucuroasă să-l vadă, dar se gândi că mai 
degrabă răspundea la ceva spus de una dintre 
doamne. Se întorsese cu spatele o clipă, atingând 
o mână colo, un braţ dincolo, şi-apoi se îndreptă 
spre el. Se ruga să nu fi venit să-şi revendice 
dansul. 

Pentru Mary, cicatricile de pe faţa lui Sebastian 
nu reprezentau altceva decât o decorație pentru 
curajul său. Dar cu siguranţă el le considera 
altceva, pentru că, la fel ca de fiecare dată, îşi 
ascundea partea stângă a chipului între umbre. Cu 
toate acestea, nu putea ascunde adevărata lăţime 
a umerilor lui, sau maxilarul puternic. Nu-şi putea 
ascunde nici dezinteresul sau nerăbdarea. Venise 
doar din obligaţie şi din datorie, din nevoia de a 
face o declaraţie. 

Ducele de Keswick revendicase ce-i fusese furat, 
dar avea cumva senzaţia că încă nu dobândise tot. 
Titlul, da. La fel şi pământurile, moşiile şi 


reşedinţa din Londra. Dar mai era mult mai mult 
de atât, ceva ce nu era atât de uşor de definit. Şi 
se temea că acel ceva încă îi era refuzat. Din asta 
se născuse şi sugestia ei de-a veni în acea seară la 
bal. Dar nu-i era prea de folos să se ascundă prin 
colţuri şi să sperie tinere fecioare. 

— Nu te-aş fi crezut atât de timid, zise ea, 
oprindu-se lângă el. 

— Pur şi simplu observ lucrurile. 

— Intensitatea privirii tale e destul de 
intimidantă. Tinerele nu ştiu ce să facă, dacă să 
ceară să fie prezentate sau să fugă. Se tem că o să 
le muşti, dar le-am asigurat eu că doar latri. 

— N-ar trebui să fii atât de sigură de asta. 

Nu simţi nicio tachinare în vocea lui. Se temea 
că îşi pierduse sufletul şi inima, undeva pe drum, 
atunci când fugise pentru a-şi salva viaţa. 
Inţelegea că avea toate motivele să fie aspru, dar 
acel fapt nu-l transforma într-o companie prea 
agreabilă. 

— Poate ai vrea să încetezi cu încruntarea. Chiar 
şi lorzii devin prudenţi când te văd. 

— Şi totuşi iată-te aici, înfruntând căpcăunul. 

— Nu eşti deloc un căpcăun. Poate puţin 
reticent, dar e de înţeles în condiţiile date. Ai vrea 
să fii prezentat cuiva? 

— În seara asta vreau doar să observ. 

— Asta n-are cum să meargă prea bine. Poate o 
să te simţi mai în largul tău după ce dansăm. 

— Nu vreau să dansez. 

Nu vru să recunoască nici că o duru refuzul său, 
nici cât de mult aşteptase o scuză ca să fie 
aproape de el. Pe vremea când erau copii 
obişnuiau să danseze cu mult entuziasm la bâlciul 


din sat. Pe de altă parte, în vremurile acelea, asta 
nu implica mai mult decât să se ţină de mâini, să 
se mişte de colo-colo şi să-şi arunce picioarele în 
sus. Se întrebă dacă îşi mai aducea aminte. 

— Păcat. Ţi-am păstrat un vals. 

— Oferă.-i-l lui Tristan. Pare să-şi fi găsit vocaţia. 

Se uită pe ringul de dans şi-l văzu dansând cu 
verişoara ei, Lady Alicia. Se bucură că îşi dăduse 
seama că trebuia să socializeze. 

— Verişoara mea se plânge adesea de cât de 
plictisitoare sunt astfel de evenimente. Dar cred 
că n-o să fie cazul în seara asta. Va avea grijă de 
inima ei, nu-i aşa? Pare destul de îndrăgostită. 

— Aş vrea să te pot linişti, dar nu pot spune că 
am încredere totală în caracterul fratelui meu. 

Mary se întoarse spre el şi-l găsi privind-o. lar 
asta îi lăsă senzaţia că, în timp ce ea se bucurase 
de priveliştea dansatorilor, el se bucurase de ea. 
Un gând ciudat. Nu-i făcuse niciun avans 
nejustificat şi nu cochetase cu ea. Şi totuşi 
intensitatea privirii lui îi făcea gândurile să zburde 
pe făgaşuri interzise. Ce s-ar fi întâmplat dacă nu 
pleca? Ce-ar fi fost dacă, în urmă cu doisprezece 
ani, soarta n-ar fi conspirat împotriva lor, 
trimiţându-i pe drumuri atât de diferite? Destinele 
li se întâlniseră în acel moment, dar nu era deloc o 
alăturare blândă, ci mai degrabă ca şi când s-ar fi 
ciocnit o luncă mângâiată de soare cu un munte cu 
stânci abrupte, îi venise în minte o analogie 
ciudată, dar avea impresia că viaţa lui nu va fi 
niciodată prea uşoară. Încă ceva pierdut. 

— Frații tăi îţi sunt la fel de străini ca şi noi, 
restul? întrebă ea încet. 

— Într-un fel da. Şi-apoi, parcă pentru că nu-i 


convenea afirmaţia pe care o făcuse, continuă 
solemn: Porţi colierul. 

Atinse bijuteria ovală delicată. Alesese în mod 
intenţionat acea rochie, ca să scoată în evidenţă 
piatra, ştiind că îi va accentua culoarea ochilor. 

— Da, e foarte frumos. Trebuie să-mi cer scuze 
că nu v-am mulţumit mai devreme pentru 
amabilitate, ţie şi fraţilor tăi. 

Râsul lui era grav, întunecat, şi nu era însoţit de 
un zâmbet. 

— Dacă n-ar fi fost curajul tău, n-am mai fi fost 
aici să-ţi dăm niciun cadou. 

— Eu bănuiesc că ai fi găsit o cale de-a dejuca 
planurile unchiului tău. 

— Nu vom şti niciodată. Mulțumită ţie. 

Îşi discredita propria inteligenţă, în favoarea ei. 
Acţionase fără să se gândească şi fără să aibă 
vreun plan, şi totuşi, nu putea nega rezultatul - 
faptul că erau acolo. 

— Draga mea. 

Se întoarse şi zâmbi vocii rafinate şi familiare 
care o strigase, pedepsindu-se în tăcere pentru 
suspiciunea pe care o citi în ochii lui Fitzwilliam. 
Petrecuse prea mult timp vorbind singură cu 
Sebastian, şi nu era deloc un comportament 
adecvat pentru o femeie logodită. De fapt, era 
total nepotrivit şi pentru o femeie măritată. Nu 
voia ca Fitzwilliam să se îndoiască de loialitatea 
ei. 

— Fitzwilliam. 

— Am venit să-mi revendic dansul. 

— Ilartă-mă, n-am fost atentă. Nu ştiu ce m-aş 
face dacă n-ai fi tu atent la melodii. El nu zâmbi 
deloc la tonul ei glumeţ, dar se gândi că nu-l putea 


învinovăţi. 

Se întoarse şi-l săgetă pe Sebastian cu privirea - 
cu siguranţă îşi dăduse seama că trebuia să-l 
salute pe logodnicul ei. 

— Fitzwilliam, zise el într-un final. 

— Excelenţă. Îndrăznesc să spun că mă simţeam 
bine în salonul de jocuri până când a apărut 
fratele dumitale şi m-a lăsat fără toţi banii pe 
seara asta. Pare să fie foarte norocos la cărţi. 

— Fiecare om are câte un domeniu în care 
excelează. 

Tensiunea dintre cei doi devenise atât de 
intensă, că putea fi tăiată cu cuțitul. Cu siguranţă 
nu putea fi vorba de faptul că Sebastian îi ura pe 
toţi cei care nu fuseseră deposedaţi de averile şi 
de locul lor în societate. Iar Fitzwilliam. Oare era 
gelos? Nu ştia dacă să se simtă flatată sau 
enervată. 

— Nu doar excelează, zise Fitzwilliam. 

— Dacă-l acuzi de ceva, spune-o în cuvinte. 

Tensiunea atinse cote alarmante. Mary puse 
mâna pe braţul lui Fitzwilliam ca să-i amintească 
faptul că era de faţă. Muşchii lui păreau de piatră. 
Era clar că nu-l plăcea deloc pe Sebastian. Dar era 
suficient de inteligent să-şi amintească de 
rapiditatea cu care acesta se mişcase în acea 
primă noapte, când se simţise jignit de vorbele 
unchiului său. 

— Era doar un compliment, zise Fitzwilliam, iar 
ea-i putu simţi muşchii relaxându-se. 

— Am să-i transmit fratelui meu. 

— Chiar te rog. lar acum, scuză-mă, te rog, a 
început partea mea preferată a serii. 

Sebastian se întoarse către Mary. 


— Mi-a făcut plăcere să te revăd, Lady Mary. 

— Plăcerea a fost de partea mea, Excelenţă. 
Poate te mai gândeşti cu dansul. Doamnele sunt 
mereu mai numeroase decât domnii, aşa că vei 
descoperi că vei avea mereu o parteneră. 

Fitzwilliam o conducea de lângă el, înainte ca 
Sebastian să fi apucat să-i răspundă. 

— Încercai cumva să-l ademeneşti să danseze? 

Mary sesiză imediat nuanţa neplăcută din vocea 
lui şi se gândi că nu trebuia să-l condamne; dar 
chiar şi aşa, femeile logodite - precum şi cele 
măritate - puteau dansa cu mai mulţi parteneri. 

— Încercam să-l conving să nu mai ţină 
companie plantelor în ghiveci. Nu se simte 
confortabil aici. 

— Nu văd de ce-ar fi asta treaba ta. Te porţi de 
parcă ai adoptat un animal rătăcit. Întâi i-ai 
asigurat o invitaţie la petrecerea mătuşii tale, apoi 
la acest eveniment. 

— Lady Hermione i-a trimis invitaţia pentru 
seara asta. 

— Negi că ai avut ceva de-a face cu prezenţa lui 
aici, în seara asta? Susţii că întâlnirea voastră din 
parc a fost pur accidentală şi nu o încercare de a-l 
atrage aici? _ 

Oare auzise? Desigur că aflase. In Londra nu se 
întâmpla nimic despre care să nu se vorbească... 
şi chiar în repetate rânduri. 

— M-am dus acolo ca o favoare pentru Lady 
Hermione. 

— Ea îl voia aici? 

— Îl voia aici pe Lord Tristan, dar ştiam sigur că 
n-ar fi venit fără Keswick. 

— Şi, fără îndoială, ai mai multă influenţă 


asupra ducelui decât asupra fratelui său. 

— Suntem prieteni din copilărie, ştii asta. Şi ştii 
şi că e absolut necesar să fie văzut la astfel de 
evenimente ca să fie acceptat. 

— Tot nu văd de ce ar trebui să-ţi pese. 

— Datorită prieteniei noastre. Mi-ar păsa la fel 
de mult de orice prieten. Doamnă sau domn. 

O strânse în braţe şi o conduse pe ringul de 
dans. 

— Să nu uiţi niciodată că-mi aparţii mie. 

— N-ai mai fost niciodată atât de posesiv, se 
miră ea. 

— Scuzele mele. Tind să devin un pic cam gelos, 
mai ales când e vorba de tine. Mă tem că nu-mi 
stă prea bine să fiu aşa. 

— Eşti şi competitiv. Presupun că nu prea ţi-a 
convenit că ţi-ai pierdut banii în salonul de jocuri. 

— Mă consolez cu ideea că n-am fost singurul. 
Fraţii ăştia nu sunt deloc nişte lorzi obişnuiţi. 

— Dar în fond nici nu au avut parte de o 
educaţie sau experienţe obişnuite. 

— Eşti mult prea blândă, Mary. Ai grijă, sau s-ar 
putea să te arzi. 

Avertizarea lui sosi însă un pic cam prea târziu, 
fiindcă deja o frigea inima pentru Sebastian, şi se 
întreba cum îl putea ajuta să se simtă în largul lui 
în acele împrejurimi. Viaţa îi aruncase multe 
obstacole în cale, şi părea să nu fi terminat încă. 


Capitolul 12 
Sebastian recunoscu cu părere de rău că şi-ar fi 
dorit ca Mary să nu zâmbească atât de mult şi de 
strălucitor, în timp ce Fitzwilliam orotea ca un 


expert pe ringul de dans. Era un nemernic egoist, 
căci, în fond, relaţia ei cu acel bărbat nu 
reprezenta o ameninţare pentru prietenia lor de 
lungă durată. 

— E superbă, nu-i aşa? 

Sebastian auzi o voce delicată în stângă lui. La 
naiba cu femeia aia care venise pe partea lui 
oarbă. Oare de când stătea acolo, observându-l? 
Nu-şi putu ascunde enervarea când întoarse capul 
să vedea cine naiba era. Regretă apoi că se 
enervase. 

— Lady Ivers. 

Îi luă mâna înmănuşată, făcu o plecăciune 
deasupra ei, apoi îi sărută vârful degetelor. 

Contesa roşi. 

— De ce-ţi iroseşti farmecele pe o femeie în 
vârstă ca mine? De ce nu eşti pe ringul de dans? 

— Nu sunteţi atât de bătrână. 

— Prostii. 

Se întoarse din nou spre sala de bal aglomerată. 
Deşi şi-ar fi dorit să facă şi el acelaşi lucru, ştia că 
ar fi pierdut-o din raza vizuală. 

— Eviţi să-mi răspunzi, continuă ea. 

— N-am mai dansat de mulţi ani. 

— Asta nu e ceva ce se uită. Sunt un cuplu 
interesant, nu-i aşa? Nepoata mea şi Fitzwilliam? 

ISe păru că vorbele doamnei erau foarte 
elocvente. 

— Nu sunteţi de acord? g 

— Să zicem că nu îi dezaprob. Însă v-am urmărit 
în timpul cinei în seara aceea - este ceva între voi. 

— Prietenie, replică el mult prea repede. 

— Asta e o fundaţie bună pentru o căsătorie. 

— E logodită. 


— Da, este, iar tatăl ei îl place. Dar nu sunt 
foarte sigură că priveşte dincolo de faptul că eo 
partidă sigură. Nepotul său va moşteni titlul, să 
ştii, după moartea lui Winslow. Nu are prea multă 
încredere în tăria lui de caracter sau în 
generozitatea lui. Winslow se teme că nu mai are 
mult timp pe acest pământ. 

Fratele lui avea doar treizeci şi opt de ani când a 
murit, iar tatăl său patruzeci. Nu-mi place s-o 
spun, dar cei din familia lui n-au avut inimi prea 
viguroase. Totuşi, sora mea a iubit ceva la el. l-am 
zis lui Winslow că n-ar trebui s-o mărite în grabă 
pe Mary, că va avea mereu un loc în casa mea, dar 
cred că vrea s-o ştie aşezată, şi cu familia ei. 
Fitzwilliam e de neam bun. Sunt sigură că o să fie 
fericită. Pentru că, dacă nu va fi aşa, soţul ei va 
avea de-a face cu mine. 

Să fie al naibii dacă nu-i plăcea de femeia aceea. 

— Mary e norocoasă să vă aibă ca protectoare. 

— Eu sunt norocoasă s-o am ca nepoată. II bătu 
pe braţ. Nu lăsa leoaicele să te descurajeze şi 
simte-te bine la evenimentul acesta. Dacă sunt 
absolut sigură de un lucru, acela e că un domn 
care a purtat uniforma militară este mereu un bun 
dansator. 

Nu şi dacă nu vedea bine. 

— Încearcă, Excelenţă. 

Pentru o clipă, se temu că era o aluzie să o 
invite la dans, dar după ce-l bătu iarăşi pe braţ, se 
îndepărtă. Îşi putea imagina că făcuse multe 
capete să se întoarcă în tinereţe. La fel ca şi Mary. 

Privi din nou spre ringul de dans şi scrâşni din 
dinţi. Se afla în braţele lui Tristan, mişcându-se 
grațios în ritmul muzicii. Tristan cu siguranţă 


făcea furori printre doamne. Ştia că n-ar fi trebuit 
să-l deranjeze faptul că Mary dansa cu fratele lui. 
Era de aşteptat, ţinând cont că Tristan o cunoştea 
mai bine pe ea decât pe celelalte doamne. Totuşi, 
nu-i plăcea felul în care acesta o privea, cu ochii 
întredeschişi. Fratele său îi întâlni apoi privirea şi- 
i aruncă o provocare tăcută: „le sfidez să 
intervii”. 

Să-l ia naiba! Lady Ivers avea dreptate, ofiţerii 
Chiar erau recunoscuţi drept buni dansatori. Cu 
toate acestea, Sebastian considerase mereu 
amănuntul ăsta o prostie - locul unui soldat era pe 
câmpul de bătălie, deşi era de aşteptat să-şi 
etaleze gloria în sălile de bal. Şi el dansase cu 
multe femei, şi chiar îi făcuse plăcere. Dar cu 
siguranţă să o aibă pe Mary în braţe sale ar fi fost 
o experienţă care să rivalizeze cu toate celelalte. 
Oare valsul ar fi fost chiar atât de greu dacă nu 
făcea mişcări largi? Se putea limita la un mic 
colţişor de pe ringul de dans. 

Mătuşa ei îi aruncase mânuşa. Era o bătrână 
vicleană. O putea vedea privindu-l, chiar 
provocându-l. Un singur dans. Cu siguranţă putea 
supravieţui. La urma urmei,  supravieţuise 
carnagiului războiului. 

După dansul cu Tristan, Mary se retrase în 
colţişorul ei şi începu să vorbească cu Lady Alicia. 
Şi vorbi şi vorbi şi tot vorbi cu ea. Părea să-şi fi 
găsit un loc şi că avea de gând să rămână acolo. 
Ştiind că avea să se simtă stânjenit, Sebastian îşi 
îndreptă umerii şi înaintă, de parcă ar fi mers să 
înfrunte un duşman. Se gândea că oricum va fi 
obligat să vorbească cu Lady Alicia, mai devreme 
sau mai târziu, aşa că mai bine termina cu asta 


mai repede. 

Înainte să ajungă la Mary, aceasta se întoarse 
spre el şi-i zâmbi. Suspectă că Lady Alicia zisese 
ceva care să-i anunţe prezenţa. 

— Excelenţă, zise Mary. 

— Lady Mary. Făcu o uşoară plecăciune. Lady 
Alicia. 

— Excelenţă, replică ea cu un tremur uşor în 
voce, iar el văzu imediat că o mică îmbujorare îşi 
făcuse loc pe chipul ei. Scuzele mele cele mai 
sincere pentru dezastrul din seara anterioară. Vă 
asigur că... 

— Las-o aşa, Alicia, murmură Mary. Keswick a şi 
uitat de asta, sunt sigură. 

— Nu ştiu cum ar fi putut. 

— Am uitat, o asigură el. 

— Am fost o neroadă. 

— Totul e uitat, zise cât de ferm putu. 

— Chiar n-am vrut să vă supăr. 

Doamne Dumnezeule, oare trebuia s-o invite la 
dans ca s-o convingă că minciunile pe care le 
spunea erau adevărate? 

— Nu-i nicio nenorocire. 

— Şi totuşi, a fost de neconceput să... 

— Alicia, începu Mary, cu o voce rugătoare. 

— ... Să vă fac să vă simţi inconfortabil la noi 
acasă, şi eu... 

— Poate mă veţi onora cu un dans mai târziu, se 
forţă el să zică. 

Lady Alicia căscă ochii mari, dar măcar nu 
rămăsese şi cu gura deschisă. Slavă Domnului. 
Clipi, se uită la Mary, apoi iarăşi la el. 

— Da, desigur. 

Începu imediat să caute un loc liber în 


carneţelul ei de dansuri. Mary îi întâlni privirea şi- 
i zâmbi blând, aparent mulţumită de modul în care 
rezolvase acea situaţie incomodă. Se gândi că şi 
simplul ei zâmbet merita agonia pe care avea să 
fie nevoit s-o îndure, întrucât se gândea cu groază 
la dansul care-l aştepta. Mai ales că nu Lady Alicia 
era cea cu care ar fi dorit să danseze. Se uită în 
ochii lui Mary şi gândi că trebuiau să fie cei mai 
expresivi ochi din toată Marea Britanie. Il atrăgea 
şi îl făcea să creadă că orice era posibil, că ar fi 
putut într-adevăr traversa labirintul ringului de 
dans, cu ea în braţele lui. Se trezi deodată dorind- 
o în braţele sale, cu o înverşunare pe care n-o mai 
simţise decât pe câmpul de luptă, când pornea la 
atac şi înfrângerea nu era o opţiune. Se gândi cum 
ar fi fost s-o ţină atât de aproape, ştiind că n-o 
putea avea astfel pentru totdeauna. Dar acea 
atingere ar fi fost colţişorul de rai din iadul său - 
după care cu siguranţă urma să sufere mai târziu, 
când va dispărea. Şi totuşi, acele câteva clipe... 

— Un cadril? ciripi Lady Alicia, întrerupându-i 
deriva gândurilor. V-ar conveni un cadril? 

— Da. 

— Minunat. Începu să scrie în carneţel cu o 
concentrare adorabilă, apoi se uită în sus la el. Să 
scriu eu şi pe carneţelul dumitale? 

Domnii aveau de obicei în buzunarul sacoului un 
carneţel, ca să ţină evidenţa partenerelor. Nu se 
deranjase să-şi ia unul, pentru că nu se aşteptase 
să danseze. 

— Am să ţin minte. 

— Am să aştept dansul cu mare nerăbdare. 

— Şi eu la fel. Oare când devenise un mincinos 
atât de bun? Se întoarse apoi către Mary. Speram 


să mă onorezi de asemenea cu un dans. 

— Aş fi încântată, şi se întâmplă să fiu chiar 
acum liberă. N 

Întinse braţul, iar ea îl prinse cu mâna. În timp 
ce mergeau spre ringul de dans, cercetă 
necontenit cuplurile care se învârteau şi începu 
să-i crească încrederea în sine. Nu trebuia decât 
să ţină cont de cei care erau lângă el şi în ce 
direcţie se mişcau. 

O luă apoi în braţe, iar oamenii din jur deveniră 
ultimul lucru la care-i stătea capul. Înţelese că nu- 
şi dăduse niciodată seama cu adevărat cât de mică 
era talia ei până nu o cuprinsese cu mâna. 
Datorită înălţimii ei, îi venea foarte uşor să o 
privească în ochi. Strălucea. lar buzele-i luaseră 
forma unui zâmbet. Nu mai vedea nicio urmă din 
fata neastâmpărată care fusese cândva - era 
rezervată şi politicoasă, o doamnă pe care orice 
domn ar fi fost mândru să o aibă de soţie. 

— Ai fost foarte drăguţ cu ea, zise Mary încet. 

— Ar fi trebuit să fiu o fiară? 

— Nu cred că eşti capabil de asta. 

— Ai simţit vreodată că nu ne cunoaştem de fapt 
cu adevărat? 

— Destul de des, şi totuşi există şi momente în 
care simt că ştiu absolut totul despre tine. Nu 
eram sigură că mă vei invita la dans. 

— Mătuşa ta a insistat. 

Zâmbetul ei se mări. 

— Nu trebuie să fii mereu complet sincer cu 
răspunsurile tale. Acum mi-ai zdrobit inima. 

— N-am vrut niciodată să te rănesc. 

Ochii ei străluciră. 

— Glumeam şi eu. Să ştii că nu trebuie să fii 


mereu aşa de serios, Sebastian. 

— Mă tem că nu ştiu să fiu altfel. 

— Ai putea încerca măcar să zâmbeşti. 

— Am încercat o dată, după ce am fost rănit, şi 
era o privelişte îngrozitoare. Am spart oglinda 
care mi-a arătat-o, iar tu vrei să mă port civilizat. 
Nu ştiu dacă sunt în stare s-o fac. 

li dispăru zâmbetul şi-i strânse mâna cu care o 
tinea pe a ei. 

— Dansul nostru e un început. Pur şi simplu 
bucură-te de el. 

li reveni zâmbetul. Avusese dreptate. Chiar îşi 
dorise acel moment, acel dans, şi cu siguranţă se 
delecta cu el. Fără nicio conversaţie care să-i 
distragă atenția, se trezi pierzându-se în 
contemplarea ei. 

Pistruiul acela blestemat din partea de sus a 
sânului ei stâng îi tot atrăgea atenţia. Dacă ar fi 
întrebat-o cum îi apăruse, fără îndoială i-ar fi 
pierit tot interesul. Dar cum putea pune în cuvinte 
o asemenea întrebare? „îndrăznesc să spun că ti- 
am observat sânul...” 

De fapt, o observase cu totul. Nicio doamnă din 
încăpere nu se putea compara cu ea... 

Se izbi de cineva, se împiedică şi călcă pe tivul 
rochiei lui Mary. Auzi sunetul de material 
rupându-se, apoi respiraţia ei întretăiată. 

— Uite-te pe unde mer... începu o voce pe care o 
recunoscu, apoi se opri. 

Se răsuci şi se trezi faţă în faţă cu Fitzwilliam. 

— Iertare, Excelenţă, zise el. Eu ar fi trebuit să 
mă uit mai bine. 

Era o insinuare foarte clară - Sebastian nu avea 
un ochi. 


În acel moment, îşi dori să-i dea un pumn în faţă 
omului. Dacă n-ar fi simţit mâna lui Mary 
odihnindu-se pe braţul lui, era foarte posibil să fi 
făcut ceva ce ar fi regretat mai târziu. 

Privi în jos şi o văzu strângând materialul în 
pumn. 

— Trebuie să mă duc să mă ocup de asta. Ai 
vrea să fii amabil şi să mă escortezi în afara 
ringului? 

Amabil? Nu era nimic amabil la el. Totuşi, făcu 
întocmai. 

— Pare de nereparat, îi zise el. 

— Nu e chiar atât de rău cum pare. Este o 
croitoreasă la toaletă care va repara asta imediat. 
Doamnele calcă mereu pe tivul rochiei. 

— Ştiam că dansul o să fie o experienţă 
îngrozitoare. Îmi pare rău că te-am supus la asta. 

Se îndepărtaseră de dansatori şi erau aproape 
de uşa care ducea la scări. 

— Nu fi prostuţ, mi-a plăcut. Şi mi-ar plăcea să 
am ocazia să mai dansez cu tine. 

„Niciodată.” N-o va mai face niciodată. Dar 
încuviinţă din cap, apoi plecă, să o lase să se 
ocupe de rochia ei ruptă. 

Din fericire, nu era coadă la croitoreasă, iar 
femeia se mişcă foarte repede. Nu trecu mult şi 
Mary reveni în sala de bal. Işi văzu logodnicul 
stând cu un grup de domni. Se duse spre ei, cu 
zâmbetul pe buze şi cu toată graţia şi tot calmul 
pe care le putu aduna. 

— Iertaţi-mi  intruziunea, domnilor, zise ea, 
zâmbind şi mai strălucitor, fluturând din gene de 
parcă i-ar fi intrat ceva în ochi. Milord Fitzwilliam, 
am putea vorbi o clipă? 


— Îndată. Imediat ce termin... 

— E foarte important. Mă tem că nu suportă 
amânare. 

— E un prost să-şi petreacă timpul palavragind 
cu domni, când poate fi în compania unei femei 
atât de frumoase, zise Chesney. 

— Ai dreptate, desigur, declară Fitzwilliam, 
înainte de a-i oferi braţul său lui Mary. 

Aşteptă să ajungă în alcov, feriti de ochi 
indiscreţi, înainte să dea frâu liber furiei şi s-o lase 
să iasă la suprafaţă. 

— Ai făcut-o intenţionat. 

— Ce anume, draga mea? 

Pretinsa lui nevinovăție nu făcu decât să o 
enerveze şi mai mult. 

— Ai dat peste Keswick intenţionat. 

— Ce idee absurdă. El mi-a stat în drum. Dar, ca 
un domn de înaltă clasă, mi-am asumat vina, ca să- 
l cruţ de umilinţă. 

— Nu l-ai cruțat de nimic. 

— Nu-mi vorbi aşa. O să fii soţia mea. 

— Dar asta nu mă transformă în proprietatea ta. 

— Ba conform legii, da. Inchise ochii pentru o 
clipă, luă o gură de aer, apoi îi deschise din nou. 
Doamne Dumnezeule, Mary, ce facem noi aici? A 
fost doar un mic accident pe ringul de dans. Nu 
merită să aruncăm vorbe şi nervi. Dacă l-aş fi lovit 
intenţionat, te-aş fi făcut de râs şi pe tine, şi nu aş 
fi putut face una ca asta. Îi atinse apoi obrazul. 
Eşti prea importantă pentru mine. 

Acele cuvinte erau cea mai apropiată formă de 
a-şi declara sentimentele pentru ea. Nu se îndoia 
de faptul că îi păsa, doar că nu-i spusese niciodată 
cât de puternice erau simţămintele sale. Din câte 


ştia ea, foarte puţini bărbaţi făceau acel lucru. 
Pentru ei, acţiunile contau mai mult decât 
cuvintele, iar Fitzwilliam nu-i dăduse niciodată 
niciun motiv să se îndoiască de afecțiunea pe care 
i-o purta. 

Da, într-adevăr, erau toate şansele ca incidentul 
să fi fost vina lui Sebastian. Privirea lui fusese 
aţintită asupra ei atât de intens, încât abia mai 
putea respira. Pentru câteva clipe, avusese 
senzaţia că numai ei se aflau pe ringul de dans, că 
doar ei doi existau în întreaga lume. Fusese 
fascinată de el. Forţa şi masculinitatea lui erau 
atât de evidente, încât părea că altor bărbaţi le 
lipseau cu desăvârşire. 

Privind în retrospectivă, sfârşitul brusc al 
dansului lor venise într-un moment total 
neprevăzut, şi totuşi înainte să se fi făcut de râs, 
invitându-l s-o escorteze pe terasă, ca să poată 
avea un moment de intimitate. Nu era sigură ce şi- 
ar fi dorit să se întâmple în timpul acelui moment, 
dar cu siguranţă nu ar fi fost bine văzut. 

— Îmi cer scuze pentru acuzaţii, zise ea plină de 
remuşcări. 

— Nu trebuie să-ţi ceri scuze. Acum haide să ne 
întoarcem înainte să ne fie remarcată absenţa. N- 
aş vrea să-ţi pătez reputaţia înainte de căsătorie. 

— Şi nici după aceea, aş crede. 

Afişă un zâmbet neastâmpărat, iar el îi răspunse 
cu unul care ascundea promisiunea pasiunii. 

— Trebuie să mărturisesc că de-abia aştept să te 
am doar pentru mine, îi şopti el seducător. 

Nu putea confunda sensul acelor vorbe. Cu toate 
acestea, ea nu se gândise deloc la intimitatea pe 
care o presupunea căsătoria. Simţi cum obrajii i se 


colorau de emoție. Era singură că va cunoaşte 
plăcerea în patul lui. Dar se trezi brusc 
întrebându-se dacă asta era suficient. 

Sebastian se gândi că nu avea ce căuta acolo. 
Nu va aparţine niciodată acelei lumi - sălilor 
poleite de bal în care domnii şi doamnele flirtau, 
dansau, valsau şi râdeau fără nicio grijă. Traiul lor 
uşor parcă tăia în carne vie, pentru că nimic nu 
fusese uşor în viaţa lui. Avea doar douăzeci şi şase 
de ani, dar se simţea ca un bărbat care avea de 
două ori acea vârstă. 

După dezastrul de pe ringul de dans, o găsi pe 
Lady Alicia şi-i spuse că, din păcate, se vedea 
nevoit să renunţe la dansul lor. Ea se înroşise în 
obraji, bâlbâise ceva cum că înţelegea, apoi se 
grăbise să plece. Cu siguranţă văzuse stângăcia de 
care dăduse dovadă cu verişoara ei şi probabil era 
bucuroasă că fusese scutită de o soartă 
asemănătoare. Discută apoi cu câţiva lorzi despre 
lucruri banale: vreme, agricultură şi petiţiile 
trimise Parlamentului. Se duse în salonul de jocuri 
şi descoperi că Rafe nu era de găsit. Se simţea la 
fel de  inconfortabil ca Sebastian în acele 
împrejurări, aşa că în mod evident plecase. Îşi dori 
totuşi ca fratele său să-l fi căutat ca să-l întrebe 
dacă nu voia să plece şi el. 

Nu că ar fi vrut. Ar fi fost o dovadă de laşitate să 
plece atât de repede după ce sosise. Dar o 
plimbare în grădină n-ar fi spus altceva decât că 
era un om care voia puţin aer curat. Simţi 
parfumul care-i inunda nările, şi se gândi că în 
grădină erau în cea mai mare parte trandafiri. Iar, 
după toate şuşotelile pe care le auzea, părea să fie 
şi un loc al întâlnirilor secrete. Se întrebă dacă nu 


cumva se afla şi Tristan pe-acolo. Îl pierduse din 
vedere în sala de bal şi spera să nu facă ceva 
nesăbuit, care să-i aducă o nevastă până la finalul 
sezonului. 

Il enerva la culme faptul că nu-i cunoştea prea 
bine pe fraţii săi, şi că nu ştia ce fel de oameni 
erau. Desigur că loialitatea faţă de el se număra 
printre calităţile lor, dar asta era ceva ce le fusese 
insuflat de către tatăl lor, din fragedă pruncie. 
Sebastian era moştenitorul de drept, iar ei îi 
datorau loialitatea lor. Dar în afară de asta, nu ştia 
aproape nimic despre ei. Işi dispreţuia unchiul 
pentru că îi luase şi acel lucru. Toţi trei erau uniţi 
de o legătură de sânge, dar în afară de asta, nu 
împărtăşiseră prea multe experienţe 
asemănătoare. Niciunul dintre ei nu părea să vrea 
să vorbească despre ce se întâmplase în anii cât 
fuseseră separați, ceea ce arunca o umbră de 
singurătate asupra apropierii lor. 

Dar el avea Pembrook, iar după eşecul din seara 
aceea, decise să se întoarcă acolo. La naiba cu 
Londra. Tristan părea să se simtă mult mai bine în 
lumea aceea, aşa că se putea ocupa de reşedinţa 
londoneză şi de celelalte treburi legate de 
proprietate. Astfel, el se putea concentra asupra 
planurilor mârşave pe care le-ar fi putut pune la 
cale unchiul lor. Cât despre o soţie... nu prea avea 
chef să-şi caute una. Poate va angaja o peţitoare 
sau... 

— Sebastian? 

Se opri când auzi vocea suavă. Era destul de 
departe în grădină şi probabil ar fi trebuit să 
continue să înainteze, dar se întoarse puţin şi o 
observă pe Mary apropiindu-se de el. Felinarele 


care înconjurau aleea cu pietriş îi luminau grațios 
silueta. Nici umbrele nu-i puteau ascunde 
frumuseţea. 

— Nu-ţi place balul, zise încet, iar el recunoscu 
dezamăgirea în vocea ei, ceea ce îl făcu să se 
simtă şi mai tare ca un căpcăun care o 
decepţionase. 

— Domnilor le place de obicei? 

— Sunt sigură că multora dintre ei nu le place, 
dar se pricep mai bine s-o ascundă. Alicia mi-a 
spus că ţi-ai retras invitaţia de a dansa cu ea. 

— M-am gândit că, în condiţiile date, e mai bine 
s-o scutesc de ruşinea de a avea rochia ruptă. 

— A mea s-a reparat destul de uşor. 

— Cu toate astea, n-ar fi trebuit să se întâmple. 

Tăcerea se instală în jurul lor şi-i făcu să se 
simtă mai în largul lor, aşa cum li se întâmpla 
adesea în copilărie. 

— 'Ţie îţi plac balurile? 

Nu ştia de ce o întrebase. Poate pentru că şi pe 
ea o cunoştea la fel de puţin ca şi pe fraţii lui. Şi 
era mare păcat, după tot ce împărtăşiseră în 
copilărie. j 

— Probabil mai mult decât ar trebui. Imi place 
strălucirea şi farmecul lor. Imi place să văd 
doamnele îmbrăcate în rochii de bal, purtând 
bijuterii şi arătând emoţionate în aşteptarea 
nopţii. lar domnii sunt mereu extrem de chipeşi în 
fracurile lor. Muzica îmi umple sufletul. Şi-aş 
putea continua la nesfârşit, zise râzând. 

Putea auzi în depărtare acordurile slabe ale 
muzicii care îi umplea sufletul. Tatăl ei o lipsise de 
toate acele lucruri din pricina lui. 

— Te rog, continuă. 


Şi chiar vorbea serios. Se gândi că i s-ar fi părut 
interesant şi dacă i-ar fi vorbit despre felul cum 
creştea iarba. Nu mai fusese cu o femeie în 
adevăratul sens al cuvântului, dinainte de bătălia 
în care aproape îşi găsise moartea. Prefera 
femeile care se dăruiau din dorinţă, nu pentru 
bani. Mary era o astfel de femeie, iar dorinţa ei ar 
fi strălucit de un entuziasm care venea din 
adâncul sufletului. Nu era genul care să se încurce 
cu jumătăţi de măsură. Chiar dacă trecuseră mulţi 
ani şi nu ştia detaliile vieţii sale, era destul de 
sigur că încă ştia trăsăturile fundamentale ale 
caracterului ei. Era puternică, îndrăzneață şi avea 
o înclinaţie spre a-i ajuta sincer pe cei care aveau 
nevoie de asta. S-ar fi luptat să salveze o vrabie 
rănită cu aceeaşi determinare cu care luptase să 
salveze trei băieţi abandonaţi. 

— Te-aş plictisi, zise ea. In plus, nu acesta e 
motivul pentru care te-am căutat. 

Nu era sigur de ce i se strânsese stomacul, sau 
de ce era atât de sigur că nu o să-i placă ceea ce 
urma să audă, şi totuşi se auzi întrebând: 

— Şi care ar fi acela? 

— Am vrut să-mi cer scuze pentru ce s-a 
întâmplat mai devreme, pe ringul de dans. 

— Clar nu eşti tu de vină. Ba chiar era să-ți 
pierzi un deget de la picior. li văzu pentru o clipă 
zâmbetul în lumina felinarelor şi-şi dori să o poată 
face mereu să zâmbească. Dar nu era nici locul, şi 
nici responsabilitatea lui. Afurisitul de Fitzwilliam 
a avut dreptate. Nu mă uitam pe unde merg, deşi 
ştiam că trebuie să fiu mereu atent. „Dar m-am 
pierdut în privirea ta, şi pentru o clipă m-am simţit 
aproape întreg.” 


Dar nu îi putea spune aşa ceva. Nu putea 
recunoaşte nici faţă de sine însuşi. Şi totuşi, aşa se 
întâmplase. Parfumul dulce, verdele ochilor, 
atingerea delicată a mâinii ei într-a lui, toate îl 
făcuseră să-şi piardă capul. 

— Te-aş ruga să-mi ierţi îndrăzneala, prietenia 
noastră din copilărie mă determină s-o zic, dar 
speram că ne-am putea termina dansul, aici în 
grădină, unde e puţin probabil să ne lovim de 
altceva decât de trandafiri. 

— Spinii pot răni, Mary. 

— Sunt dispusă să risc. 

„E o idee foarte proastă, draga mea. Să te ţin 
iarăşi în braţe, să-ţi simt din când în când hainele 
atingându-se de ale mele, să-ţi simt parfumul atât 
de aproape.” 

Gândurile lui se îndreptau într-o direcţie în care 
n-ar fi trebuit. Era logodită. Aparţinea unui alt 
bărbat. 

— Nu, zise el muşcând tare cuvântul. 

— Asta e mândria ta care vorbeşte, Excelenţă. 

— Lasă lucrurile aşa, Mary. 

Ea făcu un pas înspre el şi Sebastian avu nevoie 
de toată stăpânirea de sine ca să nu facă un pas în 
spate. Adusese cu ea mireasma dulce a orhideelor. 
Şi o licărire de lacrimă. Şi o încăpățânare pe chip 
pe care el n-o putuse învinge niciodată. Avusese 
mereu puterea de a-l cuceri, de a-l face să-şi 
ignore judecata mai bună. 

Mary se întinse şi-i atinse umărul, iar el putu 
simţi blândeţea atingerii şi tremurul uşor al 
degetelor ei. 

— Te rog, dansează cu mine. 

— Nu vreau niciun blestemat de dans. 


Asprimea vocii lui ar fi trimis orice altă tânără 
fugind înapoi în siguranţa sălii de bal. Dar nu şi pe 
Mary. Pe ea nu o putuse intimida sau speria 
niciodată. Era cea mai curajoasă fiinţă pe care o 
cunoştea. 

— Atunci ce vrei? întrebă ea, cu gingăşie, dar şi 
provocator în aceeaşi măsură. 

De câte ori nu făcuse lucruri doar ca să-i 
demonstreze ei ceva? Avea s-o lase să vadă ce fel 
de om devenise - în ce îl transformaseră toţi acei 
ani. 

— Să uit. Îşi plimbă o mână prin părul ei, îi luă 
obrazul în palmă şi o îndepărtă în umbră. Mary, 
şopti el ca o rugăciunea suavă, sperând din tot 
suflet ca ea să nu facă o legătură între cele două 
propoziţii şi să creadă că pe ea voia să o uite. 

Niciodată pe ea - era singurul lucru de care 
merita să-şi aducă aminte. Nu, voia să uite de 
cicatricile care-l desfiguraseră, de ochiul stâng cu 
care nu mai putea vedea, de felul în care atrăgea 
privirile, şi de îndoielile şi vinovăția care îi 
pârjoleau sufletul. Dar niciodată de ea. 

Îi ridică bărbia şi-i acoperi buzele cu ale lui. Nu 
era deloc blând, voia să înlocuiască amintirile 
oribile cu ceva ce merita ţinut minte. Nu doar că îi 
era foame de ea, dar era lacom. A doua zi 
dimineaţă avea să se urască. La naiba, avea să se 
urască de îndată ce gura lui o părăsea pe a ei, 
pentru că devenise un ticălos şi profita de natura 
ei blândă. 

Mary nu protestă, dar limba ei o primi cu ezitare 
pe a lui. Se gândi că nu mai fusese sărutată 
niciodată cu atâta pasiune. Acel gând îl făcu să 
acţioneze mai blând, să savureze atingerea şi 


gustul ei. Sorbise şampanie, şi aroma aceea 
bogată îl tachina la fel ca parfumul de orhidee 
care-i invada nările. 

Ea-şi plimbă mâinile pe braţele lui, îşi prinse 
degetele în părul său, se împinse mai aproape şi 
deveni la fel de îndrăzneață ca şi el. Aproape că-i 
venea să zâmbească. Avusese mereu un spirit de 
aventură care rivaliza cu al lui. Se întrebă dacă nu 
cumva natura ei competitivă era cea care o făcea 
să continue, în loc să facă un pas în spate. Sau era 
oare ceva mai mult? Oare se întrebase şi ea, cum 
ar fi fost să fie ceva între ei? 

Doamne, era de-a dreptul delicioasă. Îşi puse şi 
celălalt braţ în jurul ei, ajutând-o să se apropie, 
lipind-o de el. li cuprinse cu palma bărbia şi 
partea laterală a gâtului şi-i putea simţi pulsul 
bătând tare şi repede. Se pierdu în minunea care 
era ea. Işi dorise s-o sărute încă de când se 
aşezase lângă ea pe bancă, în acea după-amiază 
îndepărtată când îi dăduse colierul. Dorise să-i afle 
savoarea. Şi ştiu imediat că nu avea să o uite 
niciodată, chiar dacă nu o va mai gusta. 

Impărtăşeau un moment interzis. Era logodită. 
Merita mai mult decât îi putea da el - i-ar fi putut 
oferi tot confortul vieţii, dar nu-i putea alina 
sufletul şi inima. Recunoştea acel neajuns în el. 
Nu era deloc mândru de asta, dar nu voia să se 
amăgească crezând că îi putea oferi unei femei 
ceva mai mult decât o căsătorie mulţumitoare. Şi 
Mary merita mai mult de-atât. 

Merita iubire şi adoraţie. Merita un om întreg 
care s-o poată duce pe culmile înalte ale plăcerii, 
dar şi care s-o poată ridica din adâncurile 
disperării. Viaţa nu era întotdeauna plăcută. 


Merita un partener adevărat, care să i se poată 
dedica cu totul. lar el aparţinea cu totul 
domeniului Pembrook. 

Geamătul ei moale răsună între ei şi-i 
înfierbântă sângele în vene. Fu cuprins de o 
pasiune dezlănţuită. Ar fi putut s-o ducă şi mai 
adânc în umbră, s-o aşeze pe jos, să-i ridice uşor 
tivul rochiei... Mârâi, ros de disperarea dorinţei de 
a face acel lucru. Dar era Mary. Mary care îi 
salvase. Ii datora totul. 

Rupse sărutul. Respirând greu, privi în jos spre 
chipul întors către el. De undeva venea o lumină 
care alunga umbra şi-i putea vedea privirea cu 
pleoape grele şi buzele întredeschise. Putea 
discerne confuzia. 

— lartă-mă, Mary... 

Dar ce-i putea spune? Ce posibilă explicaţie a 
gestului său ar fi fost suficientă? 

— Nu vrei să dansezi cu mine în grădină, dar mă 
săruţi? 

— În mod evident, am devenit un barbar. N-am 
nicio scuză, iar dacă ne vede cineva, reputaţia ta 
va fi distrusă. 

Înainte ca ea să-i poată răspunde, se întoarse şi 
se grăbi pe alee. Dar în loc să se îndrepte spre 
conac, începu să meargă şi mai repede spre 
cotloanele întunecate oferite de jardiniere şi 
trandafiri. Trebuia să plece. Avea să iasă pe poarta 
din spate şi să-i lase trăsura lui Tristan. Putea să 
meargă şi pe jos până acasă. l-ar fi făcut bine, i-ar 
mai fi potolit ardoarea. Auzi un sunet - frunze 
uscate strivite sub talpa piciorului. 

Ştia să nu se întoarcă niciodată pe partea 
stângă, ca să nu-şi piardă avantajul orbind pe 


moment când se confrunta cu un duşman. Dar 
crezuse că era Mary, care venise după el, ca 
atunci când erau copii. Abia când simţi cuțitul 
înjunghiindu-l în lateral înţelese preţul prostiei 
sale. Lovi cu putere cu braţul drept, chiar înainte 
să-şi poată vedea duşmanul. Fu satisfăcut de 
sunetul de os lovit, de mârâit şi de înjurătura plină 
de patos pe care o auzi. Se aştepta ca atacatorul 
să lovească din nou, dar în loc de asta auzi ecoul 
paşilor care se îndepărtau grăbiţi. 

Căzu în genunchi cu o bufnitură, care făcu totul 
în jurul lui să se cutremure. Lumea din jur începu 
să se rotească nebuneşte, apoi văzu negru în faţa 
ochilor. 


Capitolul 13 


Cine-ar fi crezut vreodată că Tristan ar ajunge 
să considere plictisitoare femeile care i se aruncau 
în braţe? Viaţa lui fusese plină de provocări, visase 
la traiul uşor care venea din faptul că se născuse 
fiul unui duce. Dar avându-l, se întreba de ce-l 
vrusese vreodată. 

Le fascina pe doamne. Toate voiau să-i fie 
prezentate şi să danseze cu ele. Dar el nu era 
fascinat deloc. Erau toate la fel: zâmbitoare, 
fluturau din gene şi priveau din spatele 
evantaielor lor ivorii. Ştia care vor fi întrebările 
lor, înainte de a le auzi. Ştia ce urmau să spună 
dinainte să deschidă gura. Totul la ele era exersat, 
repetat. Chiar şi femeia care leşinase în braţele 
sale juca teatru. Cu siguranţă fusese o 
performanţă grandioasă, doar era un pic prea 
multă actorie pentru gustul lui. 


Fusese o greşeală să vină acolo. Intenţiona să-l 
găsească pe Sebastian şi să-l informeze că avea să 
plece. Îl văzuse pe fratele său evadând pe uşile 
duble care duceau spre grădină, doar că nu-l 
văzuse încă întorcându-se. Poate aranjase o 
întâlnire. lar dacă era aşa, din păcate aceea avea 
să fie întreruptă. 

Pufni. De ce i-ar fi păsat că îi strica plăcerea 
fratelui său? Ar fi trebuit să plece pur şi simplu, 
dar era ceva care-l sâcâia. Avea un sentiment 
ciudat că trebuia să-l găsească pe fratele său 
înainte de a pleca de la petrecere. Simţise mereu 
când ceva nu era tocmai în regulă cu Sebastian. 
Poate pentru că împărţiseră pântecele mamei lor. 
Îl deranja faptul că nu simţise niciodată acelaşi tip 
de conexiune cu Rafe, că nu exista niciun fel de 
liant între ei, nicio legătură. Tristan simţise când 
Sebastian fusese grav rănit - se instalase în el o 
senzaţie la fel de rece ca moartea şi ştiuse acel 
lucru, chiar dacă era pe mare. Şi se rugase pentru 
fratele său, chiar dacă n-o mai făcuse niciodată 
până atunci. 

Nu-i dorise niciodată moartea, nici măcar ştiind 
ce ar fi moştenit dacă s-ar fi întâmplat. Tocmai de- 
asta motivele unchiului său îi păreau de neînțeles. 
Fraţii ar fi trebuit să pună acea legătură de sânge 
mai presus de bani, de titluri sau de pământuri. 

leşise pe terasă şi se îndrepta spre scările care 
duceau în grădină, când o văzu deodată pe Mary 
urcând în fugă. 

— Lady Mary. 

Ea se opri brusc, privi spre grădină, spre sala de 
bal şi, într-un final, spre el. 

— Milord. 


— S-a întâmplat ceva? 

— Totul e în regulă, mulţumesc. 

lată o femeie care nu stăpânea arta minciunii. 
Ce schimbare bine-venită. O luă de braţ şi o 
conduse spre o zonă mai retrasă şi mai întunecată. 

— Eşti sigură? întrebă el. 

— Desigur. 

— L-ai văzut cumva pe Sebastian? încuviinţă din 
cap, privind în jos. 

— Ne-am întâlnit în grădină. 

Îi puse degetul sub bărbie, îi înclină capul şi-şi 
trecu degetul mare peste buza ei de jos. 

— După cât de umflate ai buzele, aş spune că te- 
a sărutat. 

Mary începu imediat să-şi frece gura cu mâna. 

— O, Doamne, se vede? 

Tristan zâmbi în colţul gurii. 

— Nu. A fost doar o presupunere, n-ai deloc 
buzele umflate. Mary îi trase o palmă. 

— Nemernicule! 

Dacă n-ar fi fost ceva atât de grav, ar fi izbucnit 
în râs. 

— Dar te-a sărutat. 

Ea încuviinţă din cap şi-i evită privirea. 

— Te rog să rămână între noi. 

— L-ai sărutat şi tu? o întărâtă Tristan. 

— Nu l-am descurajat. Intoarse capul spre el, cu 
o mare seriozitate în privire. Ar trebui să-i spun lui 
Fitzwilliam. 

— Doamne sfinte, nici să nu te gândeşti să faci o 
asemenea prostie. Dacă n-a fost nimic mai mult 
decât un sărut... 

— Nu a fost. Intr-un moment vorbeam, iar apoi... 
nu mai vorbeam. 


Vru să strige „Aleluia”! Fratele lui nu era 
perfect. Dar în loc să facă asta, îşi continuă 
cercetările. 

— Ştii unde s-a dus după aceea? 

— Mai departe în grădină. Am dat să-l urmez, 
dar apoi m-am gândit că ar fi bine să n-o fac. 
Părea furios. 

„Mai degrabă frustrat, dacă n-a primit nimic 
altceva decât un sărut.” 

— Sunt sigur că era, dar nu pe tine, dulce 
doamnă. Nu cred că i-a plăcut să-şi piardă aşa 
controlul. 

— S-a schimbat, Tristan. 

— Toţi ne-am schimbat, draga mea. 

— Tu nu, zise ea zâmbind. 

Ce bine ar fi fost să fie adevărat. Dar singura 
diferenţă era că se pricepea mai bine s-o ascundă. 
Intinse mâna şi îi prinse la loc câteva şuviţe rebele 
în spatele pieptenilor cu perle. 

— Mergi înăuntru înainte să-ţi fie simțită lipsa. 
Merg să-l caut pe Sebastian, după care, cel mai 
probabil, o să plecăm în linişte, fără surle şi 
trâmbiţe. 

— Chiar nu se vede că am fost sărutată? întrebă 
ea, iar el îi putu citi îngrijorarea în ochi. 

Oamenii de societate aveau preocupări atât de 
meschine. Probabil şi el ar fi fost la fel dacă viaţa 
lui n-ar fi luat o întorsătură drastică. Oare i-ar fi 
plăcut mai mult acel bărbat faţă de cel care era în 
acel moment? 

— Nimeni nu va şti, o linişti el. 

— Nu te-am considerat niciodată geamănul 
amabil. 

— Pentru că nu sunt. Şi-acum du-te, doar n-ai 


vrea să fii văzută cu mine în umbră. 

Observându-i reticenţa de a pleca, sări peste 
balustradă cu uşurinţa omului care se urcase pe 
catarg în mijlocul furtunii şi supravieţuise pentru 
a povesti. Privi înapoi şi răsuflă un pic mai uşurat 
când văzu că plecase. Nu voia să fie cel care-i 
ruina reputaţia; îi erau datori şi trebuiau să se 
asigure că era fericită. Se gândi la cât de tăntălău 
îi păruse Fitzwilliam şi se întrebă dacă îşi va găsi 
fericirea alături de el. Pe de altă parte, 
descoperise că toţi bărbaţii pe care îi cunoscuse în 
acea seară erau peste măsură de plictisitori. 
Duceau vieţi protejate şi fără pic de aventură. 

Cu siguranţă nu se putea spune acelaşi lucru 
despre el şi fraţii săi. Ştia că Rafe plecase deja. 
Poate că la fel procedase şi Sebastian. 

Trecu de două cupluri care se plimbau înapoi 
spre casă, cu un aer vinovat. In umbra potecii auzi 
un chicotit şi pe cineva îndemnând la linişte. O, 
Doamne, câte pericole. Îşi imagină cât de tare le 
băteau inimile acelor oameni, la gândul că ar fi 
putut fi prinşi. Se gândi că, dacă n-ar fi intervenit 
soarta, cea mai interesantă parte a vieţii lui ar fi 
fost să convingă o doamnă să-i dea un sărut pe 
furiş. Acel mic subterfugiu părea banal şi 
neinteresant, comparativ cu pericolele cu care se 
confruntase de-a lungul vieţii lui. 

Incetini când observă mai în faţă un domn care 
ezita să înainteze spre el. 

— Fitzwilliam. 

— Milord. 

Se întrebă ce căuta acolo singur, şi dacă nu 
cumva se întâlnise cu Sebastian şi cu Mary mai 
devreme. Cu siguranţă nu-i văzuse, altfel i-ar fi 


înfruntat. 

— Presupun că nu mi-ai văzut fratele pe aici, 
întrebă Tristan scurt. 

— Pe care? Pe cel care trişează la cărţi sau pe 
cel care-şi spală rufele murdare în public? 

— Ai grijă cu acuzaţiile, milord, zise Tristan cu o 
voce care amintea de calmul de dinaintea furtunii. 

— Mă ameninţi cumva? 

— Pentru o clipă, m-am temut că nu eşti un tip 
perspicace. Ce bine că mi-ai demonstrat că 
greşesc. 

— Tu şi fraţii tăi nu aveţi ce căuta aici. Sunteţi 
nişte barbari. 

— Ba dimpotrivă, milord. Eu ţi-am pus o simplă 
întrebare, iar tu eşti cel care a răspuns denigrând 
caracterul fraţilor mei. 

— Nu i-am văzut. Acum mă scuzi? 

Trecu pe lângă el fără să aştepte un răspuns. 
Tristan se felicită că nu-i pusese piedică. Ticălos 
arogant. 

Se plimbă cu paşi mari prin cotloanele mai 
întunecate ale grădinii. Detesta ideea că nici alţi 
lorzi nu-i acordau lui Sebastian respectul cuvenit. 
Doar luptase într-un blestemat de război, pentru 
numele lui Dumnezeu. Şi încă lupta să-şi 
redobândească dreptul din naştere. Era de părere 
că nu era suficient doar că-i tăiaseră resursele 
financiare unchiului lor, ci aveau nevoie să 
găsească dovezi pentru ce avusese de gând să le 
facă. Nici măcar cuvintele lui Mary nu erau 
suficient de puternice încât să îi dezmintă 
afirmaţiile, cum că fugiseră pur şi simplu, după 
cum mai făceau uneori flăcăii. lar dacă îl ucisese 
într-adevăr pe tatăl lor, cum suspectau ei... 


Cineva se izbi de el, făcându-l să se clatine. 
Tristan îşi scoase repede cuțitul, apoi căzu sub 
greutatea acelei persoane. 

— Tristan? murmură fratele său. 

Tristan cunoştea mult prea bine acel lichid 
vâscos şi lipicios, ca să nu ştie ce era. 

— Ce dracu', Sebastian?! 

— Mary. Trebuie să mă asigur că e bine. 

Sebastian îl strângea de braţ pe fratele său, 
încercând să se îndrepte de spate. 

— E nevătămată. Tocmai am văzut-o pe terasă 
acum câteva clipe, îl asigură el. 

Sebastian căzu iar la pământ. 

— Atunci, scoate-mă dracului de-aici. 


Capitolul 14 


— Aţi fost foarte norocos, Excelenţă, zise 
doctorul, terminând de înfăşurat un bandaj în 
jurul mijlocului lui Sebastian. Cuţitul n-a atins 
niciun organ. 

Dacă durerea pe care-o simţea într-o parte era 
cea a unui om norocos, n-ar fi vrut să încerce 
durerea unui om părăsit de noroc. 

— Deci n-a fost un asasin profesionist, conchise 
Rafe. 

Stătea rezemat de una dintre coloanele de la 
marginea patului, cu braţele încrucişate. După ce-l 
adusese acasă pe Sebastian, Tristan îi trimisese de 
veste lui Rafe, care venise în grabă, cu tot cu 
doctor. William Graves nu părea cu mult mai în 
vârstă decât ei, dar cunoştea foarte bine arta 
vindecării. 


— Niciun soldat, zise Tristan, trăgând uşor 
draperia şi privind în noapte. Altfel, ar fi ştiut 
unde să lovească. 

— M-am întors, puteam să-l dezarmez. 

— Oricare din aceştia ar fi rămas să-şi termine 
treaba, adăugă Tristan. Ai zis că a fugit. 

— Poate a auzit pe altcineva venind. 

— Dacă era asasin, n-ar fi contat, insistă Rafe. 
Ar fi terminat treaba pentru care a fost plătit. 

— Ştii multe despre asasini? întrebă Sebastian. 

Spre groaza lui Sebastian, Rafe îl privea 
oarecum sfidător, îşi mută apoi atenţia spre 
Tristan. 

— Nu trebuie să stai de pază. Am trimis câţiva 
oameni să patruleze. 

Tristan dădu drumul draperiei. 

— Deci va supravieţui? 

Graves îşi termină treaba şi se îndepărtă. 

— Mai mult ca sigur. 

— Păcat. Îmi cam plăcea ideea de a deveni duce. 

Medicul se opri din gestul de a-şi închide geanta 
şi se holbă la Tristan. Sebastian se sprijini de 
pernă. 

— Fratele meu are un simţ al umorului tare 
ciudat. 

Graves încuviinţă uşor crispat, apoi zise: 

— Mă întorc mâine să vă schimb bandajele şi să 
evaluez situaţia. 

— Te conduc, zise Rafe şi îl escortă pe doctor 
afară din dormitorul lui Sebastian. 

Tristan merse agale şi se aruncă într-un fotoliu 
vişiniu de catifea, aflat lângă pat. 

— Se pare că frăţiorul nostru ştie cam multe 
despre chestiuni neplăcute. 


Sebastian nu voia să se gândească cum ajunsese 
să ştie atât de multe. Rafe se întoarse şi-şi reluă 
poziţia la piciorul patului, sprijinit de coloană şi cu 
braţele încrucişate - de parcă n-ar fi vrut să se 
simtă confortabil acolo. Sau poate pur şi simplu 
chiar nu se simţea confortabil acolo. 

Întoarcerea lui păru un semnal pentru Tristan, 
care îşi continuă cercetările cu privire la ce se 
petrecuse în noaptea aceea. 

— Deci nu ai văzut cine era individul care te-a 
atacat? 

Sebastian clătină din cap. 

— A venit pe partea mea stângă. 

— M-am întâlnit cu Fitzwilliam când te căutam, 
poate că l-o fi speriat el. 

— Fitzwilliam n-ar putea speria niciun iepure. 

Tristan zâmbi pieziş. 

— Nu-l placi deloc. De ce oare? 

Sebastian ridică din umeri, dar regretă mişcarea 
de îndată ce o făcu. Simţea că-l ardea acea parte a 
corpului, de parcă cineva ar fi făcut un foc sub 
pielea lui. Dar îndurase dureri mult mai rele. 
Doctorul îi administrase laudanum înainte de a 
începe să lucreze, iar medicamentul îl lăsase cu 
senzaţia unei călătorii prin ceaţă. Se chinuia să-şi 
adune gândurile, doar ca acestea să dispară apoi, 
ca nişte prezenţe eterice, de îndată ce le prindea. 

— Are de-a face cu Mary? întrebă Tristan. 

Mary. Fusese cu el şi plecase. Inima începu să-i 
bată mai tare. Îşi aminti apoi că Tristan îi spusese 
că o văzuse şi că era teafără. Şi totuşi inima nu 
voia să-şi încetinească ritmul. Dacă i s-ar fi 
întâmplat ceva rău... 

— Ştiu că ai sărutat-o, zise Tristan. 


Rafe îşi lăsă braţele pe lângă corp şi se îndreptă 
de spate, de parcă vestea echivala cu primirea 
unui pumn în burtă. 

— De ce dracu' ai face una ca asta? 

— De ce sărută un bărbat o femeie, frate? 
întrebă Tristan, pe un ton amuzat. 

— Dar Mary! Pentru numele lui Dumnezeu, doar 
nu vrem să-i distrugem reputaţia. Nu după tot ce-a 
făcut pentru noi. 

— N-am de gând să-i distrug reputaţia, mârâi 
Sebastian. A fost doar... o zăpăceală. 

— Zăpăceşte-le pe târfele mele, nu pe Mary. 

— N-am nevoie să-mi spui tu cum să port. l-am 
cerut iertare deja. Nu se va mai repeta. 

— De ce nu? întrebă Tristan. Dacă o vrei, ia-o. 

— Ea îl vrea pe Fitzwilliam. Altfel n-ar fi fost de 
acord să se mărite cu el. 

— Credea că ai murit când i-a acceptat cererea 
în căsătorie. Te invită la cină şi la petreceri... Oare 
din ce motiv? 

— Ne invită pe toți. O face ca să ne ajute să 
recuperăm ce-i al nostru. Este în natura ei să ajute 
oricând poate, termină odată! Sebastian îşi apăsă 
tâmpla cu mâna, încercând să potolească senzaţia 
că se învârtea încăperea cu el. Nu putea nega că 
Mary era o femeie foarte frumoasă, sau că îl 
tulbura, dar merita un bărbat întreg, care putea s- 
o iubească. lar el nu mai avea acea abilitate. 
Căsătoria cu el ar fi fost o experienţă îngrozitoare. 
Dar cred că ne-am îndepărtat de la scopul nostru. 
Cred că putem presupune că unchiul e responsabil 
pentru incidentul din seara asta. 

— E nebun să creadă că uciderea noastră ar 
putea trece neobservată, zise Tristan. 


— Poate crede că e suficient să-l ucidă pe unul, 
iar ceilalţi doi să fugă - aşa cum am făcut când 
eram copii, propuse Rafe. 

— Mare păcat! înseamnă că n-a observat că nu 
mai suntem copii. Ştim unde e, eu zic să mergem 
să-l înfruntăm, zise Tristan. 

— Ar fi mai bine să descoperim întâi ce resurse 
are la dispoziţie. S-ar putea să ştie soţia lui, 
răspunse Rafe. 

— Am putea s-o rugăm pe Mary să vorbească cu 
ea, reflectă Tristan. 

— N-o s-o implicăm în asta, îi spuse răspicat 
Sebastian. 

— E deja implicată. 

— In asta nu. 

Incercă să se ridice, ca să fie mai impunător, dar 
durerea îl străfulgeră şi se prăbuşi înapoi în pat. 
Respira greu şi scrâşni din dinţi. Il enervă să 
deschidă ochiul şi să-l vadă pe Tristan aplecat 
deasupra lui. Suferise răni mai rele şi nu avea de 
gând să se lase cocoloşit din cauza unei probleme 
atât de neînsemnate. 

— Trebuie să te odihneşti, zise Tristan. Eu şi 
Rafe o să facem cercetări, să vedem ce putem afla. 

— Nu de la Mary. 

Tristan îl studie o clipă, înainte de a încuviinţa: 

— Bine, n-o s-o implicăm pe Mary. 

Ştiind că va fi ferită de scandal şi de primejdie, 
Sebastian se lăsă să alunece în bezna indusă de 
laudanum. 


La dracu, la dracu”, la dracul Al naibii prost! 
Cum ai putut fi atât de prost? 
Lord David îşi studia propria reflexie în oglindă. 


Îl ustura rana de pe obraz, provocată de inelul cu 
sigiliu al fratelui său, care brăzdase adânc în 
carne. Lovi lavoarul cu pumnii încleştaţi. 

Trebuie să pară un accident. 

— Stiu asta! 

În seara aceea nu avusese de gând să-şi atace 
nepotul, dar când se ivise ocazia... 

„De ce s-o irosesc?” se gândise el. Nici măcar nu 
ştiuse că nepoţii lui îşi vor face apariţia la 
petrecerea familiei Weatherly. Se furişase prin 
grădină încercând s-o vadă pe Lucretia la bal. Ii 
plăcea foarte mult să danseze, iar el se gândise că 
era imposibil să fi lipsit de acolo. Şi îi era al naibii 
de dor de ea. Dar apoi blestematul de nepot îl 
distrăsese de la ce avea de făcut. 

Nu putea rămâne acolo. Ştia că puseseră să fie 
urmărit, că ştiau unde era. Se dovedeau nişte 
băieţi tare vicleni. Dar el îi întrecea. 

Unde-o să te duci? Cum o să ajungi acolo? 
Niciun vânzător sau proprietar de magazin nu-ți 
mai dă nimic pe credit. Au avut ei grijă de asta. 

La începutul acelei săptămâni încercase să 
cumpere o mică bijuterie pentru Lucretia, dar 
fusese refuzat. Aruncă lighenaşul prin cameră şi 
se bucură când obiectul se izbi de perete, 
spărgându-se în mii de cioburi. Proprietăreasa îl 
avertizase că, dacă mai spărgea unul, nu avea să i- 
| mai înlocuiască. Cine se credea ea, să-i 
vorbească aşa? Să-l amenințe. El era un lord! într- 
o zi va fi duce, iar atunci Lucretia se va întoarce la 
el. In acel moment va avea totul, tot ce-ar fi 
trebuit să aibă dintotdeauna. Fratele său plătise 
scump faptul că îi furase singura femeie pe care o 
iubise vreodată. Nici măcar Lucretia nu se 


compara cu ea la frumuseţe. 

Ar fi trebuit să-l omori la final, să-l faci să sufere 
mai mult. 

Dar se ivise o ocazie ce nu putea fi ignorată. Şi 
cu siguranţă se va mai prezenta şi alta. 


Capitolul 15 


În după-amiaza de după balul familiei 
Weatherly, Mary se studia în oglindă. Nu-i venea 
să creadă că doamna minunată care stătea în faţa 
ei în rochie albă de satin şi dantelă Honiton era 
chiar ea. Croiala veşmântului semăna foarte mult 
cu rochia purtată de regina Victoria în ziua nunţii 
ei - era cu adevărat splendidă. In acea perioadă, 
imitarea ţinutelor reginei era ultimul răcnet în 
materie de modă. Cu toate astea, Mary nu s-ar fi 
aşteptat niciodată să poarte ceva absolut divin, 
cum era acea rochie împodobită. 

— E atât de frumoasă, zise Alicia. Abia aştept să 
am ocazia să port ceva asemănător la nuntă. 

— Sezonul viitor, o linişti mătuşa Sophie. Acest 
sezon e al lui Mary şi sunt extrem de fericită că a 
ieşit atât de bine. Eşti foarte norocoasă că ai pus 
mâna pe Lord Fitzwilliam. 

— Da, zise Mary şi-şi muşcă buza ca să nu-i mai 
tremure la amintirea sărutului lui Sebastian. 

Îşi ceruse iertare pentru acel sărut; dar ea şi-ar 
fi dorit să n-o facă. 

Îşi dorea să fi plecat pur şi simplu, fără niciun 
cuvânt... după ce ar fi sărutat-o încă o dată. 

Nu era sigură cum se întâmplase acel prim sărut. 
Într-o clipă îi atingea umărul, şi-n clipa următoare 
gura lui o devora pe a ei. Pasiunea pusese 


stăpânire pe ea, făcând-o să-l încurajeze să 
continue.  Gemetele şi suspinele ei fuseseră 
depravate - era o femeie stricată. 

Se mai sărutaseră o dată, când ea avea 
doisprezece ani, iar el paisprezece. Dar acea 
atingere interzisă a buzelor nu lăsase de bănuit 
pasiunea care izbucnise între ei în acel moment. 
Nu ştia dacă să fie îngrozită sau fascinată. 

Nu mai era băiatul pe care îl iubise când era 
copil. Era un bărbat oacheş şi sumbru, în venele 
căruia clocotea furia. Cine putea şti când va erupe 
şi ce victime va lăsa în urmă? Pe ea o lăsase deja 
în urmă. Plecase furtunos din grădină, fără ca 
măcar să privească înapoi. Dacă doar s-ar fi uitat 
în spate... l-ar fi putut urmări. S-ar fi furişat în 
trăsura lui şi-ar fi plecat undeva departe, unde ar 
fi putut fi singuri - să vorbească deschis, să-şi 
exploreze sentimentele şi să nu mai fie al naibii de 
politicoşi unul cu celălalt. 

— Crezi că Keswick ar fi fost cel care şi-ar fi 
călcat costumul, dacă ar fi ajuns în Londra mai 
devreme în sezon, şi tu n-ai fi fost logodită? 
întrebă Alicia. 

Mary se răsuci, sărind ca arsă. 

— De ce ai... 

— Vă rog, staţi pe loc, milady, zise croitoreasa, 
în timp ce însăila tivul. 

— Da, desigur, îmi cer scuze, murmură Mary, 
apoi se întoarse la loc şi întâlni privirea verişoarei 
ei în oglindă. De ce ai crede aşa ceva? 

— Pur şi simplu am observat că Keswick te 
priveşte cu ceva ce pare a fi dorinţă. 

— Te înşeli. Mă priveşte doar ca pe o prietenă. 

— Nimic mai mult? 


De ce naiba nu termina verişoara ei? Oare-i 
văzuse în grădină? 

— Să ştii că sunt foarte mulţumită cu soţul pe 
care l-am ales. 

— O, draga mea fetiţă, spune-mi că nu-i aşa, zise 
mătuşa ei, vocea indicându-i suferinţa. 

— Ai prefera să nu fiu mulţumită? 

— Mulţumirea nu-ţi va aduce pasiunea în pat. 

Sebastian, pe de altă parte, sigur i-ar fi adus 
pasiune în pat, după felul în care o sărutase. Ar fi 
aprins flacăra dorinţei şi ar fi incendiat totul. Nu 
voia să se gândească la faptul că acel sărut o 
lăsase dorindu-şi mai mult, zvârcolindu-se noaptea 
în pat şi încurcându-se atât de tare în cearşafuri, 
încât credea că avea să se sufoce. Trebuia să 
termine cu acele gânduri. Ori de câte ori închidea 
ochii, şi-l imagina venind spre ea, furişându-se în 
patul ei, acoperind-o cu trupul lui... înghiţi în sec. 

— Sunt sigură că Fitzwilliam se va descurca 
bine în această privinţă. 

Mătuşa ei veni în faţa sa, blocându-i vederea 
imaginii din oglindă. Era o femeie mică de statură, 
dar putea fi de-a dreptul nemaipomenită când îşi 
propunea asta. 

— Draga mea, te-ai răzgândit cumva cu privire 
la această căsătorie? 

Din clipa în care o sărutase Sebastian se 
răzgândise, se frământase, era nesigură şi avea 
numai îndoieli - până în punctul în care nici ea nu 
mai era sigură ce îşi dorea. Ea, care nu se îndoise 
niciodată de acţiunile ei, în acel moment punea 
multe lucruri sub semnul întrebării. De ce o 
sărutase? Ce spera să realizeze cu acel sărut? O 
făcuse pur şi simplu? Ca să-şi satisfacă o 


curiozitate? Sebastian voia să uite. Dar mai exact 
ce anume voia să uite? Anii lungi în care fusese 
plecat? Războiul? Pe ea? O luase în braţe doar 
pentru că îi era la îndemână? Oare orice femeie ar 
fi fost bună să servească scopului său din acel 
moment? Acel gând aduse cu el o dezamăgire 
devastatoare. Poate ar fi trebuit să-l ia la întrebări. 
Sau oare era mai bine să-l ignore? 

— Mary? încercă să o descoasă mătuşa ei. 

Aproape că uitase întrebarea. Dacă avea 
îndoieli? 

— Nu, sigur că nu. 

Fitzwilliam nu era un om mistuit de focul 
pasiunii. Stările lui de spirit semănau mai mult cu 
ticăitul continuu al unui ceas. Nu vor exista 
surprize. Nu va fi nimic neaşteptat. Doar siguranţa 
liniştitoare a faptului că, după fiecare ticăit, urma 
altul. Cu o lună înainte, acel lucru i se păruse 
reconfortant. Dar în acel moment i se părea de-a 
dreptul plictisitor. Şi era groaznic de nedrept faţă 
de el. În fond, el nu se schimbase cu nimic de când 
îi ceruse mâna. Când îi acceptase propunerea, ştia 
exact ce-o aştepta. Doar că ea se schimbase. 
Cumva, în doar câteva săptămâni, devenise o 
persoană cu totul diferită, care îşi dorea altceva. 
Prea târziu, prea târziu. Şi-n afară de asta, poate 
era doar un capriciu trecător, şi-n alte două 
săptămâni şi-ar dorit din nou ce îşi dorise cu o 
lună în urmă. „La naiba, ar fi bine să-ţi doreşti 
asta.” 

— Dar nu prea contează, mamă, zise Alicia. 
Logodna a fost anunţată. Nu poate fi ruptă. Lord 
Fitzwilliam ar porni un proces cerând daune, iar 
unchiul cu siguranţă n-ar fi mulţumit de una ca 


asta. Ar fi scandalos. 

— Mai bine un scandal acum, decât să te măriţi 
cu un bărbat în legătură cu care ai îndoieli, şi să 
regreţi apoi ani întregi, anunţă mătuşa ei, privind- 
o pe Mary cu atâta intensitate, încât o făcu se 
simtă inconfortabil. 

— N-am îndoieli în privinţa lui Fitzwilliam, o 
asigură Mary. 

Avea însă îndoieli legate de ea însăşi. De ce nu 
respinsese sărutul în loc să-i răspundă? Nu putea 
nega că se gândise ani întregi la Sebastian, că 
visase la el, că avusese fantezii în legătură cu el 
când era mică. Dar realitatea bărbatului care 
devenise nu se potrivea deloc cu ceea ce îşi 
imaginase ea. 

Mătugşa îşi drese glasul. i 

— Nu am, insistă Mary. In plus, Alicia are 
dreptate, totul e deja pregătit pentru nuntă. Sunt 
sigură că, pe măsură ce se apropie clipa, toate 
doamnele se întreabă dacă au ales drumul potrivit. 

— Eu nu, zise mătuşa ei. 

— Pentru că tu şi tata aţi fugit împreună la 
Gretna Green, zise Alicia. N-aţi avut timp de 
îndoieli. A fost atât de romantic. Mi-ar plăcea atât 
de mult să fiu şi eu răpită, oftă ea visătoare. 

Mary se întrebă când renunţase la acea idee de 
romantism şi de a fi îndrăgostită. Oare se 
mulțumea cu Fitzwilliam? Nu credea. Fusese într- 
adevăr singurul care o ceruse, dar asta nu 
însemna că nu l-ar fi ales pe el şi dacă ar fi cerut-o 
o sută de domni. li atrăsese atenţia de la început 
şi se simţea bine în compania lui. Era fermecător 
şi elegant. Nu era nesăbuit. Avea un temperament 
echilibrat. Nu se lăsa uşor jignit. Căsătoria cu el 


va fi calmă şi liniştită. Fără urcuşuri şi coborâşuri, 
fără toane explozive şi fără furie. 

Îi atrase atenţia clinchetul clopoţelului de 
deasupra uşii. Fără îndoială era altă doamnă care 
venea la probă. Croitoreasa aceea era una dintre 
cele mai căutate din Londra. 

— Aici erai! zise Lady Hermione. Ţi-am văzut 
trăsura pe stradă şi i-am zis lui Lady Victoria că 
trebuie să aruncăm o privire să vedem dacă eşti 
aici. 

Le văzu în oglindă pe Lady Hermione şi Lady 
Victoria intrând în cameră emoţionate, ca şi când 
ar fi avut o bârfă delicioasă de împărtăşit. 

— Să nu răspândiţi zvonuri despre modelul 
rochiei lui Mary, zise repede Alicia. Vrem să 
rămână secret... 

— O, dragă fată, nu ne interesează deloc o 
rochie. Vrem să ştim adevărul despre ce s-a 
întâmplat aseară, în grădină, cu Keswick. Se aud 
atâtea zvonuri delicioase prin Londra în dimineaţa 
asta, dar e greu de separat grâul de secară. Deci, 
Lady Mary, ce naiba s-a întâmplat în grădină? 

Privirea ei o ţintui pe Mary, care simţi că s-ar fi 
prăbuşit pe cel mai apropiat scaun, dacă nu ar fi 
existat pericolul de a se înţepa în bolduri. 
Genunchii i se înmuiară atât de tare, încât era de 
mirare că se mai putea ţine pe picioare. Cine îi 
văzuse în grădină? Şi ce văzuse mai exact? Dar 
încă şi mai important: 

— Fitzwilliam ştie? întrebă ea, împingând 
cuvintele dincolo de nodul pe care-l simțea în gât. 

— Cred că da. Se vorbea despre asta peste tot 
pe unde am fost eu şi Lady Victoria. Ce bârfă 
delicioasă. Îndrăznesc să spun că sunt foarte 


uimită să te găsesc aici, la probe, având în vedere 
tot ce s-a întâmplat în umbră. Acum, haide, 
trebuie să ne dai detalii... 

— Eu şi Keswick doar ne-am sărutat, trânti 
Mary, în încercarea de a opri toată nebunia. 

Mătuşii ei i se tăie răsuflarea şi-şi duse mâna la 
piept, ca şi când ar fi încercat să-şi ţină inima să 
nu-i sară din piept. Cele trei tinere rămaseră cu 
gura căscată. Chiar şi croitoreasa păru să 
încremenească de uimire, pentru că nu-şi mai 
mişca mâna. 

— Şi-a cerut iertare după aceea, se grăbi ea să 
explice. N-a însemnat nimic. A fost doar un 
moment de nebunie. 

Se bâlbâia. Cel mai important era să vorbească 
acum cu Fitzwilliam şi să-i explice totul. Deşi o 
explicaţie ar fi indicat că ştia ce s-a întâmplat, 
când de fapt ea nu avea nici cea mai mică idee. 

— Vaaai, zise Lady Victoria, tărăgănând 
cuvântul de parcă ar fi savurat o ciocolată 
delicioasă. Asta e ceva foarte neaşteptat. 

Mary se întoarse spre Lady Hermione. 

— Ai zis că toată lumea ştie, că toată lumea 
vorbeşte despre Keswick şi ce s-a întâmplat în 
grădină. 

— Da, dar se pare că s-a întâmplat mult mai 
mult decât credeam noi. 

Mary era sfâşiată între dorinţa de a le implora 
pe doamne să nu spună nimic şi nevoia de a ţine 
capul sus, menţinându-şi opinia că fusese ceva 
complet nevinovat. Dar acel sărut o tulburase 
până-n măduva oaselor. Cum să nu roşească doar 
gândindu-se la el? 

— Dar hai, Lady Mary, acum trebuie să ne spui 


detaliile picante despre ce s-a-ntâmplat între tine 
şi Keswick, zise Lady Hermione. 

— Nu ştiaţi de sărut? 

— Nu. Cum s-a întâmplat? Detalii, vrem să ştim 
detalii. 

— Nu înţeleg. Dacă nu ştiaţi de sărut, ce 
credeaţi că s-a petrecut în grădină? Ce spun 
oamenii despre noi? 

Putea fi ceva mai îngrozitor decât ceea ce 
mărturisise deja? 

— Nu despre voi. Doar despre Keswick. 

— Ce bârfă aţi adus? 

— Se pare că nici pe departe una la fel de 
interesantă ca a ta. 

— Pentru Dumnezeu, fetiţo, izbucni mătuşa ei. 
N-o mai tortura atâta pe Mary. Ce naiba credeați 
că s-a întâmplat în grădină? 

— Cineva a încercat să-l omoare pe Keswick. 

Sebastian tocmai se ridicase din pat şi încerca 
să stea cât mai drept, când uşa dormitorului lui se 
deschise furtunos şi intră Mary ca un înger 
răzbunător, cu mătuşa şi verişoara ei urmând-o 
îndeaproape. 

Slavă Domnului că purta pantaloni. Din păcate 
nu avea cămaşă, şi era încă încovoiat, semănând 
cu una dintre creaturile din preajma catedralei 
Notre Dame a lui Hugo. Se luptă cu durerea şi se 
forţă să se îndrepte. Işi dădu seama că făcuse o 
prostie abia când Lady Ivers icni şi făcu un pas în 
spate, iar Lady Alicia deveni albă ca varul. Razele 
soarelui intrau pe fereastră şi-i luminau cicatricile 
- toate cicatricile. Bandajul acela blestemat pe 
care-l purta la ochi era pe masa de lângă pat. Ar fi 
trebuit să se întindă să-l ia, în loc să încerce să se 


ridice să stea demn. 

— Ce dracu' faceţi aici? se răsti el, după care 
scrâşni din dinţi şi se chinui ca un bătrân să ia 
bandajul de pe masă. 

Era destul de ciudat că încerca să şi-l pună, 
când fiecare mişcare îi tensiona copcile şi îl ustura 
îngrozitor. Şi unde naiba era valetul său? Thomas 
se chinui să treacă de doamnele care se proptiseră 
în uşă. 

— Excelenţă... 

Dar chiar şi el se opri când zări imaginea 
înfiorătoare din faţa sa. Spre deosebire de valetul 
lui, majordomul nu văzuse niciodată cicatricile pe 
care le ascundeau hainele lui Sebastian. 

— Am auzit că ai fost atacat, zise Mary, înainte 
de a fugi prin cameră, de parcă ar fi fost trasă 
dintr-un tun. 

Mătugşa ei o strigă, dar ea nu se opri. Sebastian 
fu tentat să facă un pas în spate, dar se forţă să 
stea pe loc. Il tulbura determinarea de care ea 
dădea dovadă. Era periculos pentru ea să se afle 
acolo, era periculos pentru amândoi. 

Se opri atât de aproape de el, încât parfumul ei 
de orhidee îl înconjură. Se întinse şi-i aranjă 
peticul pe ochi, apoi îşi lăsă mâna să-i alunece pe 
obraz, pe maxilar şi pe umăr înainte de a se opri în 
dreptul inimii, care bătea atât de tare că ameninţa 
să-i rupă vreo coastă. 

— Te-au rănit atât de tare, şopti ea. 

Era pe punctul de a-şi pierde cumpătul. Şi l-ar fi 
pierdut cu siguranţă dacă ar fi zărit o singură 
lacrimă în ochii ei. Doar că ceea ce vedea era mult 
mai groaznic. Se citea furie în ochii ei verzi 
minunaţi, poate chiar ură. Mary strânse din buze 


şi-şi coborî mâna chiar sub coastele lui. Atingerea 
ei era atât de blândă, încât aproape îi venea să 
plângă, s-o ia în braţe, s-o lipească de partea lui 
bună, s-o ţină aproape şi să nu-i mai dea drumul 
niciodată. 

Dar nu putea risca să-şi dezvăluie nici cea mai 
mică slăbiciune, aşa că nu putea risca niciun 
moment de blândeţe. Nu putea lua ceva ce nu ar fi 
putut păstra niciodată. Ea nu-i aparţinea. 
Repetase în gând acea litanie în tulburarea 
cauzată de laudanum, când doar durerea îl mai 
ţinea conştient. Ea nu-i aparţinea. 

— Sângerezi, zise ea. 

Îşi mută privirea de la ea şi se uită în jos: 
bandajul din jurul mijlocului său era inundat de un 
roşu strălucitor. 

— El ţi-a făcut asta, nu-i aşa? Unchiul tău. 

— Nu cred că ar fi atât de necugetat. 

Îl fixă cu privirea. Pentru un moment redevenise 
băiatul tânăr şi inocent de la Pembrook, care 
credea că într-o zi lumea îi va fi înmânată pe o 
tavă de argint, că viaţa va însemna vânători de 
vulpi şi împuşcat de fazani, nu carabine îndreptate 
spre oameni; că va însemna să călărească de 
plăcere, nu ca să supravieţuiască; că plăcerea va 
implica femei frumoase care voiau să fie cu el, în 
loc de doamne care icneau şi se temeau de 
apropierea lui, de parcă cicatricile ar fi fost 
contagioase, sau le-ar fi făcut şi pe ele urâte. 

O sărutase pe întuneric pe Mary şi toate acelea 
fuseseră ascunse de ochii ei. Dar în acel moment 
lumina soarelui dezvăluia bucăţi de carne 
încreţită, care-i mutilau o mare parte din corp. Cu 
toate astea, ea nu făcuse niciun pas în spate şi nici 


nu-şi întoarse privirea. Se întreba ce s-ar întâmpla 
dacă şi-ar fi aplecat atunci buzele spre ale ei. Fără 
blândeţea umbrelor. Dacă ar fi închis ochii într-un 
suspin sau dacă ar fi strâmbat din nas că acea 
creatură care devenise se apropiase prea mult de 
ea. 

— Ce-avem noi aici? întrebă Tristan, vocea lui 
gravă rupând vraja, aducând gândurile lui 
Sebastian înapoi la realitatea acelui moment, la 
realitatea a ceea ce erau. Trei doamne atât de 
frumoase în dormitorul fratelui meu? Aş putea 
deveni gelos. 

— Nu suntem în dormitorul lui, protestă Lady 
Alicia. 

— Dar destul de aproape, dragă doamnă, zise 
Tristan, păşind în cameră, privindu-i insinuant pe 
Mary şi pe fratele său. 

Mary se îndepărtă, dezlipindu-şi mâna de pe 
pielea lui Sebastian. Luă odată cu ea şi căldura 
atingerii, trimiţându-i un fior rece prin corp. 

— Fratele tău sângerează. Dacă aduci bandaje, 
mă ocup eu de restul, zise Mary, începând să-şi 
scoată mănuşile, şi abia atunci îşi dădu Sebastian 
seama că le purtase tot timpul. 

Atingerea ei fusese atât de blândă şi de caldă, 
încât putea jura să-i simţise pielea pe a lui. 

— Se va ocupa valetul meu, zise Sebastian. 
Thomas, condu-le pe doamne la trăsură. 

Mary se răsuci şi-l privi încruntată. 

— Nu plec până nu aflu ce s-a-ntâmplat aseară. 

„Ce femeie încăpăţânată!” 

— Cum ai aflat despre asta? 

Nu spuseseră nimic nimănui şi plănuiau să ţină 
totul secret. Nu avea sens să apară tot felul de 


zvonuri până nu vor fi aflat ce se întâmplase cu 
adevărat. 

— Din păcate, toată Londra a aflat, zise Tristan, 
înainte ca Mary să-i poată răspunde. De-asta am 
venit. M-am gândit că ar trebui să ştii. 

— Da, eu am auzit la croitoreasă, confirmă 
Mary. 

— La croitoreasă? repetă Sebastian. 

— I se luau măsurile pentru rochia de mireasă, 
explică Lady Alicia. 

El nu întrebase ce căuta ea acolo, era doar mirat 
că zvonurile se răspândiseră atât de repede, până 
şi-n colţurile magazinelor mici. Doar că aflarea 
acelui lucru îi reamintea faptul că avea să se 
căsătorească în curând... 

— Şi s-ar putea să avem o problemă, zise ea 
încet. 

— Cu siguranţă, anunţă imediat mătuşa ei. Se 
pare că ai sărutat-o în grădină, Exceleţă, şi cu 
siguranţă vestea se va răspândi în toată Londra 
până la lăsarea serii. 

Mary închise ochii şi se îmbujoră toată. 

— O, am stricat totul. 

— Se pare, începu Tristan, că viaţa la Londra 
tocmai a devenit mai interesantă. Şi eu care mă 
gândeam să ridic ancora şi să plec. Dar cum aş 
putea pleca acum? 

— Zvonurile spun că ai fost atacat de un soldat 
din regimentul tău, care susţine că au murit mulţi 
oameni din cauza laşităţii tale. 

Stând în faţa oglinzii, Sebastian îl putu vedea pe 
fratele său  aşezându-se într-un scaun din 
apropiere. Chiar şi când stătea aparent relaxat, 
Tristan avea o vigilenţă care sugera că s-ar fi 


putut arunca în focul unei bătălii, înainte ca el să 
apuce să-şi tragă răsuflarea. 

Sebastian sperase să aibă parte de măcar o zi de 
pauză de la lupta pentru asigurarea titlului. Îşi 
dorea să ia o doză mare de laudanum şi să se 
întoarcă înapoi în pat. Durerea era de nesuportat. 
Valetul îi schimbase bandajul şi-l ajuta atunci să se 
îmbrace ca să coboare la invitaţii săi din salon. 

— De unde au apărut zvonuri dacă nu am spus 
nimic şi nu ne-a văzut nimeni? întrebă el. 

— Cred că aici e mâna unchiului. Încearcă să te 
discrediteze. Vrea ca lorzii să-l susţină în petiția 
pe care o pregăteşte şi s-o îndemne pe regină să-i 
acorde lui titlul, susţinând că tu nu-l meriti. 

— Dacă a-l merita ar fi un criteriu, mulţi lorzi s- 
ar trezi fără titluri. 

Cu o grimasă, se mişcă aşa cum putu, ca să-l 
ajute pe valet să-i pună sacoul. Era de un albastru- 
închis foarte conservator. Totuşi, se vedea că era 
un om care nu se simţea foarte bine. 

— Crezi că unchiul este răspunzător pentru 
atac? întrebă Sebastian. 

— Ai fost laş pe câmpul de luptă? 

— Chiar trebuie să mai întrebi? 

Tristan îşi arcui o sprânceană. 

— Alţii vor întreba. Deşi nu cred că eşti laş, 
trebuie să recunosc că nu te cunosc atât de bine 
pe cât aş fi putut. 

— Nu, nu am fost laş. 

— Atunci, da, cred că unchiul e răspunzător. Şi 
pentru că a dat greş, acum încearcă să scoată 
ceva bun dintr-o situaţie îngrozitoare şi să 
îndepărteze suspiciunile de la el. Ori a angajat un 
incompetent, ori a făcut-o chiar el. Crezi că ar fi 


putut fi el? 

Sebastian înjură. 

— Nu l-am văzut deloc. L-am lovit, dar nu mi-am 
dat seama ce înălţime are. 

— Pun pariu că a fost el. 

— Dar chiar dacă ar reuşi s-o convingă pe regina 
Victoria că titlul n-ar trebui să fie al meu, tu eşti 
următorul pe listă. Discreditarea mea nu-l face 
următoarea alegere logică. 

— Bănuiesc că vrea să se ocupe de fiecare lucru 
la timpul lui. Sincer să fiu, mă îndoiesc că Victoria 
ar fi prea încântată să aibă printre nobilii ei un 
fost pirat. Şi Rafe are şi el un caracter îndoielnic. 
Suspectez că unchiul crede că tu eşti singurul 
care trebuie să cadă. Şi că noi restul te vom urma. 

Sebastian îi dădu voie valetului să plece. Odată 
ce omul părăsi încăperea, se întoarse să-l înfrunte 
pe fratele său. 

— Cât de implicat ai fost în povestea asta cu 
pirateria? 

Tristan izbucni în râs. 

— Pirat eşti sau nu eşti, nu există grade diferite 
de implicare. Aşa cum nici reputaţia unei doamne 
nu poate fi distrusă mai mult sau mai puţin. E pur 
şi simplu compromisă. Intrebarea este: Ce o să 
faci în legătură cu asta? 

Ştia că Tristan se referea la Mary şi la sărutul 
din grădină. L-ar fi putut ignora dacă ar fi rămas 
secret, dar de vreme ce ştiau şi alţii... Trebuia să 
ia măsuri ca s-o protejeze. 

Singurele sunete care veneau din salon erau 
zgomotul ceştilor de ceai aşezate pe farfuriuţe şi 
ticăitul ceasului de pe poliţa căminului de 
marmură neagră. O tânără slujitoare adusese 


ceaiul, iar mătuşa Sophie se ocupase să-l 
servească. Nu scosese niciun cuvânt de când 
părăsiseră dormitorul ducelui. Mary se gândea că 
purtarea neobrăzată a nepoatei ei o lăsase 
probabil fără cuvinte. 

Ştia că o adevărată doamnă n-ar fi dat buzna aşa 
în dormitorul unui bărbat neanunţată sau 
neinvitată - nici măcar invitată, de altfel. Doar că 
majordomul nu vrusese să le ofere nicio informaţie 
cu privire la starea ducelui. Şi o doamnă cu 
siguranţă nu s-ar fi apropiat atât de mult de un 
bărbat care nu purta altceva decât pantaloni. Şi 
absolut în niciun caz nu i-ar fi atins pieptul gol cu 
degetele. Chiar dacă purtase mănuşi din piele de 
ied, tot îi putuse simţi pielea înfierbântată 
încălzind-o pe a ei, bătăile puternice ale inimii 
lângă palma sa şi vibraţiile subtile ale gâtului său 
ori de câte ori vorbea. 

Era prima dată când umbrele nu jucau pe 
trăsăturile chipului său. Fusese mult prea uimit ca 
să-şi mai întoarcă partea mutilată dinspre ea. Nu 
că l-ar fi lăsat. Il pusese la colţ chiar în dormitorul 
său şi văzuse clar toate rănile care-i fuseseră 
pricinuite pe un câmp de luptă îndepărtat. Işi 
dorise să-i poată săruta fiecare cicatrice ca să-i 
aline durerea. Nu era sigură că ar fi fost suficient 
de puternic s-o oprească, dacă erau singuri. Deşi 
îşi putea imagina foarte clar ce i-ar fi spus aspru: 
„N-o face”. 

Nu-i acceptase nici mila, nici compasiunea, şi 
nici empatia. Bănuia că Sebastian credea că i-ar fi 
văzut o slăbiciune, când de fapt nu-i vedea decât 
puterea. Inţelese că nu-şi dăduse niciodată seama 
de cât curaj era de fapt nevoie pentru fiecare 


apariţie în societate. Dar măcar, în acele clipe, 
pricepu că cicatricile lui erau mult mai adânci 
decât păreau. 

Reputația avea curând să-i fie la fel de marcată 
precum carnea lui. Şi totuşi rănile sale aveau ceva 
nobil în ele, pentru că le suferise în apărarea ţării. 

— Pare ceva schimbat aici, zise Alicia într-un 
final,  distrăgându-i atenţia lui Mary de la 
gândurile ei. E ceva schimbat încă de la bal, şi 
totuşi nu reuşesc să-mi dau seama ce anume. 

— Ducele de drept s-a întors în sfârşit în 
reşedinţa lui, zise Mary. 

— Ai fost foarte îndrăzneață în gesturile tale din 
dormitorul lui, zise mătuşa ei, cu dezaprobare 
clară în voce. 

— Avea nevoie de ajutor. 

I-ar fi displăcut foarte tare s-o audă spunând aşa 
ceva. Căci era foarte mândru şi foarte hotărât să- 
şi croiască propriul drum. 

— Nu era sarcina ta să i-l oferi. 

— Nu puteam sta deoparte şi să-l privesc cum se 
chinuia să-şi recapete demnitatea. 

Mătuşa ei clătină din cap. 

— Nu şi-ar fi pierdut-o dacă n-ai fi dat buzna în 
dormitorul lui aşa, fără să gândeşti şi fără să ţii 
cont de ce se cuvine. Scoase un oftat adânc. Deşi 
se pare că îndrăzneala ta nu se rezumă la asta. Mă 
tem că, până diseară, toată lumea va şti despre 
sărutul vostru scandalos din grădină, iar tatăl tău 
va fi furios pe mine că nu te-am supravegheat mai 
îndeaproape. 

— Poate Lady Hermione şi Lady Victoria vor ţine 
asta pentru ele, zise Alicia. 

— Da, e posibil, izbucni mătuşa ei, aşa cum eu o 


să mă trezesc mâine cu douăzeci de ani mai 
tânără. 

Mary îşi ascunse amuzamentul. Ştia că n-ar fi 
trebuit să găsească nimic amuzant în tonul acerb 
al mătuşii sale, când întreaga ei lume era pe 
punctul de a se nărui. Şi totuşi se întâmplase. Se 
gândi că poate totul nu era pierdut, atâta vreme 
cât mai putea încă zâmbi. 

Fraţii intrară în cameră. Sebastian se deplasa 
mult mai prudent decât Tristan. Mary nu înţelegea 
deloc de ce cândva oamenilor le fusese greu să-i 
deosebească. Ei nu i se păruse niciodată că erau 
perfect identici - chiar dacă deja nu se mai putea 
pune problema aşa. Sebastian fusese mereu cel 
mai serios. Şi la fel era şi în acel moment. 

— Doamnelor, îmi cer scuze că nu v-am putut 
primi cum se cuvine mai devreme, zise el. 

— Noi ne cerem scuze că am dat buzna aşa în 
intimitatea dumitale, răspunse mătuşa ei. 

— De fapt, eu am fost singura care a dat buzna, 
dacă nu mă înşel, sublinie Mary şi imediat după 
aceea ar fi putut jura că un colţ al gurii lui zvâcni. 

Se întrebă de ce anume ar fi fost nevoie ca să-l 
facă din nou să zâmbească până la capăt. 

— Da, mă rog, nu văd de ce am despica firul în 
patru, zise mătuşa Sophie. Ne bucurăm că se pare 
că aţi scăpat din ghearele morţii. 

— Şi eu la fel. 

Sebastian se aşeză pe un scaun departe de 
Mary, în timp ce Tristan alese unul ceva mai 
aproape. Părea să-l întărâte cu privirea pe fratele 
său, iar ea nu înţelegea despre ce era vorba. Pe 
când erau copii, păreau să-şi citească mereu 
gândurile, dar suspecta că trecerea anilor 


schimbase într-o oarecare măsură şi relaţia lor. ÎI 
ura pe unchiul lor pentru toată tragedia la care-i 
supusese, pentru tot ce le furase, şi mai ales că nu 
se putea dovedi cu uşurinţă că era vinovat. 

— Deci, ce s-a întâmplat mai exact aseară? 
întrebă Mary. Unde ai fost atacat? 

— În grădină. După... — Îşi mută privirea la 
mătuşa ei, apoi înapoi la ea - după ce ne-am 
despărţit. Mă îndreptam spre grajduri, 
intenţionând să plec acasă pe jos. Am auzit un 
sunet, m-am întors şi m-am întâlnit cu cuțitul 
cuiva. 

Mătuşa Sophie şi verişoara sa icniră de groază, 
însă Mary observă că povestea totul fără nicio 
emoție, de parcă i s-ar fi întâmplat altcuiva. Voia 
să ştie dacă fusese furios sau speriat, sau dacă 
crezuse că o să moară. Şi dacă da, încotro se 
îndreptase ultimul său gând? Spre regrete, spre 
momentele din tinereţe, când fusese foarte fericit, 
sau spre femeile pe care le cunoscuse? Spre ea? 
se gândi că ultimul ei gând ar fi fost îndreptat spre 
el, şi era foarte nedrept faţă de Fitzwilliam. 

— Din fericire m-a găsit Tristan, continuă el. Am 
vrut să plecăm înainte să afle cineva, dar se pare 
că zvonurile tot s-au răspândit. 

— Crezi că unchiul tău e responsabil? întrebă 
Mary. 

— Încă nu suntem gata să aruncăm cu acuzaţii. 

Cumpătarea lui o impresionă. Cine să-i fi dorit 
răul în afară de unchiul său? 

— Lady Mary, începu Tristan, te-ai întâlnit 
cumva cu cineva aseară, în grădină? 

Era mult prea târziu ca să se mai poată salva, 
aşa că putea foarte bine spune adevărul. 


— Cu Excelenţa Sa. 

Tristan afişă un zâmbet răpitor, şi ea suspectă 
că în acel fel cucerise multe femei de-a lungul 
timpului. 

— În afară de fratele meu. 

— Nu chiar. Nu. Am auzit şuşoteli în umbră şi 
erau cupluri care se plimbau, dar erau prea 
departe şi n-am recunoscut pe nimeni. Mintea mea 
era ocupată cu altceva. 

— Da, sunt sigur. Insinuarea lui o făcu să-şi 
încordeze umerii. Tristan se întoarse apoi spre 
Alicia, iar Mary crezu că verişoara sa era pe 
punctul de a leşina, pentru că părea să-i fie din ce 
în ce mai greu să respire. Doamnelor, a ieşit 
vreuna din voi la plimbare în grădină? 

— Categoric nu, zise mătuşa ei. Vorbesc în 
numele amândurora. N-am părăsit nicio clipă sala 
de bal. 

— Da, îmi imaginez că Lady Alicia era mult prea 
ocupată dansând. 

— Nu atât de ocupată pe cât ai putea crede. 

Roşind, îşi cobori privirea spre ceaiul călduţ din 
cană. Mary îşi mută atenţia spre Sebastian, ca să 
vadă ce părere avea despre acel schimb de replici, 
şi aproape că scăpă ceaşca, când văzu cu câtă 
intensitate o privea. Se gândi să lase ceşcuţa 
deoparte, doar că mâinile începuseră să-i tremure 
şi nu voia ca zăngănitul farfuriuţei să dezvăluie cât 
de mult o dezorientase privirea sa. Se întrebă 
dacă era supărat că dezvăluise fără să vrea faptul 
că o sărutase. Era evident că regreta gestul, altfel 
n-ar fi plecat atât de furtunos. Dacă nu ar fi fost 
atât de laşă încât să fugă înapoi la bal, poate l-ar fi 
văzut pe atacator. 


— Probabil nu vom afla niciodată cine l-a atacat 
pe Keswick, zise Tristan. 

— Dacă nu cumva s-a întors la bal plin de sânge. 
Am reuşit să-l rănesc şi eu. 

— Nu cred să fi fost nobil cel care te-a atacat, 
zise mătuşa Sophie. Lorzii nu au obiceiul să atace 
alţi lorzi. Cu siguranţă a fost vreun golan, deşi 
habar nu am ce ar fi căutat acolo. Poate a vrut să 
te jefuiască. 

— Poate. 

Dar Mary auzi îndoiala din vocea lui. Şi el 
suspecta că unchiul său era vinovatul. Nu că l-ar fi 
învinovăţit, doar şi ea credea la fel. 

— Ne bucurăm să vedem că nu ai fost rănit 
foarte grav, zise mătuşa ei, lăsând jos ceaşca şi 
ridicându-se. Ar trebui să plecăm. 

— Aş dori să vorbesc o clipă cu Mary, zise 
Sebastian. 

Miătugşa ei se aşeză la loc. 

— Desigur. 

— Singuri. 

— Nu cred că se cuvinte. 

— Nu sunt într-o stare în care aş putea profita 
de ea. 

— Şi totuşi... 

— Mătuşă, probabil reputaţia mea a fost deja 
făcută zdrenţe. Ce poate fi atât de rău în câteva 
clipe de intimitate? Lăsăm uşa deschisă şi poţi sta 
în hol şi să priveşti înăuntru. 

— Dacă ar afla Fitzwilliam... 

— Eu n-am să-i spun. În plus, oricum se va 
termina totul odată ce va auzi despre sărut. 

— Bine. Se ridică din nou. Vino cu mine, Alicia. 

Ambele doamne începură să se îndepărteze. 


Tristan se ridică şi el din scaun. 

— O să mă asigur că doamnele nu fac vreo 
poznă. 

Mary zâmbi când îi auzi cuvintele. Suspecta că 
mătuşa ei nu mai făcuse vreo trăsnaie de ani buni, 
iar Aliciei îi păsa mult prea mult de reputaţia ei ca 
să facă ceva nedorit. Păcat că despre ea nu putea 
spune acelaşi lucru. După ce dispăru toată lumea, 
zise: 

— Parcă eşti mai palid. 

— Nu prea mă simt în stare să primesc invitaţi. 

— Îmi pare rău de deranj, dar când am auzit că 
a încercat cineva să te ucidă... trebuia să văd cu 
ochii mei cât de tare ai fost rănit. 

— Ai văzut cu mult mai mult de atât. 

— Da, îmi pare rău şi pentru asta. Doar că, de 
fapt, nu îi părea rău cu adevărat. Faptul că aflase 
cât de grave erau cu adevărat rănile sale avea s-o 
bântuie. Ar fi trebuit să insiste să-i ceară ajutorul 
tatălui ei, atunci demult. Sebastian era un copil, 
iar drumul pe care îl alesese pentru el şi fraţii săi 
nu fusese deloc unul uşor. Apreciez că mă 
pedepseşti în privat. 

El mârâi şi-şi frecă maxilarul. 

— N-am vrut să te pedepsesc. Eu doar... Cum de 
ştie mătuşa ta de sărut, şi de ce va afla toată 
Londra despre asta? 

Ar fi preferat să fie pedepsită pentru 
comportamentul pe care-l avusese în dormitor 
decât să trebuiască să dezvăluie cât de prostuţă 
fusese. Începu să tragă de un fir de la fustă. Însă 
îşi dădu seama apoi că, la cât de mult noroc 
avusese în ultima vreme, probabil va trage un fir 
care îi va face toată rochia să se deşire şi să cadă 


de pe ea. Părea să fie una dintre acele zile în care 
orice putea merge prost. 

— Mary? o îndemnă el cu blândeţe. 

O alină acea blândeţe, acea urmă a băiatului 
care fusese şi a prieteniei care-i legase. 

— Când a venit Lady Hermione la croitorie cu 
vestea că toată lumea vorbeşte despre ce s-a 
întâmplat în grădină, am fost suficient de 
înfumurată să cred că vorbeau despre mine. 

— Nu eşti deloc înfumurată. 

— Eşti prea bun. Dar am turuit că între noi n-a 
avut loc decât un sărut şi că n-a însemnat nimic. 
Aşa că acum au aflat că ne-am sărutat şi că nu 
sunt genul care să păstreze pentru ea o bârfă atât 
de picantă. 

— Şi ajung doar zvonurile unui sărut, fără niciun 
martor, să-ţi strice reputaţia? 

Cum putuse uita că el nu mai frecventase de 
mult înalta societate, şi că nu ştia cât de repede se 
răspândeau bârfele sau cât de importantă era 
reputaţia unei doamne? Când erau copii, lui 
Sebastian nu i se părea nimic deplasat în gestul de 
a-i ridica fusta pentru a vedea cât de tare se lovise 
după o căzătură. Lumea adulţilor era mult mai 
diferită. Ar fi putut fi la fel de neştiutoare ca şi el 
dacă n-ar fi educat-o mătuşa ei. 

— Cam da. Fitzwilliam n-o să fie deloc mulţumit 
când o să afle. 

Sebastian se încruntă. 

— Deci nu i-ai spus imediat după aceea? 

— Categoric nu. Clătină din cap. Sau, mă rog, nu 
i-aş fi spus. Oricum nu l-am mai văzut după aceea. 

Rămase neclintit, atât de nemişcat încât nu era 
sigură dacă mai respira. 


— S-a întâmplat ceva? 

— Tristan s-a întâlnit cu el în grădină. 

— O, Doamne, crezi că ne-a văzut? 

Asta ar fi explicat de ce nu se mai întorsese la 
bal şi n-o căutase pentru ultimul dans. O obseda 
atât de tare gândul a ceea se petrecuse între ea şi 
Sebastian, încât nu dăduse importanţă faptului că 
nu-l mai văzuse pe Fitzwilliam. De fapt fusese 
Chiar uşurată, deoarece credea că ar fi fost 
suficient să o privească şi şi-ar fi dat seama ce se 
întâmplase. Deşi Tristan o asigurase că nu se 
vedea că fusese sărutată, ea se simţea de parcă 
fusese complet şi temeinic coruptă. 

— N-ar fi zis ceva dacă ne-ar fi văzut? 

— Ba da. Te-ar fi... ne-ar fi tras la răspundere. 
Mândria nu i-ar fi permis să treacă cu vederea o 
asemenea  imprudenţă fără să ceară o 
compensare. Sigur, nu un duel, poate o rundă în 
ringul de box. Deci cu siguranţă n-a fost martor la 
comportamentul nostru inadecvat, de asta sunt 
sigură. Cu toate astea, ar trebui să-i spun. Nu-l pot 
lăsa să aude bârfele. 

— Nu o să fie deloc mulţumit. 

— Nu, nu o să fie. 

Şi nici tatăl ei nu va fi, de altfel. 

— Mary, îmi pare rău pentru necazurile pe care 
ţi le-am adus. 

— E vina mea. Nu trebuia să vin după tine în 
grădină. Se ridică. Nu-i nevoie să te ridici. 

El o ignoră, chipul lui afişând o grimasă pe 
măsură ce se ridica în picioare. Fu nevoie de toată 
stăpânirea de care era capabilă ca să nu sară să-l 
ajute. 

— Sper că te vei odihni şi că vei avea grijă să nu 


ţi se infecteze rana, zise ea. 

— Am ceva experienţă cu rănile. Te asigur că am 
să-mi revin în cel mai scurt timp. Mary, îţi sunt 
dator - eu şi fraţii mei îţi suntem datori - dar se 
pare că nu ţi-am adus altceva decât necazuri. 
Regret dacă lipsa mea de judecată din grădină îţi 
va aduce prejudicii. 

„Lipsa de judecată.” Dar ce se aştepta să fi zis? 
Că sărutul l-a tulburat? Că l-a făcut să-şi mai 
dorească unul? Că l-a făcut să înţeleagă că nu mai 
era o copilă? Oare un sărut putea avea atâta 
putere? 

— Voi fi bine, minţi ea. La urma urmei, a fost 
doar un sărut. 


Capitolul 16 


„Doar un sărut.” Mai folosise acea expresie 
referindu-se la cele petrecute între ei, adăugând 
protestul că nu însemnase nimic. Absolut nimic. 

În timp ce trăsura lui traversa străzile 
londoneze, Sebastian se întreba la ce se aşteptase. 
Să-i fi mărturisit că o tulburase şi că îşi dorea încă 
unul? Că sărutul din grădină fusese cu mult mai 
puternic decât acea atingere îndrăzneață a 
buzelor care avusese loc cu mulţi ani în urmă la 
ruinele mănăstirii? 

— Eşti supărat, zise Tristan. 

Se uită la fratele său care se întinsese pe 
bancheta din faţa lui. 

— Sunt supărat de doisprezece ani. 

— Nu, asta e altceva. Cred că are de-a face cu 
ceea ce ai vorbit cu Mary înainte să plece. 

Se întrebă cum ar fi fost să nu aibă o legătură 


atât de profundă cu altcineva, încât să-i ghicească 
gândurile. Probabil s-ar fi simţit singur. Mult mai 
singur decât se simţea deja. Şi probabil s-ar fi 
simţit şi uşurat în acelaşi timp, pentru că stările 
de spirit şi motivele care stăteau în spatele lor n- 
ar fi mai fost atât de uşor de descifrat. 

— Sunt doar epuizat. 

— Atunci să ne întoarcem acasă. Ar putea fi 
inutil să-l vizităm pe Fitzwilliam, nu-mi amintesc 
să fi văzut vreun strop de sânge pe faţa lui. 

— Dar ai recunoscut şi tu că se afla în penumbră 
şi că nu l-ai putut vedea clar. 

— Ce motive ar avea? 

— Poate m-a văzut sărutând-o pe Mary. 

— Mi se pare cam drastic să omori pe cineva 
doar pentru că ţi-a sărutat logodnica. 

„Eu aş face-o”, se gândi el, surprins de 
vehemenţa din spatele acelor cuvinte. li apăru 
brusc în minte o imagine a lui Mary ridicând 
bărbia şi pregătindu-se pentru un sărut - doar că 
în loc să fie el, Fitzwilliam era cel care se apleca 
să-i atingă buzele. 

Simţi o strângere atât de puternică în piept, 
încât se temu ca nu cumva să i se desfacă vreuna 
dintre copci. Ce naiba avea? Nu însemnase nimic 
pentru ea. Doar o zisese. Şi însemnase şi mai 
puţin pentru el. 

O zăpăceală. Doar atât fusese. O evadare de 
moment din năpasta acelei nopţi. Prezenţa la acel 
bal nu făcuse altceva decât să dezvăluie realitatea 
dură a neajunsurilor sale şi încercarea lui de a 
recâştiga ceva ce pierduse. Pasiunea era o 
distragere minunată. 

Cu Mary fusese aşa. Se folosise de ea, şi ar fi 


meritat să fie biciuit pentru asta. Dar, afurisit să 
fie, ar fi vrut să o mai facă. Buzele ei erau la fel de 
moi ca o căpşună proaspăt culeasă. Ar fi vrut să-şi 
lipească gura de a ei şi să se piardă din nou în 
plăcerea fără sfârşit. 

— Doar n-ai de gând să-l omori, nu-i aşa? 

Se întoarse spre Tristan. 

— Despre ce tot vorbeşti? 

— Arăţi ca un om pe punctul de a comite o 
crimă. 

— Gândurile mele se îndreaptă spre locuri 
întunecate. Aşa pare să se întâmple în ultima 
vreme. Cred că e mai probabil să mă omoare el - 
dacă a auzit zvonurile despre mine şi Mary. 

— Şi dacă nu le-a auzit, ai de gând să-i spui? 

Clătină din cap. 

— Există o şansă ca zvonurile despre Mary să nu 
se fi răspândit. 

— Eu sunt sigur că sunt răspândite. Lady 
Hermione nu pare să cunoască noţiunea de tăcere. 
N-am mai cunoscut nicio femeie care să vorbească 
fără încetare despre absolut nimic. Am fost pe 
punctul de a o săruta pe ringul de dans, doar ca s- 
o fac să tacă din gură. 

— Dacă ai fi făcut-o ai fi avut-o în viaţa ta pentru 
totdeauna. 

— Tocmai de asta n-am făcut-o. N-aş mai avea 
nicio clipă de linişte. 

Trăsura se opri în faţa reşedinţei modeste a lui 
Fitzwilliam. Lacheul deschise uşa, iar Sebastian 
cobori, urmat de Tristan. 

— Deci aici va locui Mary când va fi în Londra, 
zise Tristan. Sebastian se abţinu să comenteze că 
ar fi meritat ceva mai grandios. In schimb, urcă 


scările şi ciocăni la uşă. Majordomul deschise uşa, 
şi conform cu datoria sa, nu făcu mai mult decât 
să arcuiască o sprânceană. 

— Ducele de Keswick ar vrea să-l vadă pe Lord 
Fitzwilliam. 

— Domnia sa nu este la reşedinţă. 

— Pentru mine sau pentru oricine? 

— Nu este la reşedinţă, Excelenţă, adică nu este 
aici. 

— Ştii unde este? 

— Domnia sa nu obişnuieşte să-mi spună mai 
mult decât că pleacă. 

Bineînţeles că nu. Fusese o întrebare inutilă. 

— Când se va întoarce? 

— N-aş şti să vă spun. 

— Nu ştii sau nu vrei să spui? 

— Nu ştiu când se va întoarce. 

Sebastian se întoarse şi începu să coboare. 

— Ce ai de gând să faci acum? întrebă Tristan. 

— Să mă întorc acasă să mă odihnesc. 

Intinsese prea mult coarda, la naiba. Şi o făcuse 
degeaba. Doar că simţise nevoia să facă ceva. Nu 
putea decât să spere că, în acel răstimp, parfumul 
lui Mary se risipise din casa lui. Altfel n-ar fi făcut 
altceva decât se gândească la ea pentru tot restul 
zilei. 

Când Mary intră în biblioteca tatălui ei, unde 
fusese chemată, fu incredibil de recunoscătoare că 
Fitzwilliam nu avea nicio vânătaie, tăietură sau 
umflătură. Aproape că se grăbi să-l îmbrăţişeze 
strâns. li venea să-i ţipe în ureche de bucurie. Ura 
faptul că trebuia să-şi recunoască faptul că se 
întrebase dacă el fusese sau nu cel care îl rănise 
pe Sebastian. 


Privind retrospectiv, ideea părea absurdă. Ştia 
acest lucru, doar că uitase pentru o clipă, când 
fusese pusă faţă în faţă cu posibilitatea că el i-ar fi 
putut face rău. Nu era un om răzbunător. Gelos, 
cu siguranţă, chiar îi mărturisise acel lucru. Dar 
fiecare doamnă îşi dorea un bărbat care să fie 
măcar puţin gelos. Asta dovedea că însemna 
foarte mult pentru el, că ţinea la ea. 

Totuşi, în acel moment se temea că îi păsa 
numai de lucruri greşite. Stătea solemn în faţa ei, 
cu mâinile împreunate la spate. Când îl privi, se 
simţi mai degrabă ca o fetiţă neascultătoare, care 
fusese prinsă cu mâna în cutia cu biscuiţi. Tatăl ei 
stătea pe un scaun din colţul îndepărtat, bând 
whisky ca şi când i-ar fi fost teamă că în scurt timp 
acea plăcere îi va fi negată. Nu părea prea fericit. 

— Mary, începu Fitzwilliam. 

— Milord. 

Ea îi zâmbi, dar el îşi încordă maxilarul. Asta nu 
prevestea nimic bun. Trecuse doar o zi de la 
dezastrul de la croitoreasă, cu siguranță nu aflase 
încă. Stătuse ca o laşă în camera ei compunându-i 
o scrisoare - o explicaţie. Ar fi trebuit să se ducă 
să-l viziteze cu o zi înainte, să-i explice totul faţă 
în faţă. Dar o mică parte din ea sperase ca mătuşa 
ei chiar să se fi trezit în acea dimineaţă cu 
douăzeci de ani mai tânără şi, implicit, că Lady 
Hermione şi Lady Victoria vor fi păstrat secretul. 

— Am tolerat să vorbeşti cu Keswick în timpul 
recitalului lui Lady Alicia, pentru că ştiam că îţi e 
prieten şi că nu l-ai mai văzut de mulţi ani. Apoi 
am auzit că te-ai întâlnit singură cu el în Hyde 
Park, dar am trecut cu vederea şi această 
meteahnă. 


— Dar n-a fost aşa. Am vrut doar să-i transmit 
cât de important era să participe la bal. Şi am fost 
tot timpul în văzul lumii. 

— Sunt conştient de asta. Cei care te-au văzut 
mi-au spus foarte clar că eraţi la călărie şi că nu s- 
a întâmplat nimic necuviincios. Şi totuşi, ai fost 
acolo cu el. Şi-apoi la bal ai vorbit cu el singură, 
fără însoțitor, în apropierea frunzişului. 

— Am avut o sută de însoțitori la bal. 

Ridică din sprânceană. 

— Dar în grădină? Acolo câţi erau? 

Se simţi păcălită, încolţită şi de parcă ar fi 
căutat intenţionat să o umilească. Se sprijini de 
scaun. 

— Da, am aflat că aţi avut o întâlnire secretă în 
grădină. 

— Dumnezeule, Mary! exclamă tatăl ei. 

— N-a fost deloc o întâlnire secretă. 

— Negi că l-ai sărutat? întrebă Fitzwilliam. 

— Mary?! se răsti tatăl ei. 

Cercetă vârful ascuțit al pantofilor «i, 
întrebându-se cum şi-ar putea da singură un şut. 

— Aşadar, zvonurile sunt adevărate, conchise 
Fitzwilliam. 

— După incidentul de pe ringul de dans - îl privi 
cu subînţeles - am vrut să mă asigur că a înţeles 
că se putea întâmpla oricui şi că n-a fost nimic 
intenţionat, aşa cum m-ai asigurat. 

Fitzwilliam îngenunche în faţa ei şi-i luă mâinile. 
Nu-şi amintea să mai fi fost vreodată atât de 
aproape de ea, nici măcar când îi ceruse mâna. 
Atunci luau ceaiul împreună şi nici nu se obosise 
să pună ceaşca jos. Pur şi simplu sorbise din ceai 
şi spusese: „Dă-mi voie să-ţi spun, dragă fată, că 


mă întrebam dacă n-ai lua în considerare să te 
căsătoreşti cu mine”. 

Nu fusese nici romantic, nici pasional, şi totuşi îi 
atinsese inima. Era adorabil de rezervat. Din 
păcate, îl rănise cu evenimentele din ultima 
vreme. Putea vedea asta privind în ochii lui căprui. 

— Presupun că nu eşti vinovată decât de a avea 
o inimă binevoitoare. Dar Keswick nu e grija ta. 

— Dar este prietenul meu, Fitzwilliam. 

— A fost prietenul tău, când eraţi copii. Crezi că 
dacă îţi era prieten şi acum ar fi făcut toate 
lucrurile astea care să-ţi murdărească reputaţie? 
Şi pe a mea? 

— S-a întâmplat pur şi simplu. Sărutul. Nici nu 
ştiu de unde a venit. Intr-un moment vorbeam şi-n 
următorul ne sărutam. Imi pare rău. N-am vrut 
niciodată să-ţi dau niciun motiv să te îndoieşti de 
mine. 

— Tocmai de asta am să trec cu vedere. De data 
asta. Vom merge împreună la următorul bal, ca să 
vadă toată Londra că eşti a mea. Eşti a mea, nu-i 
aşa? 

Simţind lacrimi năpădindu-i ochii, încuviinţă din 
cap. 

— Da, fără îndoială. 

Doar că îşi pusese atâtea afurisite de întrebări în 
ultima vreme. 

— Minunat. Dar trebuie să-mi promiţi că n-o să 
mai vorbeşti cu el. 

Se uită la el, uimită. 

— Niciodată? Sugerezi cumva să-l scot definitiv 
din viaţa mea? Să-l ignor? 

— Ori eu, ori el, Mary. Dacă îi scrii să-i explici 
situaţia, cu siguranţă va fi un domn şi nu te va 


pune în situaţia de a alege. 

— Dar au trecut doisprezece ani în care nu l-am 
văzut şi n-am vorbit. Nu-mi poţi interzice - fu pe 
punctul de a spune „plăcerea”. Doar că nu era de 
fapt chiar o plăcere, ci mai degrabă o provocare - 
aşa era corect. Impărtăşiseră atât de multe când 
erau copii. Era de-a dreptul trist să nu-şi mai 
poată împărtăşi niciodată nimic. Dacă aş promite 
să nu mai fiu singură cu el niciodată? Să vorbesc 
cu el doar de faţă cu tine? Cu siguranţă ar fi 
suficient. 

El îi duse mâinile la buzele lui, sărutându-le 
apăsat, şi închise ochii. 

— Îmi dau seama că o să fii o soţie dificilă. 

— Nu o să fiu. Promit. 

Deschise ochii şi îi zâmbi. 

— Dificilă pentru că mi-e foarte greu să-ţi refuz 
ceva atunci când mă rogi. Voi fi mulţumit dacă nu 
vei mai fi niciodată singură cu el şi dacă îi vorbeşti 
doar în prezenţa mea sau a tatălui tău. 

Fu cuprinsă de uşurare şi zâmbi. 

— Îţi mulţumesc, milord. Credeam că vei vrea să 
închei relaţia cu mine după ce vei auzi zvonurile. 

— Cu două săptămâni înainte de nuntă? E 
nevoie de ceva mai mult decât nişte zvonuri ca să 
mă ţină departe de biserică. Dar aş vrea tare mult 
să nu mai aud altceva despre asta. 

— Poate ar fi bine să o închid în camera ei până 
va fi momentul să mergeţi la St George, sugeră 
tatăl ei. 

— Nu mai e un copil, Winslow, zise Fitzwilliam. 
Am încredere în promisiunea ei. 

Voia să-l strângă tare în braţe pentru că îi 
acorda acea încredere. Jură pe loc că nu avea să-l 


mai dezamăgească niciodată. Avea să fie o soţie 
exemplară şi nu-i va mai da niciun motiv să se 
îndoiască de ea. 

li dădu drumul la mâini şi se ridică. 

— Şi încă ceva. Colierul cu piatră verde pe care 
l-ai purtat acum câteva seri - n-o să-l mai porţi 
niciodată. De fapt, chiar cred că ar fi o idee bună 
să i-l dai înapoi lui Keswick. 

Îl privi absolut uluită. 

— De unde ştii? 

— L-am întrebat pe tatăl tău de unde îl ai şiela 
întrebat-o pe servitoarea ta. Nu vreau ca soţia 
mea să accepte cadouri de la alt domn. 

— Încă nu sunt soţia ta. 

— O să i-l dai înapoi dacă vrei să fii. Consideră 
asta un gest de bună-credinţă. M-ai rănit, Mary. 
Chiar îţi cer prea mult? g 

Clătină încet din cap. li spusese şi ea lui 
Sebastian că nu trebuia să-l accepte. 

— Nu. O să am grijă să-l înapoiez în cel mai 
scurt timp. Deşi ar trebui să ştii că nu a fost un 
cadou de la Keswick, ci de la toţi cei trei fraţi. 

— Un cadou de la trei bărbaţi? Pot doar să-mi 
imaginez ce bârfe ar putea ieşi. Cu atât mai mult 
trebuie să-l dai înapoi. 

Era o poveste tare complicată să mulţumească 
un domn. Işi luă la revedere de la ea şi de la tatăl 
ei, apoi părăsi încăperea şi o lăsă întrebându-se 
dacă va fi într-adevăr fericită cu el. 

— Ai nevoie de această căsătorie, Mary, zise 
tatăl ei cu asprime. Eu am nevoie de ea, ca să ştiu 
că vei fi în siguranţă. Dacă te dezamăgesc şi pe 
tine, eşuez în toate. 

— N-ai eşuat în niciun fel, tată. 


— N-am reuşit să produc un moştenitor care să 
vegheze asupra ta când eu nu voi mai fi. 

Presupuse că vina îi aparţinea în aceeaşi măsură 
şi mamei ei. 

— Vorbeşti de parcă ai plănui să mă părăseşti în 
orice moment, zise ea. 

— Viaţa e grea, fata mea. Aş fi crezut că lorzii de 
Pembrook te-au învăţat asta. 

— Ai auzit că cineva a încercat să-l omoare pe 
Sebastian? 

Tatăl ei încuviinţă. 

— Groaznic lucru. Se spune că a fost un soldat 
care l-a crezut laş. 

— Chiar crezi asta? 

El clătină încet din cap. 

— Dar ar fi înţelept să-ţi ţii gândurile pentru 
tine. Nu încerca să-i mai ajuţi. Nu te-ar duce decât 
la pierzanie. Acum trebuie să-i fii loială lui 
Fitzwilliam. Lui şi doar lui. 

— Da, tată. 

Era foarte clar că el nu-şi dădea seama ce îi 
cerea, ce îi ceruse şi Fitzwilliam. Să-şi abandoneze 
prietenii. Ştia că fraţii nu ar fi învinovăţit-o. La 
urma urmei, şi Sebastian o încurajase să se 
ferească de primejdii. Şi totuşi, plecând din 
cameră, se simţea ca o trădătoare. 


Dragul meu Sebastian, 

Cu foarte mare părere de rău trebuie să 
returnez acest cadou minunat, pe care mi l-aţi 
făcut tu şi frații tăi. Cu regret trebuie să-ți cer şi 
să nu-mi vorbeşti dacă ne vom mai întâlni. 

Logodnicul meu este de părere că, dacă voi 
acționa astfel, vom putea depăşi această mare de 


bârfe care ne-a ingreunat sezonul tuturor. 

Te rog să nu uiţi că veți fi cu toții veşnic în inima 
mea. 

A ta, 
Mary. 


Sebastian stătea culcat pe spate şi luă colierul 
care alunecase din plic când deschisese scrisoarea 
adusă mai devreme de majordomul său. Se întreba 
de ce i-l returnase. Cine o obligase? Era oare din 
cauza bârfelor care răsunau prin oraş, despre 
sărutul ilicit din grădină? Deşi cu siguranţă nu-l 
simţise ca fiind ilicit. Ci fusese al naibii de bine. 

Ceea ce nu putea spune şi despre locul unde 
trupul lui fusese rănit, care-l ardea mai tare ca 
focurile iadului. Febra apăruse cândva în seara 
precedentă. Probabil trebuia să se aştepte la asta, 
pentru că nu stătuse în pat, după cum îl sfătuise 
doctorul. În acea zi nu avusese deloc energie să se 
ridice, aşa că rămăsese în pat. Ar fi trebuit să o 
viziteze pe Mary, ca să se asigure că totul era 
bine. Ar fi trebuit să-l viziteze şi pe Fitzwilliam şi 
să-i explice că el nu reprezenta nicio ameninţare. 
Îi voia doar binele lui Mary. 

„Da. Ridică-te şi îndreaptă lucrurile”, îşi ordonă 
el. Asta trebuia să facă. În schimb, cedă ispitei 
rece a uitării. 


Capitolul 17 


În după-amiaza zilei de după ce îi trimisese 
înapoi colierul lui Sebastian, Mary stătea în 
grădină, prefăcându-se că citea. Mai dădea şi 
câte-o pagină din când în când, în caz că o privea 


tatăl ei de la fereastra bibliotecii sale. Spera ca 
Sebastian să se întoarcă acolo cu bijuteria, ca să 
aibă ocazia să îi explice totul, deşi nu se aştepta 
cu adevărat ca asta să se întâmple. 

Doar că nu trebuia să mai vorbească cu el, aşa 
că nu ştia cum să facă... Dar dacă venea acolo, 
eticheta îi cerea să fie o gazdă bună... Totuşi, tatăl 
ei l-ar fi putut izgoni, înainte să aibă ocazia să-i 
vorbească... Şi dacă i-ar fi spus lui Fitzwilliam... 

Îi venea să-şi smulgă părul din cap. Fata care 
călărise prin Pembrook nu ar fi permis altora să-i 
dicteze ce să facă. Oare când se schimbase? Asta 
însemna să fie o doamnă? Sau o laşă? 

Îşi dorea atât de mult să se căsătorească, încât 
ar fi renunţat la o parte din sine însăşi? Sau atât 
de mult îşi dorea să fie cu Fitzwilliam? 

Şi dacă îl dorea atât de mult, cum de nu se 
gândise niciodată când fuseseră împreună cum ar 
fi să-şi lipească buzele de ale ei? De ce nu putea 
uita senzaţia pe care o avusese când o sărutase 
Sebastian? Şi de ce naiba îşi dorea să o mai sărute 
încă o dată? Doar că a doua oară mai blând, nu 
chiar atât de feroce - deşi cu siguranţă fusese 
foarte palpitant. Şi totuşi, de ce credea că 
blândeţea l-ar fi adus înapoi pe băieţelul care 
fusese? Acel băiat dispăruse demult. 

Se îndoia că prietenia lor va mai putea fi ca 
altădată. Un prieten nu s-ar fi uitat la ea de parcă 
se gândea cum ar fi fost să o devoreze. Pe de altă 
parte, Sebastian nu părea să fi avut niciodată 
răbdare pentru nimic. Voia să obţină ce-şi dorea, 
şi chiar în acel moment. Se gândi că nu-l putea 
învinovăţi.  Aşteptase doisprezece ani. Acea 
nerăbdare cu siguranţă va însemna o viaţă grea 


pentru soţia lui, care probabil ar fi înnebunit 
încercând mereu să-i anticipeze stările de spirit şi 
nevoile. 

Fitzwilliam era mult mai uşor de descifrat. Se 
purta mereu cuviincios. [Işi controla stările, şi 
cuvintele sale nu deveniseră înflăcărate nici chiar 
atunci când fusese furios pe ea. Doar o dojenise şi 
apoi insistase să se poarte corespunzător. Ruşinea 
ei venea din faptul că n-ar fi trebuit niciodată să 
aibă acel comportament nepotrivit, care să-l facă 
să o mustre. Avea tot dreptul să fie supărat pe ea. 
Se dezamăgise pe sine. 

Avea responsabilităţi, nu mai era o copilă, liberă 
să alerge de colo-colo, după pofta inimii. Trebuia 
să se poarte într-un anumit fel, să-şi completeze 
soţul şi să-i respecte statutul. Fitzwilliam era 
viconte şi într-o zi va ajunge marchiz. Înţelegea de 
ce nu i se părea cuviincios să vorbească singură 
cu alţi bărbaţi. Faptul că trecuse cu vederea 
greşelile ei anterioare prevestea o viitoare 
căsătorie calmă. Nu ar fi dur cu ea. Nu ar exista 
suişuri şi coborâşuri, nici furtuni şi nici aventuri. 
Oftă. Era posibil să se plictisească îngrozitor. 

Inchise ochii. N-ar fi trebuit să aibă astfel de 
gânduri. Şi nu s-ar fi întâmplat dacă nu se întorcea 
Sebastian. Deşi fără îndoială nu putea regreta că 
se întorsese, pentru că însemna că era încă în 
viaţă. Şi ţinea prea mult la prietenul ei din 
copilărie să-i dorească răul. 

— Milady? 

Deschise ochii şi să-l văzu pe majordom aplecat 
spre ea cu o tavă de argint. Luă scrisorile care se 
aflau pe ea. Lady Hermione şi Lady Victoria voiau 
să ştie ultimele bârfe despre lorzii de Pembrook. 


Probabil urmau să fie foarte dezamăgite să afle că 
nu mai putea fi sursa distracţiilor lor. 

— Am să le primesc aici, zise ea. Trimite pe 
cineva cu ceai şi prăjiturele. 

— Da, milady. 

Închise cartea, o puse pe masă şi se ridică să le 
aştepte. Peste alte două săptămâni avea să 
primească oaspeţii la reşedinţa lui Fitzwilliam. 
Sau poate ceva mai mult de două săptămâni, 
pentru că urmau să plece o lună în Italia, în luna 
de miere. Era destul de nerăbdătoare, mai ales că 
nu părăsise niciodată țărmurile Angliei. 

Le văzu pe doamne grăbindu-se pe alee şi se 
forţă să zâmbească. Hermione ajunse prima şi, 
spre surprinderea ei, îi puse mâinile pe umeri şi-şi 
lipi obrazul de alei. 

— Draga mea, cât de îngrozitor. Aş vrea să ne fi 
spus tot. 

Despre ce naiba vorbea? Hermione se trase 
înapoi, dar nu îi dădu drumul. Era atât de 
încruntată, încât Mary se temu pentru o clipă că 
ar fi putut rămâne aşa pentru totdeauna. 

— Trebuie să mărturisesc că, din păcate, eu şi 
Victoria nu am păstrat secretul despre sărut... 

— Nici nu m-aş fi aşteptat la altceva. Sunt sigură 
că vi s-a părut o bârfă mult prea delicioasă. 

— ... dar dacă am fi ştiut că te-a obligat, că a 
trebuit să te lupţi să-l îndepărtezi... 

Mary fu absolut şocată. 

— Poftim? Nu, despre ce vorbeşti? 

— Despre faptul că Keswick s-a purtat ca un 
ticălos şi că nu ţi-a dat de ales. 

— Cine ţi-a spus asemenea prostii? 

— Toată Londra ştie. Lui şi fraţilor săi nu li se va 


mai permite accesul într-o reşedinţă respectabilă. 
Şi nu e corect. Pur şi simplu nu e corect. 

— Sunt complet de acord. Aşa ceva n-ar trebui 
tolerat. 

Erau minciuni! întreaga Londră răsuna de 
minciuni. Dar oare de unde porniseră? 

— Slavă Domnului că vezi adevărul. Aşadar, vei 
vorbi în favoarea lui Lord Tristan, pentru ca măcar 
el să poate fi primit la serate? 

— Lord Tristan? 

Mary se simţi prinsă într-un vârtej de cuvinte, 
aruncate ici-colo, fără nicio logică. 

— Da. El n-ar trebui să aibă de suferit - şi nici 
eu de altfel - pentru că fraţii lui sunt nişte brute. 

— Dar Keswick nu e o brută. Nu m-a forţat. De 
unde au pornit aceste zvonuri îngrozitoare? 

Hermione îi dădu drumul într-un final, făcu un 
pas în spate şi trase uşor de mănuşi. 

— Păi de unde pornesc toate zvonurile, de la 
adevăr, desigur. 

— Adevărul e că am împărtăşit un sărut în 
grădină. Un sărut pe care amândoi - sau cel puţin 
eu - l-am încuviinţat. 

Lady Hermione ridică delicat din sprânceană. 

— la-i permis tu să facă orice pofteşte? 

— Nu, nu i-am permis, şi nu orice pofteşte. Ştia 
că vorbele aveau să-i fie interpretate greşit, 
răstălmăcite. M-a sărutat, n-a fost nimic mai mult. 
Buzele au explorat... 

Dar se opri din nou. Orice ar fi spus ca să 
explice cele întâmplate ar fi înrăutățit şi mai mult 
lucrurile. 

— Se spune că ţi-a sfâşiat corsetul de dorinţă. Şi 
croitoreasa a recunoscut că ţi-a reparat rochia. 


Mary o privea încremenită, nevenindu-i să 
creadă. Toată acea nebunie semăna cu un joc de 
societate pe care-l jucase cândva - o persoană 
şoptea ceva alteia şi tot aşa în cerc, până când se 
ajungea înapoi la persoana de la care pornise 
totul. lar rezultatul rareori semăna cu fraza 
originală. In acel moment fusese un joc amuzant, 
toată lumea se distrase. Dar sigur nu găsea nimic 
haios în ce se întâmpla în acel moment. 

— Cine sunt cei care fac astfel de afirmaţii 
ridicole? 

— Ei bine, toată lumea, desigur. 

— M-am întors în sala de bal după sărut. 

— Eu nu te-am văzut, dar am auzit că ai plecat 
destul de repede. 

— Aveai părul deranjat, adăugă Lady Victoria. L- 
am văzut pe 

Lord Tristan aranjându-ţi-l pe terasă. 

Trecuseră atâţia ani în care nimeni nu-i 
acordase nici cea mai mică atenţie, în care nimeni 
nu observase că ajunsese la majorat, dar că nu-şi 
făcuse apariţia pentru sezonul londonez. Şi dintr- 
odată, toată lumea părea să fie cu ochii pe ea. 

— Toată povestea asta e ridicolă. 

Oare ce gândea Sebastian? auzise zvonurile? 
Dar Fitzwilliam? Ce dezastru de proporţii! 

— Ceaiul dumneavoastră, milady. 

O privi pe servitoarea care venise cu tava pe 
care erau porţelanurile şi câteva prăjiturele. Era 
atât de civilizată, atât de cuviincioasă. Dar nu se 
putea aşeza să soarbă ceaiul ca şi când nu s-ar fi 
întâmplat nimic. 

— Du-le înapoi la bucătărie. 

Fata făcu o reverență şi plecă în grabă, parcă 


observând furtuna care plutea în aer. Hermione 
nu părea la fel de intuitivă. 

— Dar mi-ar plăcea să beau nişte ceai cât mai 
vorbim. Dacă ne spui detaliile despre ce s-a 
întâmplat în seara aceea, poate vom putea 
îndrepta lucrurile, pentru ca Lord Tristan să fie 
din nou bine-venit în vizită. 

Iarăşi Lord Tristan? Cum de nu înţelegea 
Hermione că Lord Tristan era ultima ei grijă în 
acel moment? 

— N-a fost niciodată bine-venit, nici măcar în 
casa ta. Părinţii tăi nu-l voiau acolo. Cum poţi să fii 
atât de nepăsătoare şi de concentrată doar pe 
ceea ce-ţi doreşti tu? 

Lady Hermione se opri. 

— Nu-i nevoie să devii nepoliticoasă. 

— Scuzaţi-mă, vă rog, dar trebuie să-i fac o 
vizită lui Fitzwilliam. Trebuie să fie groaznic de 
deranjat de aceste zvonuri. 

Dacă îl provocase la duel pe Sebastian? Cu 
pregătirea lui militară, cu siguranţă ar termina 
repede cu el. Ba dimpotrivă, probabil i-ar fi greu 
să ochească o ţintă pentru că nu mai vedea la fel 
de bine. Fitzwilliam putea fi rănit îngrozitor. 

— Fitzwilliam nu părea prea afectat când a 
vorbit cu tata despre asta, zise Lady Victoria. 

— De ce ar vorbi despre asta cu tatăl tău? 

— A zis că domnii ar trebui să aibă grijă ca 
Keswick să nu se mai apropie de femei. A spus că, 
aparent, comportamentul său laş de pe câmpul de 
luptă s-a extins asupra modului în care se poartă 
cu doamnele. Vor ca el să plece din Londra. 

Nu avea nicio logică. Absolut deloc. De ce l-ar 
vorbi de rău Fitzwilliam pe Sebastian? Cu mintea 


plină de întrebări, începu să se îndrepte spre casă. 

— Ce-ai de gând să faci? îi strigă Lady 
Hermione. 

Dar Mary nu le răspunse. Le lăsă acolo uitându- 
se după ea. Se gândi să vorbească cu tatăl ei, dar 
îşi dădu seama că el ar fi sfătuit-o să lase lucrurile 
aşa. Şi asta nu era o opţiune, aşa că se schimbă în 
rochia de vizite şi puse să i se pregătească 
trăsura. Începu să plouă în timp ce vehiculul 
înainta pe străzi. Vremea de afară era potrivită cu 
starea ei de spirit. Oare ce aveau oamenii aceia? 
De ce nu se bucurau de întoarcerea lorzilor? De ce 
îi considerau persoane îndoielnice? De ce credeau 
zvonurile acelea care spuneau că Sebastian fusese 
un laş pe câmpul de luptă? De ce ar fi crezut că o 
sărutase cu forţa? 

Chiar credeau că un astfel de comportament ar 
fi intimidat-o într-atât, încât să nu-l denunte? Ar fi 
zgâriat, ar fi lovit şi s-ar fi luptat. Nu cedase 
niciodată de bună voie în faţa unei nedreptăţi. 

Trăsura se opri. Se deschise uşa şi lacheul, care 
ţinea o umbrelă în mână, o ajută să coboare. Dar, 
deşi avea picioare lungi, tot îi fu greu să ţină pasul 
cu ea, când se grăbi spre uşile masive ale 
reşedinţei lui Fitzwilliam. Nu-i păsa că avea faţa 
acoperită de picături de ploaie când intră în 
foaier. 

— Unde este stăpânul tău? ceru să ştie de îndată 
ce apăru majordomul. 

— Voi anunţa că aţi venit. 

— Doar spune-mi unde e. Altfel, primul meu gest 
după ce voi deveni stăpâna acestei case va fi să te 
concediez. 

— In bibliotecă, milady. 


Mărşălui pe hol, cu pumnii strânşi şi cu pantofii 
bătând un ritm constant, care semăna cu sunetul 
unei tobe militare. Dacă era necesar, era pregătită 
de luptă; dar spera, Doamne ajută, să descopere 
că suspiciunile ei erau greşite. 

Lacheul făcu o reverență şi-i deschise uşa. Intră 
în cameră şi se opri. Fitzwilliam lenevea într-un 
fotoliu lângă foc, cu un pahar de băutură în mână. 
Părea căzut pe gânduri şi rotea lichidul ca de 
chihlimbar. Păru foarte vulnerabil pentru o clipă, 
şi-şi imagină că vor avea multe nopţi în care vor 
sta împreună lângă foc. Ar citi împreună, ar 
discuta în linişte, şi ar râde împreună de 
prostioare. 

O privi, se încruntă şi se ridică încet, de parcă l- 
ar fi trezit din somn. Sau poate pur şi simplu nu-i 
venea să creadă ce vedea: imaginea fetei plouate 
care stătea în faţa lui, picurând apă pe parchet. 

— Ce s-a întâmplat, Lady Mary? Ce cauţi aici? 

Inaintă curajoasă câţiva paşi şi respiră adânc. 

— Tu ai pornit zvonurile că Keswick m-a sărutat 
cu forţa în grădină? 

Incruntarea de pe chipul său lăsă locul furiei, 
dar continua să o privească ferm. 

— Nu. 

Spusese acel singur cuvânt asemenea unui glonţ 
care părăsea ţeava unui pistol. Ştia că îl jignise, 
dar oricât de rău i-ar fi părut, nu rezistase să nu-i 
pună acea întrebare. Nu ştia de ce, dar asta o 
deranja şi-i trimitea un fior de nelinişte în corp. Va 
studia problema mai târziu. 

— Trebuie să fi fost unchiul lui atunci, în 
încercarea de a-l discredita, de-ai îngreuna 
întoarcerea în înalta societate. Sunt singură că tot 


el a pornit şi zvonul acela ridicol cum că ar fi fost 
laş pe câmpul de luptă. 

— De ce te preocupă asta pe tine? 

— Pentru că e prietenul meu. 

Lăsă paharul deoparte şi se apropie de ea. 

— Erai atât de nerăbdătoare să-mi pui întrebări, 
că nu puteai veni cu o umbrelă? 

Văzu o picătură de ploaie scurgându-i-se de pe 
pălărie şi căzând pe podea. 

— Eram supărată, nu gândeam. 

— Nu crezi că el ar putea fi lipsit de principii, 
dar te îndoieşti de ale mele? 

Nu doar că îl jignise, dar îl şi rănise. 

— Îmi pare rău. Ştiu că eşti un om bun. 

— Ba se pare că nu ştii. 

— Ba ştiu. N-aş fi acceptat cererea ta în 
căsătorie dacă aş fi avut îndoieli despre ce fel de 
om eşti. M-am gândit că poate ai fi făcut-o într-o 
încercare nechibzuită, dar bine intenţionată, de a- 
mi proteja onoarea. 

— Te asigur că n-am obiceiul de a acţiona 
nechibzuit. 

— Sigur că nu. Sper că îmi vei putea ierta 
obrăznicia. 

— Aş vrea să pot spune că ţi-aş ierta orice, dar 
trebuie să mărturisesc că sunt cam agasat de 
prezenţa continuă a lui Keswick în vieţile noastre. 
Dar sper că nu va mai fi cazul, după ce ne vom 
căsători. Aş vrea să-mi promiţi asta. 

Ce spunea? Că nu avea să-l mai vadă niciodată? 

— Ai putea face tot ce-ţi stă în putere ca să 
înăbuşi aceste zvonuri că ar fi profitat de mine? îl 
rugă ea încet. 

Se întoarse. 


— Dacă aş face-o, ar însemna că l-ai sărutat de 
bună voie. Inţelegi cum aş părea eu în cazul 
acesta? încornorat înainte de căsătorie. Cred că ar 
fi cel mai bine să păstrăm tăcerea. Zvonurile vor 
dispărea singure, dacă nu mai pune nimeni paie 
pe foc. 

Avea dreptate, desigur. Dacă bârfele acelea nu 
stârneau nicio reacţie, oamenii aveau să se 
plictisească repede de ele. Dar, oare, între timp 
nu-i puteau afecta reputaţia lui Sebastian? 

Fitzwilliam se întoarse spre ea. 

— Nu pot să nu admir loialitatea ta faţă de acest 
bărbat. Pur şi simplu mi-aş fi dorit ca acelaşi lucru 
să fie valabil şi în cazul meu. 

Simţi brusc că nu-l merita. 

— Dar este. Voi fi o soţie atât de devotată, că nu 
vei avea niciun motiv să te îndoieşti de mine. 

— Mă bazez pe asta. Să uităm atunci toate 
astea? 

Nu încă. 

— Lady Hermione mi-a spus că te-a auzit 
încurajându-l pe tatăl ei să-i convingă şi pe alţii să 
nu îl mai primească pe Keswick în case 
respectabile. 

— Mi-a cerut părerea şi i-am spus-o. Au cauzat 
numai necazuri de când au venit. l-am spus doar 
că nu sunt bine-veniţi în casa mea. E treaba lui ce 
alege să facă. 

— Dar e nedrept. 

— Poate că, în timp, după ce vor învăţa să se 
poarte mai cuviincios şi îşi vor da seama cât de 
important e să se conformeze unor reguli, oamenii 
se vor simţi mai relaxaţi în preajma lor. 

Era sigură că ei nu aveau să se conformeze 


niciodată. Poate că se grăbise, încercând să-i 
ademenească să iasă în societate. Fitzwilliam avea 
dreptate, trebuiau să-şi croiască singuri drumul, în 
ritmul lor. 

Întinse mâna şi-i atinse părul umed. 

— Ai fost foarte neastâmpărată să vii aici fără 
însoțitor. 

Se întrebă dacă va profita de acea ocazie, dacă 
va încerca să o sărute. Se gândi că Sebastian n-ar 
fi lăsat să-i scape un astfel de moment: să se afle 
singur în prezenţa celei cu care avea să se 
căsătorească. Nu-i plăcea să-l considere un 
barbar. Era doar extrem de senzual, chiar dacă el 
nu se considera aşa. 

Fitzwilliam îi mângâie obrazul cu degetele şi o 
privi duios. 

— Diseară mergem la cină la Lord şi Lady 
Moreland. Dă-mi voie să te escortez la trăsură ca 
să te duci acasă şi să începi să te pregăteşti. Voi 
veni să te iau cu trăsura la şapte şi jumătate. 

Reputația ei se afla deja pe teren alunecos, aşa 
că momentul nu ar fi trebuit să se încheie cu 
dezamăgirea ei că nu încercase să profite de 
ocazie. În fond, nici nu avea nevoie ca el să se 
îndoiască şi mai mult de abilitatea ei de a se purta 
ca o doamnă. 

Îi întinse braţul, iar ea îşi strecură mâna în 
scobitura cotului său. Mergea atât de aproape de 
el, încât fusta i se atingea de pantalonii lui, dar 
apropierea aceea nu părea deloc scandaloasă. Nu 
ar fi trebuit să-şi dorească să se aplece spre el, să- 
şi lipească trupul de al lui? 

De ce îşi punea atâtea întrebări în ultima 
vreme? Era un bărbat bun pentru ea. Se potriveau 


foarte bine. 

Un lacheu cu o umbrelă îi urmă spre trăsură, iar 
Fitzwilliam o ajută să urce. 

— Ne vedem curând. Ține minte ce mi-ai promis. 
Fără Keswick. Reputaţiile domnilor nu sunt la fel 
de importante ca ale doamnelor. Nimănui nu-i 
pasă ce facem, de-asta atât de mulţi dintre noi 
excelează în a fi crai. Povestea asta urâtă cu 
sărutul va dispărea în curând, mai ales după ce ne 
vom căsători. 

Ea încuviinţă. 

— Iartă-mă din nou că am crezut că ai încercat 
să-i faci rău. 

O ciupi de bărbie, de parcă ar fi fost un copil. 

— Nu m-aş fi însurat cu tine dacă ai fi fost altfel. 

Trânti uşa şi îi ordonă vizitiului să o ducă acasă. 
Trăsura porni la drum. Aruncă o privire înapoi pe 
fereastră şi văzu că Fitzwilliam rămăsese acolo, 
uitându-se după ea. Işi făcea griji pentru ea. Dar 
cine îşi făcea griji pentru Sebastian? Dacă auzise 
zvonurile, dacă ar fi crezut că ea era de vină 
pentru răspândirea lor... Nu putea tolera aşa ceva. 

Imediat ce trăsura intră pe strada principală şi 
era sigură că Fitzwilliam nu o mai putea vedea, 
înclină capul pe fereastră, ignorând ploaia care 
cădea. 

— Chambers, du-mă la Easton House. 

— Da, milady. 

Se sprijini înapoi de banchetă şi scoase o batistă 
din poşetă, pe care o folosi să-şi tamponeze faţa. 
Ştia că Fitzwilliam nu ar fi fost de acord, aşa că 
trebuia să se asigure că nu afla niciodată. La urma 
urmelor, ştia să fie discretă. Scoase din nou capul 
pe fereastră. 


— Chambers, foloseşte drumul spre grajduri, nu 
intrarea principală. 

Nu auzi dacă acesta răspunse sau nu, din cauza 
tunetelor care începuseră. Îşi trase capul înapoi, 
sperând că nu era un semn că cerurile nu erau de 
acord cu acţiunile ei. N-ar fi căutat-o nimeni la 
intrarea servitorilor. Se va întâlni rapid cu 
Sebastian, îi va explica că nu era ea de vină 
pentru acele zvonuri urâte şi că, dacă le vor 
ignora cu toţii, vor dispărea în cel mai scurt timp. 
Nu i-ar fi luat mai mult de cinci minute; iar după 
aceea se va întoarce acasă. 

Destul de simplu. Şi dacă tot era acolo, îi va 
explica personal de ce fusese obligată să-i 
returneze colierul şi faptul că, din acel moment, 
trebuiau să se evite. Cu siguranţă va înţelege 
gelozia logodnicul ei, pentru că, fără îndoială, ar fi 
reacţionat la fel în cazul femeii cu care intenţiona 
să se căsătorească. Nu ar fi permis ca aceea să 
caute momente de singurătate cu un alt bărbat. Şi 
nici nu ar fi trebuit s-o permită. 

O năpădi apoi un gând înspăimântător. Dacă nu 
voia să o primească? Dacă scrisoarea şi acele 
zvonuri îngrozitoare care circulau distruseseră 
ultimele fărâme din prietenia lor? Era deja extrem 
de îngrijorată, când se opri trăsura. Dacă n-ar fi 
fost supărat şi dacă ar fi înţeles situaţia, i-ar fi 
trimis măcar o scrisoare care să indice acest 
lucru. 

În schimb, de când îi trimisese scrisoarea, 
avusese parte doar de tăcere din partea lui. 
Lacheul deschise uşa şi o ajută să coboare. Şi la 
fel cum se întâmplase la reşedinţa lui Fitzwilliam, 
îi fu al naibii de greu să ţină pasul cu ea, alergând 


pe alee. Îi părea dintr-odată imperios necesar să-l 
vadă pe Sebastian şi să îndrepte lucrurile între ei. 
Bineînţeles că îi era loială lui Fitzwilliam, dar nu-l 
putea ignora pe Sebastian. 

Ploaia venea în rafale, şi fiecare picătură rece 
era la fel de dureroasă cum suspecta că vor fi 
cuvintele lui de gheaţă. Se stropi în bălți, udându- 
şi tivul rochiei. Ajunse la uşa din spate şi bătu 
tare. Un lacheu deschise, iar ea se năpusti 
înăuntru, de parcă ar fi fost invitată. Servitorii 
făcură ochii mari, dar nu o opri nimeni, până când 
nu o ajunse din urmă majordomul în foaier. Era 
udă leoarcă şi părul îi ajunsese într-o dezordine 
dezastruoasă, dar nu-i păsa. 

— Anunţă-l, te rog, pe Excelenţa Sa că Lady 
Mary Wynne-Jones a venit în vizită. 

— Îmi pare rău, milady, dar nu primeşte vizite. 

Ridică bărbia şi vorbi cu toată mândria rangului 
deţinut de tatăl ei: 

— Pe mine mă va primi. 

Majordomul făcu o plecăciune uşoară de 
acceptare. 

— Am să-l anunţ că aţi venit. 

Se aşteptase ca bărbatul să plece pe hol, în 
schimb acesta porni în sus pe scări. Se întrebă 
dacă Sebastian se pregătea pentru cina de la 
familia Moreland. Deşi era destul de devreme, iar 
ea nu s-ar fi aşteptat ca el să participe. Putea fi 
foarte ciudat dacă nu ştia toată situaţia. Luase o 
decizie înţeleaptă să vină acolo, crucială de fapt, 
ca să se asigure nu-l va supăra în mod nejustificat 
pe Fitzwilliam în seara aceea. 

Privi în jur, văzu o oglindă şi se îndreptă spre 
ea. I se tăie respiraţia, de îndată ce-şi văzu 


imaginea reflectată. Arăta îngrozitor - i se 
pleoştise pălăria, iar părul îi căzuse din pricina 
multelor şuviţe ude. Arăta ca o pisica pe care 
încercase cineva să o înece. 

Cu siguranţă Sebastian s-ar fi prăpădit de râs, 
ca atunci când erau copii şi căzuse în râu. O 
salvase atunci. Avusese mare noroc că fusese pe- 
aproape, pentru că nu ştia deloc să înoate. Dar o 
învățase el după aceea. lar ea nu purtase nimic 
altceva în afară de lenjerie. Atunci nu i se păruse 
deloc un lucru rău, dar desigur, în acel moment 
era un gest de neconceput. Auzi paşi grei şi privi 
în sus. O surprinse faptul că cel care cobora nu 
era Sebastian. 

— Lord Tristan. 

El zâmbi uşor. 

— Lady Mary. 

— lartă-mi  formalismul. Pare mult prea 
pretenţios după toate prin care am trecut 
împreună, dar m-a surprins prezenţa dumitale. Am 
venit să-l văd pe Sebastian. 

— Da, mi-a spus Thomas. Din păcate, Sebastian 
nu e capabil să primească vizite. 

— Vizite? Sau pe mine? 

Începu să urce scările, fără să aştepte un 
răspuns. O ajunse din urmă destul de repede, o 
prinse de braţ şi o opri. 

— Aşteaptă, Mary. 

— Ştiu că l-au supărat bârfele, dar trebuie să-i 
explic. Se eliberă şi-şi continuă drumul. 

Tristan nu mai încercă să o oprească, dar era 
conştientă de faptul că paşii lui răsunau în urma 
ei. 

La capătul scărilor, urmă acel drum familiar 


care o mai condusese o dată spre pierzanie, doar 
că în momentul acela Tristan era singurul martor. 
Şi el cu siguranţă nu ar fi spus nimic. Avea să 
spună ce avea de zis şi apoi va pleca. Nimeni nu 
avea să ştie. Uşa era deschisă, aşa că intră pur şi 
simplu în cameră. Avu însă parte de un şoc 
îngrozitor. 

Sebastian era în pat, respirând greu şi ud 
leoarcă, de parcă el ar fi fost cel care alergase 
prin ploaie. Purta o cămaşă de noapte, desfăcută 
şi udă, care i se lipise de piele. Făcu câţiva paşi, 
cu foarte mare grijă, până când ajunse suficient de 
aproape să-i pună mâna de frunte. Febră. Nu era 
doar febril, era mult mai rău. Nu mai simţise 
niciodată o piele atât de fierbinte. 

— Arde. 

— Rana e purulentă. Am trimis după doctor. 

Chiar atunci simţi mirosul rânced. Văzu apoi că 
ținea ceva strâns în mână - un lanţ de aur 
filigranat atârna pe pat. Işi dădu seama că era 
colierul ei. Li atinse pumnul cu grijă. 

— N-am reuşit să-l fac să-i dea drumul, zise 
Tristan. 

Era o nebunie să creadă că faptul că îi returnase 
colierul îi deteriorase starea de sănătate. 

— Cum se putea întâmpla una ca asta? Doar s-a 
întâlnit cu noi. 

— Cred că s-a dat jos din pat prea repede, că s-a 
suprasolicitat. 

Din cauza ei. Din cauza suspiciunilor. Şi din 
cauza unchiului său. 

— Nu poţi rămâne, Mary. 

Încuviinţă din cap, absentă. Ştia acel lucru. 

— Îţi trimit de veste despre cum se simte de 


îndată ce îl vede doctorul. 

Încuviinţă din nou, înainte să se aşeze pe 
marginea patului şi să ia cârpa care se afla în 
vasul cu apă. O stoarse. 

— Mary, nu poţi rămâne, repetă el. 

— Da, ştiu. 

Îi puse cârpa udă pe frunte. Trebuia să meargă 
la o petrecere. Fitzwilliam avea să ajungă la ea 
acasă la şapte şi jumătate. Trebuia să fie gata. 
Plimbă cârpa pe cicatricile aflate de-a lungul 
gâtului său. Îi promisese lui Fitzwilliam că nu se 
va mai apropia niciodată de Sebastian, că nu va 
mai rămâne niciodată singură cu el. Doar că în 
acel moment nu erau singuri. Tristan era acolo. 

— Mary... 

— O să mă îmbolnăvesc dacă rămân aşa udă. 
Mergi, te rog, să vezi dacă vreuna dintre 
servitoare are să-mi împrumute o rochie, şi dacă 
găseşti vreuna care să mă ajute să mă schimb? 

— Nu trebuie să ne salvezi mereu, Mary. 

Se întrebă dacă nu cumva de data aceea se salva 
în acelaşi timp şi pe ea însăşi. 


Capitolul 18 

Părăsise Pembrook. Îl lăsase pe Rafe la cămin. 
Orfan. Aveau să-l pună la muncă, dar măcar 
primea mâncare şi haine. Pe Tristan îl vânduse 
unui căpitan de vas. Era doar un copil pe atunci, 
aşa că îşi putuse găsi justificări pentru acţiunile 
sale. Dar în acel moment era bărbat, şi nu avea de 
gând să abandoneze un camarad de arme pe 
câmpul de luptă. Nu avea să mai abandoneze 
niciodată pe nimeni. 


Se dezlănţuise războiul. Focul luptei mistuia 
totul. N-ar fi trebuit să fie atâta fierbinţeală. În 
Crimeea era o vreme mizerabilă, era frig, groaznic 
de frig. Cu toate astea, transpira în toiul luptei. 
Trebuia să ajungă la camaradul său rânit. Se lăsă 
foarte jos. În jurul său cădeau şi explodau obuze. 
Se auzeau tunuri. Oamenii strigau. Caii nechezau. 
Sărea sânge pe el, şi-l ardea. Ceva ascuţit îl 
străpunse într-o parte... Ţipătul lui chinuit îl aduse 
înapoi din adâncurile iadului. 

— Ssst. Ssst. 

Respirând cu greu, se trezi privind pierdut în 
nişte ochi verzi familiari. Vru să-i atingă obrazul 
moale. Cu siguranţă avea să fie rece. Dar când 
încercă să întindă mâna către ea, braţele nu-l 
ascultară. Îşi dădu seama că era legat. Se zbătu. 

— Nu! 

— Ssst, îi ceru ea din nou. Trebuie să ţi se 
trateze rana, Sebastian. Nu o să fie deloc plăcut. 

— Eliberează-mă. 

Vocea lui suna de parcă i-ar fi fost jupuit gâtul. 

— Nu te putem lăsa să te învârţi de colo-colo, 
frate. 

Tristan. La naiba. Se aşteptase la una ca asta de 
la Rafe, dar nu de la Tristan. Probabil Rafe ar fi 
savurat agonia pe care i-o cauza starea de 
neajutorare. 

— Doctorul o să-ţi dea eter, zise Mary încet. O 
să fii adormit până trece partea cea mai rea. 

Se zbătea, mişcându-şi capul dintr-o parte în 
cealaltă. 

— Nu, nu mă trimiteţi înapoi acolo. 

Nu voia să se întoarcă înapoi la coşmaruri şi la 
regrete. 


— Te ţin de mână. N-o să te părăsesc. 

— Nu. 

Ceva îi obstrucţiona vederea, ceva atârna 
deasupra feţei lui şi nu o putea vedea. 

— Respiră, Excelenţă, îi ordonă cineva. Respiră 
adânc. 

Nu voia să adoarmă. Ura să doarmă. Dacă 
dormea, visa, şi atunci ieşeau la suprafaţă toate 
regretele, toate coşmarurile... 

Se lupta să-şi ţină ochiul deschis, să rămână cu 
ea, să nu cedeze... 

Mary se temea că doctorul îi dăduse prea mult 
eter. După acel demers oribil de a-i curăța rana şi 
a îndepărta carnea infectată, îl trezise pe 
Sebastian atât cât să se asigure că trăia şi apoi îl 
îndopase cu laudanum, înainte să plece. 

— Cel mai bine ar fi să-l lăsaţi să doarmă până 
trece de ce este mai rău. 

Din când în când mârâia sau gemea. De multe 
ori spunea „nu”. Uneori chiar striga acel cuvânt. 

— Cu ce crezi că se luptă? întrebă ea, plimbând 
delicat o cârpă umedă pe gâtul şi pe pieptul lui. 

Tristan se lăsă pe spate într-un fotoliu aflat de 
cealaltă parte a patului. Se descălţă şi îşi aşeză 
picioarele încrucişate pe marginea patului. 

— Cu ce ne luptăm cu toţii. Cu demoni. 

Presupunea că avea să se lupte şi ea cu demonii 
proprii în zilele următoare. Onoarea o făcuse să-i 
scrie o scrisoare lui Fitzwilliam, iar spiritul de 
autoconservare o făcuse să mintă. li spusese că o 
migrenă o ţintuise la pat, şi că nu mai putea veni 
la cină. Cu siguranţă tatăl ei îşi petrecea seara în 
vreun club pentru domni, aşa că se îndoia că o va 
controla. 


Dacă se descoperea unde se afla cu adevărat ar 
fi avut mari necazuri. Dar nu regreta deloc că era 
acolo. Se gândi că îi putea mărturisi lui Tristan 
ceea ce nu i-ar fi putut niciodată spune lui 
Sebastian. 

— Am urât mereu faptul că am fost lăsată în 
urmă. 

— Şi Rafe a detestat să fie lăsat la orfelinat. Ar 
trebui să vorbiţi cândva. 

Se uită spre el. 

— Tu ai regretat că ai urcat pe corabie? 

— M-am gândit că o să fie o aventură 
distractivă. 

— Şi a fost? 

— Uneori. 

Îşi întoarse atenţia înapoi spre pieptul lui 
Sebastian. Era lat şi puternic. Şi-l imagină în 
luptă, mânuind o sabie ascuţită şi strălucitoare. 
Sau poate că avusese puşcă şi baionetă. 

— Ai auzit zvonurile că m-a sărutat cu forţa în 
grădină? întrebă ea, simțind cum i se înroşesc 
obrajii. 

— Nu prea dau atenţie bârfelor. 

Îi zâmbi suav. 

— Dar le-ai auzit. 

— Din păcate, da. 

— Voiam ca Sebastian să ştie că nu de la mine 
au pornit. Şi nici de la Fitzwilliam. Cred că trebuie 
să fi fost unchiul vostru, deşi nu-mi dau seama ce 
speră să obţină cu asta. 

— Suspectez că vrea doar să ne îngreuneze 
situaţia. Sebastian i-a tăiat accesul la fonduri şi i-a 
anunţat pe toţi cei cărora unchiul le datorează 
bani că le va plăti sumele doar dacă îşi dau 


cuvântul că nu-i vor mai oferi credit lui Lord 
David. Asta cu siguranţă i-a făcut viaţa mai grea. 

— Crezi că acela care l-a atacat pe Sebastian o 
să încerce din nou? 

— Cred că Sebastian va fi mai bine pregătit. O 
să se aştepte acum. 

— N-a fost Fitzwilliam. M-am gândit că aşa ai 
crezut. Dar ne-am întâlnit recent şi n-am văzut 
nicio rană pe chipul lui. 

— Atunci, probabil că nu vom şti niciodată cine a 
fost. Şi ar trebui să mă laşi să te conduc acasă, 
dacă nu vrei ca scrisoarea pe care i-ai trimis-o să 
devină doar o tactică de a întârzia aflarea 
adevărului. 

Ea clătină din cap. 

— Nu până nu-i scade febra. Privi apoi spre 
Tristan. Dar tu poţi pleca dacă vrei. 

— Şi să te las fără însoțitor? Mă crezi cumva un 
mojic? 

Cuvintele lui o făcură să zâmbească, deşi 
crezuse că n-o s-o mai facă niciodată. 

— Nu prea e în starea care să-i permită să mă 
necinstească. 

Tristan zâmbi - era un rânjet băieţesc familiar. 
Era foarte bucuroasă că nu şi-l pierduse. Spera să 
şi-l regăsească şi Sebastian într-o zi. 

— Ce ştii tu despre aşa ceva, milady? 

Chicoti încet. 

— Aproape nimic. Doar ce-am citit în romane. 

Lăsă picioarele jos, apoi se aplecă şi-şi luă 
cizmele. 

— Sunt în josul holului, dacă ai nevoie de mine. 
Deveni apoi brusc foarte posomorât. Mă bucur că 
eşti aici, Mary. Şi deşi fratele meu n-ar recunoşte- 


o, cred că la fel va fi şi el când se va trezi. 

Atâta timp cât avea să se trezească. 

— Somn uşor. 

— Ce bine ar fi dacă aş putea dormi... 

Intonaţia vocii lui transmitea ceva ce n-ar fi 
recunoscut: ca şi fratele său, şi el se lupta cu 
demonii săi în somn. 

Camera deveni incredibil de liniştită după ce 
plecă. Liniştea era atât de mare, încât nu auzea 
decât ticăitul ceasului şi respiraţia greoaie a lui 
Sebastian. Stinse toate lămpile, până când doar 
cea de lângă ea rămase aprinsă. Arunca o 
strălucire palidă asupra jumătăţii nevătămate a 
feţei lui Sebastian. Nu-i găsea cicatricile 
respingătoare, dar se gândi că, după ce se va 
trezi, va fi recunoscător că nu stătuse acolo, 
studiindu-i carnea mutilată. 

— Pembrook. 

O sperie izbucnirea lui neaşteptată, dar încercă 
să nu între în panică din cauza agitaţiei lui bruşte. 
Repetă din nou numele moşiei sale, ceva mai tare. 

Trase aer în piept şi deschise ochii. 

— Pembrook. 

Probabil delira. 

— Nu, eşti la Londra, îi zise ea, atingându-i 
fruntea. O apucă de încheietura mâinii şi o trase 
aproape. II dezlegaseră după ce doctorul îşi 
terminase treaba. Avea foc în privire. 

— Pembrook. Tot ce contează. Trebuie s-o 
revendic. 

— Ai recuperat-o deja. E a ta din nou. N-o să ţi-o 
ia nimeni a doua oară. 

Se calmă, dar continuă să o studieze. 

— A mea. 


— Ata. 

Adormi din nou, iar Mary începu încă o dată să-i 
şteargă sudoarea de pe gât. Nu era sigură că până 
în acel moment înţelesese adevărata lui obsesie 
pentru Pembrook. Insemna totul pentru el. Febril 
şi la un pas de moarte, nu strigase după o femeie, 
sau după fraţii săi; n-o strigase nici măcar pe ea, 
ca prietenă. Strigase numele unei moşii, al unui 
vechi castel care rezistase trecerii timpului. Ceva 
care nu-l putea lua în braţe, nu-l putea mângâia şi 
nu-i putea vorbi în timpul unei nopţi lungi de 
iarnă. Totuşi, nu părea să conteze. lubea 
Pembrook. Insemna totul pentru el. 

Ce anume avea Pembrook, de punea astfel 
stăpânire pe oameni? Ca să-l aibă, unchiul său 
făcuse lucruri îngrozitoare. Ca să-l revendice, 
Sebastian devenise un om obsedat, care nu se 
putea gândi la nimic altceva. Eliberase un băiat, 
doar ca să-l vadă întorcându-se cu inima 
aparţinând în totalitate moştenirii lui, Pembrook. 


Capitolul 19 


— Unde e? 

— Milord, începu Tristan, încercând să-l 
liniştească pe omul care năvăli în foaier la scurt 
timp după ce bătu de miezul nopții. 

Unul dintre oamenii lui Rafe, care stătea de 
pază afară, îl oprise până fusese găsit Lord 
Tristan. Din fericire, încă nu se culcase, ci se 
bucura de un pahar de whisky, în bibliotecă. 

— Unde e? strigă Lord Winslow. Mary! 

— Uşurel, milord. 

Winslow îl privi. 


— Ştii ce i-aţi făcut tu şi cu blestematul de frate- 
tău? Aţi compromis-o! 

— El n-a avut niciun amestec, se auzi deodată o 
voce suavă. 

Tristan se uită în sus şi o văzu pe Mary pe 
palier. Când se uită înapoi la Winslow, faţa 
bărbatului era atât de roşie de furie, încât se temu 
să nu facă un atac de apoplexie. 

— Nu e ceea ce crezi, milord. 

— Este îmbrăcată ca o servitoare... Şi vine din 
dormitor, se bâlbâi el. 

Poate că era îmbrăcată ca o slujnică, dar cobora 
scările cu un aer atât de regal, încât n-ar fi fost 
niciodată confundată cu una. Avea părul prins în 
coadă. Era ceva destul de familiar pentru el, 
pentru că purtase adesea părul strâns astfel când 
venea în vizită la Pembrook. Dar cu siguranţă în 
acele clipe nu mai semăna cu o copilă. 

— Vii cu mine acasă în acest moment, strigă 
tatăl ei. 

— Nu. Sebastian se luptă cu febra. O să rămân 
aici până îşi revine. 

— Mă sfidezi? 

— Nu am de ales. 

— N-au decât să angajeze o infirmieră. 

Încet şi cu părere din rău, clătină din cap. 

— Nu. 

— Fitzwilliam nu va tolera un asemenea afront! 
Şi nici să petreci o noapte întreagă în reşedinţa 
unui burlac! 

— Cum ai aflat unde sunt? 

— Am fost la club. A venit şi Fitzwilliam. A zis că 
le-a trimis soţilor Moreland scuzele lui, dar că nu 
a mai avut chef să meargă acolo, cu tine rămasă 


acasă singură, cu o migrenă. Auzi, o durere de 
cap. Tu, care n-ai avut niciodată nici măcar un 
guturai. Când am ajuns acasă şi am văzut că nu 
eşti, am vorbit cu vizitiul şi mi-a mărturisit că te-a 
adus aici. Ce-i cu nebunia asta? Dacă reputaţia îţi 
e ruinată n-o să mai ai nimic! 

Ea se apropie şi-i atinse obrazul. 

— L-am mai salvat o dată pe Sebastian. Pot s-o 
fac din nou. 

Winslow se uită urât la Tristan. Dar acesta din 
urmă doar ridică din umeri. 

— Am încercat s-o convingă să plece, milord. 
Dar vrea să rămână. Una dintre servitoare e tot 
timpul cu ea. Le trimit pe toate sus, dacă asta vă 
mai linişteşte. li datorăm viaţa noastră. N-am 
profita niciodată de Mary. 

— Nici nu contează dacă o faceţi sau nu. Nu 
vreau să mă gândesc câte bârfe o să se audă. 

— Îi voi explica lui Fitzwilliam, se oferi Mary. Va 
înţelege. 

— Nu te baza pe asta, fata mea. Şi-apoi ce? N-o 
să te mai vrea niciun alt bărbat. Bărbaţilor nu le 
plac femeile compromise. 

— Nu e compromisă, izbucni Tristan. 

— Dar va fi în ochii societăţii. 

— Doar dacă spui tu ceva despre asta, zise Mary 
încet. Dacă îmi susţii povestea că am stat la pat cu 
o migrenă, nimeni nu va şti altceva. 

Tristan se uita la Lord Winslow cum se frământa 
să ia o decizie. Nu putea decât să spere ca el, 
unul, să nu aibă niciodată fiice, fiindcă păreau să 
dea multe bătăi de cap. In cele din urmă, Winslow 
încuviinţă. 

— Chestiunea prezenţei tale aici va rămâne între 


noi. Aş vrea să-mi dai cuvântul, Lord Tristan. 

— Ai cuvântul meu. 

— Bine, atunci. Când o să te poţi întoarce acasă, 
Mary, s-o faci la adăpostul nopţii. 

In loc să răspundă, ea cobori şi-l îmbrăţişă pe 
tatăl ei. 

— Mulţumesc, şopti. 

Se grăbi apoi pe scări, să se ocupe în continuare 
de pacientul ei. 

— E o fată foarte curajoasă, Winslow, zise 
Tristan sobru. 

— Asta nu va fi o consolare prea mare, dacă află 
cineva despre prezenţa ei aici. 

li amorţise braţul. Totuşi nu făcea nicio mişcare, 
ca nu cumva să o trezească. 

Era într-o situaţie mult mai îngrozitoare decât 
fusese cea cu sărutul din grădină. Se afla în patul 
lui, cu capul cuibărit pe umărul său, şi deşi nu-şi 
prea simţea braţul, ştia că o trăsese aproape. Nici 
nu mai conta că era complet îmbrăcată. Era în 
patul lui. 

Oare de când era acolo? Cât timp durase febra? 
Tot mai avea dureri pe o parte şi simţea că zona 
era încă sensibilă. Işi amintea imagini fugare: 
doctorul, Tristan. Puțin şi pe Rafe, spunând o dată: 
„Să nu îndrăzneşti să mă părăseşti din nou”. Sau 
fusese doar un vis? Mary. Apă rece alunecându-i 
pe gât. Cârpe reci pe frunte. Cuvinte blânde, o 
voce  blajină. Vocea lui Mary. Mereu Mary. 
Atingeri delicate. Mary. Incurajări. Mary. Supă cu 
gust îngrozitor. Mary. Parfum slab de orhidee. 
Mary. 

Purtase părul prins în coadă cu o panglică cât 
timp îl îngrijise. Doar că, în acel moment, începuse 


să-i alunece... Era aşa des, atât de cârlionţat. Oare 
cum reuşea să şi-l strângă în acel coc pe care-l 
purta? îşi trecu degetele de la mâna pe care şi-o 
simţea încă prin câteva şuviţe ce păreau 
încurcate, dar de fapt erau la fel de moi ca 
mătasea. La fel ca în seara aceea, când îi trecuse 
mâna prin păr şi-şi vârâse limba în gura ei, ca un 
barbar. Se pierduse în plăcerea reprezentată de 
ea şi reuşise să uite pentru câteva clipe de 
deciziile care-l bântuiau şi de cicatricile care îl 
mutilau... 

Se smuci şi-şi atinse faţa. Unde naiba era peticul 
de pe ochi? Se răsuci să se uite. Era pe o masă 
îndepărtată şi, aşa prins sub greutatea ei, nu 
putea ajunge la el. 

Ea gemu şi oftă. Sebastian îşi dădu seama că 
mişcările lui o deranjaseră. Slavă Domnului că se 
cuibărise pe partea lui bună şi că o putea scuti de 
acea imagine grotescă. Deşi era un pic cam târziu 
să evite ca ea să-l vadă. Mary ridică uşor capul şi-l 
privi chiorâş. 

— Relaxează-te, partea cealaltă e în penumbră. 

Vocea ei era cea a unei femei trezite din somn. | 
se strânse stomacul când şi-o imagină trezindu-se 
după o noapte de dragoste pasională. O noapte cu 
Fitzwilliam. 

Dacă nu cumva reputaţia îi era complet distrusă. 
Se întrebă din nou de când stătea acolo. 

Se întinse. Mişcarea lentă şi sinuoasă îi 
împingea sânii în afară şi făcea ca nasturii 
corsajului să-i ţină cu greu în ascunzişul lor. Din 
păcate se descurcau de minune. 

De unde îi venise acel gând? Doar era vorba 
despre Mary - prietenă, sfătuitoare, infirmieră. 


Femeie. Ultima variantă îl tulbura cel mai tare. De 
fiecare dată când o vedea, îşi amintea că crescuse. 
Totuşi, acolo, în dormitorul lui, deveni conştient 
de faptul că amândoi crescuseră. Jocurile pe care 
le-ar fi jucat în acele clipe n-ar fi mai fost 
nevinovate, n-ar fi mai condus doar la chicoteli şi 
râsete. Ci mai degrabă ar fi inclus suspine lungi şi 
gemete adânci... 

Sângele îi năpădi braţul, cauzând pişcături 
dureroase, care îi aduseră gândurile înapoi pe 
făgaşul pe care ar fi trebuit să rămână. 

— Ai părut deranjat. 

Ea râse încet, evident fără să se simtă jignită de 
afirmaţia lui critică. 

— M-a prins ploaia pe drum încoace. N-am făcut 
altceva decât să-l usuc, aşa că şi-a făcut de cap. E 
nevoie de multă muncă să-l îmblânzesc. 

— Îmi place aşa sălbatic. 

Rămase nemişcată. Abia respira şi-l privea de 
parcă i-ar fi făcut un compliment neobişnuit. Se 
dădu jos din pat şi el o putu vedea mai clar. Purta 
o rochie neagră oribilă, care o făcea să arate ca o 
cerşetoare. 

— Anticipai doliul morţii mele? întrebă el încet. 

Ea îi zâmbi din nou, deşi nu la fel de strălucitor. 

— Ştiam că n-o să mori. Nu te-aş fi lăsat. 

Aşa cum refuzase să stea deoparte şi când 
unchiul său complotase să-l omoare. 

— Te simţi mai bine. Am fost aşa uşurată aseară, 
când ţi-a dispărut febra, zise ea. 

— Cât a durat? 

— Trei nopţi. 

— Şi ai fost aici tot timpul? 

Ea încuviinţă. 


— Tata ştie că sunt aici, deşi nu este prea fericit 
în legătură cu asta. 

— Cred şi eu. 

Îi aruncă o privire furioasă. 

— Dar va face tot ce-i stă în putere să ţină secret 
unde am fost. Iar Tristan i-a ameninţat pe servitori 
cu concedierea dacă suflă vreunul o vorbă despre 
ce s-a întâmplat în casă. Poate fi destul de 
intimidant când vrea. 

— Ar fi trebuit să te intimideze şi pe tine să 
pleci. 

Mary rânji. 

— A încercat. Zâmbetul îi dispăru. Dar nu 
puteam suporta să nu fiu lângă tine când sufereai. 
Aş vrea să fi fost alături de tine la fiecare 
suferinţă. 

Incepu să clipească rapid, iar Sebastian înţelese 
că era pe punctul de izbucni în plâns. Se lupta atât 
de straşnic să n-o facă, doar pentru că ştia că el 
detesta să vadă lacrimi. Voia să-i spună că se 
bucura că nu fusese alături de el, că prezenţa ei n- 
ar fi făcut decât să îngreuneze lucrurile, pentru că 
şi-ar fi făcut griji pentru ea. Aşa cum şi-n acel 
moment era îngrijorat. Trei nopţi. Cu siguranţă 
reputaţia îi fusese distrusă. 

— Cum îţi va explica tatăl tău absenţa? 

Oare ce era în neregulă cu vocea lui? De ce suna 
atât de acuzator? 

— Nu-ţi face griji, Keswick, nu sunt 
responsabilitatea ta. Il trimit pe valetul tău să se 
ocupe de tine şi-l rog pe bucătar să-ți aducă sus o 
tavă cu mâncare. Odihneşte-te şi recapătă-ți 
forțele. Mă tem că unchiul tău încă n-a terminat 
cu tine. 


Se întoarse să plece. Sebastian se ridică în capul 
oaselor, îşi aruncă picioarele peste marginea 
patului şi îşi dădu seama că nu era îmbrăcat 
potrivit ca să-l vadă cineva. De fapt, nu purta 
nimic, îşi trase un cearşaf în jurul mijlocului. 

— Nu ştiu cum să-ţi mulţumesc. 

Se uită la el de parcă ar fi spus cel mai prostesc 
lucru pe care-l auzise vreodată. 

— Să rămâi prietenul meu. 

Chiar credea că exista vreo afurisită de şansă să 
nu fi fost aşa? Că ar fi putut fi altfel? Nu era 
nimeni la care să fi ţinut mai mult, în afară de 
fraţii săi. Dar în timp ce gândea acele lucruri, îşi 
dădu seama că sentimentele lui se schimbaseră. 
De fapt, nici nu era prea sigur ce anume simţea 
pentru ea. Când erau copii înotaseră împreună, şi 
nu se gândise de două ori la felul în care îi stăteau 
desuurile. În acel moment însă, s-ar fi gândit. Ar fi 
observat umbrele care tentau orice bărbat, care îl 
ispiteau şi pe el. 

— Pentru totdeauna, zise atât de încet, încât nici 
nu era sigur că îl auzise. 

— Merg să mă ocup de nevoile tale. După care 
trebuie să mă întorc acasă. 

„Nu pleca.” îi stătea pe limbă să-i spună asta, 
dar se abţinu. Nu putea să-şi arate slăbiciunile, nu 
se putea baza pe nimeni, îl enerva faptul că 
avusese deja nevoie de ajutor. Trebuia să-şi 
recapete forțele şi să se întoarcă la Pembrook. 

In Londra nu făcea altceva decât să-i distrugă 
reputaţia lui Mary. Trebuia să se distanţeze de ea. 
Poate aşa va înceta să-i mai facă rău. 


Capitolul 20 


— Tatăl meu e foarte nemulţumit de bârfele care 
se aud prin oraş. Se pare că lucrurile au evoluat 
de la un sărut, la a-ţi petrece noaptea la reşedinţa 
lui Keswick. 

Lord Fitzwilliam rostise acele cuvinte de parcă i- 
ar fi fost greu să-şi închipuie că erau adevărate. 

După ce se asigură că Lord Tristan fusese trezit 
din somn ca să vegheze asupra fratelui său, că 
valetul se îndrepta spre dormitorul lui Sebastian şi 
că un servitor îi pregătea o tavă cu mâncare, Mary 
ceru să i se pregătească trăsura. Se întoarse 
acasă, se aşeză în pat şi căzu într-un somn adânc 
până spre după-amiază. Abia îşi terminase baia, 
când fu informată că Lord Fitzwilliam venise s-o 
vadă. In biblioteca tatălui ei. Acolo unde o şi 
ceruse în căsătorie. 

Stătea în faţa ei implacabil, ca atunci când 
aflase bârfele despre sărut. Doar că zvonurile 
care-i ajunseseră la urechi de atunci erau mult 
mai îngrozitoare. Atât de îngrozitoare, încât tatăl 
ei stătea lângă masa cu sticla de whisky, îşi turna 
lichidul chihlimbariu şi-l bea cu o vitează care o 
făcea să se întrebe de ce se mai obosea să 
folosească un pahar. 

— Trebuia să nu mai vorbeşti cu Keswick... 

— N-am făcut-o. N-am spus niciun cuvânt în tot 
timpul cât am fost acolo. 

Nu era chiar o minciună. Şuşotise, amăgise, 
liniştise şi asigurase. Niciodată nu-i adresase doar 
un singur cuvânt, spusese mereu cel puţin două. 
Ştia că despica firul în patru, dar nu-i plăcea să fie 
mustrată. 

— Ai stat trei nopţi în reşedinţa lui. 


Se uită spre tatăl ei. El doar clătină din cap. 
Aşadar, nu-i spusese el. Atunci, de unde aflase 
Fitzwilliam... 

— Te-a văzut cineva intrând, răspunse el, de 
parcă ar fi pus întrebarea cu voce tare. Şi cineva 
te-a văzut plecând. 

— Aşadar, Lord David a trimis spioni. Nu voia să 
se gândească la faptul că poate Fitzwilliam fusese 
cel care trimisese spionii. Keswick a fost bolnav. 
Nu putea profita de situaţie. Şi n-ar fi făcut-o, nici 
dacă ar fi putut. 

— Nu, preferă să profite de tine când sunteţi în 
grădină. 

— S-a întâmplat o singură dată şi n-a profitat de 
mine. 

— Deci ţi-a plăcut atenţia lui. 

Mary oftă şi-şi privi mâinile împreunate - nu 
purta nicio bijuterie. Bănuia că nu va mai purta 
nicio verighetă pe deget. 

— Am mai discutat despre asta. Nu văd niciun 
motiv să vorbim din nou. 

— Mă tem că va trebui să-mi retrag cererea în 
căsătorie. 

ISe strânse inima şi închise ochii. Ştiuse că 
acela era un posibil rezultat al acţiunilor sale. 
Înghiţi în sec, deschise ochii şi îi întâlni privirea 
animată de toată puterea pe care-o avea. 

— Desigur, milord. Nici nu mă aşteptam la 
altceva. 

Păru stânjenit pentru o clipă, ba chiar păru să 
regrete. 

— Regret orice durere sau umilinţă pe care ti-au 
provocat-o acţiunile mele, zise ea. Cred că eşti un 
om bun şi mariajul cu tine ar fi fost satisfăcător. 


Dar nu-mi stă în fire să ignor pe cineva care 
suferă, indiferent de consecinţele personale, o 
calitatea care cred că m-ar face o soţie exemplară, 
dar şi dificilă în acelaşi timp. 

Fitzwilliam îşi studia pantofii lustruiţi. Aproape i 
se păru că vede un zâmbet pe faţa lui. 

— Tatăl meu insistă să închei acest aranjament 
înainte ca reputaţia bună a familiei mele să mai 
aibă de suferit. Chiar dacă nu-mi poate nega ce mi 
se cuvine după moartea sa, îmi poate tăia 
fondurile cât încă e în viaţă şi, în afara 
generozităţii sale, nu am nicio altă sursă de venit. 

— Milord, dacă-mi permiţi, interveni tatăl ei. Aş 
putea avea grijă să-i cresc zestrea. 

— Mi-ar aduce cinci mii pe an? 

Tatăl ei îşi plecă privirea în pământ, iar pe Mary 
o duru inima pentru el. 

— Nu, milord. O mie, poate două, în cel mai bun 
caz. _ 

— Atunci, din păcate, nu va fi suficient. In plus, 
tată meu nu mai crede că Mary ar fi o marchiză 
excepţională. Familia mea nu tolerează 
scandalurile şi nu doresc să-i ies din graţii. 

— Şi nu te pot învinui pentru asta, zise ea. 

— Vă doresc numai bine. 

Incuviinţă uşor din cap şi părăsi încăperea. 

Se gândi că ar fi trebuit să se simtă nefericită, 
dar nu era decât absolut epuizată. 

— N-ar fi trebuit să te las să rămâi, zise tatăl ei. 

— Nu mai contează. Era deja cineva care 
urmărea totul. Trebuie să-i spun lui Sebastian... 

— Mary. 

— Printr-o scrisoare, atât. Dar trebuie să ştie că 
este posibil să existe un spion în mijlocul lor. 


— Trimite scrisoarea, apoi fă-ţi bagajele. Pleci în 
două zile. 

— Şi-apoi? întrebă ea. 

— Încă nu m-am hotărât. 

— Nu vreau să mă întorc la mănăstire. 

— Nici eu nu vreau să te trimit înapoi. Îşi turnă 
coniac în pahar şi-l dădu pe gât. Mary, ştiu că ai 
considerat mănăstirea o pedeapsă, dar n-am ştiut 
cum altfel să te protejez. Erai un copil foarte 
impulsiv şi încăpățânat. Mi-era teamă că-l vei 
înfrunta pe Lord David. 

Nu se gândise nici măcar puţin la acea 
posibilitate. 

— Aşadar, m-ai crezut? 

— Ştiu că atunci când era copil îi plăcea să rupă 
aripile muştelor. Dar n-am fost niciodată prea bun 
în astfel de situaţii. Nu aveam decât nişte vorbe pe 
care le auziseşi sau nu. 

— Le-am auzit. 

— Şi dacă ar fi aflat, te putea vedea ca pe o 
ameninţare, în noaptea aceea, când ai fost la balul 
lui... N-am vrut să te las, dar Fitzwilliam a insistat. 

Aşa că cedase. O durea să înţeleagă ce om slab 
era tatăl ei. II iubise mereu şi-l considerase un 
uriaş printre oameni, dar, din păcate, în realitate 
era un bărbat foarte slab de înger. 

— Avei de gând să mă laşi la mănăstire pentru 
totdeauna? _ 

— Nu ştiu ce-aveam de gând. Incepusem deja să 
beau prea mult şi nu voiam să mă vezi aşa. Dar 
mătuşa ta, Dumnezeu s-o binecuvânteze, a preluat 
controlul situaţiei. Nu mă pot abţine de la băutură, 
Mary. Am fost foarte bucuros când Fitzwilliam s-a 
arătat interesat de tine. Ai fi fost în siguranţă în 


Cornwall. Nu m-am gândit niciodată să te 
căsătoresc ca să te protejez, dar mătuşa ta a avut 
dreptate. Dar acum că lorzii de Pembrook s-au 
întors, îşi pot purta singuri bătăliile. Lord David o 
să te lase în pace. Îşi umplu din nou paharul şi 
dădu pe gât lichidul chihlimbariu. Meriţi un tată 
mai bun. O să vorbesc cu nepotul meu şi-o să-l fac 
să înţeleagă că trebuie să-ţi dea o rentă în fiecare 
an. 

Nu era sigură dacă avea să reuşească acel lucru, 
pentru că era un om slab. 

— Poate după ce ne întoarcem la Willow Hali, ne 
putem gândi împreună şi să găsim o soluţie, 
propuse ea. 

Încuviinţă din cap, apoi se întoarse din nou la 
coniacul său. Era prima dată când ea se simţea ca 
o povară. Se ridică grațios şi părăsi încăperea, 
lăsându-l singur cu demonii lui. Se gândi că ar fi 
fost o soţie excelentă pentru Henric al VIII-lea, 
pentru că şi-ar fi putut înfrunta sfârşitul cu capul 
sus. 

— Unul dintre noi trebuie să se însoare cu ea. 

Aşezaţi pe scaune în dormitorul lui Sebastian, 
nici el, nici Rafe nu clipiră când auziră afirmaţia 
lui Tristan. Acesta din urmă stătea lângă cămin, cu 
braţul lipit de cămin, frecând marmura cu degetul 
mare, de parcă ar fi descoperit un pic de mizerie, 
care nu voia să dispară. 

Sebastian se vindeca greu şi obosea repede, aşa 
că nu-şi părăsise încă dormitorul. Il rugase pe 
Tristan să facă cercetări şi să afle dacă reputaţia 
lui Mary era în siguranţă. Se părea că nu era. 

— Dacă am juca o partidă de cărţi? începu Rafe. 
Învinsul se pricopseşte cu căsătoria. 


— Te cred în stare să trişezi, zise Tristan. 

— Întrebarea e alta: Aş trişa ca să pierd sau ca 
să câştig? 

— Nu vom hotări asta printr-un joc de cărţi, 
mormăi Sebastian. Oricum, decizia a fost luată. 

— Da? Tristan ridică din sprâncene. Şi cine o să 
fie atunci? 

— Tu. Tu eşti cel care a lăsat-o să între şi să 
rămână. 

Se aştepta ca fratele său să fi protestat, dar în 
schimb, acesta doar încuviinţă scurt. 

— Bine atunci. Ar trebui să mă duc să-i cer mâna 
cât încă mai e în Londra. Am auzit că tatăl ei vrea 
s-o trimită de-aici. 

Făcu doar doi paşi, înainte ca Sebastian să 
izbucnească: 

— Lua-te-ar naiba, Tristan, ştii bine că eu voi fi 
cel care o va lua de soţie. 

Fratele său se întoarse, afişând un zâmbet 
ironic. 

— Pentru o clipă am crezut că ţi-ai recăpătat 
simţul umorului. 

Uitase cât de mult îi plăcea cândva să facă 
glume. 

— Tu eşti cel cu simţul umorului. Eu am fost 
mereu cel mai serios. Aşa ne şi deosebea Mary. 

— Cred că era ceva mai mult de-atât. 

Poate, dar în acel moment Sebastian nu avea 
niciun chef să cerceteze ceva ce-ar fi putut să fie. 
În loc de asta, se uită spre Rafe. 

— Presupun că nu eşti îndrăgostit nebuneşte de 
ea. 

— Nici n-ar conta dacă aş fi. Căsătoria nu e 
pentru mine. 


Aproape că simţi nevoia să-i ceară să explice la 
ce se referea. 

Doar că mezinul familiei părea hotărât să 
rămână un mister. Sebastian se întoarse spre 
Tristan. 

— Ne acorzi o clipă? 

— Fără să mă simt jignit. 

Tristan voia să scoată în evidenţă ceva. 
Sebastian bănuia că fratele său geamăn se cam 
săturase de toanele lui Rafe. 

— Pun să ţi se pregătească o trăsură, continuă 
Tristan, părăsind încăperea. 

Odată rămas singur cu Rafe, Sebastian nu era 
sigur ce voia, sau ce simţea nevoia să spună. 

— Când am avut febră am visat că te-ai aplecat 
deasupra mea şi că mi-ai poruncit să nu te 
părăsesc. 

Rafe ridică nepăsător din umerii lui laţi. Nu avea 
decât douăzeci şi doi de ani, dar ochii îl făceau să 
pară mult mai în vârstă. Poate chiar mai bătrân 
decât Sebastian. 

— Tristan a crezut că era posibil să mori, aşa că 
am venit. 

— Te-aş fi luat cu mine dacă aş fi putut, dar dacă 
am fi rămas împreună, creşteau şansele să fim 
descoperiţi şi mi-era teamă că am fi putut muri din 
cauza asta. 

— Puteai să ne urci pe toţi pe o corabie. 

— Şi dacă se scufunda într-o furtună, cine-ar fi 
mai rămas să ia înapoi ceea ce ne-a furat unchiul? 
Separându-ne, exista o şansă ca măcar unul dintre 
noi să supravieţuiască şi să se răzbune. 

— Cui i-ar fi păsat? Pământul, titlul... Nu sunt 
carne şi oase. 


— Sunt moştenirea noastră. 

— La fel şi sângele nostru. Îşi mută privirea. Nu 
vom cădea de acord niciodată. E în trecut şi e 
inutil să mai discutăm despre ceva ce nu poate fi 
schimbat. 

— N-am să-ţi cer iertare, pentru că nu cred că 
am făcut nimic care să necesite iertare. Am făcut 
ce am crezut de cuviinţă atunci. Poate că odată cu 
trecerea anilor, şi acumulând experienţă, aş fi 
făcut alte alegeri. 

Rafe îl ţintui cu privirea pe Sebastian. 

— Ai putea spune la fel şi despre Mary? 

— Nu. Sper să-i pot câştiga iertarea într-o zi. 

Rafe zâmbi în colţul gurii. 

— Mă bucur să aud asta. Începusem să cred că 
te consideri total nevinovat. 

— Nici pe departe. Am greşit mult şi pot doar să 
sper că Mary nu va avea prea mult de suferit din 
cauza asta. 

Şi spera că ea îi va accepta cererea în căsătorie. 
Spusese adevărul, nu credea că-i datora scuze lui 
Rafe. Dar asta nu însemna că nu-l măcina vina în 
fiecare zi. Şi deja putea adăuga şi compromiterea 
lui Mary pe lista regretelor lui. Mary. O femeie al 
cărui ghinion era să fie salvatorul lui. 

— Dacă te-ar fi iubit cu adevărat, Fitzwilliam l-ar 
fi înfruntat pe tatăl său şi ar fi găsit o cale să fie cu 
tine, zise Alicia. 

Venise cu o oră înainte, ca să o ajute pe Mary cu 
împachetatul, dar până în acel moment nu făcuse 
altceva decât să stea pe pat şi să se uite. 

— N-a pretins niciodată că mă iubeşte, zise 
Mary. 

— Dar te-a cerut în căsătorie. 


— Cred că iubea ideea zestrei mele. Şi-n plus, ai 
dreptate, ar fi trebuit să-şi înfrunte tatăl. Asta mă 
deranjează mai mult decât faptul că nu mă iubea. 
Dacă stau să mă gândesc că n-ar fi fost un bărbat 
independent şi că ar fi rămas sub papucul tatălui 
său, îmi dau seama că mariajul cu el ar fi fost o 
greşeală îngrozitoare - tremură când se gândi cât 
de uşor ceda şi tatăl ei în faţa problemelor. 

Nici nu voia să-şi închipuie că poate avea acele 
gânduri din pricina lui Sebastian. El era un om 
independent, care luase propriile decizii şi 
rămăsese ferm pe poziţii. Desigur, tatăl lui murise, 
dar chiar şi dacă ar fi fost viu, nu-l vedea pe 
Sebastian permițându-i să-i dicteze cum să-şi 
trăiască viaţa. 

— Urăsc faptul că pleci. Sezonul încă nu s-a 
terminat, se plânse Alicia. 

— Pentru mine, da, o asigură Mary. Ar trebui să 
iei rochiile mele. Va trebui să le scurtezi puţin, dar 
eu sigur nu voi mai avea nevoie de ele. 

Putea vedea să verişoara ei era chinuită de două 
sentimente contradictorii: era bucuroasă pentru 
noile rochii din garderobă, dar şi tristă din cauza a 
ceea ce însemna faptul că le primea. 

— Dar nu-i corect, zise Alicia. 

— Ştiam sigur ce fac. Ştiam că este o nebunie şi 
că vor exista repercusiuni. 

— Atunci, de ce ai făcut-o? 

Cum să-i explice? Mary se opri din împăturirea 
cămăşii de noapte. Ar fi putut să le roage pe 
servitoare să-i pregătească bagajul, dar avea 
nevoie de ceva care să-i ocupe timpul, ca să nu 
înnebunească în aşteptarea zilei următoare. Era o 
prostuţă că îşi petrecea timpul acolo. Ar fi putut să 


meargă în parc şi să se mai bucure puţin de 
Londra, cât încă era acolo. 

— Sunt foarte singuri aici, Alicia, deşi n-ar 
trebui să fie aşa. N-au greşit cu nimic, şi totuşi 
toată lumea îi priveşte cu suspiciune şi îndoială. 
Cuvântul unchiului lor cântăreşte mai greu decât 
al lor. Sunt străini în lumea asta în care s-au 
născut. Când am văzut cât de bolnav era 
Sebastian, cât de mult suferea... n-am putut să nu 
fiu lângă el. Toată lumea i-a abandonat şi nu vreau 
să fac şi eu la fel. 

— Asta trebuia să-i spună Fitzwilliam tatălui său. 
Sau ceva asemănător. 

— Presupun că i-ar fi spus, dacă ar fi crezut în 
mine. 

— Mama încearcă să-l convingă pe unchiul să te 
lase să rămâi la noi. 

— Nu cred că va reuşi. 

— L-ai iubit? 

— Când eram copil, da. 

Alicia ridică din sprâncene. 

— Eu credeam că l-ai cunoscut pe Fitzwilliam 
abia la începutul sezonului, la primul bal. 

Mary închise ochii. Oare de ce gândurile ei se 
îndreptau în permanenţă spre Sebastian? 

— Da, ai dreptate. Ţineam la el, dar nu ştiu dacă 
îl iubeam. Totuşi, mi se pare că dacă-l iubeam, 
acum aş fi trântită în pat, plângând. Se aşeză pe 
pat, lângă Alicia. Aranjă perna cu pene şi şi-o puse 
în spate. Ar trebui să fiu de neconsolat, nu-i aşa? 

— Dacă îl iubeai, cred că da. Pot să fiu sinceră? 

— Vrei să spui că în trecut n-ai fost sinceră cu 
mine? 

Alicia afişă un zâmbet neastâmpărat. 


— Niciodată intenţionat, dar în privinţa asta, ei 
bine... 

N-am crezut niciodată că Fitzwilliam era destul 
de potrivit pentru tine. E teribil de... aşezat. 
Seamănă mai degrabă cu un ou fiert. Dacă îl 
spargi, ştii exact ce găseşti înăuntru. 

— Un ou fiert, foarte măgulitor. Şi cu ce fel de 
ou ar trebui să mă mărit eu? 

— Păi nu cred că ţi-e scris deloc să te măriţi cu 
un ou. Poate cu o budincă de Crăciun. Să nu ştii 
niciodată peste ce o să dai. 

Mary chicoti, apoi se aplecă şi o îmbrăţişă strâns 
pe verişoara ei. 

— O să-mi fie dor de tine şi de înţelepciunea ta. 

— Balurile plictisitoare vor deveni şi mai 
plictisitoare fără tine. 

Se trase înapoi. 

— Mai sunt atât de puţine, că nu cred că va 
conta. 

Se auzi o bătaie energică în uşă, apoi intră 
mătuşa ei. 

Alicia sări de pe pat, de parcă o ciupise cineva 
de fund. 

— Ai reuşit să-l convingi? 

— Mă tem că nu. Mătuşa Sophie se apropie de 
Mary şi-i prinse mâinile. Tatăl tău vrea să te vadă 
la el în birou. Cred că vei dori să te aranjezi un 
pic, pentru că e şi Keswick acolo. 

— Ce doreşte? 

— Mă tem că nu mi-a spus. 

Poate venise să-şi ia rămas-bun? Oare aflase că 
urma să plece? Sau poate venise doar s-o 
informeze că începuse să-şi revină şi trebuia să-i 
spună ea că urma să se întoarcă la Willow Hali? 


Cu ajutorul Aliciei se pregăti cât de repede putu, 
ca să meargă la întâlnirea cu tatăl ei şi cu 
oaspetele lor. Rochia roz pe care o alesese era 
fără podoabe, cu guler înalt şi mâneci lungi - lăsa 
totul în seama imaginaţiei. În loc să-şi facă un coc, 
îşi dădu părul pe spate şi-l prinse cu o panglică. 
Voia să semene mai mult cu fata câmpiilor decât 
cu doamna de la Londra. Işi dorea să fie o 
despărţire confortabilă, aşa că nu simţi nevoia să 
se aranjeze prea mult. Nu încerca să impresioneze 
pe nimeni. 

Când intră în biroul tatălui ei, iar Sebastian se 
întoarse de la geam să o întâmpine, îşi dădu 
seama că nu se putea spune acelaşi lucru şi 
despre el. Purta un sacou albastru-închis peste o 
vestă incredibil de roşie. Era atât de obişnuită cu 
el încercând să nu atragă atenţia, încât părea 
puţin contrar firii sale. Dar se crea contrastul 
perfect cu cravata lui de un alb imaculat. Era 
proaspăt bărbierit şi fără vreo umbră pe falcă. 
Părul lui cândva demodat de lung, fusese tuns cu 
deosebită pricepere. Înclină uşor capul. 

— Lady Mary. 

— Excelenţă. Mă bucur să văd că ţi-ai revenit. 

— Mai am destul de mult până să mă refac 
complet, dar măcar sunt pe drumul cel bun, în 
mare parte mulţumită grijii tale blânde şi 
generoase. 

Roşind, se întoarse către tatăl ei, care stătea 
lângă cămin, cu un pahar de coniac în mână. Avea 
fruntea plină de sudoare, chiar dacă focul nu 
fusese aprins, şi se şterse rapid cu batista, după 
care bău pentru a-şi face curaj. Mary se întrebă de 
ce tatăl ei simţea nevoia să se sprijine de ceva. 


— Excelenţa Sa mi-a cerut mâna ta, zise 
Winslow, de parcă ar fi răspuns cugetărilor ei. 

Mary se uită încremenită la Sebastian, iar el îi 
întâlni privirea cu fermitate, deşi nu părea deloc 
fericit. 

— Vă las să discutaţi, zise tatăl ei, lăsând jos 
paharul înainte să pornească spre ea. Se opri 
foarte aproape. În condiţiile date, te încurajez să 
accepți. 

Îi oferea doar iluzia alegerii. Ştia că îşi făcea 
griji pentru viitorul ei şi citea în ochii lui că s-ar fi 
ocupat el însuşi de problemă, dacă era nevoie. Şi 
cine ar fi mai vrut-o în acel moment? 

Zgomotul uşii închizându-se o tulbură de parcă 
ar fi fost un sunet care prevestea moartea. Se 
gândi din nou la noaptea în care ea şi Sebastian se 
sărutaseră. O făcuse să-şi piardă orice simţ al 
decenţei, când îi acoperise buzele cu ale lui. Nu 
putea nega că se pierduse în senzațiile simţite, dar 
acel lucru nu era suficient pentru a crede că se 
potriveau pentru căsătorie. 

— Căsătoria planificată pentru sfârşitul lunii 
poate continua conform planului, dar cu un alt 
mire la altar, zise el încet. 

— Asta consideri tu a fi o cerere în căsătorie? 

— Încerc să îndrept un rău care ţi s-a făcut. 

— Un rău pe care eu l-am adus asupra mea. 

— Eu te-am sărutat în grădină. 

— lar Fitzwilliam iertase asta. Doar că mi-a 
interzis să te mai văd, iar eu am venit la tine, din 
cauza zvonurilor îngrozitoare cum că m-ai fi 
sărutat cu forţa. 

— Şi ai rămas să mă îngrijeşti. 

— A fost alegerea mea. N-ar trebui să ai de 


suferit din cauza asta. 

— De ce naiba crezi că aş avea de suferit dacă ai 
fi soţia mea? 

— Aduc scandalul odată cu mine. 

— Nu ai o reputaţie mai proastă decât mine. 

Îşi muşcă buza şi râse puţin. 

— Cred că reputaţiile noastre proaste sunt 
legate între ele, nu-i aşa? 

— Cam da. 

— Mă iubeşti, Sebastian? 

— Fitzwilliam te iubea? 

Păru cu adevărat uimit, ca şi când era incredibil 
să fie cineva îndrăgostit nebuneşte de ea. Şi o 
enervă. 

— 'Ţinea la mine. Se duse la fereastră şi privi 
afară. Ce planuri ai? 

— Să mă căsătoresc cu tine. 

Intonaţia vocii lui nu indica vreo îndoială. Dacă 
ar fi auzit măcar un mic indiciu de amuzament în 
vocea lui, probabil ar fi râs, s-ar fi relaxat şi ar fi 
primit cu bucurie ideea de a se căsători cu el. 

— După aceea. 

— Să mă întorc la Pembrook cât mai repede 
posibil. 

Scoase ceva din buzunar. Deschise pumnul şi-i 
arătă o cârpă mică, dezgustător de murdară. Ea 
strâmbă din nas, dar încremeni de uimire când 
zări panglica uzată şi decolorată, care ţinea totul 
strâns. Era aproape albă, dar cândva fusese de un 
galben strălucitor. 

— Panglica mea. 

— Ţine legat aici pământul de la Pembrook, pe 
care l-am luat în seara aceea. Asta e tot ce m-a 
ţinut în viaţă, tot ce m-a făcut să merg înainte în 


toţi anii interminabili în care m-am zbătut să-mi 
găsesc drumul înapoi. Puteam simţi bogăţia 
solului, secole întregi în care strămoşii mei au 
locuit şi au murit acolo. Strânse tare pumnul. 
Insemna totul pentru mine, Mary. Şi încă este tot 
ce contează. 

Fiind fiica unui conte, cunoştea şi ea valoarea 
pământurilor şi a titlurilor, doar că pentru 
Sebastian părea mai degrabă o obsesie. Cu 
siguranţă familia, carnea, sângele, fraţii săi ar 
conta mai mult de atât. 

Apoi, el continuă, de parcă i-ar fi citit gândurile: 

— Eu şi fraţii mei am îndurat foarte multe ca să 
pot avea din nou, într-o zi, Pembrook. Acum e al 
meu şi n-am să las pe nimeni şi nimic să schimbe 
asta. Fiind soţia mea, vei împărţi toate astea cu 
mine. 

— Nu ştiu dacă l-aş putea iubi la fel de mult ca 
tine. Este un loc de rău augur, şi cu tot ce-a făcut 
unchiului tău, are o istorie plină de durere. 

— E casa mea. 

Acele câteva cuvinte, rostite succint, spuneau 
totul. 

— Şi cu noi cum rămâne? Se întoarse şi-l găsi 
privind-o; ca întotdeauna. Dar nu exista nicio 
urmă de căldură sau dorinţă în privirea lui. 
Ridicase un zid în jurul inimii lui şi nu ştia dacă va 
avea puterea să-l spargă. Ce viitor îţi imaginezi 
pentru noi? 

Se uită în altă direcţie şi îşi încordă maxilarul. 

— Ştiu că nu sunt prima ta alegere ca soţ, şi 
regret circumstanţele care te forţează să mă alegi. 
Dar am să fac tot ce-mi stă în putere ca să mă 
asigur că nu o vei regreta. 


„Alegere”, „alegi” - cuvinte care nu aveau nicio 
importanţă. Era deja considerată fată bătrână, şi 
cu siguranţă aveau să treacă ani întregi până se 
va uita acel incident şi un alt domn o va privi ca 
fiind demnă să-i fie soţie. Avea să fie mult mai 
bătrână atunci, dar poate mai înţeleaptă. Sau 
poate că nu. 

Îl judecase greşit pe Fitzwilliam. Dacă se înşela 
şi în privinţa lui Sebastian? Fuseseră cândva 
prieteni. Oare puteau fi mai mult de-atât? Dar 
dacă nu, oare prietenia va fi de ajuns pentru 
amândoi? 

— Mă tem că ştim atât de puţine lucruri unul 
despre celălalt. Dacă nu ne potrivim? 

— Aş fi crezut că sărutul din grădină a dovedit 
că ne-am potrivi foarte bine. 

— Atunci a fost doar ceva fizic. Eu vreau mai 
mult de-atât, vreau inima ta. 

Îşi încleştă maxilarul. 

— Nu-ţi pot promite asta. 

Incepu să râdă cu tristeţe. 

— Măcar eşti sincer. Şi ce se va întâmpla dacă, 
într-o bună zi, o să cunoşti o femeie care o să-ţi 
fure inima? 

— Chiar crezi că o femeie se poate uita la ceea 
ce am devenit şi să mă iubească? 

Mary trebuia să creadă acel lucru, să creadă că 
mai era în el ceva care merita iubit. 

— Da. 

Sebastian râse aspru. _ 

— Atunci eşti mai oarbă decât mine. li ridică 
bărbia. Dar ai de fapt de ales? Reputația ta e 
distrusă, ce fel de viaţă o să ai dacă te întorci la 
moşia tatălui tău? Şi cine o să aibă grijă de tine, 


după moartea lui? 

— Pot să am grijă de mine şi singură. Aş putea 
deveni guvernantă sau infirmieră. Mi-aş putea 
investi zestrea şi să-mi găsesc o căsuţă. „Să-mi 
trăiesc restul vieţii singură, fără copii şi fără 
iubire.” 

— Îţi sunt dator, zise el încet, mai mult decât te- 
aş putea răsplăti vreodată. O să-ţi fiu un soţ la fel 
de bun cum i-a fost tatăl meu mamei. Nu te voi 
înşela niciodată şi n-o să fiu violent. Am să-ţi 
stabilesc o îndemnizaţie generoasă. 

Fuseseră prieteni cândva. Ştia că, atunci când 
era copil, inima lui îi aparținuse şi refuza să 
creadă că nu-i putea câştiga iubirea şi la 
maturitate. Respiră adânc şi speră să nu ajungă 
să-şi regrete cuvintele. 

— Da, mă mărit cu tine. 

Sebastian vâri din nou mâna în buzunar, doar că 
de data aceea scoase colierul cu smarald. 

Mary zâmbi blând şi îl luă. 

— Să ştii că am urât faptul că a trebuit să-l 
returnez. 

— Atunci de ce ai făcut-o? 

— Pentru că aşa mi-a cerut Fitzwilliam. Nu avea 
nevoie să afle acel lucru, la naiba. Mi l-ai fi dat 
înapoi şi dacă ţi-aş fi refuzat cererea în căsătorie? 

— Desigur. 

Îşi umezi buzele şi-i văzu privirea coborând spre 
gura sa. Se întrebă dacă avea să o sărute. 

In loc de asta, el zise: 

— Cred că ar trebui să mă ocup să obţin o 
licenţă specială. 

— Da, cred că ar trebui. 


Capitolul 21 


Aşteptând într-o cameră privată la biserica St 
George, Mary se întreba dacă era normal să fie 
atât de calmă. Aproape că nu avea emoţii deloc. 

— Mi-aş dori ca mama ta să fie aici să te vadă, 
zise mătuşa Sophie, aranjându-i încă o dată voalul. 
Îi aşeza când voalul, când trena, de parcă fiecare 
mişcare pe o făcea Mary nu i-ar fi anulat 
eforturile. Ar fi vrut să-i spună mătuşii ei să lase 
lucrurile aşa cum erau până în ultimul moment, 
dar în schimb, îi tolera agitația, ba chiar o liniştea 
faptul de a o vedea aşa. 

Alicia intră, pe uşă, roşie în obraji şi cu ochii 
strălucind. 

— Biserica e plină până la refuz. 

Mary fusese o paria, o femeie dezonorată şi 
dispreţuită. Dar în acel moment părea să fi devenit 
un personaj romanţat. 

— Desigur. Scandaloasa Lady Mary şi barbarul 
duce de Keswick. 

— Această nuntă o să-ţi spele reputaţia, draga 
mea, prezise mătuşa ei. Şi pe a lui la fel. 

Dar aveau să se întoarcă la Pembrook, aşa că 
reputaţiile lor nu vor mai conta după acea zi. Era 
o distanţă ca de la cer la pământ între acel loc al 
copilăriei şi petrecerile şi balurile londoneze. Avea 
să-i fie dor de toate acestea, dar nu şi de bârfe. De 
fapt, s-ar fi putut lipsi de ele pentru tot restul 
vieţii. 

Se auzi o bătaie în uşă. Alicia deschise. 

— E timpul, o anunţă tatăl ei. 


Mary îşi închipui că şi un paznic ar fi folosit 
aceeaşi intonaţie ca să-i spună unui condamnat că 
venise vremea să plătească pentru păcatele lui şi 
să meargă la spânzurătoare. 

Mătuşa ei o sărută repede pe obraz, îi mai 
aranjă o dată voalul, apoi ieşi după fiica ei. Ea 
urma să ia loc în strană, în timp ce Alicia avea să 
stea alături de mireasă. Nu avea alte domnişoare 
de onoare, deşi Lady Hermione se oferise să fie - 
fără îndoială ca să fie mai aproape de Lord 
Tristan. Mary o refuzase politicos, gândindu-se că 
era suficient că se afla acolo verişoara ei. 

Tatăl ei o aştepta în uşă. Părea să se simtă la fel 
de inconfortabil ca şi în alte dăţi în care îl vizitase 
Sebastian. Ştia că era acolo mai mult ca să salveze 
aparențele, decât pentru ea. Oamenii ar fi 
observat dacă lipsea şi cine ştie ce speculaţii ar fi 
urmat. 

Ar fi vrut ca acesta să-i spună ceva - că era 
frumoasă, sau că-i dorea să fie fericită, sau că 
ducele de Keswick era o alegere bună ca soţ. 

— Să terminăm cu asta, zise el. 

Şi-n acea clipă se termină şi cu dorinţa ei ca el 
să-i fi adresat câteva cuvinte. Îşi îndreptă umerii, 
ridică bărbia şi încercă să nu pară dezamăgită că 
acea căsătorie era rezultatul unei greşeli. Dacă ar 
fi tăcut în legătură cu ceea ce auzise la Pembrook, 
nu ar fi mai fost trimisă la mănăstire. Şi ar fi putut 
avea un sezon la o vârstă mai potrivită pentru 
măritiş. Dacă nu l-ar fi urmat pe Sebastian în 
grădină. Dacă nu s-ar fi dus la reşedinţa lui... 

Aceea ar fi trebuit să fie o zi plină de bucurie, 
dar în schimb era doar o încercare de a îndrepta 
un rău. Sebastian nu o iubea şi poate nu va ajunge 


s-o iubească niciodată. Doar Pembrook era în 
inima lui, iar ea va fi mereu pe locul al doilea. Dar 
acel lucru nu însemna că era condamnată să aibă 
o viaţă nefericită. Nu ar fi acceptat nimic mai 
prejos decât mulţumirea. 

Puse mâna pe braţul tatălui ei şi se lăsă condusă 
în sacristie. Auzea muzica şi o putea vedea pe 
Alicia. Nu înţelegea de ce nu o ceruse nimeni în 
căsătorie pe verişoara ei în acel sezon. Poate urma 
să aibă mai mult noroc anul următor, fără 
verişoara sa problematică lângă ea. Chiar merita 
să fie fericită. Alicia îi zâmbi. 

— Eşti gata? 

Mary încuviinţă. Alicia păşi în biserică şi muzica 
se schimbă, anunțând sosirea miresei. 

— Fii fericit pentru mine, tată, îl rugă ea. 

— Până la urmă ce e fericirea, fata mea? Dar mi- 
a promis că nu-ţi va lipsi nimic. Mi-a zis că el n-are 
nevoie de zestrea ta, s-o pun deoparte pentru că 
îţi aparţine să faci ce vrei cu ea. Doar un bărbat 
extraordinar ia o femeie în căsătorie fără zestre. 

— Da, aşa e, zise ea. 

— Cu siguranță are mai multă coloană 
vertebrală decât Fitzwilliam. Asta da. 

— Mulţumesc, tată. 

El încuviinţă. 

— După cum ziceam, hai să terminăm cu asta, 
da? 

Înainte să-i vină în minte un răspuns, o conduse 
în biserică. Abia dacă era conştientă de numărul 
mare de invitaţi care se aflau de-o parte şi de alta 
a culoarului care ducea spre altar. Sute de oameni 
se înghesuiau în strane. 

La altar se afla bărbatul cu care urma să se 


căsătorească, şi i se arăta cu totul. Dar nici nu 
avea de ales, dacă voia să o vadă apropiindu-se. 
Din cauza acelei poziţii şi ea, şi ceilalţi îi puteau 
vedea partea mutilată a feţei. 

El, care încercase atât de mult să-şi ascundă 
cicatricile, le arăta acum, sub mângâierea razelor 
soarelui care intrau prin vitralii. Fără îndoială 
ştiuse că vor fi foarte mulţi spectatori şi că nu va 
avea umbre în care să se ascundă. 

Puteau merge la Pembrook şi să se căsătorească 
acolo, într-o biserică micuță, cu o slujbă liniştită. 
Dar pe măsură ce se apropia mai mult de el, îşi 
dădu seama că nu se căsătoreau acolo doar pentru 
că era mai la îndemână şi pentru că fuseseră deja 
făcute toate pregătirile. 

Nu. Acela era cadoul lui pentru ea: nunta la care 
visase de luni întregi, rochia pe care o alesese şi 
ceremonia pe care şi-o imaginase. Dar era mult 
mai mult de-atât. Era o recunoaştere publică a 
faptului că stătea cu mândrie alături de ea, 
indiferent cât de pătată îi era reputaţia. 

Îşi mută mâna de pe braţul tatălui ei pe braţul 
lui Sebastian şi afişă un zâmbet strălucitor, 
înăbuşindu-şi lacrimile. Poate că mariajul lor nu 
era unul plin de dragoste, dar îşi dădu seama că 
vor avea, cu siguranţă, momente ca acela - când 
era foarte recunoscătoare că îl avea lângă ea. 


Capitolul 22 
Mary se gândi că părea firesc să plouă la 
Pembrook când ajunseră ei. Cerul cenuşiu 
dezlănţui o burniţă rece, care ameninţa să 
transforme după-amiaza în noapte. Pe măsură ce 


călătoreau spre castelul mult râvnit, noroiul 
aruncat de copitele cailor şi de roţi se izbea de 
trăsură într-un ritm neregulat. 

Ceremonia căsătoriei oferise momente 
nerealiste de fericire şi speranţă. Dar de îndată ce 
se încheiase micul dejun nupţial şi urcară în 
trăsură, dispăru toată amăgirea că vor fi fericiţi 
până la adânci bătrâneţi. Sebastian se aşezase în 
faţa ei, devenind capricios şi ursuz, şi abia dacă îşi 
mai vorbeau. Dormiseră în camere separate când 
se opriseră la vreun han peste noapte. Trei hanuri 
şi trei nopţi în care nu cunoscuse atingerea soţului 
ei. 

Unde dispăruse pasiunea pe care o dezlănţuise 
în grădină? Unde era blândeţea cu care o tratase 
în patul său, atunci când se refăcea după răni? 
Oare totul fusese o prefăcătorie? Sau îşi pierduse 
interesul în timpul vânătorii? 

— De unde ştii că unchiul tău nu e aici, acum? 
întrebă ea. 

— Am pus pe cineva să-l urmărească în Londra, 
ca să ştim mereu unde e. 

— Şi dacă reuşeşte să le scape printre degete? 

— Ştiu câţiva soldaţi care n-au rămas în armată. 
I-am angajat să păzească moşia şi castelul, şi să se 
asigure că nu se stabileşte aici cât eu sunt la 
Londra. Dar trebuia să angajez mai mulţi servitori 
care să pregătească lucrurile. Mă tem că sunt 
foarte multe de făcut. 

În urma lor erau două trăsuri cu servitori. Cei 
mai mulţi erau de la reşedinţa din Londra. Alţii 
erau proaspăt angajaţi. Tatăl ei îi dăduse voie lui 
Colleen să vină cu ea. Se bucura să aibă o 
servitoare cunoscută printre atâţia necunoscuţi. 


— Voi avea ceva cu care să-mi ocup timpul, zise 
ea. 

— Nu vreau să se schimbe prea mult. 

O aluzie că moşia era a lui, nu a ei. Era o 
intrusă. 

— Nu vreau să mă simt ca o musafiră, îi spuse 
ea. 

— Aş prefera să discuţi cu mine orice plan ai 
avea, înainte de a-l pune în aplicare. 

— Desigur, Excelenţă. Putem discuta şi acum 
dacă vrei. M-am gândit să pun să fie frecate 
podelele, draperiile scoase afară şi scuturate de 
praf, ferestrele spălate, mobila lustruită... 

— Eşti nervoasă, o întrerupse el. 

— Nu. Mai degrabă rănită, dar nu avea de gând 
să fie o soţie plângăcioasă şi să recunoască acel 
lucru. Dar vreau să fie casa noastră, nu vreau să 
mă simt la Pembrook cum te-ai simţit tu la Londra 
- de parcă nu am ce căuta aici. 

— Eşti soţia mea, Mary. Aici e locul tău. 

Izbucni în râs. 

— Chiar sunt, Sebastian? E amuzant, când 
spuneam jurămintele am crezut că o să mă simt ca 
o soţie după aceea, dar nu mă simt deloc 
schimbată. Relaţia noastră pare la fel, nu s-a 
schimbat nimic. 

— Ba s-a schimbat ceva: nu mai suntem la 
Londra. 

Afişă un zâmbet forţat. Părea că nu înţelesese de 
fapt nimic din tot ce spunea. 

— Aşa e, nu mai suntem. 

Rămaseră tăcuţi câteva clipe, apoi Sebastian 
spuse: 

— Nu vreau să te simţi ca un oaspete, Mary, 


doar că aş vrea să nu faci nimic drastic până nu 
afli ce e important şi ce nu. 

— Şi ce se va întâmpla cu lucrurile unchiului 
tău? Sigur a mai lăsat câte ceva în urmă. 

— Am de gând să le dau foc. 

Asprimea vocii lui o tulbură. Aceea era mereu 
prezentă când vorbea despre unchiul său, şi o 
deranja că încă mai fierbea atâta ură în el. Deşi o 
parte din ea înţelegea - avusese enorm de suferit 
din cauza intrigilor unchiului său alta se temea că 
acea amărăciunea le putea fura acea mică fericire 
pe care-ar fi putut-o găsi împreună. 

— Poate că n-a fost cel mai bun lucru să venim 
aici, zise ea încet şi cu prudenţă. 

Îi simţi privirea mutându-se dinspre fereastră 
spre ea, cu o seriozitate care cerea un răspuns, 
chiar dacă nu se pusese nicio întrebare. 

— Sunt foarte multe amintiri urâte asociate cu 
Pembrook. Ai şi alte moşii, poate ar fi mai bine să 
ne mutăm în altă parte. 

— Pembrook este şi a fost mereu moşia ducală. 
Iar eu sunt ducele. 

— Nu-ţi pun la îndoială titlul, ci mai degrabă 
ceea ce ne va bântui aici. 

— Împreună vom putea face faţă. 

Se întrebă cum ar fi fost posibil acel lucru, dacă 
pe tot parcursul călătoriei stătuseră aşezaţi în 
părţi opuse ale trăsurii. In acel moment puteau sta 
unul lângă celălalt, doar erau soţ şi soţie. Şi totuşi 
nu o făceau. Chiar şi atunci când adormea, cel 
care-i susţinea capul ca o pernă era interiorul de 
pluş, şi nu umărul soţului ei. Nu se aşteptase să fie 
atât de distant şi de nepăsător. 

Nu se aplecase să o ţină de mână, nici măcar să 


i-o strângă ca s-o liniştească. Nu-i oferea deloc 
alinare. Era ca şi când ar fi sosit singură. Dar era 
mult prea devreme pentru regrete, sau să creadă 
că luase o decizie greşită. 

Îi spusese deja că Pembrook era tot ce conta 
pentru el. Cu toate astea, crezuse că şi ea era 
măcar un pic importantă pentru el. Altfel, de ce i- 
ar fi păsat de reputaţia ei? Pentru că era un 
gentleman şi-şi asuma responsabilitatea pentru 
acţiunile sale. Dar acţiunile lui însemnaseră doar 
un sărut - ea era cea care interpretase lucrurile. 

Se întoarse şi se uită pe geam. Întregul lui chip 
era îndreptat spre Pembrook. Ei i se arătase foarte 
rar aşa, cu totul. Dar nu avea de gând să fie 
geloasă pe piatră sau mortar. Șanțul fusese 
demult umplut cu noroi, iar zidurile exterioare 
demolate. Donjonul măreț al castelului se înălța 
falnic sub cerul întunecat cu turnuleţele sale. Un 
fulger reliefă conturul turnului din spatele său, 
făcându-l să pară şi mai ameninţător. Era o clădire 
unde avuseseră loc multe crime. 

Castelul avea un trecut urât şi foarte multă 
durere  sălăşluia acolo. Cum să poată fi 
transformat acel loc într-o casă plină de bucurie? 
Cum să fie fericiţi, dacă aveau să fie bântuiţi 
mereu de amintirea trădării? 

Cu toate acestea, îşi privi soţul şi văzu liniştea 
instalându-se pe chipul său. Mândrie. Posesivitate. 
Satisfacţie. Îl alungase pe unchiul său şi 
revendicase ceea ce era al lui, ceea ce aparținuse 
familiei sale de generaţii întregi. 

— Pembrook, şopti el. 

Mary refuză să recunoască cât de mult şi-ar fi 
dorit să şoptească numele ei. Trăsura se opri 


brusc. 

— E tot ce a contat vreodată, zise el cu 
convingere. Bun venit acasă, ducesă. 

Mary văzu doi oameni apărând în grabă dintre 
umbre şi primul ei gând fu acela că Lord David 
trimisese pe cineva să-i omoare soţul. Apoi îşi 
aminti că-i spusese că angajase câţiva oameni să 
aibă grijă de lucruri în lipsa lui. 

Un lacheu deschise uşa trăsurii şi Sebastian 
cobori în ploaie. Mary putea auzi ploaia căzând pe 
pălăria şi mantaua lui; dar el o ignora complet. Se 
gândea la lucruri mai importante. 

— Saunders, îl salută pe primul om care ajunse 
lângă el. Cum merg lucrurile pe-aici? 

— Totul e la fel de liniştit ca oamenii înainte de 
luptă. 

— Foarte bine. Condu-o pe ducesa mea la 
reşedinţă. 

Mary era încă în trăsură. Se întoarse spre ea şi-i 
puse ceva în mâna înmănuşată. Ea îşi dădu repede 
seama că îi dăduse o cheie. 

— Vin şi eu imediat. 

Apoi dispăru. Dar îl putea auzi dând ordine în 
stânga şi-n dreapta. Cineva scoase o umbrelă. 
Bărbatul numit Saunders o ajută să coboare şi-i 
tinu umbrela în timp ce se grăbea spre portic. 
Avea tivul ud leoarcă, iar aerul rece o înfrigurase, 
şi totuşi se opri să observe toată activitatea din 
curte. Douăzeci şi patru de servitori aduşi de la 
Londra se învârteau de colo-colo. Cele mai multe 
cufere erau ale ei. Cuprindeau o zestre pe care o 
strânsese cu mult drag, în aşteptarea excursiei în 
Italia. Cu siguranţă vor avea invitaţi şi acolo, aşa 
că păstrase şi câteva dintre rochiile ei preferate 


de bal. Restul i le dăduse Aliciei. 

Cerul întunecat aproape că transformase după- 
amiaza în noapte. 

— Să descui uşa? întrebă Saunders. 

Clătină din cap. 

— Am să-l aştept pe soţul meu. 

Deşi nu era la fel de înalt sau de lat în umeri ca 
Sebastian, Saunders avea totuşi ţinuta unui soldat. 
Se trezi apoi întrebându-l: 

— Ai luptat alături de soţul meu în Crimeea? 

— Da, doamnă. Deşi n-am ştiut că e duce până 
nu m-a căutat şi m-a angajat să am grijă de lucruri 
aici. Părea un om normal. Nu a destăinuit 
niciodată că e lord. 

Il privi pe Sebastian dând ordine servitorilor. 
Cum putea cineva să vadă acea prezenţă 
impunătoare şi nu-şi dea seama că era nobil? Doar 
calitatea era impregnată în fiecare fărâmă din el: 
în felul în care se prezenta, în felul în care se 
adresa celor din jurul lui. Işi muşcă buzele, dar 
până la urmă nu se putu abţine să nu spună ce 
avea pe suflet. Se uită în sus la omul care o păzea. 

— În Londra au apărut zvonuri cum că ar fi fost 
laş pe câmpul de luptă. 

Saunders păru îngrozit. 

— Niciodată. Nici măcar cu trei gloanţe în el. L- 
a răpus o ghiulea de tun, altfel ar fi continuat să 
lupte. 

— N-am crezut nicio clipă zvonurile, îl asigură 
ea. Războiul e un lucru îngrozitor. 

— Ne-am dat seama destul de repede că cineva 
ne-a stricat planurile, dar am urmat ordinele. 
Poate că am fost nebuni, dar cu siguranţă nu laşi. 
Incuviinţă din cap scurt. Ar trebui să văd dacă mai 


e nevoie de mine în altă parte. 

— Mă bucur că eşti aici să ai grijă de el şi de 
moşie, Saunders. 

— Dacă n-ar fi fost el, n-aş fi fost aici să fac 
nimic. 

Fără să aştepte un răspuns de la ea, se grăbi să 
coboare treptele. Bănuia că acea conversaţie îl 
făcuse să se simtă un pic stânjenit, dar cel puţin 
aflase încă ceva despre soţul ei. Nu crezuse nicio 
clipă că fusese un laş, dar nici nu se gândise că 
salvase vieţi prin acţiunile sale. Nu se gândise 
niciodată prea mult la ce însemna de fapt un 
război, ci doar la groaza generală pe care o 
răspândea. Mai era de mirare că jocurile de 
societate i se păreau prostioare lui Sebastian? El 
apăru pe scări. 

— 'Ţi-am dat cheia ca să nu stai aici, în frig. 

— Am vrut să intrăm împreună ca soţ şi soţie. 

Păru surprins, de parcă nu şi-ar fi dat cu 
adevărat seama că erau căsătoriţi. Ea cu siguranţă 
nu se simţea căsătorită. Ţinând cont de pasiunea 
pe care o împărtăşiseră când  depuseseră 
jurămintele, puteau la fel de bine să fi rămas doi 
prieteni. Se întrebă dacă o va săruta înainte să 
între, dar el pur şi simplu îi luă cheia din mână şi 
descuie uşa. O privi apoi cu nerăbdare. 

— Intră. 

— Cred că soţul trebuie să o treacă pragul pe 
mireasa lui. 

— De ce? Poţi să mergi foarte bine şi singură. 

— E o tradiţie. Aduce noroc. Ei, lasă. Ştiu că e o 
pros... 

Ţipă puţin când o luă în braţe. Câteva picături 
de apă se prelinseră de pe pălăria lui şi aterizară 


pe ea. Studie seriozitatea chipului său şi îşi dori să 
poată crede că se căsătorise cu ea pentru că aşa 
voia, nu pentru că se simţise obligat. 

— Cred că ne-ar prinde bine orice dram de 
noroc, zise el. 

Auzi aplauze. Se uită peste umărul ei şi văzu că 
servitorii se opriseră ca să-i aplaude. 

— Nu mi-am dat seama că avem spectatori. 

— Spectatori care ar trebui să muncească. 

— Eşti aşa un romantic... 

EI clătină din cap. 

— Nu sunt, dar pentru tine aş fi vrut să fiu. 

Avea lacrimi în ochii, dar se luptă să şi le 
înăbuşe când el o trecu pragul. O lovi mirosul 
rânced şi aerul închis, specific unui loc care nu 
mai fusese locuit demult. In jurul lor pluteau 
umbre întunecate. Sebastian o lăsă jos pe podeaua 
de piatră şi se simţi mai înfrigurată decât afară. 
Se duse la o masă şi aprinse lumânările dintr-un 
sfeşnic. Il ridică, iar lumina pâlpâitoare a flăcărilor 
risipi întunericul. 

Il urmă în salonul din faţă şi putea auzi servitorii 
intrând. Cu siguranţă unii aduceau cuferele, iar 
alţii se ocupau de despachetarea lor. Dar în acel 
moment nu o interesau sarcinile lor, ci mai 
degrabă soţul ei, care se plimba prin cameră, 
îndepărtând  cearşafurile albe care acopereau 
mobila şi ridicând nori de praf. 

Mary strănută. El o privi, iar ea zâmbi şi-i zise: 

— Imi cer scuze. 

— Nu, eu sunt de vină. Trebuia să trimit 
servitorii înainte, ca să se ocupe de toate, dar nu 
m-am gândit că o să vin cu o soţie. 

— Dar aşa este ca şi când am explora, nu? Vom 


descoperi totul împreună. 

— Eşti atât de optimistă. 

— Nu găsesc nicio bucurie în a fi pesimistă. Se 
plimbă prin cameră şi începu să-şi scoată 
mănuşile. Cel puţin a acoperit mobila înainte să 
plece. Şi par să fie locuri rămase goale pe perete. 
Erau dreptunghiuri de tapet care încă nu-şi 
pierduseră culoarea de la soare, pentru că le 
protejase ceva. 

— La fel ca în Londra, a îndepărtat toate 
portretele mele, ale tatălui şi ale fraţilor mei. E 
ciudat că au mai rămas portrete ale mamei mele 
singură. 

Se întoarse şi-l privi în continuare smulgând 
materialele cu mâna, ţinând sfeşnicul sus şi 
descoperind comori: canapele, fotolii de pluş, 
scaune, mese mici. 

— De ce le-ar lăsa pe acestea, dacă le-a 
îndepărtat pe toate celelalte? 

— Nu ştiu. Nu cred că voi înţelege vreodată cum 
îi funcţionează mintea, dar nici nu sunt sigur că 
vreau. 

— E ciudat totuşi, cugetă ea privind în jur, 
înainte să strănute din nou. 

— La naiba! 

— Ce? întrebă ea, răsucindu-se. Pânze albe încă 
acopereau jumătate din mobila din cameră, dar nu 
se mai ocupa de ele. Ai descoperit ceva? 

— Da, că soţul tău e un bădăran nechibzuit. 
Eram aşa nerăbdător să-ţi arăt din nou Pembrook, 
că nu am luat în considerare că probabil eşti udă 
şi înfrigurată de la statul în ploaie. Vino, am trimis 
servitori să aprindă focuri. Camera ta trebuie să 
se fi încălzit până acum. Bucătăreasa pregăteşte 


cina. O să fie o masă uşoară, compusă din ce am 
adus de la Londra, până o să ajungă la piaţă. 

li întinse braţul, iar ea se apropie de el. 

— Oricum nu prea mi-e foame. 

O conduse în foaierul imens, unde scările se 
arcuiau de-o parte şi de alta, până la următorul 
etaj. Pe măsură ce urcau, lumânările le luminau 
calea şi multe portrete ale tuturor ducilor care 
stăpâniseră castelul înainte. Dar chiar şi de acolo 
era clar că lipseau unele tablouri. In capătul 
scărilor, o ghidă spre stânga, trecând de o uşă 
închisă. 

— Dormitorul meu, zise încet, de parcă ea l-ar fi 
întrebat. E 

Apoi o conduse în încăperea de alături. li 
deschise uşa, iar ea trecu pe lângă el. Probabil 
trimisese acolo câţiva servitori de la început, 
pentru că nu mai era nimic acoperit. In faţa 
căminului, în care ardea un foc leneş, fusese 
amenajată o zonă plăcută de relaxare. Pe două 
mese pâlpâiau lămpi. Draperiile trase dezvăluiau 
că se instalase noaptea, iar ferestrele erau 
deschise doar cât să lase să între mirosul de 
ploaie. 

— Ai vrea să faci o baie înainte de cină? întrebă 
el. 

— Da, ar fi minunat. 

— O să pun servitorii să se ocupe de asta. 

— Clopoţeii funcţionează? 

— Nu ştiu. 

Se apropie de pat şi trase de firul unuia. 

— Presupun că vom afla dacă apare Colleen. 

— Iţi aminteşti unde e sala de mese? 

— Da, aşa cred. 


— Ne vedem acolo într-o oră. 

Părăsi încăperea, închizând uşa în urma lui. 
Mary se aruncă pe pat, întrebându-se ce avea să 
aducă noaptea. 

La fel ca orice masă pe care o luaseră de când 
se căsătoriseră, cina fu un eveniment destul de 
tăcut. Sebastian avea senzaţia că nu-şi va însuşi 
niciodată arta conversaţiei. Era însă foarte 
priceput la a da ordine servitorilor şi se bucura că 
reuşiseră să pregătească atât de repede camerele 
principale. Mai erau multe de făcut: de lustruit, de 
şters praful, de spălat, dar măcar reuşiseră să 
sublinieze potenţialul pe care îl avea casa. N 

După cină, el şi Mary se plimbară prin casă. Işi 
dorea să simtă şi ea acelaşi lucruri pe care le 
simțea el faţă de Pembrook. Să aprecieze măreţia, 
istoria şi patrimoniul său. Pentru că în acel 
moment îi aparţinea şi ei în aceeaşi măsură ca şi 
lui. Şi avea să devină apoi a primului lor născut. 

Râsul ei răsunase cândva pe acele holuri, când 
venea în vizită, şi găsise multe locuri grozave în 
care să se ascundă. Dar era o copilă pe atunci şi 
nu aprecia prea mult locul prin care se juca. Cu 
mâna aşezată pe braţul lui, o escortă pe holuri şi 
prin camere. Nu era deloc un castel vechi şi 
răcoros. 

Tatăl său îl recondiţionase. Interiorul era la fel 
de grandios ca al celui mai de seamă conac din 
Londra. Tâmplarii lucraseră timp de doi ani să 
transforme sălile mari în mai multe camere. Avea 
în total patruzeci de dormitoare, patru biblioteci, 
mai multe galerii şi multe saloane de zi. Era ca un 
adevărat labirint, dar nu era deloc rece. Intrară 
într-una din cele două săli mari. 


— Uitasem cât de frumos e aici, zise ea. 

— Mă mir că ai observat. Erai prea ocupată 
căutând locuri în care să te ascunzi. 

Râse încet. Era un sunet melodios şi plin de 
amintiri. 

— Eram foarte bună la a mă ascunde de tine. 
Rareori mă găseai. 

— Nu te baza că asta se va întâmpla şi acum. N- 
o să-mi scapi aşa de uşor. Voise să sune amuzant, 
să o tachineze, dar cuvintele îi ieşiseră aspre şi 
grave. 

— De ce aş vrea s-o fac? 

Sebastian o privi. Mary cea puternică părea 
vulnerabilă. Făcuse o greşeală. Abia atunci îşi 
dădu seama că întârzierea consumării căsătoriei 
lăsase loc de îndoială, fiind responsabilă pentru 
stânjeneala care-şi făcuse loc între ei. Dar îşi 
dorise ca prima lor noapte adevărată ca soţ şi 
soţie să aibă loc acolo, la moşia sa. Se putea 
plimba pe acele coridoare doar datorită curajului 
ei, aşa că se cuvenea să fie împreună pentru prima 
dată acolo. 

— Păi, sper să nu vrei, îi răspunse el într-un 
final. 


Capitolul 23 

Amânase cât putuse de mult să facă dragoste cu 
soţia lui. Sebastian mai dădu pe gât un pahar de 
whisky, pentru curaj. Dar nu-i era deloc teamă de 
ea. Mai degrabă se temea că ea va fi dezgustată 
de ceea ce avea să vadă deasupra ei, dacă va 
deschide ochii... 

Avea să o aibă în întuneric, în întuneric complet, 


cu perdelele închise strâns în jurul patului, ca să 
poată pretinde amândoi că arăta la fel de bine ca 
Tristan. 

Sigur că îl văzuse, ba chiar îl privise cu 
blândeţe, dar va fi cu totul altceva să fie în pat cu 
bestia şi să ştie că mâinile lui o ating, în acel 
moment nu prea voia să recunoască faptul că 
toate partenerele sale anterioare fuseseră femei 
foarte frumoase şi că nici nu se uitase de două ori 
la fetele obişnuite. Bănuia că şi doamnelor le 
plăcea să fie cu domni chipeşi, aşa cum şi bărbaţii 
aveau fantezii să fie cu femei frumoase. 

Îşi dorea groaznic de mult să o vadă în lumină. 
Poate avea să se trezească devreme în dimineaţa 
următoare, când zorii vor inunda camera. Nu avea 
nicio îndoială că trebuia să fie superbă. Şi totuşi 
era blestemată să-l aibă pe el de soţ. 

Ar fi trebuit să-l pună pe Tristan să o ia de 
nevastă. De ce ar fi contat care din fraţi era? Toţi 
îi erau datori, dar numai căsătoria cu el o făcea 
ducesă. Nu merita cel puţin titlul şi tot prestigiul 
care venea odată cu el? 

Se uită la pachetul care se afla lângă sticla de 
whisky de pe masa de alături. Întinse mâna şi 
mângâie panglica de mătase, apoi zâmbi uşor 
când i se înfăşură în jurul degetului. De când o 
ştia, nu rămăsese niciodată dreaptă, ci se 
ondulase, la fel ca părul lui Mary. Era posibil ca şi- 
n acea seară să aibă panglici de mătase de 
desfăcut. 

În dormitorul de lângă al lui se afla o femeie, aşa 
că îndepărtă gândurile despre fata care-i dăduse 
panglica. Din clipa când o revăzuse, făcuse tot 
posibilul să se gândească la ea ca la fata sfrijită, 


care era numai mâini şi picioare, şi cu care 
alergase pe câmpuri cu flori sălbatice. Dar era 
departe de a mai fi acea copilă, ispitindu-l cum nu- 
l mai ispitise niciodată vreo femeie. 

Nu era drept faţă de ea că un scandal o forţase 
să-l ia de bărbat, dar îi promisese că nu va 
regreta. Era timpul să-şi respecte promisiunea. 

Mary şedea pe fotoliul de catifea albastră de 
lângă fereastră, cu picioarele cocoţate pe pernă şi 
cu degetele de la picioare încovoiate în jurul 
marginii ei. Işi trăsese cămaşa de noapte din satin 
peste picioare, creând un fel de cort pentru 
membrele ei. Cu bărbia apăsată de genunchi, 
decise că avea să îndepărteze fiecare blestemat de 
ceas din fiecare afurisită de cameră. Deja se 
săturase ca ticăitul să fie singurul care îi ţinea 
companie. 

Sebastian nu-i spusese „noapte bună” când o 
condusese la uşă - nu spusese absolut nimic. Pur 
şi simplu o deschisese, şi apoi o închisese, după ce 
intrase ea. Dar simţise tensiunea care-i iradia din 
corp în timpul cinei şi apoi mai târziu, când o 
condusese prin camere. Casa era atât de mare, 
încât se simţea înghițită în interiorul ei. Avea 
nevoie de un conducător curajos, iar Sebastian se 
simţea cu siguranţă ca acasă. Şi avea nevoie de o 
stăpână puternică, însă nu era sigură dacă se 
putea ridica la înălţimea sarcinii. Cum să poată 
gestiona gospodăria, dacă nu-şi putea gestiona 
propria căsătorie? De ce o atingea atât de rar? 
Unde dispăruse pasiunea care se aprinsese între 
ei în grădină? 

Uşa se deschise, iar sunetul aproape că o făcu 
să sară din fotoliu. In schimb respiră adânc pentru 


a-şi potoli bătăile inimii care o luase la goană. Îşi 
văzu soţul păşind înăuntru şi privind spre pat. 
Păru surprins, apoi privirea i se opri asupra ei. Nu 
părea fericit, ci mai degrabă uşurat. Poate crezuse 
că fugise. 

Işi scosese sacoul, cravata şi vesta, şi avea 
câţiva nasturi de la cămaşă descheiaţi. Se 
întrebase dacă avea să poarte bandajul la ochi. 
Bineînţeles că îl purta, iar acest lucru o făcea să 
se simtă de parcă se ascundea de ea. Picioarele lui 
mari erau desculţe, dezvăluind degete de la 
picioare strâmbe. Le văzuse pentru prima dată 
când erau copii şi hotărâseră să traverseze un 
pârâu. Vederea lor o linişti. Iată un lucru care nu 
se schimbase la el. 

— De ce zâmbeşti? o întrebă el suspicios. 

— Degetele tale de la picioare sunt şi-acum la fel 
de caraghioase cum erau când erai copil. Nu 
credeam că o să vii. 

Cuvintele îi veniră unele după altele şi abia 
atunci îşi dădu seama că era emoţionată. Deşi nu 
ar fi trebuit să fie. La urma urmei, era vorba 
despre Sebastian. 

Inaintă până la pat, unde se sprijini de stâlp, iar 
Mary se întrebă dacă nu cumva cuvintele ei îl 
făcuseră să se oprească. Doar că trebuia să 
vorbească cât încă mai avea curajul. 

— Ai fi preferat să nu vin? întrebă el. 

Mary clătină din cap. 

— Nu. Sunt soţia ta şi tu eşti soţul meu. Vreau 
să fiu soţia ta. 

Oare putea să fi spus ceva mai stupid de-atât? 

El se uită la degetele sale de la picioare şi 
începu să le mişte, apoi privirea lui o întâlni pe a 


ei şi nu se mai mută. 

— Presupun că eşti... castă. A 

Ea încuviinţă din cap şi înghiţi în sec. Îşi simţea 
dintr-odată gura foarte uscată. Sebastian îşi trecu 
mâna prin păr. 

— Eu niciodată n-am... 

— O, Doamne, şi tu eşti virgin? Speram să ai 
ceva experienţă, pentru că eu n-am nici cea mai 
vagă idee de unde să încep. 

Mătuşa Sophie nu m-a sfătuit decât să beau 
două pahare de coniac înainte. 

Un colţ al gurii lui zvâcni. Era posibil ca măcar 
acolo să-i vadă zâmbetul? înclină uşor capul şi îl 
privi. 

— Încerci să zâmbeşti? La zâmbit nu sunt 
virgină, aşa că asta te-aş putea învăţa cum se face. 

Văzu un fulger alb, care dispăru aproape 
imediat. 

— Nu sunt virgin, zise el. Voiam doar să-ţi explic 
că nu m-am culcat niciodată cu o femeie fără 
experienţă. Aş vrea să nu fie aşa, dar din câte am 
înţeles, s-ar putea ca prima dată să doară. Nu 
vreau să te rănesc niciodată, Mary. 

Se ridică din fotoliu, se duse încet spre el, 
întinse mâinile şi-i luă chipul în palme. 1-1 
întoarse apoi până când îl putu vedea în 
întregime. 

— Atunci, nu-mi arăta doar profilul tău. 

Sebastian înghiţi în sec, iar ea-i putu vedea 
muşchii gâtului mişcându-se. Puse mâna peste 
mâna ei aşezată pe cicatricile lui, o întoarse şi îi 
sărută palma. Simţi căldura gurii lui acoperindu-i 
pielea şi se întrebă cât din corpul ei avea să 
primească acelaşi tratament. 


— Poate în timp, zise el, dar nu în noaptea asta. 

Se gândi că i-ar fi putut aminti că îi mai văzuse 
cicatricile, şi nu doar o dată. Dar ştia că avea să se 
scuze, zicând că fuseseră momente de slăbiciune, 
când n-o putuse opri să-l îngrijească. Fără îndoială 
credea că intimitatea pe care urmau s-o 
împărtăşească în acea seară ar fi fost murdărită 
dacă s-ar fi dezvăluit cu totul. Sau poate era doar 
mândrie bărbătească. Dar indiferent ce era, ea 
avea să-l ierte. Pentru că urmau să aibă parte de 
multe nopţi împreună şi cu siguranţă avea să 
dobândească ceea ce-şi dorea de la el. 

Îi atinse gura cu degetele şi zise: N 

— Vreau să văd un zâmbet adevărat. Işi puse 
apoi degetele pe gâtul său. Şi să te aud râzând din 
nou. 

— Nu ceri mult. 

— Nu, chiar nu. 

— Ai fost mereu atât de neastâmpărată, zise el. 
Îmi tot spun că n-ai fi fost fericită cu Fitzwilliam. 
Că poate a fost tot răul spre bine. 

— Ştii că nu m-am mai gândit nicio clipă la el 
după ce a plecat din casa tatălui meu? îmi pare 
rău dacă i-am cauzat durere sau ruşine, dar nu 
regret deloc că nu a fost el bărbatul care m-a 
aşteptat la altar. Vreau să mă crezi, Sebastian. 
Doar nu ne putem petrece vieţile întrebându-ne: 
„Ce-ar fi fost dacă”? Trebuie doar să ne bucurăm 
de ceea ce avem. 

— Şi ai băut două pahare de coniac? 

Ea râse uşor. 

— Trei. Dar a trecut ceva timp de-atunci, şi mă 
tem că efectele au dispărut, pentru că nu simt că 
îmi mai e la fel de cald cum mi-era. 


— Îţi va fi în curând. 

Îi luă bărbia şi-i înclină chipul în sus, ca să-i 
poată primi sărutul. Nu semăna deloc cu sărutul 
lor din grădină. Nu avea niciun pic de disperare în 
el, deşi era plin de pasiune. Era ca o degustare, ca 
o explorare lentă, limba lui valsa cu a ei. Mary îşi 
trecu mâinile pe umerii lui, prin părul său, 
ţinându-l cât mai aproape. Geamătul lui încet, dar 
sălbatic, îi făcu pieptul să vibreze şi răsună lângă 
al ei, aşa că se trase şi mai aproape. 

Fusese sinceră. Chiar nu se mai gândise nicio 
clipă la Fitzwilliam de când o părăsise. Dar se 
gândea la el în acel moment şi îşi dădu seama că 
nu s-ar fi simţit confortabil cu el într-un astfel de 
moment, că s-ar fi temut că îi judeca acţiunile. Cu 
Sebastian nu simţea nicio teamă că ar fi evaluată. 
Cu el nu trebuise niciodată să se prefacă, pentru 
că îi plăcuse întotdeauna cine era. Putea să-l 
atingă unde voia, ştiind că el nu avea s-o 
învinovăţească, îşi putea împinge limba în gura lui 
şi să-i placă faptul că gestul le adâncea sărutul. De 
dragul lui îşi educă degetele să nu caute 
cicatricile, să nu le urmărească şi să nu facă nimic 
care să-i atragă atenţia asupra lor. 

Fără a rupe sărutul, el o ridică în braţe şi 
parcurse distanţa scurtă până la pat. O aşeză între 
aşternuturi şi abia apoi îşi desprinse gura de a ei, 
sărutând-o pe frunte şi pe bărbie. Se lăsă apoi pe 
spate, studiind-o, de parcă voia să memoreze 
fiecare linie şi curbă, fiecare pantă şi vale. 

— Ai de gând să stingi lumina, nu-i aşa? 

— Da. 

— Mi-aş dori să n-o faci, zise ea, şi tristeţea îi 
umbri chipul. 


— Doar astă-seară. Prima dată pentru o femeie... 
Urâţenia n-ar trebui să facă parte din experienţă. 

Lacrimile i se opriră în gât. Dar refuză să le lase 
să iasă la lumină. l-ar fi putut spune că nu găsea 
nimic urât la el, că-i plăcea absolut totul, dar ştia 
că nu avea de gând să o asculte şi că asta ar fi 
construit o tensiune între ei, care ar fi umbrit 
bucuria acelui moment. Ridică mâna şi-i atinse 
partea feţei fără cicatrici. 

— Voi merge pe mâna ta în seara asta pentru că 
ai mai multă experienţă, dar să fii sigur că învăţ 
foarte repede şi că va veni o noapte când va trebui 
să mergi tu pe mâna mea. 

— Vom vedea. 

Îl urmări ridicându-se şi furişându-se prin 
cameră să stingă lămpile. Memoră, aproape cu 
disperare, tot ce putea vedea din el: membrele 
lungi, umerii laţi, spatele puternic. Îşi dori să se fi 
plimbat prin cameră fără haine, dar şi asta avea să 
vină cu timpul. Ce femeie stricată era! 

Doar o singură lampă mai îmblânzea întunericul, 
cea de lângă pat. Înainte de a se duce să o stingă 
şi pe aceea, desfăcu legăturile care strângeau 
draperiile din jurul patului, de parcă voia ca nici 
măcar o stea să nu privească spre ei pe fereastră. 
Bucăţile de catifea se desprinseră una câte una şi 
se aliniară, până numai una mai rămase legată. 

Se apropie de ultima lampă şi de ultima 
draperie. Mary se întrebă de care avea să se 
ocupe mai întâi. Când el se aplecă peste lampă, se 
gândi să şoptească „Nu”. El o mai privi galeş 
pentru ultimă dată, după care o stinse şi pe aceea. 

Sebastian desfăcu apoi şi legătura rămasă, 
simțind adierea blândă care anunţa că şi ultima 


draperie căzuse. Chiar şi fără nicio lampă aprinsă, 
putea vedea încă umbre. Ştia că era ridicol să-şi 
dorească întuneric complet pentru prima lor 
noapte împreună, dar voia să-i ofere iluzia că se 
afla în pat cu un bărbat perfect, măcar ca 
înfăţişare, dacă nu şi în suflet. 

Îşi aruncă deoparte cămaşa şi-şi scoase 
pantalonii. Dorea ca acea seară să fie minunată 
pentru ea. Îl tenta să fie un om mai bun. Măcar 
acolo, între cearşafuri, se putea asigura că va fi 
bucuroasă că-l luase de bărbat. li fu mai greu 
decât crezuse să găsească deschizătura dintre 
draperii, dar în cele din urmă se strecură în pat 
printre ele. Patul se înclină puţin sub greutatea 
lui. Îi simţi parfumul prins în coconul pe care îl 
crease şi savură aroma care-i inunda nările. 

— Am crezut că ai fugit, zise ea încet. 

Presupuse că întunericul cerea voci moi, şoptite. 

— Prostuţo. 

— Nu sunt prostuţă. 

— Ai emoţii? 

— Ar trebui să am? 

— Nu. Ai încredere în mine să mă ocup de asta. 

— Am. 

Întinse mâna şi atinse mătase, dar nu pe cea a 
cămăşii ei de noapte. Mătasea pielii ei. Coapsa ei. 
Îşi plimbă mâna în sus... Şoldul ei. 

— Cămaşa ta de noapte. 

Vocea lui se auzi aspră, răguşită. 

— Am dat-o jos. 

— Inţeleg. 

A naibii treabă! Şi-ar fi dorit ca ea s-o fi făcut 
înainte de stingerea ultimei lămpi. 

— Eşti dezamăgit? întrebă ea. 


— O, Doamne, nu. Ar fi trebuit să ştiu că nu o să 
fii ruşinoasă în privinţa asta. 

— Nu e vorba de „asta”, Sebastian, ci de tine. N- 
am fost niciodată ruşinoasă cu tine. 

Îi simţi mâna alunecând în sus pe braţul lui şi 
explorând. Închise ochii, imaginându-şi cum ar fi 
să-l exploreze tot. Poate că era novice în tainele 
dragostei, dar el bănuia că va învăţa repede. 

El îi urmări curba coapsei, a coastelor, până 
când, în mintea lui, o putea vedea clar, întinsă 
lângă el. Se întoarse până ajunse deasupra ei, 
până când umflăturile ei delicioase se întâlniră cu 
pieptul lui masiv şi tare - o catifea fierbinte îi 
încălzea pielea. 

Fără greş, îşi plimbă degetele prin părul ei, o 
prinse de ceafă şi-i acoperi gura cu a lui. Râse în 
sinea lui de aroma de coniac pe care o avea limba 
ei - adăuga o bogăţie întunecată sărutului. Dar în 
profunzime se ascundea gustul lui Mary, iar el îl 
căută ca un om însetat, căruia i se refuzase toată 
viaţa o gură de apă. 

Pentru că aşa se şi simţea. Fusese în deşert şi 
căutase cu disperare o oază - iar ea era acea oază. 
Ochii ei erau verzi, ca o vegetaţie luxuriantă, părul 
ei roşu avea culoarea fructelor coapte, iar şoaptele 
ei erau vântul care-i răcoreau pielea înfierbântată. 

Nu putea nega că şi-ar fi dorit ca alte 
împrejurări să fi prilejuit acel moment, să fi fost 
alegerea ei, şi nu un scandal să o fi aruncat în 
braţele sale. Cu toate astea, nu putea nega că era 
al naibii de bucuros că se afla acolo. Şi nu doar 
pentru că trecuse mult timp şi trupul îl durea de 
dorinţă, ci pentru că aceea era Mary. 

Minunata Mary, ale cărei mâini se plimbau pe 


corpul său, explorând curioase. Oriunde îl atingea, 
simţea că o parte, până atunci moartă, din corpul 
lui revenea la viaţă. Nu-şi amintea ultima dată 
când tânjise atât de mult după atingerea unei 
femei. Simţea că ar fi murit dacă înceta să-l 
atingă, sau dacă ar fi fost obligat să se oprească el 
din a o mângăia. 

Işi plimbă buzele de-a lungul pantei gâtului ei şi- 

i luă sânul în palmă - adora felul în care se simţea 
în mâna lui. Cobori şi trecu cerculeţe cu limba în 
jurul sfârcului ei. 
__Gemând, ea-şi înfipse degetele în părul lui. 
Inchizând gura în jurul areolei ei, Sebastian se 
întrebă ce culoare avea. Se blestemă o clipă 
pentru că dorise întuneric complet. Fusese un 
adevărat prost, dar în acel moment nu o putea 
părăsi ca să aprindă lămpi, aşa cum nu se putea 
opri din respirat. Işi dorea să fi existat o cale ca 
lumina să strălucească doar asupra ei, nu şi a lui. 

Ea îi şopti numele, stimulându-l spre plăceri şi 
mai mari. Talpa piciorului ei călători de-a lungul 
piciorului său. 

Sebastian continuă şi mai jos, lipindu-şi braţele 
de coastele ei. Cum putea fi atât de suplă şi totuşi 
atât de voluptoasă? Se mută mai jos, înfigându-şi 
limba în buricul ei. Într-o zi va turna vin acolo şi-l 
va sorbi cu imensă plăcere. Dar în acel moment îi 
era suficient să-i simtă pe limbă gustul pielii. 

Cobori în continuare,  cuibărindu-se între 
coapsele ei. Parfumul sexului ei plutea în jurul lui, 
îmbătându-l. Suflă puţin spre cârlionţi, iar ea oftă. 

Mary nu punea nimic la îndoială şi nu obiecta. 
Îşi înclină faţa şi sărută inima feminităţii ei. Îşi 
învârti limba în jurul ei şi o putu simţi tremurând 


sub atingerea lui. Era atât de sensibilă, atât de 
pregătită să fie cucerită. 

Aproape că-l durea nevoia de a pătrunde în ea, 
dar nu încă, nu până nu o făcea să descopere ceea 
ce putea simţi. Cu limba, cu buzele şi cu degetele, 
o aţâţă şi o tachină, îndemnând-o spre culmile 
plăcerii. Ţipetele ei suave răsunară în jurul lor, 
prinse între draperiile de catifea. O putea auzea 
gâfâind şi o simţea zvârcolindu-se. 

Degetele ei se încurcară în părul lui, trăgând 
uşor sau dezmierdând. Corpul lui era încordat de 
dorinţă, dar se luptă cu ea. O dorea groaznic de 
tare, dar voia să fie cât mai umedă şi alunecoasă, 
ca să o poată pătrunde cu uşurinţă, fără să-i 
provoace nici cel mai mic disconfort. 

Nu voia să o doară. Se gândi să-i provoace 
numai ei plăcere şi să-şi nege sieşi eliberarea, dar 
Mary reprezenta o ispită căreia nu găsea puterea 
să-i reziste. Voia cu ardoare să cunoască senzaţia 
de a se scufunda în adâncimile ei fierbinţi. Voia să 
o simtă pulsând în jurul lui, secătuindu-l de 
ultimul strop de sămânță. Avea nevoie de ea ca să 
se simtă complet. 

Nu ştia de unde îi apăruse acel gând şi nu voia 
să recunoască adevărul care se ascundea în 
spatele lui. Fusese singur prea mult timp, nu avea 
nevoie de nimeni. Cu toate astea, acea declaraţie 
îl lua în zeflemea. Spre deosebire de Mary, care 
nu făcuse asta niciodată, şi care îl accepta cu tot 
cu defectele sale. Mary, care gemea şi tresărea 
sub el, şi ale cărei unghii se înfigeau în umerii lui. 
Mary, Mary, Mary. Dulcea şi glorioasa Mary, 
pierdută în chinurile pasiunii. 

Se ridică deasupra ei şi o pătrunse, înjurând 


aspru când ea ţipă. 

Incremeni, dar era atât de aproape, încât Mary 
îi putea simţi întreg corpul tremurând. O purtase 
pe culmile unui extaz rafinat, dar nu fusese 
suficient să-i distragă atenţia de la durerea 
pierderii virginităţii. Poate că n-ar fi fost atât de 
rău dacă el n-ar fi fost atât de mare, dar 
dimensiunea lui o uimi. 

— O, Doamne! lartă-mă, Mary. 

Faţa lui era îngropată în curba umărul ei. 

— Ssst. E în regulă. 

— N-am vrut să te rănesc. 

— Ştiu. Durerea începe să dispară. Lasă-mă o 
clipă. 

Respiraţiile lor grele umpleau aerul, răsunând în 
jurul lor. Mirosul de mosc al sexului se răspândea 
greu în jurul lor. Nu ştia de ce nu se gândise 
niciodată că actul de a face dragoste va veni cu un 
parfum. Era ciudat cum îi sporea dorinţele, 
făcând-o să tânjească şi mai mult după ceea ce 
putea fi între ei. 

— A fost minunat, apropo, murmură ea. 

— Minunat? 

Părea să se fi înecat cu cuvântul, dar cum altfel 
ar fi putut descrie ceea ce simţise? 

— Splendid, de fapt. Spectaculos. 

Incepu apoi să râdă, strângându-l mai tare. 
Sebastian îşi lipi fruntea de a ei. 

— Poate fi aşa când suntem împreună. 

— S-ar putea să mor dacă mai simt din nou 
aceste senzaţii. 

— Nu se va mai întâmpla. 

— Aşa e şi pentru tine când... ajungi acolo? 

— Este extrem de... Minunat. 


Râse încet, iar sunetul vibră prin inima ei. 

— Mă tachinezi acum. Ai voie să tachinezi când 
faci asta? 

— Avem voie să facem orice vrem. 

El se mişcă puţin, iar ea strânse din ochi, 
simțind disconfortul. 

— Te mai doare? întrebă el, iar Mary putu simţi 
îngrijorarea din vocea lui. 

Deşi nu o văzuse închizând ochii, în mod clar o 
simţise încordându-se. 

— Nu la fel de tare. Mai mişcă-te puţin, cred că 
încep să mă obişnuiesc. 

O săruta de parcă gura ei i-ar fi aparţinut, şi se 
gândi că într-un fel aşa era. Sărutul lui avea o 
asprime care lipsise mai devreme. Semăna mai 
mult cu disperarea pe care o percepuse în 
grădină, de parcă ar fi murit dacă nu ar fi avut-o. 

Căldura se învârteji în trupul ei, şi acesta 
răspunse, răsucindu-se în interior. li luă o clipă să- 
şi dea seama că el începuse să se mişte lent, 
intrând şi ieşind blând din ea, fără grabă sau 
nerăbdare. Iniţial sărutul îi distrăsese atenţia, dar 
deveni imediat o parte a senzaţiei. Limba lui se 
răsucea în gura ei, mâinile lui îi dezmierdau părul, 
iar şoldurile lui se loveau de ale ei. 

Disconfortul dispăru şi reapăru plăcerea, mai 
intensă decât înainte. Înainte se temuse şi se 
împotrivise, dar de data asta ştia la ce să se 
aştepte şi accepta senzațiile. Il îmbrăţişa. 

Îi mângâie fiecare centimetru de corp la care 
putea ajunge şi îşi dădu seama că probabil era ca 
într-o transă, căci nu se încordase şi nu obiectase 
când degetele ei îi întâlniseră cicatricile şi 
continuaseră să le exploreze. Făceau parte din el 


şi, în consecinţă, şi din ea. 

Apoi, el rupse sărutul, se ridică deasupra ei şi 
începu să o pătrundă cu o impetuozitate care 
răspundea dorinţei sălbatice din ea. Gemetele lui 
răsunau în jurul ei şi îi simţea muşchii încordându- 
se şi tremurând. Şi trupul ei reacţiona la fel: se 
încorda, de parcă striga după eliberare. 

Când ajunse în punctul culminant, se temu că o 
minţise şi că avea să moară. Cum putea cineva 
supravieţui unei plăceri atât de intense? O 
zguduise până în adâncuri, îi înmuiase oasele şi o 
lăsase incapabilă de a se mişca, în timp ce 
Sebastian exclama în timpul ultimei împingeri. 

Se odihni într-un cot şi îşi îngropă faţa în părul 
ei. Îi putea simţi bătăile puternice ale inimii pe 
sânul ei. Ca de nicăieri, găsi puterea de a-şi trece 
degetele pe spatele lui alunecos. 

— Asta a fost şi mai minunat decât înainte, zise 
ea cu răsuflarea întretăiată. 

El râse cu un sunet profund şi bogat, apoi se 
rostogoli de pe ea. Îşi petrecu braţul în jurul ei şi o 
trase aproape. In mod ciudat, acel mic gest o 
mulţumi mai mult decât tot ce se întâmplase în 
acea seară, pentru că îi dădea speranţa că într-o zi 
se va bucura că se căsătorise cu ea. 


Capitolul 24 

Mary fu trezită de cântecul uşor al unei ciocârlii. 
Îşi aminti că lăsase o fereastră deschisă şi îşi dădu 
seama că trebuia să fie dimineaţă, deşi era 
imposibil de ştiut cu siguranţă cu draperiile trase 
în jurul patului. Acestea blocau acolo căldura 
corpurilor lor, parfumul dragostei fizice şi sunetul 


sforăitului slab al soţului ei. Se întrebă cât de 
târziu era. Din acel unic motiv se aplecă şi desfăcu 
puţin draperiile. Nu pentru că voia să-şi vadă soţul 
în lumina dimineţii, ci pur şi simplu pentru că 
dorea să-şi dea seama cât era ceasul. Sau cel 
puţin aceea fusese intenţia ei, pentru că de îndată 
ce pătrunse suficientă lumină slabă ca să-i 
dezvăluie trupul, nu putu rezista tentaţiei de a 
profita de ocazie. 

Sebastian stătea întins pe spate. Membrele lui 
lungi încurcate atunci în cearşafuri fuseseră 
încolăcite în jurul ei înainte să adoarmă. Faţa lui 
era puţin înclinată dinspre ea, dar pentru că se 
afla în stânga lui, îi putu vedea clar cicatricile. La 
un moment dat în timpul nopţii îşi scosese şi 
bandajul de la ochi. li mai văzuse cicatricile când 
se luptase cu febra, dar se abţinuse de la a le 
studia cu atenţie, pentru că era ca şi când i-ar fi 
furat ceva personal fără ştirea lui. 

Poate că în acel moment ar fi considerat că 
făcea exact acel lucru, doar că erau căsătoriţi şi 
nu ar fi trebuit să mai aibă secrete sau mistere 
unul faţă de celălalt. Nu putea spune că acea 
carne mutilată era frumoasă, dar avea ceva 
grațios. Chiar dacă se întorsese de puţin timp în 
viaţa ei, nu şi-l putea imagina cu trăsăturile 
nealterate ale lui Tristan. I se potrivea chipul său - 
cu tot cu cicatrici. Se potrivea temperamentului şi 
determinării lui. Se potrivea cu tot ce îndurase ca 
să poată merge din nou pe acele holuri ca lord şi 
stăpân. Işi dori să se fi simţit mai confortabil în 
propria piele, să fi lăsat lumina să-i mângâie 
corpul când făcuseră dragoste. 

Şi făcuseră dragoste. Nu ştia niciun alt mod de a 


descrise tandreţea cu care îi explorase corpul sau 
pasiunea nemărginită cu care o pătrunsese în cele 
din urmă. 

Ar fi vrut să-l poată atinge şi să-i poată da părul 
de pe frunte, dar nu voia să-l deranjeze şi să-l 
trezească. Cicatricile i se întindeau pe umeri, pe 
piept, pe spate şi pe braţ. Probabil că rănile 
fuseseră îngrozitoare şi teribil de dureroase. Nici 
nu era de mirarea că îi luase atât de mult să îşi 
revină. Ținând cont de momentul bătăliei şi cât 
trecuse până când se întorsese înapoi în Anglia, 
trebuia să-i fi luat luni întregi să se refacă. Se 
întrebă... 

— Încă nu te-ai săturat să te zgâieşti? 

Tresări, speriată de sentimentul de vinovăţie. 

— De cât timp eşti treaz? 

— De îndeajuns de mult. 

— Cred că eşti frumos. 

— Eu cred că eşti nebună. 

Se întoarse şi se propti în cotul îndepărtat, 
oferindu-i o privelişte clară asupra mugşchilor lui 
puternici de pe spate. Întinse mâna prin 
deschizătura de pe partea sa. Era sigură că îşi 
căuta bandajul. 

— Lasă să fie iar întuneric, căci plănuiesc să te 
mai iau încă o dată înainte de micul dejun. 

Ea se încruntă, refuzând să admită că se simţea 
rănită de cuvintele lui aspre. 

— Ce cuvinte înflorite, Excelenţă. Cu siguranţă 
sunt menite să mă arunce în braţele tale. 

El se opri. Nu se uită înapoi, dar Mary putea 
vedea încordarea din umerii şi din spatele său. 

— Eşti soţia mea, mârâi el. 

— Şi unei soţii îi place să fie curtate. 


— Atunci trage draperiile şi o să te curtez cu 
trupul meu. 

— Nu. Ea trase şi mai tare draperia, până când 
lumina năvăli înăuntru. 

— La naiba, Mary! strigă el şi se întoarse... 

Incremeni. Mary se luptă cu ea însăşi să nu se 
acopere, întrebându-se dacă el putea urmări cum i 
se îmbujora pielea, pe măsură ce căldura îi inunda 
corpul. Nu-şi pusese înapoi cămaşa înainte să 
adoarmă. 

Stătea goală în faţa lui, cu cearşafurile strânse 
doar în jurul şoldurilor. Fără ca măcar să o atingă, 
sfârcurile i se întăriră de la intensitatea privirii lui, 
care-i cotrobăia pe trup. li văzu muşchii gâtului 
încordându-se când înghiţi în sec. 

— Eşti atât de frumoasă. Fitzwilliam clar nu 
avea idee de comorile care se ascundeau sub 
hainele tale, altfel n-ar fi lăsat niciun scandal să te 
îndepărteze de el. 

— 'Ţi-am spus că am fost castă. 

— Şi totuşi un bărbat îşi poate imagina. 

— Mi-ai simţit corpul aseară. Totul e aşa cum ți- 
ai imaginat? 

El clătină încet din cap. 

— Doar parţial. lIntinse mâna şi-şi plimbă 
degetul mare în jurul unuia din sfârcurile ei. Mi- 
am imaginat o culoare mai întunecată, nu roz. Şi 
mută un deget pe o umflătură rotunjită. Şi cum 
naiba ţi-a ieşit un pistrui acolo? 

— Nu ştiu. Nu e mai bine să mă vezi decât să nu 
mă vezi? 

— Dar ca să te văd, trebuie să mă vezi şi tu. 

— Ți-am spus că cicatricile tale nu mă îngrozesc. 

— Dar să fie atât de aproape de tine, să le simţi 


peste tine... 

— Pe tine te simt peste mine. Cu putere şi 
hotărâre. Dar am mâinile mici şi nu pot să te simt 
pe tot, ci doar ce ating. Şi vreau să te ştiu tot. 

— Totul e hidos. 

Simţi din vocea lui că era distras, pe măsură ce 
trăgea uşor de cearşafuri, îndepărtându-le de 
şoldurile ei. Ea le prinse şi le tinu locului. 

— Doar dacă rămâne lumina. 

— Până te văd, apoi vreau să dispară. 

— Nu. Dacă dispare ea, dispar şi eu. 

— Sunt soţul tău. Vei face cum îţi spun. 

— Sunt soţia ta. Nu vrei să mă vezi fericită? 

El oftă adânc. 

— Uitasem cât de încăpăţânată poţi fi. 

— Închide ochiul şi prefă-te că eşti în întuneric. 

— Nici măcar n-o să clipesc ca să nu pierd nicio 
secundă din a te vedea în lumină. 

Mary îi zâmbi plină de speranţă. 

— Nu înţelegi că aşa simt şi eu? 

— După cum am spus, eşti nebună. Trase tare 
de cearşaf, dezvăluind alcovul dintre coapsele ei. 
Începu să respire greu. 

— Lumina? întrebă ea. 

— Poate să rămână, la naiba. 

Începu să râdă, dând deoparte cearşaful care 
încă o mai acoperea. Trase apoi de pânza care-l 
ascundea pe el şi rămase pur şi simplu privindu-l 
cu nesat. 

— Nu-i de mirare că m-a durut aseară când am 
fost împreună. 

— Mi-aş dori să nu fi durut. 

Era atâta regret în vocea lui, încât aproape îi 
veni să plângă. 


— Mătuşa Sophie a zis că doare numai la 
început, deşi nu sunt sigură ce înţelege ea prin 
început. Crezi că o să mă doară şi data viitoare? 

— Nu cred. 

— Nu contează. 

Sări pe el înainte să poată protesta. 

Cu un zâmbet strălucitor, se uită în jos şi-şi 
plimbă mâinile pe pieptul lui. 

— Chiar nu eşti îngrozită. 

Cuvintele lui veniră ca o afirmaţie uimită. 
Înclină capul până când respiraţiile li se 
amestecară. 

— Chiar nu sunt. 

Apoi îl sărută. Chiar dacă ea iniţiase jocul, el 
preluă repede controlul. Mary îi lăsă acea mică 
victorie, pentru că ea câştigase bătălia cea mai 
importantă: lumina soarelui îi încălzea pielea la fel 
de mult ca şi el. Adora senzaţia mâinilor lui 
mângâindu-i corpul. Avea mâinile unui soldat - 
palmele aspre şi degete cu bătături. Erau mâinile 
unui bărbat care muncise şi luptase, nu ale unuia 
care nu făcuse nimic mai mult decât să studieze 
cărţi şi să bea în exces. Lecţiile sale veniseră de la 
viaţă, din faptul că o trăise, şi că aproape murise. 
Mai era de mirare că nu avea stare în sălile de bal 
şi că majoritatea ritualurilor ce ţineau de etichetă 
i se păreau lipsite de importanţă? 

Se retrase din sărut, îi zâmbi şi-şi plimbă 
degetele prin părul lui. Văzu că avea cicatrici şi pe 
scalp. Pe acelea nu le mai zărise până atunci şi 
înţelese că purta părul lung cu un scop. Putea 
doar spera că, în timp, îşi va da seama că nimic 
din toate acelea nu conta, că atunci când îl privea, 
putea vedea dincolo de cicatrici, că îl putea vedea 


pe bărbatul care era cu adevărat. Şi era curajos şi 
afectuos - chiar dacă ţinea mai mult la pământ 
decât la ea. 

El îi luă obrajii în palme şi-i înclină faţa până îi 
întâlni privirea. 

— Eşti superbă, zise el. Am fost prost să te iau 
pe întuneric. M-am gândit doar că ar fi mai plăcut 
pentru tine să nu vezi... 

Işi lipi degetul de buzele lui. 

— Nu încerca să-mi citeşti gândurile. Suspectez 
că o să ghiceşti mereu greşit. Nu regret nimic, 
noaptea trecută a fost minunată, întunericul a 
adăugat un anumit mister lucrurilor, iar acum 
lumina va face acelaşi lucru. 

Il sărută din nou şi nu obiectă în niciun fel când 
el o ridică şi o aşeză pe mădularul lui. Îl primi 
adânc în ea şi se simţi mulţumită, completă. 

Mâinile lui îi conduseră mişcările până când 
prinse ritmul. Senzaţiile începură să crească şi le 
putea controla. Mâna îi alunecă spre sânii ei, 
frământându-i, mângâindu-i sfârcurile cu degetul 
mare şi făcând-o să ardă de dorinţă. 

Ştia atât de multe, iar ea atât de puţine, şi totuşi 
se simţea egala lui în actul iubirii. Gemetele şi 
gâfâitul său spuneau multe. Plăcerea ei creştea 
când îi privea chipul şi vedea efortul de a se 
abţine, maxilarul încleştat. Pe măsură ce plăcerea 
se intensifica, începu şi ea să gâfâie şi să se mişte 
mai repede şi cu mai multă forţă. Îşi înfipse 
degetele în pieptul lui, îşi lăsă capul pe spate şi-şi 
arcui spinarea... Şi se scufundară amândoi în acel 
abis al plăcerii, lăsându-se în voia unei treziri 
fericite. 


Capitolul 25 


Pe măsură ce îşi mâna calul pe pământul ud de 
ploaie, Sebastian aruncă o privire spre Mary, care 
călărea lângă el. Arăta magnific în veşmântul ei de 
vânătoare verde-închis şi cu pălăria aşezată într- 
un unghi fercheş. Nu o mai ţinea în dreapta lui 
pentru că voia s-o cruţe de neplăcerea de a-i 
vedea cicatricile, ci pentru că îşi dorea s-o poată 
privi cât mai uşor. Fireşte că nu mai putea s-o 
privească fără să şi-o imagineze goală. Fusese un 
prost că insistase să facă dragoste pe întuneric, 
dar trebuia să fi ştiut că încăpăţânata de Mary va 
găsi o cale să obţină ceea ce voia. Dacă voia ca 
lumina să strălucească peste ei în pat, aşa să fie. 

Ar fi trebuit şi să-şi dea seama că va primi actul 
iubirii cu dorinţa de a explora toate aspectele sale. 
Fitzwilliam fusese un mare prost că o abandonase. 
Dar, după acea dimineaţă, Sebastian nu mai putea 
regreta că devenise ducesa lui. La naiba, nici după 
acea noapte. 

Mary făcuse ca toate lucrurile în legătură cu 
care se îngrijorase să pară nesemnificative. Poate 
că nu se căsătoriseră din dragoste, dar mariajul 
lor avea la bază o prietenie profundă şi statornică, 
iar asta era mai mult decât puteau spune alţii. 

— Ce-ai făcut în toţi anii ăştia cât eu am fost 
plecat? întrebă el. Ea îi zâmbi ca un drăcuşor şi se 
porni într-un hohot mic de râs, care răsună între ei 
şi se aşeză pe el la fel de uşor ca un fluture. Doar 
că nu se opri acolo, ci bătu la uşa sufletului său. 
Însă cum el învățase că trebuia să rămână dur şi-n 
faţa lucrurilor blânde, îi interzise sufletului să 
deschidă. 


— Ce ţi se pare atât de amuzant? întrebă el. 

— Încurajator, nu amuzant. E prima dată când 
mă întrebi despre viaţa pe care am dus-o cât ai 
fost plecat. Am avut o mie de întrebări, am vrut să 
ştiu ce se întâmplă în fiecare moment cât ai fost 
departe de aici. Nici nu eram sigură dacă te-ai mai 
gândit de două ori la mine după ce ai plecat. 

Sebastian se încruntă şi îşi încordă maxilarul. 
Cu siguranţă o întrebase care mai era viaţa ei, sau 
orice altceva. Dar nu-şi aminti nimic. Şi cu toate 
astea, se căsătorise totuşi cu el. Slavă Domnului 
că apăruse scandalul. 

— Am fost ocupat cu gândul recuperării 
domeniului Pembrook şi a titlurilor mele. 

Mary privi spre cer, de parcă ar fi căutat nori de 
ploaie. 

— Da, ştiu. 

— Spui asta de parcă nu ai fi de acord. 

Ea se bosumflă şi trase de hăţuri. 

— Mary? insistă el. 

Cu un oftat lung şi o reticenţă evidentă, spuse: 

— Mi se pare că nu permiţi altor lucruri să între 
în viaţa ta. 

— Pentru că acesta e cel mai important lucru. A 
fost mereu steaua mea călăuzitoare, ceea ce a dat 
un scop vieţii mele. 

— Poate că acum ţi-ai putea lărgi sfera de 
interese. 

— Mai am multe de făcut. Trebuie să revizuiesc 
registre, jurnale şi să aflu foarte clar ce-a făcut 
unchiul în ultimii doisprezece ani. 

— De ce nu poţi începe de-acum, şi să mergi 
înainte? 

Sebastian clătină din cap. Nu era sigur de ce, 


dar îl deranja faptul că-i găsea metodele 
defectuoase. Era soţia lui şi locul ei era în patul 
său, nu în biroul lui. 

— Ca fiică a unui conte, ar trebui să înţelegi cât 
de importantă este istoria. Trebuie să înţelegem 
trecutul, ca să putem face faţă cu succes 
viitorului. În plus, există o şansă mică să găsesc 
ceva care să-mi confirme suspiciunile cu privire la 
uciderea tatălui meu, sau care să-mi ofere 
posibilitatea de a-i distruge viaţa mai departe. 

Rămase tăcută câteva clipe, iar el se întrebă 
dacă ar fi trebuit să-şi ceară scuze pentru tonul 
aspru. Dar dacă ar fi făcut-o, cu siguranţă ar fi 
devenit un obicei să-şi ceară scuze toată ziua. 
Tânji după camaraderia lor simplă de când erau 
copii. Doar că nu mai erau copii. 

— Am citit, zise ea în cele din urmă. 

— Poftim? 

— Asta am făcut cât am fost la mănăstire. Am 
citit Biblia, am lustruit podele şi am cusut o mie de 
articole de îmbrăcăminte. De data asta râsul ei 
transmise tristeţe. Sau cel puţin mi s-au părut o 
mie. Urăsc să cos, apropo, aşa că n-am de gând să 
mai vâr niciodată aţa într-un ac. 

— Avem mijloacele financiare care să-ţi permită 
să angajezi servitori care să bage aţa în ac pentru 
tine. 

Reuşi în cele din urmă să-i smulgă un zâmbet. 

— Mai degrabă i-aş angaja să-mi maseze 
picioarele. Îmi place foarte mult să mi se maseze 
picioarele. 

— O să ţin minte. Deşi mie îmi place să mi se 
maseze alte părţi. 

— Nu fi obraznic, Sebastian. 


— M-am gândit doar că ar trebui să ştii. Şi să 
ştii că m-am gândit la tine. Doar că nu m-am 
gândit niciodată că ai crescut. 

— Doar pentru că am crescut nu înseamnă că nu 
pot să te întrec la călărie. 

Grăbi calul la galop. O privi îndepărtându-se. 
Existase o vreme când ştia exact cât de mult 
trebuia să o lase să înainteze sau cum să-şi 
tempereze calul s-o lase să câştige. Nu putuse 
niciodată să-i refuze nimic. De ce simţea că dintr- 
odată îi refuza mult prea mult? 

Îşi grăbi şi el calul. Se adaptau la roluri noi - soţ 
şi soţie. Şi la mulţi ani în care se schimbaseră. Nu 
mai era fata pe care îi plăcea să o tragă de păr, şi 
nici el nu mai era băiatul care se aştepta să-i ia 
locul tatălui său cu o schimbare minoră a vieţii. 
Trecuse prin numeroase furtuni ca să ajungă 
acolo. Şi fraţii lui suferiseră. Nu putea uita ce preţ 
plătiseră. Mary se înşela, nu putea începe cu 
prezentul şi să continue din acel punct. Trebuia 
mai întâi să cucerească trecutul. 

Mary era destul de sigură că o lăsase să câştige 
când ajunse la ruine cu puţin înaintea lui. Timpul 
îşi pusese amprenta asupra mănăstirii. O mare 
parte din ea fusese înghițită de buruieni, şi două 
dintre ziduri erau atât de ruinate, încât se putea 
trece cu uşurinţă peste el. Bănuia că nişte fermieri 
sau săteni plecaseră cu câteva cărămizi şi bucăţi 
de piatră. 

— Trebuia să fi ştiut că o să vii aici, zise 
Sebastian, oprindu-şi calul lângă al ei. 

— Mi-ar plăcea să ne plimbăm puţin pe-aici. 

Sebastian descălecă, o ajută şi pe Mary să se 
dea jos, apoi legă ambii cai de un tufiş. li oferi 


braţul lui şi se plimbară încet în jurul rămăşiţelor 
structurii medievale, trecând şi peste un zid 
exterior jos. Fusese o clădire foarte înaltă, care 
parcă adăpostise uriaşi. Cu toate acestea, cea mai 
mare parte din tavan şi acoperiş nu mai era. 

— În prima noapte la bal, când ţi-ai făcut marea 
intrare înapoi în societate, ai menţionat că Rafe 
cunoaşte partea întunecată a Londrei. Când te-am 
îngrijit, mi-am dat seama că el nu stă în Easton 
House. Unde locuieşte? 

Se îndepărtă de ea, ocoli marginea a ceea ce 
probabil fusese biserica şi se opri în dreptul unei 
ferestre cu vedere spre dealuri din care nu mai 
rămăsese decât cadrul. Deasupra lui era doar 
cerul liber. Oftă adânc. 

— Nu trebuie să spui nimănui. 

— N-am de gând să bârfesc despre familia mea. 

Se uită spre ea, iar Mary îşi putu da seama că îl 
surprinseseră cuvintele ei. Era uimită de acel fapt 
şi continuă, explicând: 

— Voi sunteţi familia mea acum - tu, Rafe, 
Tristan. 

— Iartă-mă, Mary. Ştiu că nu ai bârfi despre noi 
nici dacă n-am fi căsătoriţi. Işi scoase pălăria şi 
începu să o rotească în mână, ca şi cum ar fi avut 
nevoie să se concentreze la altceva, în afară de 
cuvintele pe care le rostea. Are o casă a viciului. 

Înţelese nemulţumirea din vocea lui. Nu că l-ar 
fi acuzat pentru asta. 

— Adică de jocuri de noroc. 

— Printre alte lucruri. 

— Ei bine, cu siguranţă acum că v-aţi recuperat 
titlurile va renunţa la ea. 

— El spune că nu. 


— Şi nu-ţi convine lucrul ăsta. 

— Bineînţeles că nu-mi convine. Dar de vreme 
ce l-am părăsit acum doisprezece ani, a decis că 
acum e un pic cam târziu să-mi pese ce face cu 
viaţa lui. 

— Unde l-ai lăsat? 

Mototoli pălăria, apoi o îndreptă. 

— La un orfelinat. Ştiam că unchiul n-o să-l 
caute acolo. 

— De la un orfelinat la o casă de vicii? Cam 
ciudat. Cum s-a întâmplat? 

— Nu ştiu. Cumva a ajuns pe străzile Londrei. 
Poate a fugit. A supravieţuit. Nu ştiu prea multe 
detalii despre cum a reuşit, pentru că nu vrea să 
vorbească cu mine despre asta. 

— Îmi pare rău. 

Râse amar. 

— Nu e vina ta. Dacă nu erai tu, am fi fost toţi 
morţi. 

Se duse spre el, îi studie trăsăturile puternice 
ale chipului. Şi îşi dădu seama că nu doar 
cicatricile îi schimbaseră înfăţişarea, ci că de vină 
erau remuşcări, regrete şi poveri vechi. li atinse 
falca. 

— Ai făcut ceea ce a trebuit să faci. Şi pentru 
asta a fost nevoie de curaj. 

— N-a fost nimic curajos, eram îngrozit. 

— Nu asta înseamnă curajul? Să faci ceva chiar 
dacă ţi-e frică? 

— Am fost speriat şi-n ziua când m-ai sărutat 
aici. Iti aminteşti? întrebă el după ce o studie o 
clipă. 

Mary primi cu bucurie schimbarea subiectului, 
pentru că sperase că venirea acolo îi va aminti de 


vremuri mai bune. 

— Primul meu sărut. Nu e prea uşor de uitat. 

— De ce ai făcut-o? 

— Pentru că te-am văzut sărutând-o pe prostuţă 
de lăptăreasă. Făcu ochii mari şi începu să râdă. 
Nu râdea cu poftă, dar nici amar sau aspru. O 
inundă speranţa că îi vor mai aştepta multe 
izbucniri de acest fel. El clătină din cap. 

— N-am sărutat niciodată o lăptăreasă. 

— Ba da. Te-am văzut eu. 

— Nu, era fata cu ouă. 

Îi trase o palmă peste braţ. El o apucă de 
încheietură şi o trase atât de aproape, încât 
trebuia să încline capul pe spate ca să-l poată 
privi. 

— Ai fost geloasă? întrebă el. 

— Nu. M-am supărat. Mi-era teamă că o să 
începi să te joci cu ea. Dar apoi, după ce ne-am 
sărutat, m-am gândit „Ei bine, nu este mare lucru” 
şi nu mi-am mai făcut griji pentru asta. 

El îi mângâie obrazul. 

— N-a fost mare lucru? Cred că atunci a fost 
prima dată când am început să te consider o fată. 
Până atunci erai doar Mary, prietena mea. Mi-era 
teamă că o să afle tata şi că o să trebuiască să te 
iau în căsătorie. 

Mary începu să râdă. 

— O, şi mie mi-a fost teamă de asta. Doar că mie 
mi-era teamă că tata o să afle ce-am făcut şi că o 
să mă trimită undeva departe. Doar că, de fapt, n- 
a fost cine ştie ce sărut. 

El deveni dintr-odată serios. 

— Nu, n-a fost cine ştie ce sărut. 

Se aplecă şi-şi lipi buzele de ale ei. De data 


aceea, sărutul pe care-l împărtăşiră în mănăstire 
era incredibil, plin de căldură şi pasiune. 

Când intrară în conac, nu-i urmă şi toată căldura 
de afară. Mary începu să tremure. Va iubi şi ea 
acel loc de dragul lui, pentru că el îl iubea, dar nu 
se putea abţine să nu se teamă că nu vor putea fi 
niciodată cu adevărat fericiţi acolo. 

Se apropie de ei Thomas, majordomul. Venise cu 
ei din Londra. Mary suspecta că nu-i păsa prea 
mult unde lucra, atâta timp cât îl putea servi pe 
tânărul duce. 

— Excelenţă, unul dintre servitori a găsit un 
portret al tatăl dumneavoastră în pod. Am pus să 
fie agăţat în bibliotecă. 

— Foarte bine. 

Totuşi, ceva din vocea lui Sebastian o făcea pe 
Mary să se întrebe dacă nu cumva şi-ar fi dorit să 
nu fi avut un asemenea noroc. 

— A sosit, de asemenea, o scrisoare de la Lord 
Tristan. Am pus-o pe birou. 

— Foarte bine. Am dori să luăm cina mai 
devreme. 

— Merg să mă ocup de asta. 

Majordomul se retrase, iar Mary avu senzaţia 
că, dintr-odată, Sebastian nu mai era la fel de 
relaxat cum fusese mai devreme la călărie. 

— Cred că ar trebui să mă pregătesc pentru 
cină. 

— Poate ai vrea să mă însoţeşti un moment, să 
vezi dacă îţi place portretul. 

— Aş fi încântată, dar tata mi-a spus întotdeauna 
că biblioteca este domeniul stăpânului conacului, 
aşa că tot ceea ce contează de fapt este dacă îţi 
place ţie. 


— Apreciez părerea ta în această privinţă. 

— După cum ştii, nu-mi plac cuvintele mărunte. 

— Aşa e, nu-ţi plac. 

Zâmbetul lui era mic, dar măcar era acolo, şi ea 
putea vedea afecţiune în privirea lui. Îi întinse 
braţul, iar ea îşi aşeză mâna pe el. 

— M-ai lăsat să câştig azi, zise ea şi-i simţi 
braţul încordându-se sub degetele ei. Aşa ai făcut 
mereu? 

— Nu mereu. Este mult mai uşor să câştigi când 
nu călăreşti într-o parte. 

— Înţeleg că ai călărit mult într-o parte. 

El zâmbi. 

— Nu, niciodată, dar îmi închipui că nu e foarte 
confortabil. 

Când ajunseră la bibliotecă, lacheul le deschise 
uşa şi intrară, îi plăcea la nebunie aerul de 
masculinitate din acea încăpere: pereții 
întunecaţi, mobilierul masiv din lemn şi piele. Şi 
cărţile. Erau atât de multe cărţi, iar ea adora să 
citească. Lectura îi făcea cunoştinţă cu diferite 
personaje şi o ducea în diverse locuri, unde nu era 
niciodată singură. 

Portretul de deasupra căminului era în mărime 
naturală, iar tatăl lui Sebastian fusese un om 
mare, asemenea lui, de altfel. Poate nu la fel de lat 
în umeri, dar la urma urmei avusese o viaţă mult 
mai uşoară. 

— Uitasem cât de mare era, zise ea. 

— Nu sunt sigur că-mi place. IÎndepărtându-se 
de ea, se duse la masa din colţ. Coniac? 

— Nu, mulţumesc. Ce anume nu-ţi place la el? E 
o asemănare izbitoare. 

Sebastian luă o înghiţitură lungă de coniac, 


după care îşi reumplu paharul. 

— Îmi aminteşte că sunt o dezamăgire pentru el. 

— Cum ai ajuns la o concluzie atât de ridicolă? 

Mai luă o înghiţitură de coniac şi se sprijini de 
bibliotecă, cu privirea încremenită pe portret. 

— Am permis să fim duşi în turn fără luptă. 

— Şi dacă suspiciunile tale sunt corecte, tatăl 
tău a permis să fie lovit în cap. Dacă e dezamăgit 
de cineva, suspectez că este de el însuşi. 

Începu să râdă. Era un sunet răguşit care dădea 
senzaţia că râsul său fusese ascuns undeva, că 
ruginise şi avea nevoie să fie puţin lustruit. 

— Mereu ai avut atâta încredere în mine. 

— Pentru că mereu... „te-am iubit”. Dar fusese o 
iubire copilărească, dată atât de uşor, fără condiţii 
sau aşteptări. În acel moment nu mai era la fel de 
sigură de ce simţea pentru el. Ştia doar că i se 
strângea ceva în piept când se uita la el şi că voia 
să-i aline durerile şi suferinţele. Mereu... am ştiut 
că o să faci ceea ce trebuie, continuă după un 
moment. 

El râse din nou, însă cu o tentă de amărăciune. 

— Mă tem că nu mereu. Se uită înapoi spre 
portret. Cred că am să pun să fie mutat în altă 
cameră. Nu vreau să se uite tot timpul peste 
umărul meu. 

— Am să-i găsesc un loc. 

— Mulţumesc. Să vedem ce veşti ne trimite 
Tristan. 

Sebastian se duse la birou, luă scrisoarea, rupse 
sigiliul de pe plic şi scoase scrisoarea. O desfăcu şi 
o citi. Mary nu-şi dădea seama dacă era mulţumit 
sau nu. p 

— Ce zice? întrebă ea, apropiindu-se. Impături 


scrisoarea şi o vâri la loc în plic. 

— Ne-a cumpărat nişte cai, cadou de nuntă. 

— Păreau cam multe cuvinte pentru aşa puţine 
veşti. Ce altceva? 

— Rafe e bine. Tristan s-ar putea să se întoarcă 
pe mare. 

— E ceva ce nu-mi spui. 

— Nu am secrete. 

— Atunci lasă-mă să văd ce scrie. 

O studie un moment îndelungat, apoi îi întinse 
scrisoarea. Ea o citi rapid. 


Frate, 

Sper ca această scrisoare să te găsească bine şi 
bucurându-te de fericirea conjugală. Am găsit 
nişte cai excelenți în Hertfordshire, pe care i-am 
cumpărat ca dar de nuntă pentru tine şi frumoasa 
ta mireasă. Ar trebui să sosească fără prea mari 
întârzieri. 

Totul e bine la moşia din Shropshire. Mâine mă 
duc la Wiltshire să văd cum stau lucrurile acolo. 
Mi-e greu să înțeleg de ce Coroana n-a dat 
strămoşilor noştri toate proprietățile într-un 
singur loc. Deşi mi-a plăcut să nu fiu în Londra, 
mi-e dor de mare. Nu te simți jignit dacă ridic 
ancora la scurt timp după ce rezolv ceea ce m-ai 
rugat. 

Omul care stă cu ochii pe unchiul raportează că 
părăseşte rareori pensiunea, cu excepția dăților 
când merge în vizită la soția sa. 

Rafe era bine când am plecat din Londra. A 
promis să aibă el grijă de reşedinţă. Nu ştiu ce să 
cred despre el. Pare să ducă un fel de viaţă 
misterioasă. Pot doar să sper că, în timp, va avea 


încredere în noi şi ne va împărtăşi mai multe. 
Trimite-i lui Mary salutările mele. Nu trece nicio 
noapte în care să nu-mi doresc să mă fi lăsat pe 
mine să mă căsătoresc cu ea. 
Tristan 


Mary se întoarse şi se uită la Sebastian. 

— Tristan voia să se căsătorească cu mine? 
întrebă ea. 

— Dacă nu voiam eu. 

— Şi de ce nu l-ai lăsat, atunci? 

— Pentru că am vrut. 

— Am crezut că te-ai căsătorit cu mine pentru că 
nu aveai de ales. 

— Probabil ar trebui să începem să ne pregătim 
pentru cină, zise el, evitând complet cercetările ei. 

lată ce interesant, aşadar avusese de ales. Nu-şi 
putea închipui că Tristan se oferise să se 
căsătorească cu ea. Oare ar fi fost mai fericită cu 
el? Ar fi luat-o şi pe ea când ar fi pornit pe mare, 
sau ar fi lăsat-o în urmă? Dar de fapt chiar mai 
conta? Cu toate că era o adevărată revelaţie să 
afle că Sebastian ar fi putut-o pasa fratelui său. 
Dar nu o făcuse. 

„Desigur că nu, gâsculiţă proastă. Cu siguranţă 
e un om care îşi asumă responsabilitatea pentru 
acţiunile sale. Te-a sărutat în grădină, aşa că s-a 
simţit obligat să se căsătorească cu tine.” 

Sau poate era ceva mai mult de-atât. 


Capitolul 26 


După cină, Mary stătea ghemuită într-un scaun 
din bibliotecă, ţinând în braţe secreterul ei mic din 


lemn de trandafir şi luând notițe cu privire la 
sarcinile pe care le avea de îndeplinit. Conacul 
avea şi o bibliotecă mai mică, cu un birou delicat, 
pe care presupunea că-l folosise fosta ducesă, dar 
voia să fie aproape de soţul ei. Sebastian lucra la 
biroul lui, cercetând prin registre şi luând notițe 
pe un teanc de hârtii de lângă el. Erau atât de 
multe de făcut, încât părea că o lua de la capăt. 


— Sebastian? 
— Hmm? răspunse păstrându-şi atenţia la 
registre. 


— M-am gândit să merg mâine în sat să mă ocup 
de angajarea unor slugi temporare, care să îi ajute 
pe servitori să termine pregătirea restului casei. 
Sunt multe care necesită ştergerea prafului, 
lustruire şi spălare şi m-am gândit că asta ar grăbi 
puţin lucrurile. 

— Minunată idee, murmură el distrat. 

— Apoi mă gândeam să trec pe la Willow Hali, 
pentru că tata se gândea să plece şi el din Londra, 
la scurt timp după noi. Aş vrea să-i fur câţiva 
servitori. 

— Minunată idee. 

— Grădinarul său, de exemplu, şi-a învăţat fiul 
această meserie şi mă gândeam să-i oferim 
tânărului un post aici, ca grădinar al nostru. 

— Minunată idee. 

— Cred că vom avea nevoie de mai mult de unul, 
dar ar fi un început. 

— Minunată idee. 

— Şi apoi m-am gândit să alerg goală pe câmpii. 

— Minunată... 

Se opri înainte şi-o scrută cu privirea. Ea îi 
zâmbi, răutăcioasă. 


— Nu eram sigură dacă mă asculţi. 

Îşi turnă whisky într-un pahar, îl învârti uşor şi o 
privi peste marginea lui. 

— Te simţi neglijată? 

— Puțin. 

— Dacă îmi petrec cea mai mare parte a 
dimineţii în pat şi o mare parte a după-amiezii la 
călătorie, trebuie să-mi văd de lucru seara. 

Mary desenă o inimă pe hârtia ei şi-i înnegri 
interiorul. 

— Ştiu. Doar că multe cupluri pleacă într-o 
călărie de nuntă, după ce se căsătoresc. 

— Aşa am făcut şi noi. Am venit de la Londra, 
aici. 

Se încruntă puţin la el, apoi îşi dădu seama că 
nu era vina lui şi că nu era lipsit de delicateţe în 
mod intenţionat. 

— Nu, pleacă undeva unde să poată fi singuri. 

— Şi noi suntem singuri aici. 

Scoase un mârâit uşor. 

— Fără responsabilităţi, ca să se poată 
concentra unul asupra celuilalt. 

Sebastian se lăsă pe spate în scaun, cu un colţ al 
gurii uşor arcuit. 

— Ai vrea să te mai iau încă o dată? 

Voia, dar nu când punea problema aşa. Pufni. 

— Eşti imposibil. 

El îşi bătu în coapsă, făcându-i semn să se 
apropie. 

— Vino încoace. Pot să te iau şi aici. 

Mary lăsă deoparte micuțul secreter şi se ridică. 

— Exact asta îmi doresc, o tăvălire incomodă în 
spatele biroului tău. 

— N-o să fie incomod. 


— Mă duc să fac o baie. 

Făcu doar doi paşi... 

— Mary? 

Se opri, deşi totul din ea îi cerea să continue. 
Auzi paşii lui, venind spre ea, apoi se opriră şi o 
cuprinse braţul lui, trăgând-o aproape. O sărută 
pe ceafă. 

— Mai lasă-mă puţin şi-apoi am să vin în patul 
tău. 

— Ca să mă ai? 

— Da, dacă nu cumva ai prefera să n-o fac. 

Cel puţin îi oferea posibilitatea de a alege. Era şi 
asta ceva, presupuse, doar nu toţi bărbaţii ar fi 
procedat la fel. 

— Aş prefera să faci dragoste cu mine. 

— Bine, zise el încet, atingându-şi din nou 
buzele de ceafa ei. 

— Spune-o, îi ceru ea încet. 

— Nu pot. 

— Pentru că nu mă iubeşti? 

— Nu, pentru că e mult prea poetic, şi eu detest 
poezia. 

Mary se întoarse în braţele lui, cu o întrebare: 

— Mă iubeşti? 

— Dar tu pe mine? 

II studie, parcă înțelegând despre ce era vorba. 

— Nu poţi spune cuvântul. Nu poţi spune 
„iubire”. 

— Ţin la tine, zise el iritat. Cu siguranţă ştii 
asta. 

— M-ai fi cerut în căsătorie dacă n-ar fi 
intervenit scandalul? 

— Nu, nu te-aş fi supus unei vieţi cu mine. 

— De ce crezi că o viaţă cu tine ar fi ceva atât de 


oribil? 

Se îndepărtă de ea, începând să se plimbe. 

— Pentru că ştiu cum sunt - dur, determinat şi 
concentrat asupra unui singur scop: Pembrook. Tu 
vrei poezie şi cuvinte blânde şi tandreţe. Nu există 
niciun fel de tandreţe în viaţa mea, cu excepţia 
patului. Şi asta pentru că eşti tu în el. Se opri şi o 
privi. De ce naiba zâmbeşti? 

— Poţi fi destul de poetic pentru cineva care 
pretinde că nu-i place poezia. Te voi aştepta să vii 
să mă ai. 

Se întoarse pe călcâie şi părăsi încăperea. Nu 
înţelegea deloc de ce era dintr-odată mai veselă. 
Poate pentru că ştia că însemna foarte mult 
pentru el, chiar dacă nu o spunea. 

Sebastian intră în camera soţiei lui şi o găsi încă 
îmbăindu-se. Nu-l văzu intrând pentru că era 
ascunsă după un paravan, cu un foc aprins de 
cealaltă parte a ei, care-i proiecta frumos umbra. 

În mod evident nu auzise uşa, deoarece cânta... 
ba nu, fredona... ba nu, cânta. Işi dădu seama că 
nu ştia toate cuvintele acelui cântec. Cânta acolo 
unde ştia vorbele şi fredona acolo unde nu le ştia. 

— „Fie vreodată atât de umil. 

Vocea ei semăna cu a unei ciocârlii care cânta în 
zori. Privi în cameră şi o văzu pe servitoarea ei, 
stând pe un scaun din apropiere, uitându-se la el, 
cu broderia abandonată în poală. Îşi duse degetul 
la buze şi făcând un semn cu capul spre uşă, îi 
semnală să plece. Femeia se ridică, făcu o 
reverență scurtă, şi părăsi camera în linişte. 

Cu picioarele goale, Sebastian se furişă şi se 
aşeză cu grijă pe marginea patului. O privea 
hipnotizat pe Mary, ridicând braţele. Fredona mult 


mai încet decât cânta, dar cu toate astea, putea 
auzi picăturile scurgându-se în apă, şi le putea 
imagina alunecându-i pe piele şi umezind-o. Se 
gândise să transforme una dintre încăperi într-o 
cameră pentru baie, dar decise că îi plăcea mult 
mai mult priveliştea oferită de o baie în faţa 
focului. Ciudat cum până şi umbra ei i se părea 
atrăgătoare. Poate în parte era şi pentru că ea nu 
ştia că era privită. Nu-şi dăduse seama niciodată 
că în sinea lui se ascundea un voyeur, dar cu 
siguranţă se distra de minune, apreciind tot ce 
avea în faţa sa. 

Ura gândul că nu-i oferise o călătorie de nuntă - 
chiar şi în mod neintenţionat. Petrecuse atâta timp 
departe de Pembrook, de Anglia, încât nu-i trecuse 
prin cap decât să vină să se instaleze acolo cât mai 
repede cu putinţă. Oare Fitzwilliam plănuise s-o 
ducă undeva? Detesta gândul că acel bărbat i-ar fi 
putut oferi ceva ce el, Sebastian, nu îi oferise. 
Fusese atât de preocupat să-i salveze reputaţia, că 
nu se gândise deloc la dorinţele ei. Şi ştia sigur că 
avea anumite dorinţe. După ce plecase din 
bibliotecă, se uitase peste foaia de pe secreterul 
ei. Era o listă plictisitoare cu sarcini care trebuiau 
rezolvate, doar că, din loc în loc, erau presărate 
inimioare. Straniu. Voia iubire. Şi, din păcate, el 
nu ştia dacă i-o putea oferi. 

Scoase, cu o mişcare elegantă, un picior din apă, 
cu degetele îndreptate spre tavan. Gura i se uscă 
şi-i dispărură toate gândurile anterioare. Doamne, 
cât de flexibilă era - ar fi putut-o avea cu 
picioarele odihnindu-i-se pe umerii lui. Ii urmări 
mişcările senzuale, în timp ce-şi plimba mâna de 
la călcâi la coapsă. Poate şi pe şold. Sau poate că 


mâna ei se oprise undeva pe drum, într-un paradis 
pe care anticipa că el avea să-l viziteze din nou. 

Deveni apoi conştient că nu mai cânta, pur şi 
simplu fredona încet o melodie provocatoare, 
care-i făcea inima să tresară chinuitor. Oare urma 
acele ritualuri de fiecare când făcea baie? 

Ea-şi lăsă capul pe spate şi oftă adânc. 

— Colleen, sunt gata să ies din baie. 

El înghiţi în sec. Şi el era gata, dar nu să iasă 
din baie - ci să-şi lase soţia cu adevărat sătulă de 
amor. 

— Colleen, prosopul? Nu zăbovi, soţul meu o să 
fie aici în orice moment şi vreau să fiu pregătită. 

Dacă ar fi fost mai pregătită de-atât, el ar fi luat 
foc. Se ridică în picioare şi se îndreptă spre ea, 
luând un prosop în trecere. Merse în jurul 
paravanului, hotărând că pe viu era şi mai 
delicioasă. Stătea cu ochii închişi şi cu capul 
sprijinit de buza căzii, avea toată pielea umezită 
de rouă şi părul strâns într-un coc haotic în 
mijlocul capului. Câteva şuviţe reuşiseră să se 
elibereze şi se  ondulaseră într-un abandon 
sălbatic. Stătea cu mâinile afară, pe părţile 
laterale ale căzii, iar coapsele ei erau larg 
deschise. Apa strălucea în jurul sânilor ei, creând 
două insule minunate. 

Gemu încet şi-şi deschise uşor ochii... Ţipă şi se 
scufundă sub apă până când insulele fură în 
pericol să se înece. Mare păcat. 

— Ce faci aici? vru ea să ştie. 

— De ce eşti atât de surprinsă? [i-am zis că am 
de gând să vin şi te-am auzit spunându-i 
servitoarei că mă aştepţi în orice moment. 

Ea se încruntă. 


— De când eşti aici? 

— Când am intrat ştiai vorbele cântecului, apoi 
păreai că le-ai uitat. 

Se instală groaza pe chipul ei. 

— O, Doamne, m-ai auzit cântând? 

— Ai o voce minunată. 

— E îngrozitoare, parcă aş fi o pupăză. 

— Şi eu care te asemănam cu o ciocârlie. 

— De ce nu mi-ai spus că ai venit? 

— M-am bucurat de spectacolul de umbre. 

Se uită la paravan, apoi îşi îndreptă repede 
privirea spre foc şi înţelese realitatea situaţiei ei, 
aşa că murmură: 

— Siluete interesante. 

— Extrem de interesante. 

— Cred că te mai distrezi şi în clipa asta, zise ea 
zâmbindu-i răutăcios. 

— Da, cam da. 

— S-ar putea să fiu nevoită să te pedepsesc 
pentru că mă spionezi fără voia mea. 

— Nu voi permite. 

Ea îşi miji ochii. 

— Şi cum ai de gând să duci la îndeplinire 
această ameninţare, Excelenţă? 

— Am să-ţi sărut fiecare centimetru de piele, 
până eşti gata să cazi în genunchi de dorinţă 
chinuitoare, aşa cum sunt eu acum. 

Îi zâmbi seducător, iar el se simţi pe punctul de 
a exploda. 

— Îţi văd dorinţa chinuitoare chiar şi cu 
pantalonii pe tine. Dă-mi prosopul ca să mă usuc şi 
să mă pot ocupa de acea dorinţă. 

— Vreau să te usuc şi apoi să te fac să fii udă din 
nou. 


Ea rămase fără răsuflare. 

— Doamne, ce limbaj obscen! 

— Poezia dormitorului. 

— Şi mai devreme pretindeai că nu-ţi place 
poezia, zise ea şi-l cercetă un moment pe sub 
gene. 

Femeia aceea fierbinte îl făcea să se simtă de 
parcă el ar fi fost cel fără haine. Limba îi apăru 
dintre buzele întredeschise şi captură o picătură 
de apă. Se ridică apoi din apă ca o zeiţă 
îndrăzneață, fără nicio urmă de timiditate şi 
complet nestânjenită de goliciunea corpului ei. 

Fără îndoială, ea avea să-l omoare cu zile. 

Mary îi aruncă o privire insinuantă. 

— Aşadar, du-ţi la capăt promisiunea, Excelenţă. 
Usucă-mă şi apoi fă-mă să mă ud. 

Mary nu era sigură de unde găsise curajul de a 
fi atât de îndrăzneață. Ştia doar că odată ce-i 
mărturisise că era pe punctul de a cădea în 
genunchi de dorinţă, se simţise puternică şi că 
avea situaţia sub control, în ciuda amenințării lui 
de a nu-i permite să-l refuze. Ştia că nu ar fi 
obligat-o. 

În acele condiţii, se temu că nu i-ar fi întâmpinat 
cu bucurie atingerea. Ciudat. Crezuse mereu că 
bărbatul era cel care o făcea pe femeie să se simtă 
confortabil cu tot ce se întâmpla între ei. Doar că, 
de data aceea, soţul ei era cel care avea nevoie de 
asigurare că nu era oripilată de cicatricile lui. 
Adora clipele în care-l copleşea pasiunea şi uita de 
existenţa lor, pentru că îşi dorea să nu conteze 
pentru el. Voia ca scandalul care-i forţase să se 
căsătorească să nu fi contat. Voia ca între ei să 
existe o iubire atât de profundă şi de statornică, 


încât nimic altceva în afară de ei să nu aibă 
importanţă. 

Răcoarea îi făcu sfârcurile să i se întărească 
precum nişte perle şi s-o furnice. Privirea lui căzu 
pe sânii ei, arzând înăbuşit. ÎI privi înghițind în 
sec. Într-adevăr, ea deţinea puterea. 

— Mi se face frig, Excelenţă. 

Întinse un braţ şi încercă să afişeze o expresie 
inocentă, cu buzele uşor bosumflate. Se aştepta să 
o scoată din cadă şi să o usuce repede. In schimb, 
el se aşeză în faţa ei într-un genunchi şi-şi aşeză 
prosopul pe coapsa ridicată. Ea ridică un picior şi-l 
puse pe scăunelul improvizat. El începu cu 
degetele de la picioare şi şterse uşor şi blând apa, 
foarte concentrat pe sarcina sa. Deşi avea mâinile 
ude, ea îşi plimbă degetele prin părul lui. 

— Am să-ţi întorc favoarea într-o zi, zise ea 
încet. 

— Care favoare? întrebă el distrat. 

— Să intru peste tine în timp ce faci baie. 

— Dar n-am deranjat, te-am lăsat să te bucuri de 
baia ta. 

— Şi tu te-ai bucurat. 

Sebastian ridică privirea spre ea. 

— Extrem de mult. 

Îi termină de şters piciorul, apoi făcu semn spre 
celălalt. O usca cu atingeri mai blânde decât 
cunoscuse vreodată, ca şi cum s-ar fi temut că, 
dacă nu avea grijă, bumbacul prosopului i-ar fi 
zgâriat pielea. Când termină şi cu celălalt picior, i- 
l aşeză pe podea şi se ridică. Privind-o de sus. 
Dimensiunea lui nu o speriase niciodată. Chiar 
dacă şi ea era înaltă pentru o femeie, el era mai 
înalt decât majoritatea bărbaţilor. 


Îi tamponă cu prosopul faţa, gâtul, umerii, sânii. 
Luă apoi un sfârc în gură şi gustă. Gemând, ea 
lăsă capul pe spate şi privi ornamentele de pe 
tavan. 

— Intoarce-te, îi ordonă el cu o voce aspră, iar 
ea îşi dădu seama că sarcina pe care o începuse 
era la fel de chinuitoare pentru el ca şi pentru ea - 
dar era un chin minunat. 

Făcu aşa cum îi porunci, bucurându-se de 
bumbacul care absorbea orice urmă de umiditate 
rămasă. Pentru o clipă făcu ceea ce promisese să 
nu facă niciodată: se gândi la Fitzwilliam şi îşi 
dădu seama că nu-şi putea imagina să-l fi lăsat să- 
şi permită atât de multe. Ar fi primit cu bucurie 
întunericul în timpul întâlnirii lor intime. În 
schimb, când era cu Sebastian, îi venea natural să 
fie jucăuşă, aţâţătoare sau senzuală - ştia că n-ar 
fi fost la fel cu nimeni altcineva. 

Prosopul alunecă pe pielea ei ca o cascadă, şi-i 
căzu la picioare. Simţi o smucitură uşoară a 
părului şi auzi clinchetul unei ac de păr lovind 
podeaua. Încă o smucitură, încă un clinchet. 
Urmară încă trei şi apoi părul i se prăbuşi pe 
umeri. Sebastian îi strânse părul cu o mână, i-l 
dădu într-o parte şi o sărută pe gât. 

— Eşti uscată, şopti el. 

— Nu prea. 

Era foarte conştientă de umezeala dintre 
coapsele ei. El râse uşor, îşi petrecu braţul în jurul 
ei şi-şi făcu mâna căuş în zona ei intimă. 

— Prea uşor. 

Ea oftă. 

— Nu te pot contrazice. 

— Ador cât de receptivă eşti, şopti el, atât de 


încet, încât o făcu să se întrebe dacă nu cumva 
rostise acele cuvinte mai mult pentru el decât 
pentru ea. 

O luă în braţe şi o duse spre pat. Abia atunci 
realiză că lumina din cameră era dată de şemineu 
şi că cea mai mare parte era blocată de paravan. 
Patul era cufundat în penumbră când o aşeză 
deasupra. Sebastian întinse mâna spre draperiile 
baldachinului, dar Mary îl atinse pe umăr. 

— Nu. 

El se opri şi o privi. 

— Am avut lumina soarelui azi-dimineaţă, îi 
aminti ea. 

Îi luă chipul în palme, se aplecă şi o sărută pe 
frunte. 

— În seara asta am nevoie de întuneric, Mary. 

Cum să-l poată refuza, când fusese o rugăminte 
din toată inima? O privise făcând baie, o tachinase 
şi o uscase. Crescuse starea de anticipare şi ştia 
că nu era momentul pentru discuţii, nu era 
momentul să încerce din nou să-l convingă că 
cicatricile lui nu o deranjau. II apăsă pe piept, 
împingându-l ca să se poată ridica. li cercetă 
chipul, apoi se aplecă şi-l sărută rapid, înainte să 
se întoarcă să tragă draperiile de pe partea ei de 
pat. 

Când îl simţi părăsind patul, rămase aşteptându- 
l. Coborâră şi celelalte draperii, învăluind-o în 
întuneric. Un fir de lumină, înclinarea patului şi 
din nou întuneric. 

Când se întoarse, îl găsi cu o exactitate fără 
greş. Îşi plimbă mâna pe pieptul lui, pe gât, pe 
maxilar şi pe obraz, până ajunse la peticul pe care- 
l purta pe ochi. El o prinse de încheietură. 


— Lasă-mă să ţi-l scot, şopti ea încet. E 
întuneric, nu ai nevoie de el. Dacă eu sunt complet 
goală, ar trebui să fii şi tu. 

Degetele lui slăbiră strânsoarea. Foarte încet, ea 
îi scoase bandajul. Înainte să o poată opri, îşi lipi 
buzele de carnea lui mutilată şi-l sărută, nesigură 
dacă putea simţi sau nu atingerea. 

— Mary, zise el răguşit. 

— Sunt a ta, şopti ea. 

El o răsuci pe spate şi începu să-şi ţină 
promisiunea. O tortură plăcut cu mâinile, gura şi 
limba, până când întregul ei trup începu să emane 
aburi. Era gata să-l simtă, cu mult înainte ca el să 
alunece în ea cu o siguranţă care o făcu să 
zâmbească. Era un amant foarte priceput. Căută 
cu lăcomie cu mâinile ceea ce nu putea vedea: 
muşchii lui, care se contractau în urma efortului, 
corpul lui alunecos care intra şi ieşea din ea, 
maxilarul lui încleştat şi părul umed. Când 
gemetele lui răsunară în jurul ei, trupul îi vibră de 
plăcere. N 

Iar eliberarea le veni în acelaşi timp. Il strânse 
în braţe, în timp ce sămânţa lui fierbinte se 
revărsa în ea. Respirând greu şi aspru, se ridică 
de pe ea, apoi o trase în braţele lui. Acolo căzu 
într-un somn mulţumit. 


Capitolul 27 
Zilele trecură agale, aducând cu ele numeroase 
descoperiri. Mary începu să înţeleagă adevăratul 
devotament al soţului ei faţă de Pembrook. 
Sebastian îşi începea fiecare dimineaţă cu o 
plimbare pe îndelete pe terenurile sale - în care 


adesea i se alătura şi ea -, vorbea cu chiriaşii, 
evalua posibilităţile pentru venituri viitoare şi lua 
la cunoştinţă pe unde era nevoie de îmbunătăţiri. 

Se simţea mult mai confortabil acolo decât la 
Londra. Fusese relaxat chiar şi atunci când 
merseseră în vizită la tatăl ei. Dar cel mai 
important, Sebastian reuşise să-l liniştească pe 
conte şi, înainte să plece, tatăl ei o luase deoparte 
ca s-o informeze că se căsătorise cu un bărbat 
bun. Dar ea nu se îndoise niciodată de acel lucru. 

Mary stătea în grădină, bucurându-se de 
eforturile noului grădinar. Tatăl ei fusese mai mult 
decât dispus să-l lase pe tânăr să plece. Ba îi 
oferise de asemenea şi vreo alţi şase servitori, 
copii ai membrilor personalului său de demult, pe 
care nu se îndurase să-i concedieze chiar dacă nu 
avea nevoie de ei. Ea le găsi multe de făcut la 
conac. 

Stătea lângă gardul viu şi putea vedea clar 
grajdurile. Il putea vedea şi pe Sebastian vorbind 
cu grăjdarul-şef şi arătându-i diverşi cai. Cei mai 
noi, care erau cadoul de la Tristan, sosiseră în 
acea dimineaţă. Mai devreme, Sebastian îşi 
scosese  sacoul, îşi  suflecase mânecile şi 
inspectase fiecare animal. Adevărul era că nu se 
temea să se murdărească pe mâini. Nu-şi amintea 
ca tatăl ei să fi arătat vreodată atâta interes în 
administrarea moşiei sale. Avea supraveghetori 
care îi dădeau rapoarte despre tot ce se întâmpla. 
Soţul ei însă vorbea cu toţi servitorii, dădea ordine 
şi le asculta ideile. Voia ca Pembrook să se 
întoarcă la gloria de altădată. 

Nu mai erau la fel de mulţi oameni care lucrau 
pământul, dar furnizau moşiei un venit confortabil, 


iar celelalte proprietăţi pe care le deţinea se 
descurcau şi mai bine. Spre deosebire de 
Fitzwilliam, el chiar nu avea nevoie de zestrea ei. 

Sebastian se simţea ca acasă acolo, în ciuda 
istoriei tragice care înconjura acel loc. li plăcea să 
îl vadă plimbându-se pe proprietatea sa, şi acela 
era şi adevăratul motiv pentru care era afară în 
acel moment. Mai ales că grădinarul era perfect 
capabil să-şi dea seama ce tip de flori trebuia să 
planteze în ce loc. Soţul ei iubea Pembrook cu 
toată fiinţa lui şi îi era complet devotat. Chiar dacă 
nu avea niciun motiv să se plângă, încerca să nu 
aibă resentimente că nu îi era la fel de devotat şi 
ei. 

Venea la ea în fiecare noapte şi de obicei 
rămânea până în zori. Dar în unele nopţi era 
agitat, şi atunci se întorcea în dormitorul lui ca să 
n-o deranjeze. Asigurările ei că nu o deranja nu 
reuşeau să-l convingă să rămână. În acele nopţi îl 
putea auzi strigând şi voia cu disperare să se ducă 
la el, însă ştia că nu i-ar fi plăcut ca ea să fie 
martoră la coşmarurile lui. 

— Excelenţă. 

Se întoarse şi-i zâmbi majordomului. 

— Thomas. 

— A sosit poşta. Şi dumneavoastră, şi ducele aţi 
primit câte o scrisoare. M-am gândit că s-ar putea 
să fie ceva important. 

Luă plicurile pe care le adusese. Erau deja 
deschise, dar nu puse la îndoială că nu le citise. 
Ştia că nici n-ar fi visat să încalce intimitatea 
stăpânului său şi a doamnei lui. 

— Mulţumesc. 

Thomas se uită spre grajduri. 


— E bine că Excelenţa Sa s-a întors acasă. 

— Da, este. 

— Dacă vă mai pot fi de folos cu scrisorile, vă 
rog să mă anunţaţi, zise şi se îndreptă înapoi spre 
conac. 

Mary zâmbi când văzu că scrisoarea care-i era 
adresată era de la Alicia. Începu să citească. 


Draga mea verişoară, 


Sper că scrisoarea mea te găseşte bine şi 
extrem de fericită în căsnicie. Am ceva veşti. Lord 
Fitzwilliam mi-a cerut mâna în căsătorie şi am 
acceptat. 

Știu că probabil vestea va veni ca o surpriză, dar 
îl plăceam de ceva timp şi te consideram cea mai 
norocoasă dintre fete pentru că ai reuşit să-l 
prinzi. Nu pot să-ți explic cât sunt de fericită de 
când a început să mă curteze. Mi-a scris poezii 
minunate şi îmi trimite flori în fiecare dimineaţă. A 
şi reuşit să mă sărute pe furiş de câteva ori. E 
destul de talentat în această privinţă. 

lartă-mă că scriu atât, dar sunt foarte fericită şi 
voiam să-ţi împărtăşesc asta. Imi pare foarte rău 
pentru scandalul care v-a obligat să vă despărțiți 
şi te rog să mă crezi că nu am avut niciun rol în 
răspândirea bârfei îngrozitoare. 

Nu m-am bucurat de necazurile tale, deşi 
trebuie să mărturisesc că am fost încântată că a 
devenit din nou liber pentru căsătorie. M-am rugat 
în fiecare zi de atunci să mi se ierte că m-am 
bucurat de nenorocirea ta. 

Sper să vei fi fericită pentru mine, dragă Mary. 
Mie mi-au plăcut mereu ouăle fierte. Iti doresc tot 


ce e mai bun şi sper că eşti fericită cu budinca ta 
de Crăciun. 

Cu dragostea mea eternă, 

Verişoara ta, Alicia 

Apropo, mama iţi trimite dragostea ei. 


Sebastian se întoarse pentru că îl văzu pe 
grăjdarul Johnson privind chiorâş în depărtare. 
Mary se îndrepta spre el. Îşi blestemă vederea 
limitată. Nici n-ar fi văzut-o dacă s-ar fi apropiat 
pe partea cealaltă. Dar de îndată ce o văzu, îşi 
dădu seama că se întâmplase ceva. 

— Termină aici, ordonă el. 

Fu recunoscător pentru picioarele lui lungi care 
scurtară distanţa dintre ei. Când se apropie, ea îi 
zâmbi, dar ceva din zâmbetul ei îi spunea că ceva 
nu era tocmai în regulă. 

— Să ne plimbăm, zise el. 

Mary începu să meargă alături de el. 

— Eşti mulţumită de grădină? o întrebă. 

— Da. În primăvară vom avea o abundență de 
culoare.  Discutam şi despre posibilitatea 
construirii unei sere, ca să avem flori în casă tot 
anul. 

— Dacă ţi-ar plăcea, o vom face. 

— Nu ai vrea să ştii cât costă mai întâi? 

— Pot să-l învinuiesc pe unchiul de multe, dar nu 
că a fost risipitor. 

— Atunci, de ce i-ar fi ucis pe moştenitorii 
titlului? 

— Prestigiu, putere, poate chiar şi pentru iubire. 
Oamenii comit acte îngrozitoare din tot felul de 
motive. 

Merseră în linişte deplină câteva clipe, înainte 


să îndrăznească să o întrebe: 

— Ce te frământă? 

— De ce crezi asta? 

— Mary, îţi cunosc stările. 

Nu adăugase decât cea mai mică notă de 
nerăbdare şi de glumă intonaţiei sale. Ea oftă şi 
continuă să meargă, în timp ce iarba înaltă foşnea 
atingându-se de fustele ei. 

— Am primit o scrisoare de la Alicia. Fitzwilliam 
a cerut-o în căsătorie, iar ea a acceptat. 

— Şi asta te deranjează? 

Se opri, dar îşi lăsă privirea aţintită spre dealuri. 
El păşi în faţa ei, obligând-o să-şi ridice ochii spre 
el. Instinctul îl îndemna să afle mai multe, deşi nu 
era sigur că voia să ştie răspunsul. Totuşi o 
întrebă: 

— Regreţi că nu eşti căsătorită cu el? 

Uimirea i se instală pe chip şi începu să râdă 
uşor. 

— O, nu. Nici nu mi-a trecut prin cap aşa ceva. 
Nu, sunt îngrijorată pentru Alicia. Am senzaţia că 
a găsit un logodnic la mâna a doua. Merită să fie 
prima persoană pe care cineva o cere în căsătorie. 

— Dacă gândim aşa, presupun că şi tu ai fi o 
mireasă la mâna a doua. 

Mary rămase cu gura căscată. 

— O, Doamne, nici măcar nu m-am gândit la 
asta. Sebastian, te îndoieşti că vreau să fiu soţia 
ta? 

— Ar trebui? 

— Nu. Doar pentru că m-a cerut altcineva 
primul şi am acceptat, nu înseamnă că nu am vrut 
când m-ai cerut tu. 

— Poate e la fel şi cu verişoara ta. Adevărul e că, 


dacă nu îl plăcea, ar fi putut alege. 

„Este mai mult decât ţi s-a oferit ţie”, se gândi 
el. Oare ce fel de viaţă ar fi avut Mary dacă nu ar 
fi fost de acord să se căsătorească cu el? 

Ea încuviinţă din cap rapid. 

— Ai făcut o observaţie foarte bună. E destul de 
posibil chiar să ţină la ea. Spune că o sărută pe 
furiş şi că e destul de priceput la asta. 

— La furişat sau la sărutat? 

Mary începu să râdă. li plăcea la nebunie râsul 
ei şi avusese ocazia să-l audă de atât de puţine ori 
de când se întorsese. 

— Nu sunt sigură, la sărutat presupun. Nu prea 
ştiu, pentru că pe mine nu m-a sărutat niciodată. 

— Niciodată? 

Oare ce fel de fante era dacă nici măcar nu 
încercase? 

— Nu. Nici măcar atunci când ar fi avut ocazia, 
pentru că eram singuri... 

— Când aţi fost voi singuri? 

Doamne, oare ceea ce simţea era gelozie? Nu, 
sigur că nu. Doar fusese cu Fitzwilliam, iar în acel 
moment era cu el şi nu avea niciun motiv să fie 
gelos. 

— M-am dus să-l văd, ca să-l întreb despre 
zvonurile îngrozitoare. Dacă mă gândesc bine, era 
în biblioteca lui şi părea foarte gânditor. Mă întreb 
dacă începuse să aibă îndoieli în legătură cu 
căsătoria noastră. Făcu deodată ochii mari. 
Zestrea ei nu este la fel de mare ca a mea şi i-a 
spus tatei că el vrea o zestre mare. Crezi că s-a 
folosit de scuză ca să rupă logodna? Ticălosul. 

Sebastian auzi un sunet ciudat răsunând în jurul 
său şi îşi dădu seama că era el care râdea. Cu un 


zâmbet luminos ca soarele, ea îi atinse gâtul cu 
mâna. 

— Mă temeam că n-o să mai aud niciodată 
sunetul acesta, zise ea cu ochii plini de lacrimi. 

— Să nu îndrăzneşti să plângi. 

Ea se şterse îndată, continuând: 

— Doar că... mi-a fost atât de dor să te aud 
râzând. Ce anume din ce-am zis te-a făcut să râzi? 
Zi-mi ca să mai spun o dată. 

— Vrei ca verişoara ta să însemne ceva pentru 
el, şi apoi, când îţi dai seama că s-ar putea chiar 
să ţină la ea, îl consideri o puşlama. 

— Nu se poate să fie ambele variante, nu? 

— Nu prea cred. 

— Vreau să fie fericită. 

— Dar tu eşti, Mary? întrebă el, prinzându-i 
chipul în palme. 

In loc să-i răspundă, ea se ridică pe vârfuri şi-l 
sărută. O cuprinse repede cu braţul şi o trase mai 
aproape. Îşi aminti de întrebarea lui Rafe, dacă ar 
fi trişat să piardă sau să câştige... 

Il săruta pentru că era fericită, sau ca să-i 
distragă atenţia de la răspunsul că nu era? 

După ce se retrase, îi zâmbi blând, apoi făcu 
ochii mari şi zise: Am uitat. Şi tu ai primit o 
scrisoare, îi dădu apoi plicul. El scoase hârtia şi o 
citi. 


Sebastian, 

Mi-e teamă că am veşti proaste. Când m-am 
întors la Londra am aflat că Rafe a fost atacat de 
trei bandiți în apropierea reşedinţei tale. Se reface 
frumos după ce a primit un glonț în picior. Am 
descoperit că fratele nostru e un om destul de 


periculos. Se pare că i-a ucis rapid pe doi dintre 
indivizi, iar pe al treilea l-a constrâns să i-l descrie 
pe omul care i-a angajat şi apoi l-a ucis şi pe el. 
Dacă nu a fost unchiul, atunci înseamnă că are un 
frate geamăn. 

Din cauza rănilor sale, Rafe nu l-a putut înfrunta 
imediat pe unchiul nostru, aşa că am vrut să mă 
ocup eu de asta. Din păcate, unchiul a reuşit să 
fugă de la pensiune. Omul lui Rafe care stătea de 
pază nu l-a văzut pe unchiul plecând, după ce s-a 
întors într-o noapte foarte beat de la bar. Sau cel 
putin aşa a crezut, pentru că mai târziu, în aceeaşi 
seară, paznicul a văzut o femeie bătrână plecând 
cu o geantă. Dar când am întrebat-o pe tânăra 
care ţine pensiunea, m-a informat că acolo nu 
locuia niciun om în vârstă - cu excepția unchiului. 

Știu că primul tău impuls va fi acela de-a veni la 
Londra imediat, dar stai liniştit pentru că Rafe se 
reface. Nu ai ce să faci aici. Ocupă-te de sarcinile 
tale de la Pembrook. O să continui să-l caut pe 
unchiul până îi dau de urmă. 

Păzeşte-ţi spatele, frate. 

Tristan 


Sebastian mototoli scrisoarea. 

— La dracu’! 

— Ce s-a întâmplat? întrebă ea, strângându-i 
braţul, cu chipul plin de îngrijorare. 

— Unchiul a pus pe cineva să-l omoare pe Rafe. 
Am irosit ziua admirând cai, când ar trebui să caut 
vreo dovadă a ceea ce-a făcut unchiul cu ani în 
urmă. Trebuie să-mi dublez eforturile şi să mă 
concentrez pe sarcina de a dovedi că e vinovat de 
moartea tatei, sau măcar de intenţia de a ne ucide 


pe noi. 

La naiba! Era a doua oară când nu reuşea să-l 
protejeze pe Rafe. Aproape ajunsese la casă, când 
îşi dădu seama că Mary nu-l urmase. 

— Saunders! 

Omul îl privi în jos de pe un parapet. 

— Da, Excelenţă? 

— Soţia mea nu trebuie să rămână singură pe 
aceste pământuri. Găseşte-o şi escorteaz-o la 
conac. 

Intră trântind uşa şi se îndreptă spre biroul lui. 
În acel moment nu era nimic mai important decât 
să-l distrugă pe unchiul său. Omul acela era 
hotărât să nu renunţe. Dar era pe cale să 
descopere că şi nepotul lui putea fi la fel de 
încăpățânat. 


Capitolul 28 


În acea noapte, Sebastian făcu dragoste cu 
Mary, dar după aceea deveni agitat. Se tot foia şi 
se întorcea pe toate părţile, aşa că o sărută pe 
frunte şi-i spuse că va dormi în camera lui, ca să 
nu o deranjeze. Ei nu-i plăcea să-l vadă plecând. 
Fusese neobişnuit de tăcut în timpul cinei, şi 
suspecta că asta avea de-a face cu faptul că era 
îngrijorat pentru Rafe. Deşi nu spusese nimic, ştia 
că se simţea vinovat pentru că fratele său fusese 
rănit. 

Când făcuseră dragoste, avusese un soi de 
disperare, ca şi când s-ar fi străduit să scape de 
ceva, la fel ca în noaptea aceea în grădină, când îi 
spusese că voia să uite şi-apoi o sărutase într-un 
fel pe care ea nu-l va uita niciodată. 


Nu-i plăcea faptul că patul i se părea gol fără el. 
Se gândi să i se alăture în camera lui, dar era 
evident că voia să fie singur. Aşa că, în loc să facă 
ce şi-ar fi dorit, făcu ceea ce crezu că el avea 
nevoie de la ea - să rămână acolo şi să adoarmă. 

Mary se trezi când afară se dezlănţuia iadul. Sau 
cel puţin aşa suna, de parcă infernul s-ar fi 
coborât asupra lor. Putea auzi tunetele răsunând 
în jurul ei, aşa că sări din pat şi fugi să privească 
pe fereastră. Cerul părea de catifea neagră şi nu 
era nicio urmă de fulger. Văzu în schimb lumină 
revărsându-se pe fereastra minusculă din vârful 
turnului de nord-est. Turnul prizonierilor. Putea 
vedea umbre plimbându-se în lumină şi aproape că 
simţea întreaga clădire cutremurându-se. 

Se grăbi prin cameră, luă şalul de la picioarele 
patului, şi-l trase peste umeri şi se grăbi pe uşa 
care o ducea direct în dormitorul lui Sebastian. 
Ardea o singură lampă şi dezvăluia că patul lui era 
răvăşit şi gol. Arăta de parcă avusese loc o luptă 
acolo. 

Luă lampa, ieşi din încăpere şi fugi în jos pe 
scări. Holul era pustiu. Ceasul începu să bată 
miezul nopţii de îndată ce trecu pe lângă el. Era 
prima dată când îşi dădea seama cât de chinuitor 
răsuna acel sunet pe holul gol. Îşi strânse şalul şi 
mai tare în jurul umerilor cu mâna liberă, parcă 
încercând să se apere de ceea ce urma să 
găsească în turn. 

Se temea mai mult pentru Sebastian decât 
pentru ea şi se ruga ca el să aibă puterea de a 
distruge demonii care îl bântuiau. Fugi prin curte, 
ignorând înţepăturile dureroase pe care le simţea 
în picioare şi încercând să ţină lampa cât mai 


dreaptă. Fusese o prostănacă să nu-şi fi pus 
pantofii, dar un singur gând o mistuia: să facă tot 
ce-i stătea în putere ca să-i uşureze lui durerea. 

Uşa grea de lemn care ducea în turn încă mai 
scârţâia şi trosnea ca în acea noapte cu mulţi ani 
în urmă, când strânsese cheia atât de tare în 
mână, încât aproape îi intrase în piele. Şi la fel ca 
în acea noapte, încă mai reuşea să-i trimită un fior 
de groază pe şira spinării. Începu să urce scara 
îngustă în spirală. Tinea mâna pe perete şi putea 
simţi vibraţiile care urmau fiecărei bubuituri de 
tunet. 

La capătul scărilor aştepta, întredeschisă, uşa al 
cărei lacăt îl descuiase cândva. Ea era cea care îi 
eliberase pe băieţi, sau cel puţin aceea fusese 
intenţia ei. Pentru că în acel moment se temea că 
Sebastian rămăsese încă blocat între acele ziduri. 
Merse cu atenţie spre deschizătura uşii şi aruncă 
o privire înăuntru. 

Incăperea era la fel de puţin mobilată ca în 
trecut: o masă mică şi două taburete. Şi acolo era 
şi soţul ei. Avea barosul în mână şi lovea în pereţi 
cu o forţă incredibilă. Avea numai pantalonii pe el, 
iar pielea îi lucea de sudoarea efortului depus. 

Din cauza gesturilor agitate, părul umed i se 
lovea de faţă şi de gât. li putea vedea doar 
profilul, dar era suficient cât să-şi dea seama că 
avea trăsăturile schimonosite de furie. Toată fiinţa 
ei îi cerea să se retragă, să-l lase pradă nebuniei 
lui. Dar nu-l putea lăsa în închisoarea furiei sale, 
cum nu-l putuse lăsa nici închis între acele ziduri 
cu mulţi ani în urmă. Era prietenul ei din copilărie. 
Şi poate i-ar fi fost mai mult dacă ar fi fost mai 
aproape de a deveni femeie. 


Dar în acel moment chiar era mult mai mult de 
atât. Ura felul în care anii care trecuseră îi 
schimbaseră pe toţi. Pe Sebastian îl făcuseră 
furios şi înverşunat. lar în clipa aceea o speria. 
Fata care fusese cândva nu ar fi ezitat să-şi asume 
orice risc ca să facă ceea ce credea că era corect. 
Dar în acel moment ezita, şi îl lăsa astfel pradă 
chinurilor sale. 

Înghiţi în sec. Ştia că furia lui s-ar fi putut abate 
asupra ei, dar îşi lăsă fricile deoparte şi făcu un 
pas înainte. 

— Sebastian? 

El trase barosul în spate, apoi lovi din nou în 
faţă cu o putere atât de mare, încât zbură din nou 
piatră din zid. Doar că de data asta reuşi să 
spargă peretele. Era o gaură mică, dar reuşise. 
Respiră adânc şi lăsă barosul într-o parte, ca să-şi 
admire realizarea, îl ridică din nou... 

— Sebastian? 

Se întoarse. Pielea îi strălucea de sudoarea 
muncii sale, iar Mary putea vedea tăieturi mici 
acolo unde-l loviseră pietrele care zburaseră din 
perete. Dar ceea ce o înspăimânta cu adevărat era 
suferinţa de pe chipul său. Era atât de multă 
durere, de parcă o mie de pumnale i-ar fi fost 
împlântate în inimă în acelaşi timp. O inimă la 
care ea voia cu disperare să ajungă, dar pe care el 
o ţinea sub lacăt. Singurele momente când simţea 
o rază de speranţă că ar fi putut exista vreodată 
iubire între ei erau atunci când erau în pat. Acolo 
imaginaţia ei îşi lua zborul. Îşi închipuia atât de 
multe: bucurie, râsete, zâmbete din belşug, şi că 
întâmpina fiecare zi cu fericire, nu cu singurătate. 

— Întoarce-te în patul tău, Mary. 


— Lasă-mă să te ajut. 

Râsul lui răsună în jurul lor. Un râs amar, care o 
străpunse ca o lovitură de baros. 

— Nimeni nu mă poate ajuta. 

Se întoarse de la ea, ridică ciocanul şi izbi 
marginea deschizăturii pe care o crease cu o 
lovitură puternică. Două pietre fură aruncate în 
noapte. Încă o lovitură şi încă o cărămidă. Lovea 
iar, şi iar, şi iar. Puțin câte puţin, gaura devenea 
tot mai mare. Eforturile sale îi umeziseră părul şi 
talia pantalonilor, iar pielea îi devenise atât de 
alunecoasă, încât se întreba cum de mai putea ţine 
unealta masivă. 

Se îndepărtă şi se aşeză pe scaunul mic, pe care- 
l simţi clătinându-se sub greutatea ei. Puse lampa 
pe masă. Lacrimile îi înţepau ochii. Soţul ei era în 
agonie, luptându-se cu demonii săi, iar ea nu ştia 
cum să-l ajute. Tot ce ştia era că nu-l putea părăsi. 
Cu toate acestea, era periculos să se apropie prea 
mult, pentru că era ca un nebun. Nu avea nicio 
îndoială că ar fi murit dacă o lovea cu barosul. 
Chiar acolo, în acel turn singuratic, unde trei 
flăcăi aşteptaseră cândva să moară. 

De-a lungul anilor, încercase să nu se gândească 
la cum trebuiau să fi fost acele momente pentru 
ei. Era mai dureros decât putea suporta. Sigur 
fuseseră foarte speriaţi, şi cu siguranţă se 
simţiseră îngrozitor de singuri şi de trădaţi. Işi 
duse mâna la gura ca să nu-l strige şi să nu-i 
distragă atenţia. S-ar fi putut răni foarte grav dacă 
nu era concentrat asupra gesturilor sale. 

Pe măsură ce spărtura din zid creştea, loviturile 
sale deveneau mai lente şi mai slabe. Intr-un final 
se opri, scăpă ciocanul la podea, lăsă capul pe 


spate şi scoase un urlet gutural, care răsună în 
jurul lor şi îi frânse inima lui Mary. 

Căzu în genunchi. Ea se grăbi şi căzu lângă el. 
Avea mâinile strânse în poală, dar cu toate astea, 
putea vedea că avea palmele distruse şi pline de 
sânge. 

— O, Sebastian. Dragul, dragul meu Sebastian. 

Rupse o fâşie de muselină din cămaşa ei de 
noapte şi începu să-i bandajeze una din mâini. 

— Aici a început, zise el, respirând greu. M-am 
gândit că, dacă aş putea dărâma totul, coşmarurile 
ar dispărea. 

Ea îi mângâie obrazul. 

— Trebuie să fi fost groaznic de înspăimântător 
să fii aici, să aştepţi, să nu ştii... 

— Am ştiut al naibii de bine. Le-am interzis lui 
Tristan şi lui Rafe să mănânce ce ne aduceau, 
pentru că m-am gândit că ar putea să fie otrăvite. 
Rafe se văita încontinuu că-i era foame, de sete, 
de frig... Era atât de mic, atât de... slab. Ştiam că 
în cele din urmă unchiul o să trimită pe cineva 
după noi. Oricine era ar fi fost bun cu noi. S-ar fi 
prefăcut că ne e prieten, apoi ne-ar fi dus în 
pădure şi ne-ar fi ucis. Ştiam că asta se va 
întâmpla. Aveam un plan de-al ataca, dar apoi ai 
venit tu. 

Mary îşi trecea degetele printre buclele lui 
umede. 

— Ai scăpat. 

Clătină din cap. i 

— L-am lăsat pe Rafe la un orfelinat. Incă îl pot 
auzi plângând să nu-l părăsesc. Dar a trebuit s-o 
fac, tocmai pentru că nu era suficient de puternic. 
Tristan nu mi-a zis nici măcar un cuvânt când ne- 


am îndreptat spre docuri. N-a scos niciun cuvânt 
când l-am vândut. L-am vândut, Mary, de parcă ar 
fi fost un fleac care nu-mi mai plăcea. 

Voia ca el să se oprească. Nu voia să audă toate 
acele lucruri. 

— N-a zis nimic când am plecat, şi-ntr-un fel 
cred că a fost mai greu aşa decât cum l-am lăsat 
pe Rafe, plângând după mine să mă întorc. 

— N-ai avut de ales, îl asigură ea. 

— Crezi că nu ştiu asta? În fiecare noapte când 
mă culc aud ţipetele lui Rafe şi tăcerea lui Tristan, 
şi mă condamnă amândoi. Vreau doar să înceteze 
coşmarurile, vreau linişte. Credeam că o s-o am 
după ce voi fi recuperat Pembrook, dar n-am ce 
linişte să am câtă vreme unchiul respiră. Trebuia 
să-l fi omorât cât am fost la Londra, doar că m-ar fi 
făcut la fel de stricat pe dinăuntru ca şi el. 

Mary îşi înfăşură braţele în jurul lui, îl strânse 
aproape şi-ncepu să-l legene înainte şi înapoi. 

— Tu n-o să fii niciodată ca el. Tristan şi Rafe au 
înţeles de ce a trebuit să faci ce ai făcut. Trebuie 
doar să te ierţi tu. 

El clătină din cap. 

— Ştiu că e greu, dar dacă n-o faci, o să devii din 
ce în ce mai furios şi mai înverşunat, până când o 
să ajungi ca el. Şi atunci el va câştiga. li luă chipul 
în palme şi-l obligă să-i întâlnească privirea. Nu 
voi permite să se întâmple asta. 

Sebastian îi atinse obrazul cu degetele. Putea 
simţi mirosul de aramă al sângelui care îi 
acoperea palmele. 

— Tu ai fost mereu atât de puternică, Mary. 

— Ba nu. Doar ştiu să mă prefac foarte bine. 

— Mă bucur atât de mult că eşti aici. 


Se aplecă şi o sărută. Era o tentativă de sărut, 
dar unul tandru şi lipsit de pasiune sau înfocare, 
pentru că ştia, la fel de bine ca ea, că nu se aflau 
într-un loc unde puteau fi împreună. Acela era un 
loc care distrugea vieţi, şi nici chiar devenind 
unul, tot n-ar fi fost suficient de puternici încât să-l 
dărâme. Nu, pentru asta era nevoie de barosul pe 
care-l folosise el şi de muncitori. Nu putea face 
asta de unul singur. 

— Du-mă în pat, şopti ea. 

Cu asta, el se ridică în picioare, o trase şi pe ea 
în sus şi o conduse departe de iadul lui personal. 


Sebastian se scufundă în cada de cupru plină cu 
apă caldă. ÎI ustura unde-l loviseră pietrele, dar îl 
şi alina unde nu-l atinseseră. Deja îl dureau 
muşchii de la efort şi bănuia că vor fi rigizi şi 
dureroşi a doua zi dimineaţă. Nu-şi amintea niciun 
moment în care să fi lucrat atât de din greu sau în 
care să fi depus atâta efort pentru un singur lucru. 
A, dar recompensa... 

Nu se simţise niciodată mai victorios ca atunci 
când reuşise să spargă destul din zid, încât să 
între lumina lunii. Avea să dărâme turnul. Fiecare 
centimetru din el. Se va fi simţit mai liber după ce 
va transforma acea zonă într-o curte interioară în 
care luna şi stelele vor putea ţine umbrele la 
distanţă, dar chiar şi aşa, ştia că nu va fi complet 
liber. Nu avea să fie mulţumit până nu-i făcea 
viaţa mizerabilă unchiului său şi până nu găsea 
dovezi ale crimelor lui Lord David. Şi avea de 
gând să facă asta cu orice preţ. 

N-ar fi trebuit să zăbovească acolo, dar era 
minunat să stea pur şi simplu în apă. Băile lui erau 


foarte rapide de obicei, în timp ce ale lui Mary 
păreau să dureze o veşnicie. Poate că ea ştia mai 
bine. 

În ciuda orei târzii, trezise doi lachei, îi pusese 
să încălzească apă şi să o aducă în dormitorul lui. 
Nu o putea învinovăţi că-l dorea curat înainte să 
se culce cu ea. Era acoperit de un strat gros de 
sudoare şi praf. Şi puţea. Il uimea faptul că îl 
luase în braţe şi-l sărutase. 

Pusese lacheii să aşeze paravanul din camera ei 
în faţa căzii. El nu se deranjase niciodată să 
folosească un paravan şi crezuse că Mary folosea 
unul din modestie sau timiditate, dar ea insistase 
că de fapt ţinea căldura focului într-un singur loc 
şi că l-ar fi ajutat să nu i se facă frig. Şi nu putea 
nega că, într-adevăr, se crea un refugiu 
confortabil. 

Promisese să vină să-l spele. Se cam săturase de 
aşteptat. Cu capul rezemat de buza căzii, urmărea 
umbrele care se jucau pe tavan şi se întreba ce 
anume o ţinea lângă el. Dispreţuia faptul că îl 
văzuse cuprins de nebunie, dar nu putea nega că 
fusese bucuros s-o vadă acolo, ca un înger 
răzbunător. Ar fi lovit acel perete toată noaptea, 
dacă n-ar fi fost ea să-i bage minţile în cap. Era 
mereu lângă el în clipele cele mai întunecate. 

După ce-şi va finaliza misiunea de răzbunare, o 
să se revanşeze faţă de ea. O va duce într-o 
călătorie de nuntă. Şi o să îi cumpere şi o carte de 
poezii. Va culege şi flori din grădină... Mârâi. Nu 
era genul de bărbat care să cucerească o femeie 
cu poezii şi flori, iar ea ştia asta despre el. Nu, va 
continua să-şi folosească sărutările ca să o 
impresioneze. 


Voia să o sărute chiar în acel moment, să-şi 
unească trupul cu al ei. Dar unde naiba era? Poate 
că adormise. Dacă era aşa, avea să o trezească din 
somn, acoperind-o cu o ploaie de sărutări tandre. 
Va începe de la degetele de la picioare şi va 
ciuguli în sus. Dar mai întâi trebuia să se spele. 

— Stai locului. 

Ordinul soţiei lui veni de partea cealaltă a 
paravanului. Îşi ridică ochii spre tavan, la umbrele 
care se zbenguiau. La naiba. 

— De cât timp stai acolo? 

— De suficient timp cât să ştiu că nu cânţi în 
timp ce faci baie. Acum nu te mai mişca. Aproape 
am terminat. Şi apoi o să-mi ţin promisiunea de a 
te spăla. 

— Ce faci acolo? 

— E secret. 

— Nu-mi plac secretele. 

— Nici mie, dar asta nu te opreşte să ai secrete 
faţă de mine. 

— Nu am secrete faţă de tine. 

— Cât de des te trezeşti din cauza coşmarurilor? 
Când îl auzi pe Sebastian scrâşnind din dinţi, 
întrebă încet: în fiecare noapte? 

— Destul de des. Spune-mi ce faci acolo, sau sar 
peste paravan şi vin şi te siluiesc. 

— Vreau să mă siluieşti, dau nu chiar acum. 

— Ce faci? întrebă din nou, de data asta cu ceva 
mai multă forţă în spatele cuvintelor. 

— Pentru că urăsc să cos, m-am apucat de 
curând de un alt hobby - să desenez siluete. Imi 
place destul de mult şi n-am nevoie decât de o 
umbră. 

Se gândi la cum îi urmărise el mişcările umbrei 


şi îşi dădu imediat seama că insistența ei de a 
folosi paravanul nu avea nimic de-a face cu 
dorinţa ei de a-i fi lui cald. 

— Şi desenezi silueta mea? 

— Da. Vreau să-ţi arăt ce văd eu când mă uit la 
tine. 

— Ştiu deja ce vezi. 

— Ba nu cred că ştii. 

— Insist să te opreşti, zise el şi ieşi din apă. 

— Nu-ţi cer multe, Sebastian. Permite-mi acest 
lucru. 

Chiar nu-i cerea nimic, afurisita de ea. Cel puţin 
nimic care să fi avut consecinţe. Se aruncă înapoi 
în apă cu atâta putere, încât ajunseră stropi şi de 
partea cealaltă a paravanului. Se uită în foc, 
pentru că avea nevoie să arate cuiva 
nemulţumirea lui. 

— Stai cu faţa într-o parte, cum stăteai înainte 
să ştii că sunt aici. 

Cu mare reticenţă, făcu ce îi ceruse. 

— Mulţumesc. 

— O să fie hidos şi cu totul desfigurat. Nu ştiu 
de ce ai vrea aşa ceva. 

— Nu-ţi vei face niciodată un portret? 

Se gândise şi el la asta. Era important pentru 
posteritate, ca un portret al celui de-al optulea 
duce şi al ducesei sale să fie agăţat în galeria cu 
portrete. 

— Am să-l rog pe Tristan să pozeze cu tine 
pentru portret. 

— Dar el nu e nici ducele, nici soţul meu. 

— Arată cum aş fi arătat eu. 

— Cât de vanitos eşti. 

— Nu sunt vanitos. Doar că pur şi simplu nu văd 


niciun motiv să supun şi generaţiile viitoare 
neplăcerii de a vedea această înfăţişare. 

— N-am să pozez cu el. 

— Atunci, vom avea portrete separate. 

— Vom vedea. 

Acele cuvinte erau o provocare, la fel de mare 
ca oricare alta pe o auzise, dar nu avea să cedeze. 
Se scufundă şi mai adânc în apă, încercând să nu 
se gândească că ea se zgâia la el, sau că privirea 
ei era aţintită pe umbra lui. Simţi o nevoie 
puternică de a se întoarce în turn să lovească în 
continuare. 

Auzi o mişcare ca o şoaptă, apoi apăru ea 
dincolo de paravan. Ridică desenul care descria 
eforturile ei: profilul lui. Totul era desenat în 
negru. Nicio cicatrice nu era dezvăluită. Nu 
existau nici pliuri, nici văi sau munţi, acolo unde 
carnea îi fusese ruptă în bucăţi şi apoi se 
vindecase cât putuse de bine. Nu apărea niciun 
ochi mutilat. Dădea impresia că era întreg. 

— Asta văd eu când mă uit la tine, zise ea încet. 
O înfăţişare nobilă. Nasul tatălui tău, cred, bărbia 
mamei tale şi linii puternice. Văd trăsături 
frumoase. Ştiu că ai suferit, dar eu văd curaj în 
faţa sorții, îl văd pe omul cu care m-am căsătorit. 
Bărbatul pe care sunt fericită să-l numesc soţ. 
Dărâmă turnul. Dărâmă şi tot afurisitul de castel. 
Îngenunche lângă cadă şi-l prinse de maxilar, cu 
degetele pe cicatrici. Dar te rog, nu te mai 
ascunde de mine. Cobori cu degetele până pe 
pieptul lui şi-şi lipi palma de locul unde îi simţea 
inima bătând. În seara asta, în turn, am văzut o 
bucăţică din secretele pe care mi le ascunzi. 

— Ai văzut un nebun. 


— Am văzut un om care-şi iubeşte foarte mult 
fraţii, care a trebuit să ia decizii grele pentru 
binele lor şi al tuturor, un om chinuit de vinovăţie. 
Când te uiţi în oglindă, tu nu vezi decât cicatricile. 
Eu, când mă uit la tine, văd asta. Flutură hârtia. 
Văd un bărbat pe care aş putea ajunge să-l iubesc. 

Dumnezeu îi era martor că nu o merita. Şi nu o 
meritase niciodată. Duse mâna în părul ei, o ţinu 
în loc şi se aplecă să sărute acele buze care 
spuneau lucruri care îl făceau să se simtă 
vulnerabil. De unde avea ea atâta încredere în el 
şi de ce el avea atât de puţină în el însuşi? îi 
accepta defectele, privea dincolo de cicatrici şi 
vedea omul care şi-ar fi dorit el să poată fi, pentru 
ea. Pentru acea seară. 

Cu ajutorul ei, se curăţă repede de mizerie şi de 
praf. Nu se mai obosi să se usuce, ci pur şi simplu 
ieşi din cadă şi o ridică în braţe. Dărâmă cu 
piciorul paravanul, pentru ca focul să poată 
împrăştia căldură în toată încăperea. O duse spre 
patul lui şi îşi dădu seama că nu o avusese 
niciodată acolo. O ţinuse departe de acea odaie, 
considerând-o locul lui de alinare. Dar locul ei era 
acolo, şi în fiecare cameră. 

O aşeză în picioare şi-i scoase pe cap cămaşa de 
noapte, înainte de a o arunca între cearşafuri. 
Simţi că erau curate şi că miroseau a aer proaspăt 
şi a soare. Probabil pusese un servitor să le 
schimbe cât el făcuse baie. Pe masa de lângă pat 
ardea o lampă. Îşi dori să o stingă, dar în schimb 
lăsă lumina să strălucească - pentru ea. El prefera 
umbrele, dar ea era menită pentru lumina 
soarelui. Şi avea să-i ofere asta. Gata cu draperiile 
trase şi cu flăcările stinse. 


Mâinile ei se plimbară pe trupul lui, stârnind 
plăcere la fiecare atingere. Când îl atingea, nu-l 
mai deranjau nici tăieturile, nici zgârieturile. Nu-l 
mai stânjenea nimic. Totul părea că se retrăsese: 
necazurile, vinovăția, grijile. Acolo, în patul lui, ea 
era tot ce conta. 

Lămpile rămaseră aprinse şi draperiile rămaseră 
legate, fără ca ea să-i fi cerut ceva. Mary simţea 
că se schimbase ceva în el. 

Odată cu nerăbdarea lui, avu şi ea un sentiment 
reînnoit de speranţă că, în curând, trecutul va 
rămâne în spatele lor. Fusese mereu entuziast 
când făcuseră dragoste, dar în acea seară, ceva 
era diferit. Se simţea aproape ca şi când ar fi 
venerat-o. Nu lăsă nicio părticică din corpul ei 
neatinsă, nesărutată şi neexplorată. 

Îşi dorise atât de mult să înţeleagă că, pentru 
ea, cicatricile lui nu însemnau nimic. I-o spusese 
de o mie de ori - şi-n acea seară găsise în sfârşit 
un mod de a-i arăta acel lucru. Nu putea să nu-l 
admire. 

Spusese adevărul: chiar fusese obligat să ia 
decizii grele. Era şi el doar un băiat pe atunci. Nu 
exista niciun răspuns corect, şi totuşi fiecare 
adusese cu el consecinţe grele. Făcuse ceea ce 
crezuse că trebuia să facă. Şi-n acel moment, la fel 
proceda şi ea. Avea să-i ofere tot ce putea iubindu- 
l, chiar şi ştiind că poate el n-o va putea iubi 
niciodată. Avea să-i dea un motiv să renunţe la 
trecut. 

Îl împinse pe spate şi se urcă pe el. Venise 
rândul ei să-i sărute şi să-i atingă fiecare parte din 
trup, să-l facă să se chinuiască de plăcere. Era 
blândă când ajungea la zgârieturile provocate de 


pietre, căci ura să-l vadă rănit şi îşi dorea să fi 
avut puterea să-l protejeze. 

Sebastian o întoarse pe spate şi-şi uni corpul cu 
al ei, printr-o împingere sigură. Se ridică deasupra 
ei, iar ea privi cu uimire cum corpul lui puternic 
intra cu putere într-al ei. Întinse mâinile şi îşi 
plimbă degetele pe chipul său - urmărindu-i 
trăsăturile încordate de concentrare intensă. El îi 
prinse imediat încheieturile într-o singură mână şi 
i le blocă deasupra capului. Se ghemui la gâtul ei 
şi îi necăji pielea sensibilă, făcând-o să se 
zvârcolească sub el. Ea îşi înfăşură picioarele în 
jurul lui cât de bine putu şi-l simţi pătrunzând şi 
mai adânc în ea. Era înnebunită de plăcere. 
Sebastian se ridică înapoi, iar ea simţi plăcerea 
crescând când îi văzu chipul inundat de pasiune. 
Silueta desenată putea surprinde puterea emanată 
de profilul său, dar nu şi frumuseţea întregului, 
aşa că îşi dori ca el să se poată vedea aşa cum îl 
vedea ea. 


Capitolul 29 


Sebastian devenise neobosit în căutarea unor 
dovezi care să-l condamne pe unchiul său. Stând 
în biroul lui, Mary îl vedea căutând prin registre, 
jurnale şi resturi de hârtii, prin orice putea găsi. 
Nu înţelegea de ce credea că omul acela ar fi fost 
destul de prost, încât să lase în urmă dovezi. 

Angajase mai mulţi oameni care să patruleze 
prin împrejurimi şi îi interzisese să facă plimbări 
călare sau să părăsească reşedinţa. Nu avea voie 
să se plimbe nici măcar prin grădină. Devenise 
prizonieră acolo. 


În timpul zilei se ocupa de treburile de la moşie, 
dar pe timpul nopţii era absorbit de căutările lui. 
Dacă avea nevoie de vreo carte, Mary trebuia să 
sară peste mormane de hârtii şi jurnale legate în 
piele, ca să poată ajunge s-o ia. Şi nu avea voie să 
atingă nimic. Unele stive erau formate din 
documente pe care le sortase deja, dar 
majoritatea erau alcătuite din ceea ce rămăsese 
de verificat. 

Se formaseră cearcăne sub ochi şi se bărbierea 
din ce în ce mai rar, ca şi când nu s-ar fi putut lipsi 
de acele clipe. Şi tot la fel, avea din ce în ce mai 
puţin timp şi pentru ea. 

Singurele clipe când erau cu adevărat împreună, 
singurele dăţi când simţea că beneficia de toată 
atenţia lui erau noaptea, când venea în patul ei. 
Aşa că se bucura de acele momente, savurându-le 
şi devorându-le. 

Se simţea demnă de milă. Era groaznic de 
singură şi avea foarte multă nevoie de atenţie. 

— Sebastian, ce-ai spune dacă am ieşi la un 
picnic mâine? 

— Nu am timp de astfel de prostii, zise el 
morocănos. 

Se simţi de parcă fusese atacată cu cioburi de 
sticlă. 

— Şi eu sunt o prostie, atunci? 

Cuvintele ei părură să-i atragă atenţia, pentru 
că ridică ochii, scrutând-o cu privirea. 

— N-am ştiut că eşti genul care să se vaite. 

In ultima vreme nu-i mai pria nici mâncarea, aşa 
că nu ştia de ce se mai obosise să-l invite la un 
picnic. Părea să aibă din ce în ce mai puţină 
energie. li dădeau lacrimile fără niciun motiv, şi la 


fel se şi enerva. 

— Nu mă vait, dar pur şi simplu simt că 
înnebunesc. La cât de multă libertate îmi dai, e ca 
şi cum aş fi închisă în turn. 

Nu că o încuietoare ar fi schimbat mare lucru, 
căci reuşise deja să dărâme o bună parte din 
perete. De multe ori lucra noaptea târziu ca să 
doboare zidurile, ceea ce făcea ca a doua zi 
servitorii să fie obosiţi. In ultima perioadă, tot ce 
făcea era legat de Pembrook. Chiar şi când făceau 
dragoste avea senzaţia că nu avea atenţia lui 
totală. lar după aceea se dădea jos de pe ea, 
stătea cu o mână sub cap şi se uita la baldachin. În 
cele din urmă pleca, iar câteva minute mai târziu 
se auzea din nou zgomotul zidurilor de piatră care 
cădeau. 

— Spune-mi cu ce te pot ajuta. Cu siguranţă 
sunt nişte hârtii pe care le-aş putea citi sau... 

— Ocupă-te de treburile gospodăriei. 

— Fac asta. Dar chiar şi eu am nevoie să fac 
ceva distractiv din când în când. 

— Distractiv? Asta nu e un joc, Mary. A încercat 
să-l omoare pe fratele meu. Vrea Pembrook, dar 
nu-l va avea. Am să-l văd ruinat, chiar dacă o să 
îmi ia tot restul vieţii! 

„Şi cum rămâne cu viaţa mea?” fu pe punctul să- 
l întrebe. „Cu viaţa noastră?” 

Sebastian nu era sigur ce îl trezise. Când 
întoarse capul, o văzu pe Mary stând la fereastră, 
în cămaşă de noapte. Pe masa din apropiere se 
afla o lampă care-i lumina blând silueta. 

Cobori picioarele din pat, îşi luă pantalonii şi se 
îmbrăcă. Traversă camera până la ea, o luă în 
braţe şi o trase aproape. Inainte ar fi oftat şi s-ar fi 


relaxat în braţele lui, dar nu şi de data asta. 
Rămase încordată, neînduplecată. Se aplecă uşor 
şi o sărută în punctul ei sensibil, de sub ureche. 

— Vino înapoi în pat. 

— Vreau să plecăm de la Pembrook. 

Rămase neclintit, studiindu-i conturul în geamul 
ferestrei bătute de ploaie. 

— Să mergem în vacanţă? 

— Definitiv. Mai ai alte cinci moşii, ne putem 
face o casă pe una dintre ele. 

— Casa mea e aici. 

Se desprinse din braţele sale şi se întoarse spre 
el. 

— Ai auzit ce-ai spus? Casa mea. Cum rămâne 
cu casa noastră? 

— Asta este casa noastră. 

— Nu, Sebastian, nu e o casă. Viaţa noastră aici 
se rezumă la citit registre prăfuite... 

— Mă străduiesc să găsesc dovezi a ceea ce a 
făcut. 

— Chiar crezi că a fost atât de prost încât să 
noteze ceva? Ce crezi că o să găseşti acolo? 

— Poate numele cuiva pe care l-a plătit pentru 
foarte puţină muncă, ceva care nu se leagă. 
Numele unui prieten sau un loc unde s-ar duce. 
Nu ştiu, dar trebuie să fie ceva. 

Mary clătină din cap. 

— Când nu eşti în camera de lucru, eşti în turn, 
dărâmând totul. Înţeleg de ce trebuie să dispară, 
dar angajează pe cineva să facă asta. 

— Trebuie s-o fac eu. Fiecare piatră trebuie să 
simtă greutatea mâniei mele. 

— Nu eşti cu nimic diferit de unchiul tău. 

Il cuprinse o furie groaznică. Făcu un pas spre 


ea. Nu ştia ce se vedea pe chipul lui, dar o văzu 
tresărind înainte de a-şi îndrepta umerii. 

— Nu semăn deloc cu el, mârâi el. 

— Eşti obsedat de cetatea asta. 

— E moştenirea mea! 

— Îţi îngrădeşte inima, nu vezi asta? 

Se întoarse cu spatele la ea. 

— Nu ştii ce vorbeşti. 

— Ştiu că au murit oameni ca s-o păstreze. 

Se întoarse spre ea, clocotind de furie. 

— Da, timp de secole. Şi tu-mi ceri să plec de 
aici. 

— Da, nu pot trăi aici. Nu pot încălzi locul 
acesta. 

Toate prostiile astea pentru că îi era frig, din 
cauza curentului? 

— Vom aprinde mai multe focuri în camere, o să- 
ţi cumpăr haine mai groase. 

Ea dădu ochii peste cap şi se uită la ploaia care 
bătea cu forţă în fereastră. 

— Nu vorbesc de căldură fizică. Este vorba de... 
de... iubire. Nu există iubire aici. 

Cum putea să nu vadă asta? El iubea Pembrook 
cu o înverşunare incredibilă. li datora acea iubire, 
pentru că îl ţinuse în viaţă şi îl făcuse să meargă 
înainte atunci când voia să se dea bătut. Nu avea 
să ştie niciodată de câte ori se gândise să aleagă o 
cale mai uşoară. 

Doar că  Pembrook fusese mereu acolo, 
chemându-l înapoi. De parcă i-ar fi citit gândurile, 
Mary zise cu tristeţe: 

— Moşia asta e amanta ta, iubirea ta. Te 
consumă cu totul şi mie nu-mi lasă nimic. 

Ar fi vrut să-i spună că nu era aşa, dar în 


schimb, cuvintele ei nu făcură decât să-i 
alimenteze furia. Nu-i plăcea că-l considera 
absent. 

— Atunci, pleacă! Mută-te la una dintre celelalte 
moşii, care crezi că o să-ţi ofere căldura asta pe 
care o cauţi. Du-te să locuieşti cu mătuşa ta sau 
întoarce-te la tatăl tău. Locul meu e aici şi nimic 
nu mă va face să-l abandonez. 

Se întoarse şi plecă, trântind uşa în urma lui. 
Femeie proastă. Cum de nu putea să înţeleagă cât 
de mult însemna moşia aceea pentru el? Era totul. 
Fără ea nu avea absolut nimic. 

Nu se căsătoriseră din dragoste. Mary ştia că, în 
acel moment, nu avea niciun drept să se plângă că 
mariajul lor nu era cum sperase. După ce se 
schimbă într-o rochie simplă, duse mâna la burtă. 
Era destul de sigură că era însărcinată. Oare dacă 
îi spunea lui Sebastian ar fi abandonat acea 
căutare zadarnică? Sau i-ar fi aprins şi mai tare 
obsesia? 

Îşi puse mantia pe umeri şi apoi gluga. Avea 
chef să călărească şi nu-i păsa că era aproape 
miezul nopţii, că afară era o furtună îngrozitoare 
sau că va fi singură. Pentru că tot singură ar fi 
fost, chiar şi cu Sebastian alături de ea. El s-ar fi 
gândit la Pembrook, când ea s-ar fi gândit la el. 

Părea imposibil să-l iubească. Şi totuşi îl iubea. 
În mod ironic, ceea ce o făcuse să-l iubească era 
exact lucrul care o deranja şi promitea o căsătorie 
nefericită: devotamentul lui faţă de Pembrook. Era 
un om capabil să iubească enorm, dar numai 
lucruri: cărămidă şi mortar, titluri şi moşii. In mod 
egoist, îşi dorea şi ea acelaşi tip de devotament de 
la el. 


Toţi servitorii se culcaseră. Nu trebuia s-o vadă 
nimeni ieşind. Plănuise să convingă cu vorbe 
frumoase pe oricare dintre paznicii care ar fi 
încercat să o oprească, dar nu văzu pe nimeni. 

Avu o clipă în care se simţi vinovată, gândindu- 
se că ar fi trebuit să-l informeze pe Sebastian de 
planurile ei, dar furia lui şi cuvintele acelea de 
despărţire în răsunau în urechi şi îi dovediseră că 
nu ar fi putut exista niciodată iubire între ei. 

Traversă curtea către grajduri. Ploua îngrozitor 
de tare. I se păru că aude o mişcare. O pisică, un 
şoarece, creaturi ale nopţii care încercau să se 
adăpostească de ploaie. Dar se temea că nu va 
exista niciun adăpost pentru ea. Auzi paşi 
alergând spre ea. Sebastian... 

Cineva o apucă, şi-şi puse braţul în jurul gâtului 
ei, nelăsând-o să respire. Nu putea respira şi nici 
tipa. Simţi o cârpă acoperindu-i nasul. Recunoscu 
mirosul din ziua când medicul îi tratase rănile 
infectate lui Sebastian: era eter. Incepu să i se 
întunece vederea. 

— Dormi, ducesă, murmură Lord David. Cel 
puţin pentru o vreme. 

Se luptă să scape din ghearele lui, dar în scurt 
timp îşi pierdu cunoştinţa. 

Aşezat la biroul său, Sebastian îşi mai turnă un 
pahar de coniac şi-l dădu pe gât, bucurându-se de 
arsura pe care o provoca. Aruncă o privire spre 
scaunul în care stătea de obicei Mary uitându-se 
la el. Când devenea din ce în ce mai frustrat, 
pentru că nu reuşea să găsească nimic care să 
dovedească uneltirile unchiului său, se uita la ea şi 
găsea consolare, găsea puterea de a continua. Nu- 
şi putea închipui să nu fie acolo. 


Nu voia să plece, la naiba. N-ar fi trebuit s-o 
provoace. Fără îndoială, în acele momente îşi 
făcea bagajele ca să-l părăsească. Poate nu avea 
să plece mai departe de moşia tatălui ei, şi-atunci 
ar fi putut merge s-o viziteze din când în când şi 
să-i povestească despre evoluţia situaţiei. 

Mai bău un pahar. De ce i-ar fi păsat ei de 
evoluţia situaţiei? Nu-i spusese destul de clar? 

„N-o ascultai?” se pedepsi el. Se înfuriase prea 
tare ca să dea crezare vorbelor ei. Cum putea s-o 
facă să înţeleagă? 

Scoase  săculeţul dintr-un buzunar de la 
pantaloni. Fusese mereu aproape de el din 
momentul în care umpluse batista cu pământ şi o 
legase cu panglica lui Mary. Panglica i se înfăşură 
în jurul degetului. O desprinse, dar găsi ceva 
reconfortant în tenacitatea ei, când se înfăşură 
încă o dată. Se decolorase cu timpul, devenise 
uzată şi ponosită, dar era încă de neclintit. La fel 
ca şi proprietara ei. Ca Mary. Duse săculeţul la 
nas şi inhală mirosul bogat al... Al lui Mary. 

Nu mirosul pământului bogat îi inunda nările, 
aducând alinare. Era un parfum mult mai slab, o 
notă de orhidee, dar mai mult esenţa lui Mary, 
impregnată în panglica care se agăța neobosită de 
degetele lui. Fusese alături de el, în toţi acei ani, 
în cele mai întunecate momente; în cele mai 
groaznice disperări. În timpul zilelor şi al nopţilor 
lungi, când moartea plutea în aer. Intotdeauna se 
agăţase de asta: o batistă pe care i-o dăduse tatăl 
lui, pământ cules de mâna sa şi o panglică pe care 
i-o dăduse Mary, fără nicio ezitare şi fără să se 
îndoiască de nimic. 

Luptase, se războise şi complotase. Crezuse 


mereu că la Pembrook dorise să se întoarcă cu 
atâta disperare, credea că Pembrook era totul. 
Dar doar în acel moment înţelese cu adevărat... 

Zgomotul sticlei sparte îi spulberă gândurile. 
Aruncă o privire şi văzu o piatră pe covor. În jurul 
ei era legată o panglică. Panglica lui Mary - cea pe 
care o purta când nu avea chef să-şi strângă părul 
în coc. 

Avu o presimţire rea şi simţi cum i se strânge 
stomacul. Se ridică cu atâta forţă, încât scaunul 
căzu pe spate. Luă piatra. Intre piatră şi panglică 
era înghesuită o hârtie. Nu reuşea să desfacă 
panglica înnodată cu degetele lui stângace. Abia 
apoi îşi dădu seama că îi tremurau degetele. Se 
grăbi la birou, luă deschizătorul de scrisori şi-l 
folosi să taie panglica. Hârtia căzu. O luă, o 
desfăcu şi se uită la scrisul familiar. 


Îmi place munca pe care ai făcut-o în turn. Îi va 
fi mai uşor soției tale să se arunce din el. 

Nu spune nimănui, sau va cădea şi va muri. 

Vino singur, sau va cădea şi va muri. 

Nu aduce nicio armă, sau va cădea şi va muri. 

Ai zece minute să mi te alături aici, sau va cădea 
şi va muri. 

Iubitul tău unchi 


Sebastian se pregăti repede. Îşi puse mantaua în 
timp ce se grăbi spre uşa care ducea în curte. 

Se uită în sus la turn. Reuşise să dărâme doar o 
parte din zid, dar nu pe tot. Gaura pe care o 
crease în perete era suficient de mare ca să 
încapă o persoană prin ea. O văzu pe Mary, cu 
fustele fluturând în vânt. Fulgeră şi o putu vedea 


mai clar. Văzu că nu era acolo de bună voie, ci 
pentru că o ţinea un bărbat. 

Sebastian fu cuprins de spaimă. Spera să fi 
văzut cu totul altceva, chiar dacă ştia nu era 
posibil. Dar nu era acesta scopul speranţei? Să-i 
dea unui om motiv să continue, chiar dacă totul 
era pierdut? Mary l-ar fi pedepsit foarte tare dacă 
ar fi crezut chiar şi o clipă că renunţase. Toată 
viaţa lui - chiar şi când o crezuse absentă - fusese 
acolo, îndemnându-l să nu se dea bătut. Şi acum 
era în pericol s-o piardă. 

Ploaia cădea fără milă pe pietre, din toate 
părţile. O uda şi pe Mary şi, fără îndoială, îmbiba 
podeau de piatră, făcând-o alunecoasă. Ar fi putut 
aluneca foarte uşor peste marginea zidului. Era în 
pericol să cadă de la o distanţă incredibil de mare, 
şi să aterizeze precum o păpuşă de paie. Frântă. 
Moartă. Să dispară din viaţa lui, când de-abia se 
întorsese cu adevărat. Până în noaptea când 
începuse să distrugă turnul, fuseseră doi străini, 
valsând prudent unul în jurul celuilalt. Dar se 
întâmplase ceva în noaptea aceea, se schimbase 
ceva în el. Ea, cu atât de puţină forţă, reuşise să 
dărâme zidurile din jurul inimii lui. Doar că nu-i 
spusese şi ei asta. Cu siguranţă acela era motivul 
pentru care izbucnise mai devreme în acea noapte 
- pentru că nu ştia ce simţea pentru ea. 

Ştia că nu ar fi putut supravieţui niciodată 
pierderii ei. Putea renunţa la Pembrook. Putea 
renunţa şi la titlurile lui. Dar nu putea renunţa la 
ea, niciodată la ea. 

Alergă pe pajiştea verde, până la turnul care 
aştepta, intră pe uşă şi se grăbi în sus pe scări. La 
paisprezece ani, fusese îngrozit de ce s-ar fi putut 


întâmpla când avea să ajungă sus, dar continuase 
pentru că era ducele. 

În acel moment era şi mai înfricoşat, dar alerga 
în sus pe scări, de temea a ceea ce-ar fi putut păţi 
Mary dacă nu o făcea. Când ajunse, uşa îl aştepta 
întredeschisă, ca o invitaţie. Aşa se şi cuvenea: 
ceea ce începuse acolo să se termine tot acolo. În 
acea cameră aflase că erau mai multe lucruri de 
care trebuia să se teamă, nu doar întunericul. În 
momentul acela, teroarea gândului că ar fi putut-o 
pierde îi trimitea fiori reci prin corp. Dar nu putea 
să lasă să se vadă acea vulnerabilitate. De dragul 
lui Mary, trebuia să fie mai puternic şi mai curajos 
decât fusese în toată viaţa lui. Şi ţinând cont de 
provocările cu care se confruntase, asta spunea 
multe. 

Respiră adânc, cutremurându-se, şi intră în 
cameră. Ar fi trebuit să reuşească mai multe 
acolo. Ar fi trebuit să angajeze oameni care să-l 
ajute să-l dărâme, cărămidă cu cărămidă. Mary îi 
sugerase acest lucru. Era înţeleaptă şi foarte 
grijulie. Cu toate că în mod normal se baza pe 
sfaturile ei, părea să le fi ignorat în ultima 
perioadă. Oare ce-l apucase să o ignore? 

Felinarul de pe masă făcea destulă lumină, cât 
să-l poată vedea pe unchiul său ţinând-o aproape 
pe Mary. Avea ţeava unui pistol aşezată sub 
bărbia ei, ceea ce-o făcea să încline capul pe spate 
într-un unghi ciudat. Ştia traiectoria pe care avea 
să o ia glonţul prin corpul ei. Ştia că ar fi murit 
înainte ca proiectilul să-şi termine călătoria. Părea 
slăbită şi se lupta ca să-şi ţină ochii deschişi. 

— Să nu faci ce-ţi cere, articulă ea cu greu. Să 
nu-l laşi să pună mâna pe Pembrook. Nu-l merită. 


— Taci, fato, o avertiză unchiul lui, împingând 
mai tare ţeava pistolului, obligând-o să dea capul 
şi mai pe spate. 

— Ce i-ai făcut? între el. 

— I-am dat puţin eter ca s-o îmblânzesc. 

Trebuia să tragă puţin de timp ca să-şi revină, în 
caz că planul lui nu funcţiona şi trebuia să fugă. 

— Ce cicatrice interesantă ai pe obraz, unchiule. 

Mugşchii feţei îi zvâcniră, şi Sebastian se gândi 
că ar fi vrut să se frece pe obraz. Doar că ar fi 
trebuit să-i dea drumul lui Mary ca să poată face 
asta. 

— Al dracului inel cu pecete, murmură el. 

— Tu m-ai atacat la conacul Weatherly. Ai de 
gând să ne omori pe toţi? întrebă el. 

— Accidente. Eu n-am niciun control asupra 
accidentelor. Sau a unui soldat înnebunit care voia 
să omoare un laş. Sau a unor bandiți care voiau 
să-şi regleze conturile cu cineva din părţile 
întunecate ale Londrei. 

— Tu i-ai angajat pe oamenii ăia care l-au atacat 
pe Rafe? 

— Fireşte că eu. Idioţii n-au fost aşa pricepuţi 
cum se lăudau. 

„ÎL subestimezi pe Rafe”, se gândi el, 
întrebându-se cum dobândise fratele său acele 
talente. 

— Crezi că nu vor apărea suspiciuni după ce-o 
să murim toţi înainte de vreme? întrebă el. 

— Suspiciunea nu e o dovadă că s-a înfăptuit 
vreun rău. Dacă ar fi, jumătate dintre oamenii pe 
care-i cunosc ar fi la Newgate. 

Probabil chiar ar fi trebuit să fie acolo, dacă îi 
erau complici. 


— Dar moartea ta va fi cea mai dramatică, zise 
unchiul său. Soţia ta a înnebunit complet, te-a 
împuşcat, şi apoi, din cauza durerii de nesuportat 
s-a aruncat din turn. 

— Ai o imaginaţie foarte bogată! Ai putea scrie 
un roman gotic. Dar nu-i nevoie s-o omori pe 
Mary, trebuie să mă omori doar pe mine. 

— Şi s-o las martoră, să spună lumii întregi ce- 
am făcut? 

— A mai fost martoră o dată şi n-a spus nimănui. 

Era dificil de văzut clar în acea lumină slabă, dar 
i se păru că unchiul lui se albise la faţă. Fulgeră, 
iar bărbatul fu înfăţişat într-o lumină stranie. 

— La ce-a fost martoră? 

— Te-a auzit spunând cuiva să-i omoare pe 
băieţii din turn. 

Începu să râdă, şi un hohot nebun începu să 
răsune între pereţii de piatră. 

— Deci ea e cea care l-a lovit pe paznic şi a 
descuiat uşa. Ar fi trebuit să-mi dau seama. 
Credeam că a fost ajutorul de grăjdar. A şi 
mărturisit înainte să moară în temniţă. 

Sebastian simţi că i se întoarce stomacul pe dos. 

— L-ai torturat? 

— Paznicul a zis că a fost cineva mic, iar flăcăul 
era mic. 

— Şi n-a observat nimeni că l-ai ucis? 

— Era un ajutor de grăjdar. Le-am zis 
servitorilor că trebuie să-l fi inspirat nepoţii mei, 
pentru că a fugit. De ce să creadă că am minţit? 

— Şi omul care trebuia să ne ucidă? 

— L-am trimis să vă caute. N-a reuşit să vă 
găsească, aşa că s-a spânzurat. 

— Presupun că l-ai ajutat s-o facă. 


— Da, zise unchiul zâmbind cu viclenie. Era un 
tip mare, m-a durut spatele cât l-am cărat de colo- 
colo. Şi încă mă mai doare. 

— Şi aşa l-ai ajutat şi pe tata? 

Lord David izbucni într-un hohot groaznic. 

— Vrei o mărturisire? 

— Vreau să mor ştiind adevărul. 

— Adevărul e că am iubit-o şi că ar fi trebuit să 
fii fiul meu. 

„Pe ea? Fiul lui?” Sebastian se gândi imediat la 
portretele mamei sale care erau încă agăţate în 
conac când se întorsese. Lui Mary i se păruse 
ciudat. 

— Ai iubit-o pe mama mea. 

— Am iubit-o din toată inima. Tatăl tău devenise 
deja duce. Keswick voia să o cunoască înainte s-o 
cer în căsătorie, aşa că ea şi familia ei au venit la 
o petrecere la ţară, în toamnă. Tatăl tău a intrat în 
cameră şi a cucerit-o cu mai puţin de un zâmbet. 
S-au căsătorit înainte de Crăciun. A luat-o doar 
pentru că ştia că o voiam eu. 

Sebastian avea doar patru ani când murise 
mama sa, şi totuşi ştia fără nicio umbră de 
îndoială că tatăl său o iubise din toată inima. 
Vorbea mereu despre ea cu respect şi adoraţie. 

— Aşa c-am plecat. Ani întregi m-am pierdut în 
vin şi-n femei şi-apoi mi-a venit mintea la cap. Mi- 
am dat seama că trebuia să fiu duce, dacă voiam 
să mai găsesc vreodată dragostea, aşa că l-am ucis 
destul de uşor pe tatăl tău. Dar după aceea aţi 
fugit tu şi fraţii tăi şi a trebuit să aştept ceva timp 
înainte să cer să mi se dea titlul, ca să evit 
suspiciunile. Apoi am cunoscut-o pe Lucretia. Ea 
voia să fie ducesă. Mă voia pe mine! Dar după 


aceea v-aţi întors voi. Pe ea nu pot s-o am decât 
dacă am titlul. 

— Înţeleg puterea iubirii, unchiule. Şi ce fac 
oamenii pentru ea. Omoară-mă pe mine, dar lasă-i 
pe Mary şi pe fraţii mei să trăiască. 

— Sebastian, nu! îl imploră ea. 

— Mary, şopti el, fixând-o cu privirea şi dorindu- 
şi să fi avut timp să-i spună tot. Tot ceea ce 
simţea, tot ceea ce înţelesese prea târziu... Vei 
face cum spun eu. Cum îmi doresc. 

— Fraţii tăi vor încerca să se răzbune, zise Lord 
David în zeflemea. 

— Ba nu. Nici unuia nu-i pasă de titluri sau de 
moşii. Ei şi-au construit alte vieţi, departe de toate 
astea. Le-am scris o scrisoare. E pe biroul meu, o 
să le-o ducă Mary. Il însărcinează pe Tristan să 
plece pe mare cu Mary şi cu Rafe. Vor trimite de 
veste înapoi în Anglia că s-a scufundat corabia şi 
că au murit toţi. 

Unchiul lui începu să râdă. 

— Chiar crezi c-o s-o facă, c-o să renunţe la 
toate astea? 

— Niciunul din ei nu vrea nimic. N-au vrut 
niciodată. Mereu am fost numai eu. Eu sunt tot ce 
stă între tine şi titlu. 

— Sebastian, nu! strigă Mary. 

Lord David o zgudui, iar Sebastian îşi ţinu 
respiraţia. Totul ar fi fost în zadar, dacă s-ar fi 
descărcat pistolul. Toată durerea pe care o 
suportase, toată suferinţa... totul ar fi fost în 
zadar. 

— Cine-ar fi crezut că o să fii atât de inteligent? 
întrebă unchiul său. 

— Dar elibereaz-o pe Mary acum. 


Omul îl studie pe nepotul său, şi acesta putu 
vedea pistolul coborând puţin. 

— Probabil mă crezi prost să cred o asemenea 
bazaconie. 

— Îţi jur pe mormântul tatălui meu. Şi ştii de ce 
o s-o fac? 

Avea mâna în buzunarul mantalei, cu pumnul 
strâns în jurul batistei, şi cu panglica înfăşurată în 
jurul degetului. Scoase pacheţelul... 

— Ce  dracu-i asta? strigă unchiul său, 
îndreptând pistolul spre el... 

Mary ţipă şi-i împinse braţul... Sebastian se 
folosi de singura armă pe care o avea la îndemână: 
aruncă săculeţul de pânză spre faţa unchiul său, 
ca să-i distragă atenţia cât el se aruncă... Se auzi o 
explozie în noapte. Simţi că îi ardea braţul. Îl văzu 
pe unchiul său ferindu-se ca să evite obiectul care 
se apropia, pierzându-şi echilibrul şi alunecând pe 
podeaua udă... 

— Mary! strigă Sebastian. 

Era în calea unchiului său, care cădea fără 
oprire, dând din mâini ca o moară de vânt. 
Sebastian se întinse, îşi puse braţul în jurul ei şi o 
trase aproape de el. Se aruncă într-o parte, se lovi 
de perete şi se prăbuşi pe podea, cu Mary întinsă 
peste el. Auzi ţipătul unchiului său, îi surprinse 
privirea îngrozită şi apoi îl văzu dispărând peste 
marginea zidului. 

Totul părea să fi durat o veşnicie, dar ştia că de 
fapt nu trecuseră decât vreo câteva secunde. Nu 
existase timp de gândire sau plănuire. Făcuse 
totul din instinct. Tremura groaznic, de parcă ar fi 
fost scufundat într-un râu de gheaţă. Mary 
tremura şi ea şi plângea. 


— Nebunule! Nu trebuia să vii aici, strigă ea. 

— Nu puteam să te las pe mâna lui. 

Se ridică puţin şi-l privi, iar el îi putu vedea 
chipul plin la lacrimi. 

— Chiar credeai c-o să înghită prostia aia despre 
scrisoarea pentru fraţii tăi? 

Îşi trecu degetele prin părul ei. 

— Am spus adevărul, Mary. Aveam de gând să-i 
explic de ce... Să-i arăt pământul pe care l-am 
purtat cu mine atâţia ani. Inghiţi în sec. Merita să 
afle ceea ce înţelesese el, stând în biblioteca lui, 
când credea că era posibil s-o fi pierdut. Mâna de 
pământ de la Pembrook, pe care am luat-o cu mine 
când am plecat şi am legat-o cu panglica ta... în 
cele mai grele momente, oricând mă îndoiam dacă 
merita sau nu ceea ce înduram, o scoteam, o 
miroseam şi simţeam parfumul de acasă. Mereu, 
mereu, aroma bogată de Pembrook mi-a inundat 
nările. Dar de-abia acum mi-am dat seama că nu 
pământul nu mă lăsa să mă dau bătut, ci parfumul 
tău, impregnat în panglica aceea care se mi se 
înfăşoară mereu de deget. Tu ai fost mereu cu 
mine, Mary! 

ISe umplură din nou ochii de lacrimi, dar nu de 
furie sau de frică, erau lacrimi de uimire. 

— Te-am sărutat în grădină în seara aia, ştiind 
ce-ar putea să te coste gestul meu, dar temându- 
mă mai mult de ce-aş fi pierdut dacă n-o făceam. 
Mary, iartă-mă că sunt un ticălos egoist, dar nu 
mi-am dat seama de ce nu te puteam lăsa să pleci. 
Ştiam doar că nu pot. 

— Şi acum ştii? întrebă ea cu glas răguşit. 

Încuviinţă din cap. 

— N-a fost niciodată pământul, n-a fost 


Pembrook. 

— Ce n-a fost? 

— Lucrul la care voiam cu atâta disperare să mă 
întorc. Erai tu. Ai fost mereu tu. Te iubesc, Mary. 
Te iubesc din toată inima. O să dărâm castelul şi o 
să-ţi construiesc un conac potrivit. O să ne mutăm 
la una dintre celelalte moşii. Nu-mi pasă, doar nu 
mă părăsi. Te rog, nu mă părăsi. Viaţa mea nu 
înseamnă nimic fără tine. 

Ea începu să plângă şi mai tare, îngropându-şi 
faţa în scobitura gâtului său. li putea simţi 
lacrimile opărindu-i pielea. 

— N-o să te părăsesc niciodată, zise cu vocea 
răguşită. Te iubesc foarte mult de atâta timp. Pe 
băiatul care ai fost. Pe bărbatul care eşti. Am 
pierdut atât de mult timp, nu vreau să pierdem şi 
mai mult. 

Îşi plimbă mâna prin părul ei şi-i ridică uşor faţa 
ca să se poată uita în ochii ei. 

— N-o să mai pierdem niciun moment, Mary. 
Niciunul. 


Capitolul 30 


Era o zi minunată. Sebastian nu-şi amintea nicio 
zi în care soarele să fi fost atât de cald. Adierea 
vântului se juca cu frunzele din copaci, cerul nu 
fusese niciodată de un albastru mai strălucitor. 
Părea că întreaga natură ar fi sărbătorit moartea 
lui Lord David Easton. 

Tristan şi Rafe veniseră cu o seară înainte. 
Fuseseră de acord cu decizia lui de a nu-l îngropa 
pe unchiul lor în cripta familiei. Avea în schimb să 


fie îngropat în cimitirul unei biserici dintr-un sat 
din apropiere. Era un loc liniştit şi tăcut - mult 
prea bun pentru el. Dar Sebastian se săturase să 
se simtă vinovat, aşa că se gândise că putea arăta 
milă în acea privinţă. 

O informase şi pe Lady Lucretia de moartea 
unchiului său. Ea trimise o şuviţă de păr care să 
fie îngropată cu el, dar nu indicase nicio altă 
dorinţă de a-l jeli. 

Fraţii lui îi stăteau alături lângă mormânt. Deşi, 
în general, doamnele nu participau la 
înmormântări, Mary era şi ea lângă el, să-l ţină de 
mână şi să-i dea putere. 

Cuvintele preotului fură scurte şi concise: 

— Fie ca Domnul să aibă milă de sufletul său. 

Sicriul simplu de lemn fu coborât în pământ. De 
îndată, cei doi paznici începură să arunce pământ 
deasupra, iar Sebastian şi ceilalţi se întoarseră şi 
porniră înapoi spre trăsura care-i aştepta. 

— Ce-o să se întâmple cu soţia lui? întrebă 
Tristan. 

— Am făcut aranjamente să primească un 
subsidiu lunar, zise Sebastian. N-ar trebui să 
sufere pentru greşelile tinereţii. 

Pe măsură ce se apropiară de uşa deschisă a 
trăsurii, Sebastian zise: 

— Am nevoie să mă lăsaţi o clipă singur cu Rafe. 

Ştia că ar fi putut găsi un moment potrivit şi la 
Pembrook, dar voia să discute pe teren neutru. lar 
acel loc îi aducea pacea în suflet. Mary îi zâmbi 
blând şi-l sărută pe obraz, înainte să plece cu 
Tristan. 

— Ai încredere s-o laşi cu un bărbat cu care 
nicio mamă din Londra nu şi-ar lăsa fiica? întrebă 


Rafe. 

În afară de un şchiopătat uşor când mergea cu 
ajutorul bastonului, nu exista nicio altă dovadă că 
se întâlnise cu ticăloşia unchiului său. Sebastian 
avea braţul bandajat şi se recupera după rana 
făcută de glonţul care îi perforase muşchiul. 

— l-aş încredința şi viaţa mea, şi la fel şi ţie. 

Rafe păru puţin surprins. Se uită în jos la 
cizmele lui lustruite. 

— Rafe, ştiu că ar fi trebuit să te iau cu mine. Aş 
vrea să te rog să mă ierţi că te-am lăsat în urmă, 
zise Sebastian încet. 

Rafe ridică privirea şi-l studie o clipă, ca şi când 
ar fi vrut să se asigure de sinceritatea lui, apoi 
încuviinţă. 

— E ca şi făcut. 

— Aşa uşor? întrebă Sebastian, plin de îndoială. 

— Te-am învinuit pe tine, când de fapt trebuia 
să-l învinuiesc pe unchiul. Acum e. Mort. Lasă 
trecutul să fie îngropat odată cu el. 

— Sper că într-o zi îmi vei spune ce ţi s-a 
întâmplat în toţi anii ăştia cât am fost despărțiți. 

— Poate într-o zi. Deşi nu ţi-aş recomanda să 
aştepţi prea mult clipa aia. 

Sebastian încuviinţă din cap. Va trebui să se 
mulţumească deocamdată cu atât. In timp ce se 
îndreptau spre trăsură să li se alăture celorlalţi, 
Rafe zise: 

— Ceva pare schimbat la Pembrook. 

— E din nou un loc plin de iubire. 

— O iubeşti pe Mary, atunci? 

— Am iubit-o dintotdeauna. 

— În seara asta să-ţi pui cea mai frumoasă 
rochie de seară, îi spusese soţul ei cu o oră mai 


devreme. Aş vrea să avem o cină foarte formală. 

Fără alţi invitaţi, după cum o asigurase el. Doar 
ei doi. Planurile lui coincideau perfect cu ale ei, 
pentru că în acea seară avea de gând să-i spună că 
era însărcinată. O treceau fiorii din cap până-n 
picioare, când se gândea că, dacă ar fi ucis-o Lord 
David, i-ar fi ucis şi copilul pe care-l purta în 
pântece. 

Trecuseră două săptămâni de la acea noapte 
îngrozitoare când Lord David o târâse în turn. lar 
ea se trezea adesea din cauza coşmarurilor. Auzea 
sunetul pistolului răsunând între zidurile de piatră 
şi-şi amintea disperarea de pe chipul lui Sebastian 
când se întinsese s-o prindă. Şi strigătul lui: 
„Nuuu!” 

El îşi amintea cum îi strigase numele, dar foarte 
puţine dincolo de asta. Ea îşi amintea totul, fiecare 
secundă înfricoşătoare, când credea că o să cadă 
şi o să moară. Cum braţul lui o trăsese înapoi din 
dreptul găurii din perete, cum se aruncase cu tot 
cu ea, răsucindu-şi corpul astfel încât să cadă 
dedesubt şi să-i amortizeze aterizarea. 

Sângele lui, lacrimile ei şi cuvintele lui spuse din 
inimă. Felul în care se ţinuseră în braţe în acea 
noapte în pat, şi-n fiecare noapte de atunci. 
Singurul lucru pe care nu-l făcuseră fusese să facă 
dragoste, dar asta pentru că le era suficient să fie 
aproape unul de celălalt şi să-şi asculte respiraţia. 
Să se trezească din chinurile unui coşmar şi să-i 
simtă buzele pe frunte, să îl audă şoptindu-i 
cuvinte liniştitoare: „E în regulă. Totul e în regulă 
acum”. 

Incepuse să i se vindece brațul, şi aceea era 
prima zi în care se putuse descurca fără bandaj. Il 


văzuse încercând de câteva ori, întinzând braţul şi 
dând din cap, ca şi când ar fi fost mulţumit de 
eforturile sale. Mary se temuse foarte mult ca nu 
cumva să-şi piardă şi braţul - după ce pierduse 
atât de mult. 

Se uită la reflexia ei în oglindă. Purta rochia roz 
pal, tivită cu catifea verde-închis, iar la gât 
smaraldul pe care îl primise de la lorzii de 
Pembrook. 

Se auzi o bătaie uşoară în uşă şi intră Colleen. 

—E gata? întrebă în şoaptă o voce 
nerăbdătoare. 

— Da, Excelenţă. 

Mary se îndreptă spre uşă, ieşi în hol şi zâmbi. 

— Trebuie să-ţi fie foame. 

— Mi-era foame să te văd. 

Poezie de la soţul ei căruia nu-i plăcea poezia. O, 
şi era şi foarte chipeş. Dar ştia că nu ar fi crezut-o 
dacă i-ar fi spus-o cu voce tare. Era întors spre ea 
în întregime, proaspăt bărbierit şi cu părul perfect 
aranjat. lar peticul de pe ochi îl făcea să arate ca 
un pirat seducător, ceea ce-i făcu inima să-i 
tresară. Purta un frac negru, descheiat, pantaloni 
negri şi o cămaşă impecabil de albă. Avea vesta şi 
cravata gri. În buzunarul în care ar fi trebuit să 
poarte ceasul, se întrezărea o mică umflătură. Ştiu 
imediat că era acea mână de pământ pe care o 
purta mereu cu el - legată cu panglica ei. 

— Eşti atât de frumoasă, zise el cu admiraţie. 

— Să nu crezi că sunt doar vorbe, fiindcă 
exprimă ce simt în inima mea, zise ea zâmbind. 
Pentru mine, tu eşti cu adevărat chipeş. 

Sebastian zâmbi. Era un zâmbet adevărat, care 
se răsfrângea şi asupra privirii. Şi era mai mult 


decât suficient, chiar dacă se arcuise doar un colţ 
al gurii lui - celălalt fiind prea împovărat de 
cicatrici. 

— După cum am mai spus, eşti nebună. 

Tonul vocii lui era uşor glumeţ şi o făcu să se 
simtă bucuroasă. [i întinse apoi braţul. 

— Să mergem? 

Ea acceptă invitaţia. 

— 'Ţi s-a vindecat braţul? 

— Aproape de tot, zise el, în timp ce coborau 
scările. Mai sunt doar câteva junghiuri pe ici pe 
colo. 

— M-am gândit să-i invităm pe fraţii tăi aici de 
Crăciun. 

— Mi-ar plăcea asta. Poate cât sunt aici punem 
să ni se facă un portret. 

— Nu o să pozez cu Tristan. 

— Vreau unul cu noi doi, zise el încet. Şi unul al 
fraţilor mei. Nu o să fie ca acelea de când eram 
copii. Mă tem că au dispărut pentru totdeauna, 
dar Tristan a auzit de un artist destul de bun, pe 
nume Leo. Se spune că are talentul de a captura 
sufletului omului pe pânză. Poate mă va putea 
desena cu bunătate. 

— Dacă e pe jumătate la fel de bun cum se 
spune şi vede ce văd şi eu, cred că vei fi foarte 
mulţumit. 

Când ajunseră în foaier, o escortă pe un hol. 

— Acesta nu e drumul spre salonul de servit 
masa, remarcă ea. 

— Cunosc destul de bine planul reşedinţei. 

— Atunci de ce o iei pe un drum greşit? 

— Nu o iau pe un drum greşit. M-am gândit să 
facem ceva înainte de cină. 


Se apropie de nişte uşi duble păzite de doi 
lachei în livrea. Duceau spre cel mai mare salon 
din casă, unde se ţinuseră cândva marile baluri. 

— Sebastian... 

— Ssst. 

Lacheul deschise uşile. Muzica începu să cânte, 
de îndată ce intrară Mary şi Sebastian. Făcu ochii 
mari când văzu cum arăta sala. La balcon era o 
orchestră mică. Vreo şase candelabre atârnau de 
tavan. Absolut toate lumânările erau aprinse şi 
pâlpâiau. Probabil că erau în jur de o sută. 
Camera era luminată cum nu mai fusese niciodată 
niciuna din casă. Un perete plin de oglinzi reflecta 
podeaua şi aranjamentele florale de pe marginile 
exterioare. Nu mai era nimic altceva în cameră. 
Nicio piesă de mobilier. 

— Ai vrea să mă onorezi cu un dans, Mary 
Easton, ducesă de Keswick? 

Ochii i se umplură de lacrimi, dar înainte să aibă 
timp să-i răspundă, el o conduse spre ringul de 
dans. 

— Cum ai reuşit să faci toate astea? 

— Cu mult ajutor din partea fraţilor mei şi a 
tatălui tău. Membrii orchestrei au venit de la 
Londra şi au stat la el până când am putut să-i 
primesc eu. 

— Ador să valsez cu tine, îi spuse ea. 

Era un dansator desăvârşit când avea loc să se 
mişte prin cameră. 

— M-am gândit că, dacă exersăm, s-ar putea să 
mă descurc mai bine până sezonul viitor. 

— Nu trebuie să mergem la Londra. Putem 
rămâne aici, dacă preferi. 

— Voi avea un loc în Camera Lorzilor. Nu mă pot 


sustrage de la responsabilităţi. În plus, soţia mea 
mi-a spus odată că iubeşte strălucirea şi 
splendoarea Londrei. 

O învârtea dintr-un colţ al camerei în altul. Văzu 
cu coada ochiului reflexia lor în oglindă şi se gândi 
că nu văzuse niciodată un cuplu mai fericit. 

— Şi sincronizarea e perfectă, continuă el. 
Vreau să dărâm această reşedinţă la începutul 
primăverii. 

Îl mai auzise spunând asta o dată, dar crezuse 
că fusese doar emoția momentului. 

— 'Ţi-am spus că nu e nevoie să faci asta. 

Ultimele acorduri ale melodiei se terminară şi 
începu următoarea, înainte să apuce să-şi tragă 
sufletul. 

— Eu cred că este. Casa asta e... rece. Ai avut 
dreptate în privinţa asta. 

— Dar aveai dreptate când ai spus că e 
moştenirea ta. 

Zâmbi, iar ea se gândi că nu se va sătura 
niciodată să-l vadă aşa. Se gândi că va avea 
capacitatea de a-i face inima să tresalte de 
bucurie şi când vor fi în vârstă şi se vor privi prin 
cameră. 

— Vreau aici o casă care să nu fie pângărită de 
ură, gelozie sau crimă. Vom angaja un arhitect şi 
va proiecta orice fel de casă îţi doreşti, fie ea mare 
sau mică. Mie nu-mi pasă. Pământul păstrează 
istoria de la Pembrook, nu cărămida şi piatra. Vom 
construi un nou patrimoniu pentru moştenitorul 
meu. 

Ea răsuflă uşurată. 

— S-ar putea să apară mai devreme decât crezi. 

Sebastian se opri de parcă s-ar fi lovit de un zid. 


Privirea îi cobori spre burta ei. 

— Eşti...? 

Cu lacrimi în ochi, ea încuviinţă din cap. 

— Da. 

Îngenunche în faţa ei şi o sărută pe burtă. 

— O să fie băiat. 

— Şi eu simt la fel. Dar dacă nu o să fie... 

— Nu contează. Va călări prin văi ca şi cum s-ar 
fi născut pentru asta. Şi într-o zi, un frate va veni 
în urma ei. 

Se ridică şi o luă în braţe. Orchestra continuă să 
cânte, deşi părăsiră încăperea. 

— Mă duci la masă? întrebă ea. 

— În pat. În seara asta, Mary, am să fac 
dragoste cu tine. 

— Dar ai făcut mereu. Nu am nevoie de cuvinte. 

— Dar vreau să ţi le spun în fiecare zi, câtă 
vreme vom trăi. 


Epilog 


Aşteptă să se întunece luna. Poate că era 
superstiţios, dar părea important să îndeplinească 
ritualul într-o noapte fără lună. La fel cum nu 
existase lună nici în acea noapte fatidică, 
petrecută cu mulţi ani în urmă. 

Mary călărea alături de el, aşa cum făcuse şi 
atunci, demult. Doar că, de data asta, el ţinea 
felinarul. Înainte fusese un bădăran lipsit de 
cavalerism, pentru că nu se gândise să i-l ia. 

Angajase arhitecţi ca să proiecteze noul conac. 
Avea să fie construit pe un deal, pentru ca 
priveliştea să cuprindă tot pământul pe care 


călăriseră cândva ducii de Keswick, şi pe unde 
ducele din acel moment călărea alături de femeia 
pe care o iubea. Cea pe care o iubise dintotdeauna 
şi pe care o va iubi pe vecie. 

— Te-ai rătăcit? întrebă ea. 

Începu să râdă. Doamne, ce bine era când 
râdea. 

— Nu mai sunt rătăcit. Nu cu tine alături de 
mine. 

La lumina felinarul o putea vedea zâmbind. 
Înţelesese exact ce spunea, că îi oferea un scop. 
Era steaua lui călăuzitoare, busola sa, adevărata 
lui Stea a Nordului. 

— Aşa o fi, dar e deja o oră de când călătorim în 
cerc. 

— Nu-l găsesc, recunoscu el, dezamăgit de 
adevăr. 

Credea că nu va uita niciodată niciun moment 
din acea noapte. Dar poate că era un lucru bun că 
unele amintiri începuseră să dispară, ca să fac loc 
altora mai frumoase. 

— Ce anume? întrebă ea. 

— Îţi aminteşti că în noaptea aceea te-am rugat 
să te opreşti şi am adunat o mână de pământ? Dar 
nu aşteptă niciun răspuns, pentru că fusese o 
întrebare retorică. Bineînţeles că-şi amintea. 
Căutam acel loc. 

— Cred că am mers prea mult spre sud. 

— Eu mă gândeam că n-am mers suficient. 

— E important? 

— Credeam că da, dar acum îmi dau seama că 
de fapt nu e. Acest loc va fi la fel de bun. li întinse 
felinarul. Ai vrea să ţii lumina? 

Imediat ce luă felinarul, el descălecă şi 


îngenunche între caii lor. 

— Ce faci acolo? întrebă ea. 

— Înapoiez această mână de pământ. 

— Eşti sigur că ar trebui să faci asta? L-ai ţinut 
cu tine atât de mult timp. 

— Voi păstra panglica. Am de gând să o înnod de 
lanţul ceasului meu. 

— Ajută-mă să cobor, să pot să fiu acolo cu tine. 

El făcu întocmai, apoi se ghemui, dezlegă încet 
panglica şi desfăcu batista. Ea îngenunche lângă 
el şi-l privi cum presără pământul acela pe iarbă. 

— Nu sunt sigură că trebuia să faci asta. 

— Eu sunt. 

Îi luă felinarul şi-l aşeză pe pământ. O ajută apoi 
să se ridice şi-şi aşeză palma deschisă pe burta ei 
- acolo, în pântecele ei, creştea copilul lor. Cel 
care într-o zi îşi va conduce calul la galop peste 
pământul pe care călăriseră şi strămoşii lui. 

— Acum e unde îi e locul. Aşa cum şi eu sunt 
unde mi-e locul: lângă tine. Te iubesc atât de mult, 
Mary. 

Întinse mâinile şi-i luă chipul în palme. 

— Te iubesc, Sebastian. Cu tot sufletul şi cu 
toată fiinţa mea. 

O luă în braţe, îşi cobori buzele spre ale ei şi o 
sărută cu nesaţ. Nu mai auzea şoaptele spectrelor 
din trecut. Tot ce auzea era suspinul ei dulce. Ştia 
doar că, atunci când era cu ea, se simţea la fel de 
întreg pe cât fusese vreodată orice bărbat. 

